
Matilda išsitraukė užrašų knygelę ir užrašė: „Tipas, 
sėdintis man iš kairės, iš manęs tyčiojasi.“ 

Ji gurkštelėjo alaus ir vėl metė akį į savo kaimyną, 
milžinišką tipą, gal dešimt minučių barbenantį į stalą 
kaip į pianiną. 

Ji pridūrė užrašų knygelėje: „Jis sėdi per daug arti 
manęs, lyg mes būtume pažįstami, nors jis man nema- 
tytas. Tikrai, aš jo niekada nemačiau. Nieko daugiau 
apie šį tipą su juodais akiniais papasakoti negaliu. 
Aš sėdžiu „Sen Žako“ kavinės terasoje, užsisakiau 
pilstomo alaus. Aš jį geriu. Aš sutelkusi dėmesį į alų. 
Nežinau, ką dar veikti.“ 

Matildos kaimynas tebebarbeno į stalą. 

— Kas yra? - pasiteiravo ji. 

Matildos balsas buvo žemas ir kimus. Vyras nu- 
sprendė, kad tai - moteris ir kad ji be galo daug 
rūko. 

— Nieko. Kodėl klausiate? - pasiteiravo vyras. 

— Mane nervina, kai matau jus barbenantį į stalą. 
Viskas šiandien mane erzina. 

Matilda baigė alų. Jis buvo prėskas kaip sekma- 
dienis. Matildai atrodė, kad ji kenčia daugiau nei kiti 
nuo to gana bendro visiems sunkumo, kurį ji vadino 
septintosios dienos sunkumu. 

— Spėju, kad jums apie penkiasdešimt? - paklausė 
vyras, nepasislinkdamas nuo jos. 

— Gali būti, - pasakė Matilda. 

Ji irzo. Koks šito tipo reikalas? Ji ką tik pastebėjo, 
kaip priešais esančio fontano čiurkšlė, nupūsta vėjo, 
drėkina žemiau nulipdytą angelą, ir tai galbūt buvo 
amžinybės akimirksniai. Iš esmės šis tipas jai gadino 
vienintelį jos septintosios dienos amžinybės akimirks- 
nį. 

Be to, paprastai jai duodavo dešimčia metų mažiau. 
Ji tai jam pasakė. 

— Na, ir kas? - tarė vyras. - Aš nemoku vertinti, 
kaip paprastai vertina kiti. Bet įsivaizduoju, kad jūs 
esate veikiau graži, ar aš klystu? 

— Mano veide kas nors nedera? Neatrodo, kad bū- 
tumėt tikras, - pasakė Matilda. 

— Taip, - tarė vyras, - įsivaizduoju, kad jūs esate 
veikiau graži, bet negaliu prisiekti. 

— Darykit, kaip norit, - pasakė Matilda. - Kad ir 
kaip ten būtų, jūs esate gražus, ir aš galiu šitai pri- 
siekti, jeigu jums reikia. Iš tiesų, šito visada reikia. O 
be to, aš jus palieku. Šiandien aš per daug suirzusi, kad 
turėčiau noro kalbėti su tokiais tipais kaip jūs. 

— Aš irgi ne savam kaily. Buvau nuėjęs pažiūrėti 
buto nuomotis, bet jis jau užimtas. O jūs? 

- Paleidau kai ką, kas man buvo svarbu. 

- Draugę? 

— Ne, moterį, kurią sekiau metro. Prisirašiau nema- 
Žai pastabų ir staiga ją pamečiau. Matote nors kiek? 

— Ne. Nieko. 

- Jūs nebandote, štai kur esmė. 


- Akivaizdu, kad nebandau. 

- Jūs nesat malonus žmogus. 

— Taip, aš nemalonus. Ir dar aš aklas. 

— Dieve mano, - tarė Matilda, - apgailestauju. 

Vyras pasisuko į ją piktokai šypsodamasis. 

— Kodėl apgailestaujate? Juk tai ne jūsų kaltė. 

Matilda tarė sau, kad jai reikėtų liautis plepėti. Bet 
ji taip pat žinojo, kad nepavyks. 

— O kieno kaltė? - pasiteiravo ji. 

Gražuolis aklasis, kaip Matilda jį jau pavadino 
mintyse, vėl nusisuko trimis ketvirčiais nugaros. 

- Liūtės, kurią skrodžiau, norėdamas perprasti ka- 
tinių judėjimo sistemą. Kaip visiems nusispjaut į kati- 
nių judėjimo sistemą! Kartais sakydavau sau, kad tai 
nuostabu, o kartais galvodavau, po galais, liūtai - jie 
vaikšto, atsitraukia, šokinėja, ir tai viskas, ką gali apie 
juos žinoti. Vieną dieną - negrabus rėžis skalpeliu... 

— Ir ištryško. 

- Teisybė. Iš kur žinote? 

- Vieną vaikiną, tą, kuris pastatė Luvro kolonadą, 
taip nužudė supuvęs kupranugaris, paklotas ant stalo. 
Tačiau tai buvo seniai ir tai buvo kupranugaris. Iš 
tiesų, skirtumas nemažas. 

— Bet puvena lieka puvena. Puvena man šoko 
į akis. Aš buvau išsiųstas į tamsą. Baigta, nebeturiu 
kuo žiūrėti. Kad kur velniai. 

- Tai buvo liūtės kiaulystė. Žinojau vieną tokį gyvį. 
Prieš kiek laiko tai atsitiko? 

— Prieš vienuolika metų. Gali būti, dabar ta liūtė 
tikriausiai smagiai iš to juokiasi. Dabar net ir aš 
kartais juokiuosi. Bet tada - ne. Po mėnesio grįžau į 


laboratoriją ir viską išdaužiau, išdrabsčiau visur puve- 
nas, norėjau, kad jos tėkštųsi visiems į akis, ir paver- 
čiau mėšlu visos grupės darbą apie katinių judėjimo 
sistemą. Savaime suprantama, pasitenkinimo dėl to 
nepajutau. Buvau nusivylęs. 

— O kokios spalvos buvo jūsų akys? 

— Juodos kaip čiurliai, juodos kaip dangaus pjau- 
tuvai. 

— O dabar kokios? 

— Niekas nedrįsta jų apibūdinti. Manau, juodos, 
raudonos ir baltos. Jas pamačius, žmonėms užkanda 
žadą. Manau, kad vaizdas šlykštus. Niekada nebenu- 
siimu akinių. 

— Norėčiau pamatyti, - tarė Matilda, - jeigu jūs 
tikrai norite sužinoti, kokios jos. Šlykštūs dalykai 
manęs netrikdo. 

— Taip visi sako. O paskui verkia. 

- Vieną dieną nardant man į koją įkando ryklys. 

— Sutinku, neturėtų būti gražu. 

— Ko labiausiai gaila, kad nebegalite matyti? 

- Jūsų klausimai mane žudo. Nekalbėsime juk apie 
liūtus ir ryklius, ir bjaurius gyvius perdien. 

- Ne, be abejonės, ne. 

- Man gaila merginų. Tai - labai banalu. 

— Merginos jus paliko po liūtės? 

- Reikia manyti. O kodėl sekėte tą moterį? 

- Dėl nieko. Žinote, aš seku tiek žmonių. Tai - 
stipriau už mane. 

- Jūsų meilužis jus paliko po ryklio? 

- Paliko, bet atsirado kitų. 

- Jūs esate ypatinga moteris. 

— Kodėl jūs šitai sakote? - tarė Matilda. 

— Dėl jūsų balso. 

- Ką jūs girdite iš balso? 

— Na jau ne, aš negaliu jums šito pasakyti! Dieve 
mano, kas man liktų? Reikia ką nors palikti aklam, 
ponia, - šypsodamasis pasakė vyras. 

Jis atsistojo eiti. Netgi nebuvo išgėręs taurės. 

- Palaukite. Kuo jūs vardu? - tarė Matilda. 

Vyriškis dvejojo. 

- Šarlis Rejė, - pasakė jis. 

— Ačiū. Aš - Matilda. 

Gražuolis aklasis pasakė, kad tai - gana prabangus 
vardas, kad karalienė Matilda viešpatavo Anglijoje 
XII amžiuje, ir išėjo, vedamas išilgai sienos braukiamo 
piršto. Matildai buvo nusispjauti į XII amžių ir, su- 
raukusi antakius, ji ištuštino aklojo taurę. 

Ilgai, ištisomis savaitėmis, per savo šaligatvių eks- 
kursijas Matilda akių krašteliu ieškojo ir gražuolio 
aklojo. Ir nerado. Ji jam davė trisdešimt penkerius 
metus. 


Jį paskyrė komisaru Paryžiuje, 5 rajone. Dvyliktą 
dieną pėsčiomis jis artinosi prie savo naujos darbo- 
vietės. 

Laimė, tai buvo Paryžius. 

Tai buvo vienintelis šalies miestas, kurį jis galėjo 
mylėti. Jis ilgai tikėjo, kad vieta, kur jis gyveno, jam 
buvo nesvarbi, nesvarbi kaip maistas, kurį jis valgo, 
nesvarbi kaip baldai, kurie jį supa, nesvarbi kaip dra- 

bužiai, kuriuos jis dėvi - dovanotus, paveldėtus, rastus 
nežinia kur. 

Tačiau dėl gyvenamosios vietos nebuvo taip pap- 
rasta. Žanas Batistas Adamsbergas basas išvaikščio- 
jo visus akmeningus Žemųjų Pirėnų kalnus. Jis ten 
gyveno ir miegojo, o vėliau, tapęs faru, ten aiškinosi 
žmogžudystes, žmogžudystes kaimuose iš akmenų ir 
takuose iš mineralų. Jis puikiai žinojo, kokį triukšmą 
sukelia akmenėliai po kojomis, ir gerai pažinojo kal- 
nus, kurie jus prie savęs spaudžia ir kurie jums grasina 
kaip senas raumeningas žmogus. Komisariate, kuria- 
me jis pradėjo dirbti dvidešimt penkerių, jį vadino 
„Mmiškiniu“. Galbūt turėdami omeny laukiniškumą, 
vienišumą, - jis nežinojo kodėl. Ir jam tai neatrodė 
nei originalu, nei meilu. 

Jis to paklausė vienos jaunos inspektorės, savo 
tiesioginės viršininkės. Jis norėjo ją pabučiuoti, bet ji 
buvo dešimčia metų vyresnė, ir jis nedrįso. Sutrikusi 
ji pasakė: „Išsiaiškinkite pats, pasižiūrėkite į veidrodį 
mažą, tvirtą bruneto siluetą, nes jam patiko blondi- 
nai, ir kitą dieną tarė: „Aš atsistojau prieš veidrodį, 
pažiūrėjau, bet nelabai supratau, ką man sakėte.“ - 
„Adamsbergai, - tarė inspektorė, šiek tiek nuilsusi, 
šiek tiek sumišusi, - kam sakyti tokius dalykus? Kam 
uždavinėti klausimus? Aiškinamės laikrodžių vagystę, 
tai viskas, ką reikia žinoti, ir aš nesiruošiu kalbėti apie 
jūsų kūną.“ - „Gerai, - pasakė Žanas Batistas, - nesi- 
nervinkite šitaip.“ 

Po valandos jis išgirdo nutylant spausdinimo ma- 
šinėlę ir inspektorė jį pašaukė. Ji buvo nepatenkinta. 

„Baikime su tuo, - tarė ji, - sakykime, kad tai - miškų 
vaiko kūnas, ir tiek.“ Jis atsakė: „Ar jūs norite pasakyti, 
kad jis primityvus, negražus?“ Ji atrodė dar labiau su- 
mišusi. „Neverskite manęs pasakyti, kad esate gražus, 
Adamsbergai, bet jūsų žavumo užtektų tūkstančiui, ir 
sukitės su tuo gyvenime.“ Jos balse buvo ir nuovargio, 
ir švelnumo, jis buvo tuo įsitikinęs. Tad dar ir dabar 
jis šitai prisimindavo su virpuliu, juolab kad iš jos 
daugiau niekada to nepajuto. Besidaužančia širdimi 
jis laukė tęsinio. Galbūt ji jį pabučiuos, galbūt, tačiau 
ji liovėsi jį tujinti ir niekada daugiau nieko apie tai 
nebepasakė. Išskyrus štai šitai, tartum netekusi vilties: 
„Ir jums nėra ką veikti policijoje, Žanai Batistai. Po- 
licija - ne miškai.“ 

Ji suklydo. Per kitus penkeris metus jis vieną po 
kitos atskleidė keturias žmogžudystes, kolegų nuo- 
mone, neįtikėtinu, tai yra neteisingu, įžūliu būdu. „Tu 
nepajudini nė piršto, Adamsbergai, - sakė jie, - būni 
čia, valkiojiesi, svajoji, spoksai į sienas ar ant kelių 
keverzoji eskizus, lyg viską iš anksto žinotum ir prieš 
tave būtų visas gyvenimas. Paskui vieną dieną grįžti — 
nerūpestingas, malonus - ir sakai: „Reikėtų sulaikyti 
poną kleboną, jis pasmaugė mažylį, kad šis nieko ne- 
papasakotų.“ 

Taip išaiškinęs keturias žmogžudystes miškų vai- 
kas tapo inspektoriumi, po to komisaru, visąlaik ant 
beformių kelnių kelių valandų valandas keverzojančiu 
mažyčius piešinėlius. Prieš penkiolika dienų jam pa- 
siūlė Paryžių. Niekada nepavargstantis nuo gyvenimo, 
jis paliko rašomąjį stalą, išmargintą grafičiais, kuriuos 
paišinėjo dvidešimt metų. 

Ir vis dėlto kokį nuobodulį jam kartais galėjo sukelti 
žmonės! Tarsi per dažnai jis būtų žinojęs, ką išgirs. Ir 
kiekvienąsyk, kai pamanydavo: „Dabar šis žmogus pa- 
sakys tai, jis ant savęs pykdavo, sau atrodydavo nepa- 
kenčiamas dar labiau, kai tipas iš tikrųjų tai pasakydavo. 
Tuomet jis kankindavosi, melsdamas kokį nors dievą 
jam vieną dieną atsiųsti netikėtumą, o ne žinojimą. 

Žanas Batistas Adamsbergas maišė kavą užeigo- 
je prieš savo naująjį komisariatą. Ar dabar jis geriau 
žinojo, kodėl kitiems atrodė miškinis? Taip, dabar jis 
suprato kiek aiškiau, tačiau žmonės žodžius vartoja 
kaip papuola. Ypač jis. Tikra buvo tai, kad Paryžius 
vienintelis galėjo atstoti mineralinį pasaulį, kurio, jo 
suvokimu, jam reikėjo. 

Paryžius, akmens miestas. 

Taip, čia yra medžių, tai neišvengiama, bet nu- 
sispjaut, tereikia į juos nežiūrėti. Ir skverai - reikia 
jų vengti, ir viskas klostysis gerai. Iš augmenijos jis 
mėgo tik paliegusius krūmus ir gumbines daržoves. 
Aišku buvo ir tai, kad jis, be abejonės, daug nepasi- 
keitė, nes jo naujųjų kolegų žvilgsniai jam priminė 
pirėniškių prieš dvidešimt metų: tas pats santūrus 
sumišimas, šnabždesiai jam už nugaros, galvų link- 
čiojimai, apmaudžiai sudėtos lūpos ir pirštai, kurie 
skečiasi iš bejėgiškumo. Visas šis pagyvėjimas tyloje, 
kuria klausiama: betgi kas šis tipas? 

Adamsbergas lėtai nusišypsojo, lėtai spaudė ran- 
kas, aiškino ir klausėsi, nes jis visada viską darė lėtai. 
Bet ir vienuolikai dienų prabėgus kolegos artinosi prie 
jo su išraiška žmonių, kuriems įdomu, su kokia nauja 
gyvojo pasaulio rūšimi jie susidūrė, kaip ją maitinti 

ir kaip su ja kalbėti, kaip ją pralinksminti ir sudo- 
minti. Vienuolika dienų 5-tasis komisariatas skendo 
šnabždesiuose, lyg jo įprastinį gyvenimą būtų laikinai 
pristabdžiusi kebli paslaptis. 

Skirtumas nuo jo darbo pradžios Pirėnuose buvo 
tas, kad dabar dėl jo reputacijos buvo šiek tiek leng- 
viau. Bet šitai vis dėlto neleido užmiršti, kad jis - atvy- 
kėlis. Vakar jis girdėjo seniausią komandos paryžietį 
tyliai sakant: „Jis atvyko iš Pirėnų, galima sakyti, iš 
kito pasaulio galo.“ 

Adamsbergas turėjo būti kontoroje prieš pusva- 
landį, bet jis vis dar maišė kavą užeigoje priešais ko- 
misariatą. 

Ne todėl, kad šiandien, būdamas keturiasdešimt 
penkerių metų, jis būtų nusipelnęs pagarbos, leidžian- 
čios vėluoti. Jis vėluodavo ir būdamas dvidešimties. 
Net gimti jis pavėlavo šešiolika dienų. Adamsbergas 
neturėjo laikrodžio, tačiau negalėjo paaiškinti, kodėl, 
beje, prieš laikrodžius nusistatęs jis nebuvo. Prieš skė- 
čius taip pat. Tiesą sakant, prieš nieką nebuvo nusi- 
statęs. Negalima sakyti, kad jis norėjo daryti tik tai, 
ką užsimanydavo, bet jis nemokėjo prisiversti, jei tuo 
metu nebuvo tam nusiteikęs. Niekada nemokėjo, net 
kai tikėjosi patikti gražiajai inspektorei. Net dėl jos. 
Sakė, kad Adamsbergo atvejis beviltiškas, kartais jis 
irgi buvo tokios nuomonės. Bet ne visada. 

Šiandien jis buvo nusiteikęs kavą maišyti lėtai. 
Prieš tris dienas savo paties audinių sandėly buvo 
nužudytas vienas tipas. Jis taip niekšingai tvarkė rei- 
kalus, kad trys inspektoriai tyrė jo klientų kartoteką 
būdami tikri, kad tarp jų ras žudiką. 

Nuo to laiko, kai pamatė mirusiojo šeimą, Adams- 
bergas ne per daug jaudinosi dėl šios bylos. Jo inspek- 
toriai ieškojo apgauto kliento, jie net buvo aptikę rimtų 
pėdsakų, o jis žiūrėjo į mirusiojo posūnį Patrisą Vernu, 
gražų dvidešimt trejų metų vaikiną, švelnų, romantiš- 
ką. Žiūrėjo į jį, ir viskas. Įvairiais pretekstais buvo iš- 
kvietęs jį į komisariatą jau tris kartus ir klausinėjo apie 
bet ką: ką jis galvojo apie savo patėvio plikę, ar tai jam 
buvę bjauru, ar jis mėgo audinių fabrikus, kokį poveikį 
jam padarė elektros streikas, kaip jis paaiškintų, kad 
tiek Žmonių aistringai mėgsta genealogiją? 

Paskutinį kartą, vakar, apklausa vyko štai taip: 

- Arsaujūs atrodote gražus? - pasiteiravo Adams- 
bergas. 

— Man sunku pasakyti, kad ne. 

— Jūs teisus. 

— Ar galėtumėte man pasakyti, kodėl esu čia? 

— Taip. Dėl patėvio, savaime aišku. Vis dėlto, kaip 
sakėte, jus erzino, kad jis miega su jūsų motina? 

Vaikinas trūktelėjo pečiais. 

— Kad ir kaip būtų, aš nieko negalėjau padaryti, 
nebent jį užmušti, bet to nepadariau. Tačiau dėl to 
mane pykino. Mano patėvis buvo kaip šernas. Su gy- 
vaplaukiais net ir ausyse, atvirai kalbant, man to per 
daug. O jums patiktų? 

— Aš nieko apie tai nežinau. Vieną dieną pama- 
čiau motiną, gulinčią su klasės draugu. O vargšelė 
buvo beveik ištikima. Aš uždariau duris ir, prisimenu, 
vienintelis dalykas, apie kurį galvojau, buvo tai, kad 
vaikinas turėjo žalią apgamą ant nugaros, bet motina 
jo galbūt nepamatė. 


— Nelabai suprantu, kuo aš čia dėtas, - suinkštė 
nesmagiai pasijutęs vaikinas. - Jeigu jūs šaunesnis už 
mane, tai jūsų reikalas. 

— Ne, bet nieko tokio. O jūsų motina neatrodo 
jums liūdna? 

- Aišku. 

— Gerai. Viskas puiku. Nelankykite jos per dažnai. 

Ir po to jis vaikinui leido išeiti. 


Adamsbergas įėjo į komisariatą. Jo mėgstamiausias 
iš komisarų šiuo metu buvo Adrianas Danglaras, ne 
itin išvaizdus vyras, labai gerai apsirengęs, pasmuku- 
siu pilvu ir šlaunimis, neblogai išgeriantis, nekeliantis 
didelio pasitikėjimo ketvirtą valandą po pietų, kartais 
ir anksčiau. Bet jis buvo tikras, labai tikras, Adams- 
bergas dar nebuvo radęs kito žodžio jam apibūdinti. 
Danglaras jam ant stalo buvo paruošęs audinių par- 
davėjo klientų katalogo santrauką. 

— Danglarai, aš norėčiau šiandien matyti posūnį, 
jaunąjį Patrisą Vernu. 

— Vėl, pone komisare? Bet ko jūs iš to vargšelio 
norite? 

— Kodėl jūs sakote „vargšelis '? 

- Jis drovus, be perstojo šukuojasi, yra taikus, jis 
stengiasi jums padaryti malonumą, ir kai laukia, sė- 
dėdamas koridoriuje, nežinodamas, ko dar jūs pa- 
klausite, jis atrodo labai sumišęs, šiek tiek net gaila 
darosi. Dėl to ir sakau - vargšelis. 

— Daugiau nieko nepastebėjot, Danglarai? 

Danglaras papurtė galvą. 

- Aš jums nepasakojau istorijos apie didelį apsi- 
seilėjusį šunį? - pasiteiravo Adamsbergas. 

- Ne. Turiu jums pasakyti, kad ne. 

- Po to jūs mane laikysite šlykščiausiu žemės faru. 
Reikia šiek tiek prisėsti, aš kalbu lėtai, man sunku api- 
bendrinti, kartais visiškai susipainioju. Aš esu miglo- 
tas žmogus, Danglarai. Kartą, kai buvau vienuolikos, 
ankstų rytą išėjau iš kaimo visai dienai į kalnus. Aš 
nemyliu šunų, jų nemylėjau net kai buvau mažas. Tasai 
didelis apsiseilėjęs šuo į mane žvelgė nuo tako vidu- 
rio. Jis seilėjosi man ant kojų, seilėjo man rankas, tai 
buvo didelis, kvailas ir simpatiškas šuo. Aš jam tariau: 
„Klausyk, didelis šunie, aš keliauju toli, aš stengiuosi 
pasiklysti ir paskui surasti kelią, tu gali eiti su manimi, 
bet dėl Dievo meilės, liaukis mane seilėti, tai šlykštu.“ 
Didelis šuo suprato ir nusekė paskui mane. 

Adamsbergas stabtelėjo, prisidegė cigaretę ir iš ki- 
šenės išsitraukė popieriaus skiautę. Jis užsimetė koją 
ant kojos, pasirėmė keverzoti piešinėlį ir, metęs akį į 
kolegą, tęsė: 

- Manvis tiek, Danglarai, kad jums keliu nuobodu- 
lį, aš noriu papasakoti istoriją apie didelį šunį. Didelis 
šuo ir aš visą kelią kalbėjomės apie Mažuosius Grįžulo 
ratus ir apie veršio kaulus, paskui sustojome apleis- 
toje avidėje. Ten buvo šeši vaikiščiai iš kito kaimo, 
aš juos labai gerai pažinojau. Mes dažnai mušdavo- 
mės. Jie paklausė: „Tai tavo smurgena?“ - „Šiandie- 
nai, - atsakiau. Mažiausiasis sugriebė didelį šunį už 
ilgų gaurų, didelį šunį, kuris buvo baikštus ir suglebęs 
kaip kilimas, ir nutempė jį prie uolos krašto. „Man 
nepatinka tavo nusmurgėlis, - pasakė jis, - jis kvailas.“ 

Didelis šuo inkštė nesipriešindamas - tiesa, kad jis 
buvo kvailas. Mažasis vaikiščias jam spyrė į užpakalį, ir 
šuo nukrito į tuštumą. Iš lėto padėjau krepšį ant žemės. 
Aš viską darau iš lėto. Aš lėtas žmogus, Danglarai. 
„Taip, - norėjo pasakyti Danglaras, - aš tai pa- 
stebėjau.“ Miglotas žmogus, lėtas žmogus. Bet jis 
negalėjo to pasakyti: Adamsbergas buvo jo naujasis 
viršininkas. Be to, jis gerbė jį. Danglaras kaip visi 
buvo girdėjęs kalbant apie svarbiausius Adamsbergo 
tyrimus ir žavėjosi jo talentingomis atomazgomis, 
dalyku, kuris jam atrodė nesuderinamas su tuo, kaip 
šis Žmogus jam atsiskleidė vos atvykęs. Dabar, kai jį 
matė, jis stebėjosi, bet ne tik judesių ir kalbos lėtumu. 
Iš pradžių jį nuvylė šis mažas, lieknas ir tvirtas, bet 
neįspūdingas kūnas, bendras nerūpestingumas per- 
sonažo, sutartą valandą jiems netgi neprisistačiusio, 
kuris rišosi kaklaraištį ant suglamžytų ir bet kaip į 
kelnes sugrūstų marškinių. Bet paskui susižavėjimas 
augo kaip vandens lygis. Tai prasidėjo nuo Adamsber- 
go balso. Danglarui patiko jį girdėti, balsas jį ramino, 
beveik migdė. „Lyg glamonėtų , - tarė Florencija, bet 
tiek to, Florencija yra mergina, ir jai pačiai atsaky- 
ti už žodžius, kuriuos ji renkasi. Kastro šūktelėjo: 
„Nesakyk, kad jis gražus.“ Florencija, atrodo, neteko 
žado. „Palauk, reikia pagalvoti“, - atsakė; ji visąlaik 
šitai sakydavo. Tai buvo skrupulinga mergina, prieš 
kalbėdama ji gerai pagalvodavo. Nepasitikėdama ji 
išmikčiojo: „Ne, bet tai susiję su žavesiu ar kažkuo 
panašiu. Aš pagalvosiu. Kadangi kolegos juokėsi iš 
Florencijos stropumo, Danglaras pasakė: „Florencija 
teisi, tai akivaizdu.“ Marželonas, jaunas policininkas, 

nepraleido progos jį pavadint pederastu. Niekada 
Marželonas nepasakydavo nieko išmintingo, nieka- 
da. O Danglarui išminties reikėjo taip pat, kaip išger- 
ti. Jis trūktelėjo pečiais, probėgšmiais pagalvodamas, 
jogjam, tarp kitko, gaila, kad Marželonas nėra teisus, 
nes buvo patyręs nemažai nusivylimų su moterimis ir 
manė, jog vyrai būtų mažiau reiklūs. Jis buvo girdėjęs 
sakant, jog vyrai esą niekšai, nes vos pergulėję su 
moterimi jie ją vertina, bet kalbant apie moteris, tai 
dar blogiau - jos atsisako gulėti su tavimi, jei tiksliai 
neatitinki jų lūkesčių. Taigi tu esi ne tik įvertintas ir 
pasvertas, bet ir su niekuo nepergulėjęs. 

Liūdna. 

Su merginomis sunku. O Danglaras pažinojo mer- 
ginų, kurios jį įvertino ir nepanoro. Kitąsyk gali apsi- 
žliumbti. Kad ir kaip ten būtų, jis žinojo, kad rimtuo- 
lė Florencija dėl Adamsbergo buvo teisi, ir nuo tada 
Danglaras pasidavė žavesiui šio žmogaus, už kurį jis 
buvo aukštesnis dviem galvomis. Jis pradėjo šiek tiek 
suprasti, kad apimantis neaiškus noras jam ką nors 
papasakoti galėjo paaiškinti tai, kad tiek žŽmogžu- 
džių jam išklojo žudynių detales, - lyg niekur nieko, 
sakytum, netyčia. Lyg niekur nieko, kad išsikalbėtų 
Adamsbergui. 

Danglaras, kaip jam buvo sakoma, neblogai nau- 
dojosi pieštuku ir piešdavo kolegų karikatūras. Dėl 
to šiek tiek nusimanė apie veidus. Kastro snukis, pa- 
vyzdžiui, jam pavyko. Tačiau jis iš anksto žinojo, kad 
nesiims Adamsbergo veido, nes, atrodė, jį sudaro še- 
šiasdešimt susimaišiusių veidų. Kadangi nosis buvo 
per didelė, burna kreiva, judri, be abejonės, geidulinga, 

akys miglotos ir užkritusiais vokais, mažo žandikaulio 
kaulai buvo per daug išsikišę, atrodė, jog šis keistas, 
iš tikros šlamšto krūvos, visiškai nepaisant bent kiek 
klasikinės harmonijos, sulipdytas snukis yra duotas 
jį sukarikatūrinti. Galėjai įsivaizduoti, kad kai Dievas 
tvėrė Žaną Batistą Adamsbergą, jam išseko žaliavų 
atsargos ir jis turėjo išgramdyti stalčių dugnus, su- 
klijuoti gabalus, kurie niekada nebūtų atsiradę kartu, 
jeigu Dievas tą dieną būtų turėjęs gerų medžiagų. 
Bet užtat atrodė, kad Dievas, suvokdamas problemą, 
savo ruožtu pasistengė, ir net labai pasistengė, ir kad 
jam stebuklingu būdu šis veidas nuostabiai pavyko. 
Ir Danglaras, kuris neprisiminė, kad kada nors būtų 
matęs tokį veidą, manė, kad trimis plunksnos brėžiais 
jį apibendrinti būtų išdavystė, kad jo greitos linijos ne 
atskleistų savitumą, o išblukintų jo šviesą. 

Dėl to šiuo metu Danglaras ir galvojo apie tai, kas 
gi galėjo būti Dievo stalčių dugnuose. 

— Jūs klausotės ar snaudžiate? - paklausė Adams- 
bergas. - Kadangi pastebėjau, jog kartais užmigdau 
žmones ir tikru miegu. Galbūt dėl to, kad kalbu ne- 
pakankamai garsiai ar nepakankamai greitai, nežinau. 
Ar prisimenate? Pasakojau apie šunį, kuris nukrito. 
Aš atsisegiau nuo diržo geležinę gertuvę ir stipriai 
trenkiau mažajam vaikiščiui į galvą. 

Ir paskui iškeliavau ieškoti to didelio kvailo šuns. 
Man prireikė trijų valandų, kad iki jo nusigaučiau. 
Šiaip ar taip jis buvo nebegyvas. Svarbus dalykas šioje 
istorijoje, Danglarai, yra šio mažo vaikiščio akivaizdus 
žiaurumas. Seniai žinojau, kad su juo kažkas negerai, 
ir tai buvo jo žiaurumas. 


Užtikrinu jus, jo veidas buvo normalus, jo nosis ne- 
buvo plokščia. Priešingai, tai buvo gražus berniukas, 
bet iš jo sunkėsi žiaurumas. Neklauskite manęs dau- 
giau, nieko daugiau nežinau, tik tai, kad po aštuone- 
rių metų jis užmušė močiutę po laikrodžiu. Ir kad 
daugumai tyčinių žmogžudysčių be širdgėlos, be pa- 
žeminimo, be neurozės, be visko, ko tik norite, reikia 
žiaurumo, iš kito kančios, maldavimų ir agonijos pa- 
sisemiamo malonumo, malonumo sudraskyti. Tiesa, 
tai ne visada iškart matyti, bet tiesiog jauti, kad kažkas 
tam žmogui blogai, kad jame kažkas auga, navikas. Ir 
kartais tai yra Žiaurumas, suprantate, ką noriu pasa- 
kyti? Navikas. 

— Tai prieštarauja mano principams, - tarė Dan- 
glaras, šiek tiek užsimerkęs. - Nesiverčiu per galvą dėl 
principų, bet nemanau, kad būtų paženklintų būtybių, 
kaip karvės, kurios ausyse turi įrašus, ir kad štai taip - 
intuicija - nustatomi žmogžudžiai. Žinau, sakau ba- 
nalius ir paprastus dalykus, bet orientuojamasi pagal 
požymius, o teisiama remiantis įrodymais. Navikų 
nuojautos mane gąsdina, tai - subjektyvumo ir teisi- 
nių klaidų diktatūros kelias. 

- Jūs išpūtėte burbulą, Danglarai. Aš nesakiau, kad 
šitai matyti iš veido, aš sakiau, kad tai buvo kažkas 
baisaus, kas pūliavo iš būtybės gelmių. Tai pūliai, Dan- 
glarai, ir aš kartais matau juos sunkiantis. Mačiau ant 
vienos jaunos merginos burnos taip, lyg būčiau matęs 
šiuo stalu bėgant tarakoną. Negaliu nežinoti, kai su 
kuo nors darosi kas nors negerai. Tai gali būti ne tik 
nusikaltimo malonumas, bet ir kiti, ne tokie sunkūs 
dalykai. Yra ir tokių, kurie teišskiria savo nuobodulį 

ar savo sielvartą dėl meilės, ir tai taip pat atpažįstama, 
Danglarai, ir užuodi, ar tai viena, ar kita. Bet kai tas 
dalykas susijęs su nusikaltimu, man atrodo, kad aš 
tai irgi Žinau. 

Danglaras pakėlė galvą, ir jo kūnas buvo mažiau 
glebus nei įprasta. 

— Kad ir kaip ten būtų, jūs tikite, kad metęs akį 
galite pasakyti, kas ir kaip su žmogumi, tikite, kad regit 
tarakonus ant lūpų, kad jūsų įspūdžiai yra apreiški- 
mai, nes jie jūsų, jūs tikite, kad žmonės pūliuoja, bet 
tai - neteisybė. Kad ir kokia būtų paprasta ir banali, 
tiesa yra tai, kad kaip žmonės turi plaukus, taip jie yra 
kerštingi, ir kad jie visi gali suklupti ir nužudyti. Aš 
tuo įsitikinęs. Bet kuris vyras gali išprievartauti ir nu- 
žudyti ir bet kuri moteris gali nupjauti kojas kaip toji 
iš Gei-Liusako gatvės praėjusį mėnesį. Tai priklauso 
nuo to, ką išgyvenai, nuo troškimo nuskęsti pilkuose 
dumbluose ir iš paskos dar ką nors nusitempti. Ne- 
būtina nuo prigimties pūliuoti, kad savo šleikštuliui 
išpirkti norėtum sutraiškyti visą žemę. 

— Aš sakiau, Danglarai, - tarė Adamsbergas, su- 
rauktais antakiais atsitraukdamas nuo piešinio, - kad 
po didelio šuns istorijos pasirodysiu jums nepaken- 
čiamas. 

- Sakykime, pavojingas, - burbtelėjo Danglaras. - 
Nereikia įsivaizduoti, kad esate toks stiprus. 

- Anokia čia stiprybė matyti lakstančius tarakonus. 
Su tuo, ką jums pasakoju, aš nieko negaliu padaryti. 
Man tai tikra nelaimė. Nė karto nė dėl vieno neap- 
sirikau: ar jis stovi, ar guli, ar linksmas, ar protingas, 
ar netikras, ar kenčiantis, ar abejingas, ar pavojingas, 

ar drovus, dėl viso to, suprantate - nė karto! Ar jūs 
įsivaizduojate, kaip tai gali būti skausminga? Kai 
nuo pradžių matau pabaigą, kartais maldauju, kad 
žmonės mane nustebintų. Taip sakant, visada bevil- 
tiškai tikėdamasis, aš per savo gyvenimą pažinau tik 
pradžias. Ir tučtuojau prieš mano akis vėrėsi pabaiga, 
kaip niūriam filme, kur jūs atspėjate, kas ką įsimylės 
ir ką ištiks nelaimingas atsitikimas. Jūs vis tiek žiūrite 
filmą, bet per vėlu - jums nuobodu. 

- Sakykime, jūsų puiki intuicija, - tarė Dangla- 
ras. - Faro uoslė yra viskas, ką jums galiu pripažinti. 
Bet nė tuo neturi teisės naudotis, tai per daug rizi- 
kinga, per daug įžūlu. Net ir po dvidešimties metų 
kitų nepažįsti. 

Adamsbergas delnu pasirėmė smakrą. Nuo ciga- 
retės dūmų jo akys blizgėjo. 

— Atimkite iš manęs šitą žinojimą, Danglarai. 
Padėkite man jo atsikratyti, tai viskas, ko aš tikiuosi. 

- Žmonės - ne gyvuliai, - tęsė Danglaras. 

- Ne. Aš juos myliu, o į gyvulius man nusispjaut, 
į tai, ką jie mąsto ir ko nori. Vis dėlto gyvuliai irgi 
kažko nori, kodėl turėtų nenorėti. 

- Teisybė, - sutiko Danglaras. 

— Ar jūs kada nors padarėte teisinę klaidą, Dan- 
glarai? 

— Jūs skaitėte mano bylą? - tarė Danglaras, sker- 
suodamas į Adamsbergą, kuris rūkė ir piešė. 

— Jei pasakysiu, kad ne, priekaištausite, kad vai- 
dinu burtininką. Ir vis dėlto aš jos neskaičiau. Kas 
atsitiko? 

- Viena jauna mergina. Juvelyrinių dirbinių krau- 
tuvėje, kur ji dirbo, buvo trūkumas. Buvau visiškai 
įsitikinęs ir įrodinėjau, kad ji bendrininkė. Tai buvo 
akivaizdu. Jos manieros, jos dviveidiškumas, jos 
niekšybės, galiausiai mano faro uoslė. Ji gavo trejetą 
metų ir po dviejų mėnesių gana baisiu būdu nusižudė 
kameroje. Bet ji buvo niekuo dėta dėl trūkumo, tai 
sužinojome po kelių dienų. Taigi dabar aš baigiau su 
sušikta intuicija ir jūsų sušiktais tarakonais ant jaunų 
merginų burnų. Nuo to laiko subtilybes ir asmeni- 
nius įsitikinimus aš iškeičiau į abejones ir visuotines 
banalybes. 

Danglaras atsistojo. 

- Palaukite, - tarė Adamsbergas. - Nepamirškite 
pakviesti posūnio Vernu. 

Adamsbergas nutilo. Jis jautėsi nesmagiai. Toks 
pokalbis jo sprendimui buvo nepalankus. Jis tęsė ty- 
liau: 

- Ir paskui jį uždarykite į areštinę. 

— Jūs juokaujate, komisare? - tarė Danglaras. 

Adamsbergas prikando apatinę lūpą. 

- Jo meilužė jį saugo. Esu tikras, kad žmogžudystės 
vakarą jie nebuvo kartu restorane, net jei jų abiejų 
versijos sutampa. Patardykite juos darsyk atskirai: kiek 
laiko praėjo tarp pirmojo ir antrojo patiekalų? Ar 
į salę buvo atėjęs gitaristas ko nors pagroti? Kur buvo 
pastatytas vyno butelis - dešinėje ar kairėje? Koks 
vynas? Kokios formos buvo taurės? Kokios spalvos 
staltiesė? Ir taip toliau iki begalybės detalių. Pamaty- 
site, jie užsikirs. Paskui sudarykite vaikino batų inven- 
torių. Pasiteiraukite namų tvarkytojos, kuriai moka jo 

motina. Turi trūkti vienos poros, tos, kurią jis avėjo 
žmogžudystės vakarą, nes dėl viešųjų darbų aplink 
sandėlį žemė klampi, pilna kaip glaistas limpančio 
molio. Jaunuolis nekvailas, jis turėjo jos atsikratyti. 
Liepkite apieškoti kanalizaciją netoli jo namų, jis 
galėjo paskutinius metrus tarp kanalizacijos angos ir 
savo durų parbėgti vienomis kojinėmis. 

- Jei gerai suprantu, - tarė Danglaras, - jūsų nuo- 
mone, vargšas žmogelis pūliuoja? 

— Bijau, kad taip, - tyliai pasakė Adamsbergas. 

- Ir kuo jis pūliuoja? 

- Žiaurumu. 

- Ir tai jums atrodo akivaizdu? 

— Taip, Danglarai. 

Bet šie žodžiai buvo beveik negirdimi. 


Išėjus inspektoriui, Adamsbergas paėmė jam pa- 
ruoštą laikraščių pluoštą. Trijuose rado tai, ko ieško- 
jo. Įvykis dar neužėmė daug vietos spaudoje, bet jis 
buvo įsitikinęs, kad tam ateis laikas. Jis nerūpestingai 
iškirpo mažą skiltį ir pasidėjo priešais save. Skaityti 
jam visada reikėjo labai susikaupus, blogiausia, kai 
reikėdavo tai daryti garsiai. Adamsbergas buvo blogas 
mokinys, jis niekada nesuprasdavo, dėl ko jam reikia 
eiti į mokyklą, bet prisiversdavo apsimesti dirbąs, kiek 
įstengė - su malonumu, kad neliūdintų tėvų ir ypač 
kad jie niekada nesuprastų, kad jam buvo į tai nu- 
sispjaut. Jis skaitė: 

„Pokštas ar nevykusio filosofo manija? Kad ir kaip 
būtų, mėlynos kreidos skrituliai naktimis tebedygsta 
kaip piktžolės ant sostinės šaligatvių, žadindami pa- 
ryžiečių intelektualų smalsumą. Ir dygsta vis dažni- 
au. Jau rasti šešiasdešimt trys skrituliai nuo to laiko, 
kai pirmieji buvo pastebėti prieš keturis mėnesius 
12-ame rajone. Ši nauja pramoga, panaši į orientaci- 
nius žaidimus, tampa originalia pokalbių tema tiems, 
kurie nieko kita neturi vieni kitiems pasakyti kavinė- 
se. Kadangi tokių daug, apie tai kalbama visur...“ 


Adamsbergas liovėsi, kad akimis nuslystų tiesiai 
prie straipsnio autoriaus parašo. „Iš šito kvailio ste- 
buklų nelauk“, - sumurmėjo jis. 


„„„„Netrukus taps garbė rytą išeinant į darbą prieš 
savo duris rasti skritulį. Ciniškas juokdarys ar priet- 
ranka, jeigu mėlynų skritulių autorius siekia garbės, jis 
pasiekia tikslą. Tai turėtų kelti pasibjaurėjimą tiems, 
kurie visą gyvenimą vargsta, kad pagarsėtų, o pasta- 
rasis mums įrodo, kad tereikia kreidos gabaliuko ir 
kelių naktinių Žygių, kad pretenduotum tapti Žy- 
miausiu 1990 metų Paryžiaus žmogumi. Jokios 
abejonės, kad televizija jį pasikviestų į „Antrojo 
tūkstantmečio pabaigos kultūros fenomenus, jeigu 
jį pavyktų nutverti. Bet, deja, tai tikras vaiduoklis. 
Niekas dar jo neužklupo ant asfalto brėžiančio savo 
plačius mėlynus apskritimus. Jis tai daro ne kiekvieną 
naktį ir pasirenka bet kurį Paryžiaus kvartalą. Būki- 
me tikri, kad daug nakvišų jo tyko dėl paprasčiausio 
malonumo. Geros medžioklės!“ 

Išsamesnis straipsnis buvo išspausdintas viename 
provincijos laikraštyje. 


„Paryžiaus akistata su nepavojingu maniaku. 

Visus tai smagina, bet faktas vis dėlto keistas. Ke- 
turis mėnesius Paryžiuje naktimis kažkas, manoma, 
vyras, braižo didelius, beveik dviejų metrų skersmens 
skritulius aplink radinius ant šaligatvio. Vienintelės 
šio keisto apsėdimo „aukos“ yra daiktai, kuriuos šis 
personažas uždaro į savo apskritimus, visada po vieną. 
Iš šešiasdešimt atvejų, kuriuos jis jau pateikė, galima 
sudaryti keistą sąrašą: dvylika alaus kamštelių, dėžė 
daržovėms, keturios sąvaržėlės, du batai, žurnalas, 
odinis krepšys, keturi žiebtuvėliai, nosinė, balandžio 
koja, akinių stiklas, penkios užrašų knygelės, ėriuko 
pjausnio kaulas, tušinuko širdelė, auskaras, šuns išma- 
tas, automobilio žibinto šukė, galvaninis elementas, 
kokakolos skardinė, viela, vilnos kamuoliukas, raktų 
pakabukas, apelsinas, „Carbophoso“ tūtelė, sudžiūvę 
vėmalai, skrybėlė, automobilio peleninės turinys, dvi 
knygos („Tikrovės metafizika“ ir „Ruošti valgį nieko 
nedarant“), minerologinė plokštelė, sudaužytas kiau- 
šinis, ženkliukas su užrašu „Aš myliu Elvį“, pincetas, 
lėlės galva, medžio šaka, triko, fotojuosta, vanilinis 
jogurtas, žvakė ir maudymosi kepuraitė. Nuobodus 
vardijimas, bet jis atskleidžia, kokių netikėtų lobių 
gali rasti ant miesto šaligatvių tas, kuris jų ieško. Ka- 
dangi psichiatras Renė Verkor-Lori iškart susidomėjo 
šiuo atveju, bandydamas jį paaiškinti, dabar kalbama 
„apie revizuotą objektą, o visoje sostinėje skritulių 
žmogus tampa aukštuomenės reikalu, nustumdamas 

į užmarštį tagerius, kurie turėtų būti nutaisę liūdnas 
minas, matydami, kad jų grafičiai susidūrė su tokia ar- 
šia konkurencija. Visi ieško ir neranda, koks impulsas 
įkvėpia mėlynų skritulių žmogų. Labiausiai intriguo- 
ja tai, kad aplink kiekvieną skritulį, atrodo, mokyto 
žmogaus ranka gražia pasvirusia rašysena išvedžioja 
sakinį, kuris panardina psichologus į klausimų bedug- 
nę: „Viktorai, piktas likimas, ką tu veiki lauke?“ 


Straipsnį iliustravo nenusisekusi nuotrauka. 

Pagaliau trečiasis straipsnis buvo mažiau tikslus ir 
labai trumpas, bet jis skelbė apie paskutinį atradimą 
praėjusią naktį Kolenkuro gatvėje: dideliame mėly- 
name skritulyje buvo nustipusi pelė, o aplink skritulį 
buvo užrašyta kaip įprasta: „Viktorai, piktas likimas, 
ką tu veiki lauke?“ 

Adamsbergas nutaisė grimasą. Tai buvo lygiai tai, 
ką jis nujautė. 

Jis pakišo straipsnius po lempa ir nusprendė, kad 
yra išalkęs, nors nežinojo kelinta valanda. Jis išėjo, 
ilgai vaikščiojo dar mažai pažįstamomis gatvėmis, 
nusipirko duonos su kažkuo, atsigerti, cigarečių ir ne- 
skubėdamas grįžo į komisariatą. Su kiekvienu žings- 
niu jis jautė, kaip kelnių kišenėje glamžosi šiandien 
iš Kristianos gautas laiškas. Ji rašė ant standaus ir 
prašmatnaus popieriaus, kuris kišenėse labai kliudė. 
Adamsbergas nemėgo šio popieriaus. 

Reikėjo, kad jis jai praneštų savo naująjį adresą. Jai 
nesunku bus dažnai atvažiuoti, nes ji dirba Orleane. 
Bet ji savo laiške užsiminė, kad ieško vietos Paryžiuje. 
Dėl jo. Jis papurtė galvą. Apie tai pamąstys vėliau. 

Nuo tada, kai ją pažįsta, gal kokius šešis mėnesius, 
visada būdavo tas pats, - jis išsisukdavo sau pasaky- 
damas, kad apie tai pamąstys vėliau. Kaip mergina ji 
nekvaila, netgi gudri, bet šiek tiek prisirišusi prie kai 
kurių nuvalkiotų tiesų. Gaila, savaime aišku, bet ne 
itin baisu, nes trūkumas menkas, o ir svajoti apie tai, 
kas neįmanoma, nėra reikalo. Be to, tai, kas neįmano- 
ma, - puikumą, nenuspėjamumą, labai švelnią odą, 
nuolatinį svyravimą tarp rimtumo ir lengvabūdišku- 
mo, - visa tai jis vieną kartą pažino prieš aštuoneris 
metus su Kamile ir jos kvaila beždžionėle Ričardu III, 
kurį šlapintis ji vesdavo į gatvę, besiskundžiantiems 
kaimynams sakydama: „Reikia, kad Ričardas III šla- 
pintųsi lauke.“ 

Dažnai maža beždžionė, nežinia kodėl atsiduo- 
danti apelsinais, nors niekada jų nevalgė, įsitaisydavo 
ant jų ir susikaupusiu snukiu, stropiais ir tiksliais ju- 
desiais vaidindavo utėlinėjanti jų rankas. Kamilė, jis 
ir Ričardas III, krapštantis nuo savo riešų nematomą 
laimikį. Tačiau ji, jo brangutė, paspruko. Ir jam, farui, 
per visą laiką, kol ieškojo, ištisus ilgus metus nepa- 
vyko jos rasti, o po to jo sesuo jam pasakė: „Tu netu- 
ri teisės, palik ją ramybėj.“ Brangutė, pakartojo sau 
Adamsbergas. „Tu norėtum ją darkart pamatyti?“ - 
pasiteiravo sesuo. Tik paskutinioji iš jo penkių seserų 
drįso kalbėti apie brangutę. Jis nusišypsojo, kad pa- 
sakytų: „Iš visų sielos gelmių taip, bent jau valandą 
prieš nustimpant.“ 

Adrianas Danglaras su vienkartine stikline balto- 
jo vyno rankoje ir veide atsispindinčiu sutrikimu jo 
laukė kabinete. 

- Trūksta jaunuolio Vernu aulinukų. Žemų auli- 
nukų su sagtimis. 

Adamsbergas nieko nepasakė. Jis stengėsi gerbti 
Danglaro nepasitenkinimą. 

— Aš nenorėjau jums pateikti argumentų šį rytą, - 
tarė jam jis, - ką aš galiu padaryti, jei nužudė Vernu 
sūnus. Ar ieškojote aulinukų? 

Danglaras ant stalo padėjo plastmasinį maišą. 

- Štai jie, - atsiduso jis. - Laboratorija jau pradėjo, 
bet ir vien pažiūrėjus, ant padų tikrai statybvietės 
molis, toks lipnus, kad nė kanalizacijos vanduo jo ne- 
nuplovė. Labai gražūs batai. Gaila. 

- Jie tikrai buvo kanalizacijoje? 

— Taip, per dvidešimt penkis metrus pasroviui nuo 
artimiausios angos prie jo namų. 

- Jūs dirbate sparčiai, Danglarai. 

Du vyrai nutilo. Adamsbergas kandžiojo lūpas, vėl 
paėmė cigaretę, iš kišenės išsitraukė pieštuko galą ir 
ant kelių prispaudė mažą popierėlį. Jis galvojo: „Šis 
tipas man išrėš pamokslą, jis įsižeidęs, šokiruotas, ne- 
turėjau jam pasakoti istorijos apie šunį, kuris seilėjosi, 
neturėjau sakyti, kad Patrisas Vernu pūliavo žiaurumu 
kaip ir mažasis kalnų vaikiščias.“ 

Iš tikrųjų ne. Adamsbergas pažvelgė į savo kolegą. 
Ištįsęs suglebęs Danglaro kūnas, ant kėdės panėšėjan- 
tis į besilydantį butelį, buvo taikus. Jis susikišo stam- 
bias rankas į savo gražaus kostiumo kišenes, pastatė 
ant grindų savo stiklinę, jo žvilgsnis buvo tuščias, bet 
net ir dabar Adamsbergas matė, jog jis pasiutiškai 
protingas. Danglaras tarė: 

- Aš jus sveikinu, komisare. 

Paskui jis atsistojo, kaip ką tik, iš pradžių į priekį 
palenkė kūną, paskui pakėlė sėdmenis, galiausiai iš- 
sitiesė. v 

- Turiu jums pasakyti, - pridūrė jis, pusiau nusi- 
sukęs, - atrodo, kad ketvirtą valandą popiet aš nelabai 
ko vertas, kaip jūs žinote. Jeigu norite manęs ko nors 
paprašyti, padarykite tai rytą. O kalbant apie vaiky- 
mąsi, šaudymą, persekiojimą ir kitus niekus, tai ir iš 
viso neverta, mano ranka dreba, o keliai išklerę. Dėl 
kitų dalykų galima pasinaudoti mano kojomis ir mano 
galva. Manau, kad mano galva ne taip blogai nudrėbta, 
nors ji man ir atrodo visai kitokia nei jūsų. Šleikščiai 
saldus kolega man vieną dieną pasakė, kad jeigu aš, 
išmaukęs tiek baltojo vyno, dar esu inspektorius, tai 
dėl trumparegio kai kurių viršininkų geranoriškumo 
ir dėl žygdarbio du kartus padaryti dvynukus. Paskai- 
čiavus išeina keturi vaikai, kuriuos auginu vienas, nes 
mano žmona pabėgo su meilužiu tyrinėti Velykų salos 
statulų. O aš, kai buvau kūdikis, tai yra, kai man buvo 
dvidešimt penkeri metai, norėjau parašyti „Prisimini- 
mus iš anapus kapo" arba nieko. Jūsų nenustebinsiu 
pasakydamas, jog visa pakrypo kitaip. Gerai. Pasiimu 
aulinukus ir einu pas Patrisą Vernu ir jo meilužę, jie 
manęs laukia netoli. 

- Jūs man patinkate, Danglarai, - tarė Adamsber- 
gas, vis tebekeverzodamas. 

- Manau, kad žinau, - pasakė Danglaras, pakel- 
damas stiklinę. 

- Paprašykite fotografo, kad rytoj rytą būtų lais- 
vas, ir palydėkite jį. Aš noriu tikslaus aprašymo ir 

negatyvų to skritulio mėlyna kreida, kuris Paryžiuje 
galbūt bus nubrėžtas ateinančią naktį. 

— Skritulio? Jūs kalbate apie šitą apskritimų aplink 
alaus kamštelius istoriją? „Viktorai, piktas likimas, 
kodėl tu lauke“? 

— Kalbu būtent apie tai, Danglarai. Tikrai apie tai. 

— Bet tai kvaila... Ką tai... 

Adamsbergas nekantriai papurtė galvą. 

- Žinau, Danglarai, žinau. Bet padarykite tai. Pra- 
šau jūsų. Ir kol kas niekam apie tai nepasakokite. 

Paskui Adamsbergas baigė eskizą, kurį piešė ant 
kelių. Jis girdėjo šūksnius gretimame kabinete. Patriso 
Vernu meilužė palūžo. Akivaizdu, kad ji nebuvo susi- 
jusi su seno prekeivio nužudymu. Vienintelė, tačiau 
galinti toli nuvesti, jos klaida buvo ta, kad ji pakan- 
kamai mylėjo Vernu arba buvo pakankamai paklusni, 
kad slėptų jo melagystę. Blogiausia jai buvo ne tai, kad 
ateityje reikės stoti prieš teismą, o tai, koks žiaurus šią 
akimirką pasirodė jos meilužis. 

Ką jis galėjo praryti per pietus, kad jam taip skau- 
dėjo pilvą? Neįmanoma prisiminti. Jis pakėlė ragelį 
susitarti dėl pasimatymo su Renė Verkor-Lori. Sek- 
retorė pasiūlė rytoj vienuoliktą valandą. Jis prisistatė 
Žanas Batistas Adamsbergas, ir durys atsivėrė. Jis dar 
nebuvo pratęs būti garsus. O juk tai tęsėsi nemažai 
laiko. Tačiau Adamsbergui atrodė, kad jis niekaip ne- 
susijęs su savo viešuoju įvaizdžiu, ir tai jį sudvejino. 
Bet kadangi nuo vaikystės jis jautėsi esąs du, - viena 
vertus, Žanas Batistas, kita vertus, Adamsbergas, kuris 

dabar jų buvo trys: Žanas Batistas, Adamsbergas ir 

Žanas Batistas Adamsbergas, visuomenės žmogus. 
Išskaidyta Šventoji Trejybė. Jis pasuko išgerti kavos į 
kambarį šalia, kur buvo automatas, dažnai su priešais 
stovinčiu Marželonu. Bet tuo metu jame buvo beveik 
visi su moterimi, kuri, atrodė, kėlė pasiutišką sumaištį 
ir kuriai Kastro kantriai kartojo: „Išeikite, ponia.“ 


Adamsbergas pasiėmė kavos ir pažvelgė: mote- 
ris kalbėjo kimiu balsu, buvo susinervinusi ir liūdna. 
Buvo akivaizdu, kad farai ją siutina. Ji buvo apsirengu- 
si juodai. Adamsbergui pasirodė, kad jos galva panaši 
į egiptietės ar į bet ko, kas primena tuos nuostabius 
išlenktus tamsius veidus, kurių niekada nepamiršti, 
kuriuos visada prisimeni, panašiai kaip brangutę. 

Kastro jai sakė: 

- Čia ne informacijos tarnyba, ponia, būkite ma- 
loni, išeikite, klausykite, dabar jau eikite iš čia. 

Ji nebebuvo jauna, Adamsbergas jai davė nuo ke- 
turiasdešimt penkerių iki šešiasdešimties. Jos rankos 
buvo rudos, stiprios, trumpais nagais, rankos moters, 
kuri savo gyvenimą turėjo praleisti kitur, kažko jomis 
ieškodama. 

— Kam tada reikalingi farai? - klausė moteris, 
purtydama juodus, iki pečių kirptus plaukus. - Terei- 
kia truputį pasistengti, šiek tiek patarti, jūs dėl to juk 
nenustipsite? Man prireiks dešimt metų jam surasti, 
jums užtektų vienos dienos! 

Šįkart Kastro kantrybė trūko. 

— Ne mano kiaulės, ne mano pupos! - suriko jis. - 
Tas jūsų tipas juk neįrašytas į dingusių asmenų sąrašą? 

Gerai, tada palikite mane ramybėje, mes neįpareigoti 
skaityti skelbimų! Ir jei jūs toliau kelsite triukšmą, aš 
pakviesiu viršininką! 

Adamsbergas stovėjo atsirėmęs į galinę sieną. 

- Aš esu viršininkas, - tarė jis nekrustelėdamas. 

Matilda atsisuko. Ji pamatė šį vyrą su apsunkusiais 
akių vokais, jis žvelgė į ją su neįprastu švelnumu, vie- 
noj pusėj jo marškiniai buvo sukišti į juodas kelnes, 
o kitoj - išsitaršę, ji pamatė, kad prie šio lieso veido 
nedera rankos, tarsi paimtos iš Rodeno statulos, ir 
suprato, kad gyventi darosi lengviau. 

"Šiek tiek atsiplėšdamas nuo sienos, Adamsbergas 

pastūmė savo kabineto duris ir parodė jai, kad įeitų. 


- Teisybė, - sutiko atsisėsdama Matilda, - jūs ne- 
sate informacijos tarnyba. - Man ši diena prasidėjo 
blogai. Vakar, užvakar - ne ką geriau. Tai viena suk- 
nista savaitės atkarpa. Linkiu, kad jums ši atkarpa 
būtų buvusi geresnė. 

— Atkarpa? 

— Mano galva, pirmadienis, antradienis, trečiadie- 
nis sudaro vieną savaitės atkarpą, pirmą atkarpą. Tai, 
kas atsitinka per pirmą atkarpą, gerokai skiriasi nuo 
to, kas atsitinka per antrą. 

- Ketvirtadienį, penktadienį, šeštadienį? 

— Taip. Gerai pažiūrėjus, daugiau rimtų neti- 
kėtumų pasitaiko pirmoje atkarpoje, apskritai paė- 
mus, sakau, apskritai paėmus, ir daugiau skubėjimo 
bei smagumų antroje atkarpoje. Ritmo klausimas. Ir 
tai keičiasi nereguliariai, kitaip nei mašinų stovėjimas 
kai kuriose gatvėse, kur penkiolika dienų turi teisę 

pasistatyti, o kitas penkiolika nebeturi. Kodėl? Kad 
gatvė pailsėtų? Kad papūdymuotų? Paslaptis. Kad 
ir kaip būtų, su savaitės atkarpomis šitai niekada 
nesikeičia. Pirma atkarpa: susidomi, kažkuo tiki, ką 
nors randi. Antra atkarpa: visiškai nieko nerandi, 
nieko neišmoksti, nereikšmingi gyvenimo dalykėliai 
ir kompanijos. Antroje atkarpoje yra daug bet ko su 
bet kuo, ir išgeriama nemažai, o pirma atkarpa yra 
svarbesnė, tai akivaizdu. Iš esmės antra atkarpa nega- 
li nepasisekti, arba, tarkime, ji neturi jokių pasekmių. 
Bet kai sudirbi pirmą atkarpą, kaip kad nutiko šią 
savaitę, sunku atsigauti. Be viso to, kavinės meniu 
buvo mėsos išpjova su lęšiais. Kiaulienos išpjova su 
lęšiais mane užknisa. Tai beviltiška. Ir tai pačioj pir- 
mos atkarpos pabaigoj. Su ta prakeikta išpjova tikrai 
nepasisekė. 

- O sekmadienis? 

— Taip, sekmadienis - tai trečia atkarpa. Jis vie- 
nas prilygsta ištisai atkarpai, toks jis sunkus. Trečia 
atkarpa - visiškas sąmyšis. Jei prie kiaulienos spran- 
dinės pridėsite trečią atkarpą, tiesą sakant, liks tik 
numirti. 

— Apie ką mes šnekėjome? - paklausė Adamsber- 
gas, kuriam staiga kilo įspūdis, beje, visai malonus, kad 
jis šioje moteryje pasiklysta dar labiau nei savyje. 

- Apie nieką. 

— A taip, tiesa, apie nieką. 

- Prisimenu, - tarė Matilda. - Kadangi mano pir- 
ma atkarpa buvo maždaug suknista, eidama pro jūsų 
nuovadą pamaniau, kad suknista, tai suknista, aš vis 
tiek galiu bandyti laimę. Bet matote, mėginti išgelbėti 

pirmą atkarpą jai baigiantis atrodo viliojamai, bet tai 
nieko gera neduoda. O jūs, jums gerai klostėsi? 

— Neblogai, - pripažino Adamsbergas. 

— Jeigu jūs būtumėt matęs, mano praėjusios sa- 
vaitės pirma atkarpa buvo nuostabi. 

— Kas įvyko? 

— Negaliu taip imti ir trumpai pasakyti, reikėtų 
pasižiūrėti į užrašų knygeles. Galiausiai rytoj jau antra 
atkarpa, galima bus kiek atleisti vadžias. 

— Rytoj susitinku su psichiatru. Ar tai gera antros 
atkarpos pradžia? 

- Dieve mano, dėl savo reikalų? - tarė Matilda. 
— Ne, aš kvaila, tai neįmanoma. Įsivaizduoju, kad net 
jeigu būtumėte maniakas, kuris šlapinasi ant visų 
kairiojo šaligatvio žibintų, jūs sau sakytumėte: „Bus, 
kas bus, ir teišsaugo Dievas žibintus ir kairiuosius 
šaligatvius“, bet jūs neitumėte pas psichiatrą. Be to, po 
galais, aš per daug plepu. Man jau lenda per gerklę. 
Aš pavargstu nuo savęs. 

Matilda iš jo paėmė cigaretę, sakydama „Galiu““, 
ir nulaužė filtrą. 

— Turbūt jūs eisite pasimatyti su psichiatru dėl 
mėlynų skritulių žmogaus, - pridūrė ji. - Nežiūrėkite 
į mane šitaip, žinote, aš nieko nešnipinėjau: laikraš- 
čių iškarpos čia, po lempa, tad neišvengiamai savęs 
klausiu... 

— Tiesa, - tarė Adamsbergas, - dėl jo. Kodėl jūs 
atėjote į komisariatą? 

- Ieškau žmogaus, kurio nepažįstu. 

— Tai kodėl jo ieškote? 

— Kadangi jo nepažįstu, koks klausimas! 

- Savaime suprantama, - tarė Adamsbergas. 

- Gatvėje sekiau moterį ir paskui ją pamečiau. Tad 
šiek tiek užsisėdėjau kavinėj ir taip susipažinau su 
gražuoliu akluoju. Neįtikėtina, kiek gali būti žmonių 
ant šaligatvių. Nebežinai, ko griebtis, kad gerai pada- 
rytum darbą, reikėtų sekti visus. Mudu šiek tiek pasi- 
šnekėjom, gražuolis aklasis ir aš, apie ką - nebežinau, 
reikėtų pasižiūrėti į užrašų knygutes, ir galiausiai tas 
vyras man patiko. Paprastai kai kas nors man patinka, 
dėl to nekvaršinu sau galvos, esu tikra, kad vėl jį susi- 
tiksiu. O čia nieko. Praėjusį mėnesį sekiau dvidešimt 
aštuonis kartus ir surengiau devynias pasalas. Pripil- 
džiau dvi su puse užrašų knygutės. Užtektinai, kad 
šiek tiek susipažintum su šalimi, ar ne? O aklojo - nė 
gyvos dvasios. Tokios nesėkmės sunkiai nuryjamos. 
Jis vadinasi Šarlis Rejė, ir tai viskas, ką apie jį žinau. 
Sakykite, jūs visą laiką piešiate, ar ką? | 

- Visą laiką. 

- Turbūt pažiūrėti negalima. 

— Tikrai. Negalima. 

- Įdomu, kai jūs pasisukate ant kėdės, jūsų profilis iš 
kairės atšiaurus, o iš dešinės - švelnus. Dėl to jeigu no- 
rite sukelti nerimą įtariamajam, jūs pasisukate štai taip, 
o jeigu norite jį sujaudinti, pasisukate į kitą pusę. 

Adamsbergas nusišypsojo. 

- O jeigu aš visąlaik sukinėjuosi iš vienos pusės 
į kitą? 

— Tada jau nebežinai, kur esi. Pragaras ir rojus. 

Matilda pratrūko juoku. Ir paskui susigriebė. 

— Ne, - ji vėl pakartojo, - aš per daug plepu. Man 
gėda. „Matilda, tu kalbi nei į tvorą, nei į mietą,- man 

sako draugas filosofas. „Taip, - atsakau jam, - bet kaip 
kalbėti į tvorą ir į mietą?“ 

— Jei pabandytumėme? — tarė Adamsbergas. - Jūs 
dirbate? 

— Jūs manimi nepatikėsite. Aš vardu Matilda Fo- 
restjė. 

Adamsbergas įsidėjo pieštuką į kišenę. 

— Matilda Forestjė, - pakartojo jis. - Vadinasi, jūs 
esate toji garsioji okeanografė... Tiesa? 

— Tiesa, bet nereikia, kad šitai jums trukdytų pai- 
šinėti. Aš taip pat Žinau, kas jūs esate, perskaičiau jūsų 
pavardę ant durų, o jūsų pavardę visi žino. Bet tai man 
netrukdo kalbėti nei į tvorą, nei į mietą, ir dar pačioj 
pirmos atkarpos pabaigoj. 

- Jeigu surasiu gražuolį akląjį, jums pasakysiu. 

— Kodėl? Kam jūs norite padaryti malonumą? - 
paklausė Matilda įtarioji. - Man ar garsiajai okeano- 
grafei, kurios pavardė mirga laikraščiuose? 

— Nei vienai, nei kitai. Moteriai, kurią pakviečiau 
įeiti į savo kabinetą. 

— Tada gerai, - tarė Matilda. 

Kurį laiką ji nieko nesakė, lyg abejotų, kokį spren- 
dimą priimti. Adamsbergas vėl išsitraukė cigaretę ir 
popierių. Ne, jis neužmirš šios moters, šio grožio tru- 
pinėlio pasaulyje, kuris buvo ant sudužimo ribos. Jis 
nepajėgė iš anksto nuspėti, ką ji pasakys. 

- Žinote, - Matilda staiga vėl prabilo, - ir van- 
denyne, ir mieste viskas įvyksta temstant. Visa tada 
prabunda: tie, kurie alkani, ir tie, kuriems skauda. Ir 
tie, kurie kaip jūs, Žanai Batistai Adamsbergai, ieško, 
irgi prabunda. 

— Manote, kad aš ieškau? 

- Be jokios abejonės, ir dar ne vieno dalyko tuo 
pat metu. Tad mėlynų skritulių žmogus išeina, kai 
išalksta. Jis klaidžioja, tyko, brėžia. Aš jį pažįstu. Nuo 
pat pradžių jo ieškojau, ir jį užtikau Žiebtuvėlio va- 
karą, plastmasinės lėlės galvos vakarą. Ir dar vakar, 
Kolenkuro gatvėje. 

- Kaip jums tai pavyko? 

- Aš jums pasakysiu, tai nesvarbu, tai - mano 
gudrybės. Ir keista, galėtum beveik sakyti, kad skri- 
tulių žmogus šiek tiek tai leidžia, tarsi iš tolo save 
jaukintųsi. Jeigu jį norite pamatyti kurį vakarą, su- 
siraskite mane. Tik pažiūrėti iš tolo, bet nesiartinti, 
jam netrukdyti. Ne garsiam farui aš siūlau savo pa- 
slaptį, bet žmogui, kuris mane pakvietė įeiti į savo 
kabinetą. 

— Tada gerai, - tarė Adamsbergas. 

- Bet kurių galų mėlynų skritulių žmogus? Jis nie- 
ko bloga nepadarė. Kodėl jis jus domina? 

Adamsbergas pakėlė veidą į Matildą. 

- Kadangi vieną gražią dieną tai išaugs. Dalykas 
skritulyje pamažu išaugs. Ir maldauju, neklauskite 
manęs, iš kur tai Žinau, nes aš nieko apie tai nežinau, 
bet tai neišvengiama. 

Jis papurtė galvą ir nubraukė nuo akių plaukus. 

- Taip tas dalykas išaugs. 

Adamsbergas nusikėlė koją nuo kojos ir ėmėsi ne- 
labai atidžiai tvarkyti popierius ant darbo stalo. 

- Negaliu jums uždrausti jo sekti, - pridūrė jis. - Bet 
nepatariu. Saugokitės, būkite atsargi. Neužmirškite. 

Atrodė, kad jis jautėsi nejaukiai, lyg jį pykintų nuo 
savo paties įsitikinimo. Matilda nusišypsojo ir jį pa- 
liko. 

Šiek tiek vėliau išeidamas Adamsbergas paėmė 
Danglarą už peties ir jam tyliai pasakė: 

— Nuo pat rytojaus ryto pasistenkite sužinoti, ar 
naktį atsirado naujas skritulys. Ir jį nuodugniai ištirki- 
te, aš jumis pasitikiu. Šitai moteriai pasakiau saugotis: 
dalykas išaugs, Danglarai. Jau mėnuo, kai skritulių 
daugėja. Su pagreičiu. Čia slypi kažkas šlykštaus, ne- 
jaučiate? 

Danglaras pamąstė. Atsakė dvejodamas: 

— Galbūt tik liguista... Bet gal tai tik didelis far- * 
sas... 

— Ne, Danglarai, ne. Iš šių skritulių sunkiasi žiau- 
rumas. 


Šarlis Rejė taip pat išėjo iš savo kabineto. Jam lindo 
per gerklę dirbti akliesiems, tikrinti visų tų šlykščių 
knygų Brailio raštu spaudus ir perforavimus, tie tūks- 
tančiai mažyčių skylučių, kalbėjusių jo pirštų odai. 
Jam ypač lindo per gerklę beviltiškai vaidinti originalą 
tik dėl to, kad neteko regėjimo ir kad norėjo tapti iš- 
skirtinis, kad šitai užmirštų. Žiūrėk, kaip anąkart su 
ta nuoširdžia moterimi, jį užkalbinusia „Sen Žako“ 
kavinėje. Ji buvo protinga, be abejonės, šiek tiek pa- 
važiavusiu stogu, nors dėl to jis dar abejojo, bet meili, 
gyva, tai buvo akivaizdu. O jis ką darė? Kaip visada 
stengėsi pasirodyti originalus. Išlaužti nekasdienes 

frazes, pasakyti neįprastų dalykų vien tam, kad ji ma- 
nytų, žiūrėk, šis tipas aklas, bet neeilinis. 

Ir ta moteris pasidavė. Ji bandė žaisti žaidimą, kiek 
įmanoma greičiau atsakyti į jo apsimestinį atvirumą 
ir storžievybes. Bet ji buvo nuoširdi, lyg niekur nieko 
papasakojo ryklio istoriją, buvo atvira, jautri, paslaugi, 
kai norėjo pažiūrėti į jo akis, kad pasakytų, kokios jos. 
Tačiau jam rūpėjo tik sukelti seansacingą poveikį, jis 
daužė visus širdies polėkius, vaidindamas aiškiaregį 
cinišką mąstytoją. „Ne, tikrai, Šarli, - mąstė jis, - tu 
blogai pradėjai. Visos šios mistifikacijos - netgi nebe- 
gali suprasti, ar ką nors tikra turi galvoje.“ 

Ir kokia čia maniera gatvėje eiti šalia žmonių, kad 
jiems sukeltum baimę, kad paveiktum juos savo ap- 
gailėtina galia, arba su balta lazdele prisiartinti prie 
jų priešais šviesoforą ir klausti: „Ar norite, kad jums 
padėčiau pereiti?“, savaime suprantama, kad juos su- 
trikdytum ir dar pasinaudotum savo neliečiamojo 
statusu. Vargšai žmonės, jie nieko nedrįsta sakyti, 
jie lieka ant šaligatvio krašto, jie nelaimingi, kaip 
žemę pardavę. Tu keršiji, štai ką tu darai, Šarli. Ir 
šita moteris, Karalienė Matilda, ji neapsimetinėja, 
ir netgi sako, kad esu gražus. O aš, kai dėl to pasi- 
juntu bent kiek laimingas, nesugebu nė to parodyti, 
jai padėkoti. 

Baksnodamas lazdele, Šarlis sustojo ant šaligatvio 
krašto. Kas nors greta jo galėjo matyti audinių gniu- 
tulus, kuriuos įmeta į nutekamuosius griovelius van- 
deniui nukreipti, nė nesusimąstydamas, kaip tai nuos- 
tabu. Liūtės kiaulystė. Jam kilo noras ištraukti savo 
baltą lazdelę ir bjauriai šypsantis paklausti: „Norite, 

kad jums padėčiau pereiti?“ Jis prisiminė Matildos, 
be pykčio jam sakančios „Jūs nesat malonus žmogus“, 
balsą. Ir nusisuko. 


Danglaras pabandė priešintis. Bet kitos dienos rytą 
jis puolė prie laikraščių, nežiūrėdamas į politines, eko- 
nomines, socialines antraštes ir visą šlamštą, kuris jį 
paprastai domindavo. 

Nieko. Apie skritulių žmogų nieko. Nebuvo nieko, 
dėl ko šis reikalas kasdien būtų traukęs nors vieno 
žurnalisto dėmesį. 

Bet jis buvo įtrauktas. 

Vakar vakare jo dukra, pirmoji iš antrųjų dvynukų, 
labiausiai domėjusis tuo, ką jai pasakoja tėvas, jam 
pasakė: „Tėte, baik gerti, tavo užpakalis ir taip jau 
didelis“, o paskui tarė: „Tavo naujas viršininkas turi 
keistą vardą. Šventas Jonas Krikštytojas iš Adomo kal- 
no,jei išverstum. Keista programa. Bet galiausiai, jei jis 
tau patinka, man irgi patinka. Tu man vieną dieną jį 
parodysi?“ Iš tikro Danglaras taip mylėjo savo keturis 
dvynukus, kad labiau norėjo juos, savo vaikus, paro- 
dyti Adamsbergui, ir kad šis pasakytų: „Tikri angelai.“ 
Bet jis nebuvo tikras, kad Adamsbergui būtų įdomūs 
jo vaikiukai. „Mano vaikiukai, mano vaikiukai, mano 
vaikiukai, - tarė sau Danglaras. - Mano stebuklai.“ 


Iš kabineto jis paskambino į visus rajono komi- 
sariatus sužinoti, ar kuris nors iš budėjusių polici- 
ninkų nepastebėjo skritulio, taip sau, dėl viso pikto, 

nes visiems tai buvo įdomu. Jo klausimai sukeldavo 
nuostabą, ir jis aiškino, kad to reikia vienam iš jo 
draugų psichiatrų, maža paslauga, kurią jis prabėgš- 
miui norėjo padaryti. O taip, farai žino tas mažas 
paslaugas, kurių jūsų nuolatos prašo. 

Ir šiąnakt Paryžiuje buvo atsiradę du skrituliai. 
Pirmasis buvo nubrėžtas Mulen Vero gatvėje, jį ap- 
tikęs 14 rajono policininkas nesitvėrė džiaugsmu dėl 
savo apskritimo. Apie antrąjį tame pačiame kvartale, 
Fruadevo gatvėje, pranešė moteris, atėjusi skųstis, nes 
jai atrodė, kad to jau darosi per daug. 

Susinervinęs, nekantraudamas Danglaras pa- 
lypėjo aukštu ir įžengė pas Konti, fotografą. Kaip 
kareivis lagaminėliais ir perpetėmis apsikarstęs Konti 
jau rengėsi išeiti. Konti buvo gležnas, ir Danglaras 
galvojo, kad visas šis aparatynas, pilnas pagarbą keli- 
ančių mygtukų ir sudėtingų dalykų, turėjo jam teikti 
pasitikėjimo, bet iš tikrųjų jis žinojo, kad Konti ne- 
buvo toks jau kvailas tipas, netgi visiškai nekvailas. 
Iš pradžių jie nulėkė į Mulen Vero gatvę, kur sklei- 
dėsi platus mėlynas apskritimas, gražiai aprašytas 
aplinkui. Beveik vidury buvo laikrodžio apyrankės 
gabaliukas. Kurių galų tokie dideli skrituliai tokiems 
mažiems daikčiukams? - pasidarė įdomu Danglarui. 
Ligi šiol jis nebuvo atkreipęs dėmesio į šią dispro- 
porciją. 

- Neliesk! - suriko jis Konti, žengusiam į skritulį 
pasižiūrėti. 

— Ką? - tarė Konti. - Juk niekas neužmušė šitos 
laikrodžio apyrankės! Kad jau taip, iškviesk teismo 
gydytoją. 

Konti gūžtelėjo pečiais ir išėjo iš skritulio. 

— Nesuk sau galvos, - tarė Danglaras. - Jis liepė 
nufotografuoti tiksliai taip, kaip yra, tad būk malonus, 
padaryk šitai. 

Kol Konti fotografavo, Danglaras galvojo apie tai, 
kad Adamsbergas jį pastatė į apykvailę padėtį. Jei- 
gu koks sektoriaus faras per nelaimę praeitų prošal, 
jis turėtų teisę sakyti, kad 5 rajonas visiškai kraustos 
iš proto, fotografuodamas laikrodžių apyrankes. Ir 
Danglaras manė, kad 5 komisariatas iš tiesų visiškai 
kraustos iš proto, o kartu su juo kraustos iš proto ir 
jis. Tuo metu jis netgi dar nebuvo baigęs reikalų su 
Patrisu Vernu, nors tai turėjo padaryti pirmiausia. Jo 
kolegai Kastro turėjo kilti klausimų. 

Emilio Rišaro gatvėje, šiame tiesiame niūriame 
pasaže pačiam Montparnaso kapinių vidury, Dangla- 
ras suprato, kodėl moteris atėjo skųstis, ir jam beveik 
palengvėjo, kai šitai suprato. 

Dalykas išaugo. 

— Matei? - tarė jis Konti. 

Prieš juos mėlynas skritulys juosė sutraiškytos 
katės palaikus. Nubėgusio kraujo nebuvo, jau keletą 
valandų negyva katė turėjo būti ištraukta iš nuteka- 
mojo griovio. Dabar tai atrodė iškrypėliška: purvinų 
šerių gniutulas niūrioj gatvėj ir apskritimas, ir tas: 
„Viktorai, blogas likimas, ką tu veiki lauke?“ Sakytum, 
pantomiminės raganų patyčios. 

— Aš baigiau, - tarė Konti. 

Kvaila, bet Danglarui pasirodė, jog tai Konti pa- 
darė šiokį tokį įspūdį. 

— Aš taip pat, - tarė Danglaras, - aš irgi baigiau. 

Eikš, nešdinamės, nėra reikalo, kad mus čia sutiktų 
sektoriaus tipai. 
- Tiesa, - tarė Konti. - Kaip mes atrodytume? 


Leisdamas lūpose rūkti cigaretei, prisimerkęs, kad 
dūmai negraužtų akių, Adamsbergas tingiai išklausė 
Danglaro raportą. Tik nagą nusikando, ir tai buvo 
vienintelis dalykas, kurį jis padarė. O kadangi Dan- 
glaras jau pradėjo perprasti personažą, jis suprato, kad 
įsidėmėdamas Emilio Rišaro gatvės atradimą Adams- 
bergas jį įvertino teisingai. 

Bet kaip įvertino? Dėl šito Danglaras dar neturėjo 
nuomonės. Būdas, kaip veikė Adamsbergo protas, jam 
tebebuvo mįslingas ir jį baugino. Kartais, bet šitai ne- 
trukdavo ilgiau nei sekundę, jis sakydavo sau: „Bėk 
nuo jo.“ 

Tačiau jis suvokė, kad kai komisariate ims sklisti 
žinia, jog viršininkas eikvoja savo ir savo inspektorių 
jėgas skritulių žmogui, reikės, kad jisai jį gintų. Ir jis 
stengėsi tam pasiruošti. 

- Vakar pelė, - tarė Danglaras, lyg šnekėtų pats su 
savimi, repetuodamas kalbą, kuria ginsis nuo kole- 
gų, - ošią naktį katė. Bjauroka. Bet buvo ir laikrodžio 
apyrankė. Ir Konti teisus, laikrodžio apyrankė nėra 
mirusi. 

- Betgi taip, ji mirusi, - tarė Adamsbergas. - Žino- 
ma, kad ji mirusi! Rytoj rytą vėl pradedame tą patį, 
Danglarai. Aš susitiksiu Verkor-Lori, psichiatrą, iš- 
kėlusį šį reikalą. Man įdomi jo nuomonė. Tik venkite 
apie tai kalbėti. Kuo vėliau iš manęs pradės šaipytis, 
tuo geriau. 


Prieš išeidamas Adamsbergas parašė Matildai 
Forestjė. Šį rytą jam neprireikė nė valandos, kad 
paskambinęs į pagrindines Paryžiuje akluosius 
įdarbinančias įstaigas - derintojų įmones, leidyklas, 
konservatorijas, - surastų jos Šarlį Rejė. Rejė mies- 
te atsirado prieš keletą mėnesių, gyveno viešbučio 
„Les Grands Hommes“ kambaryje prie Panteono. 
Adamsbergas šias žinias nusiuntė Matildai, po to jas 
pamiršo. 


Renė Verkor-Lori - ne stebuklas, štai ką Adams- 
bergas tučtuojau sau pasakė. Jis jautėsi apviltas, nes 
visada tikėdavosi daug, ir dėl to staiga vėl būti nutup- 
dytam ant žemės jam būdavo labai skausminga. 

Ne, netgi visai ne stebuklas. Ir dar erzinantis. Kal- 
bėdamas jis įterpdavo tokių dalykų kaip: „Jūs mane 
suprantate? Jūs mane gerai suprantate?“, arba tokių 
pareiškimų kaip: „Jūs sutiksite su manimi, jog so- 
kratiška savižudybė yra tik modelis“, nelaukdamas 
Adamsbergo atsakymo, nes visa tai tebuvo pagra- 
žinimai. Verkor-Lori pagražinimams eikvojo daug 
laiko bei neįsivaizduojamą daugybę frazių. Apkū- 
nus gydytojas atsilošdavo fotelyje, rankomis įsikibęs 
į diržą, atrodydavo, kad jis intensyviai mąsto, paskui 
visu kūnu mesdavosi priekin, kad pradėtų sakinį: 
„Komisare, šis klientas nėra įprastas...“ 

Išskyrus tai, savaime suprantama, jis visai nebuvo 
kvailas. Pasikalbėjus 15 minučių, viskas ėmė klostytis 
netgi geriau, ne stebuklas, bet geriau. 

- Šis klientas, - karštai ėmėsi Verkor-Lori, - ne- 
priklauso „normaliai“ maniakų kategorijai, jeigu jūs 
tikrai laukiate mano klinikinės nuomonės. Pagal api- 
brėžimą maniakai yra maniakai, ir šito negalima pa- 
miršti, suprantate? 

Verkor-Lori buvo patenkintas savo apibrėžimu. 
Jis tęsė: 

— Maniakai, maniakai yra tikslūs, niūrūs, šventai 
laikosi ritualų. Jūs mane gerai suprantate? Betgi ką 
galime pasakyt apie mūsų klientą? Jokio ritualo, pa- 
sirenkant objektą, jokio ritualo, pasirenkant kvartalą, 
jokio ritualo, pasirenkant laiką, jokio ritualo, pasiren- 
kant netgi per naktį nubrėžiamų skritulių skaičių... 
Ak! Suvokiate, koks milžiniškas trūkumas? Visi į jo 
veiksmą įeinantys parametrai: objektas, vieta, valan- 
da, kiekis - įvairuoja, tarsi tai šiek tiek priklausytų 
nuo ko nors. Betgi komisare Adamsbergai, kai veikia 
maniakas, niekas nuo „ko nors“ nepriklauso. Ar jūs 
mane gerai suprantate? Tai netgi būdinga maniako 
savybė. Maniakas veikiau privers tą „ką nors“ paklusti 
jo valiai nei paklus pats. Joks eventualumas negali būti 
pakankamai stiprus, kad varžytųsi su vis stiprėjančia 
jo manija. Nežinau, ar suprantate mane? 

— Vadinasi, šis maniakas nėra įprastas? Galėtum 
netgi sakyti, kad jis - ne maniakas? 

- Tiesa, komisare, beveik galėtum šitaip sakyti. 
Ir tai kelia daug klausimų: jeigu kalba eina ne apie 
maniaką patologine sąvokos reikšme, vadinasi, ap- 
skritimais siekiama tikslo, kurį jų autorius išsa- 
miai apgalvojęs, tai mūsų klientas jam ypatingu būdu 
domisi ne tik objektais, kuriuos nurodo, bet siekia 

dėmesio, lyg norėtų mums ką nors pademonstruoti. 
Jūs gerai suprantate? Pavyzdžiui, nori mums pasaky- 
ti: žmogiškosios būtybės negerbia objektų, kuriuos 
palieka. Kai tik baigiasi šių objektų veiksmingumo, 
funkcionavimo laikas, mūsų akys jų netgi nebesuvokia 
kaip medžiagos. Aš jums rodau į šaligatvį ir sakau: 
kas yra ant žemės? Ir jūs man atsakote: nieko. Kai 
iš tikrųjų (jis pabrėžė šį Žodį) yra daugybė daiktų. 
Jūs gerai suprantate? Šis žmogus, atrodo, susidūręs 
su daugybe klausimų, metafizinių, filosofinių, o gal 
ir poetinių, apie tai, kaip žmogiškoji būtybė nuspren- 
džia, kada prasideda ir baigiasi daiktų realybė, kurios 
teisėju ji dedasi, nors jo akimis daiktų esatis galbūt 
tęsiasi anapus mūsų. Susidomėdamas šiuo žmogumi 
aš norėjau pasakyti tik tiek: atsargiai, nejuokaukite 
su šia manija, žmogus galbūt yra sveiko proto, bet 
nemoka išsireikšti kitaip, tik tokiomis priemonėmis, 
kurios, aišku, yra sutrikusio, bet labai organizuoto 
proto įrodymas, ar jūs gerai suprantate? Kad ir kaip 
būtų, tai kažkas labai stiprus, patikėkite. 

— Bet seka turi spragų: pelė, katė nėra daiktai. 

— Aš jums sakiau, čia daug mažiau logikos, nei 
atrodo iš pirmo žvilgsnio, o jos turėtų būti, jei kalba 
eitų apie tikrą maniją. Kaip tik šitai ir išmuša iš vėžių. 
Bet mūsų kliento požiūriu, jis įrodo, jog mirtis gyvą 
būtybę paverčia daiktu, kas yra tiesa, vos tik tai, kas 
žadina jausmus, nebeplūsta į kūną be gyvybės. Vos tik 
kamštukas nebeužkemša butelio, jis tampa niekuo, vos 
tik draugo kūnas nebejuda... kuo jis tampa? Štai tokio 
pobūdžio klausimas kankina mūsų žmogaus protą... 
Tiesiai įvardijant: mirtis. 

Adamsbergui tiesiai į akis, lyg sakytų, - dabar ištemp- 
kite ausis, aš jums paskelbsiu seansaciją. Adamsbergas 
netikėjo, kad kas nors tokio gali atsitikti. 

- Jūs, komisare, kaip policininkas savęs klausiate, 
ar gresia pavojus žmonių gyvybėms, ar ne? Jums pa- 
sakyčiau taip: fenomenas gali likti nekintamas ir sa- 
vaime išsekti, tačiau, kita vertus, teoriškai aš nematau 
jokios priežasties, kad šitas žmogus, taip sakant, save 
kontroliuojantis pamišėlis, jeigu mane gerai supratote, 
ir dar graužiamas poreikio viešai demonstruoti savo 
idėjas, sustotų pusiaukelėj. Pabrėžiu: teoriškai. 


Pėsčiomis grįždamas į darbą, Adamsbergas kažką 
neaiškaus mąstė. Niekada jis nemąstė iš esmės. Nieka- 
da jis nesuprasdavo, kas vyksta, kai žmonės rankomis 
susiima už galvos ir taria: „Gerai, pagalvokim.“ Tai, 
kas rezgėsi tuo metu jų smegenyse, kaip jie surikiuo- 
davo tikslias idėjas, įvesti, išvesti, padaryti išvadą jam 
buvo paslapčių paslaptis. Jis konstatavo, kad tai duoda 
nepaneigiamus rezultatus, kad po šių seansų žmonės 
apsispręsdavo, ir jis tuo žavėjosi, sakydamas, kad jam 
kažko trūksta. Bet kai jis pats tai darydavo, kai at- 
sisėsdavo ir sakydavo: „Pagalvokim“, jo galvoje nie- 
ko nevykdavo. Tais akimirksniais jis netgi patirdavo, 
kas yra nebūtis. Adamsbergas niekada nesusivokdavo 
mąstąs, o jei susiprasdavo, tuoj pat liaudavosi. Dėl to 
jis niekada nežinojo, kaip jam kilo kokia nors idėja, 
koks nors ketinimas ar sprendimas. 

Kad ir kaip būtų, jam atrodė, kad tai, ką pasakė 
Verkor-Lori, jo nenustebino ir kad jis visada žinojo, 

jog skritulių žmogus - neįprastas maniakas. Žinojo, 
kad kažkoks žiaurus įkvėpimas gaivina šią beprotybę, 
kad ši daiktų seka gali baigtis tik viena griausminga 
apoteoze: žmogaus mirtimi. Matilda Forestjė būtų pa- 
sakiusi, jog normalu, kad jis nieko iš esmės nesužinojo, 
nes jis buvo antroje atkarpoje, bet jis manė, kad tai 
buvo veikiau dėl to, kad Verkor-Lori buvo geras, tačiau 
ne stebuklas. 


Kitą rytą didelis skritulys buvo rastas Kiunen- 
Grideno gatvėje, trečiajame rajone. Jo centre tebuvo 
plaukų suktukas. 

Konti jį nufotografavo. 

Kita naktis atnešė vieną skritulį Lakretelio gatvėje 
ir dar vieną Kondaminės gatvėje, septynioliktajame 
rajone, vienas juosė seną moterišką rankinę, kitas — 
ausų krapštuko kotelį. 

Nieko nesakydamas, bet aiškiai suirzęs Konti nu- 
fotografavo seną rankinę, po to ausų krapštuko kotelį. 
Danglaras neprasižiojo. 

Kitos trys naktys pateikė vieno franko monetą, 
elektros lemputę, atsuktuvą ir, kas šiek tiek pakėlė 
Danglaro ūpą, jei taip galima pasakyti, negyvą balandį 
su nutrauktu sparnu Žofroji Sen Ilero gatvėje. 

Ramus, besišypsantis Adamsbergas trikdė inspek- 
torių. Jis ir toliau iš spaudos puslapių išsikirpdavo 
straipsnius, susijusius su mėlynų skritulių žmogu- 
mi, ir juos be jokios tvarkos grūdo į stalčius kartu 
su nuotraukomis, kurias jam duodavo Konti. Dabar 

apie visa tai buvo žinoma komisariate, ir Dangla- 
ras šiek tiek jaudinosi. Bet Patriso Vernu visiškas 
prisipažinimas Adamsbergui bent trumpam suteikė 
neliečiamybę. 

— Kiek dar truks šita istorija, komisare? - paklausė 
Danglaras. 

— Kokia istorija? 

- Taigi skritulių, Dieve mano! Po velnių, neisime 
juk kiekvieną savo gyvenimo rytą pamaldžiai pame- 
dituoti prieš plaukų suktuką! 

- A, skrituliai. Taip, tai gali tęstis ilgai, Danglarai. 
Net labai ilgai. Bet kas čia tokio? Negi svarbu, darai 
viena ar kita? Įdomu, plaukų suktukas. 

- Tai baigiam? 

Adamsbergas staigiai pakėlė galvą. 

- Jokių kalbų, Danglarai, jokių kalbų. 

- Jūs rimtai? 

- Tiek, kiek galiu. Tai išaugs, Danglarai, juk sa- 
kiau. 

Danglaras gūžtelėjo pečiais. 

- Prireiks visų šitų dokumentų, - vėl prabilo 
Adamsbergas, rodydamas į savo stalčių. - Vėliau gal 
jie bus būtini. 

- Bet kas turi nutikti, Dieve mano? 

— Būkite kantrus, Danglarai, jūs gi neimsite laukti 
žmogaus mirties, ar ne? 

Kitą dieną buvo rastas ledų ragelis Dokter Bruar- 
delio aveniu, septintame rajone. 

Matilda atėjo į viešbutį „Grands Hommes“ ieškoti 
gražiojo aklojo. „Per mažas viešbutis tokiam skam- 
biam pavadinimui“, - pamanė ji. O galgi buvo norima 
pasakyti, kad didiems žmonėms apgyvendinti nerei- 
kia daug kambarių. 

Priėmėja, paskambinusi, kad praneštų, jog ji čia, 
pasakė, kad ponas Rejė negali nulipti, kad jam kažkas 
trukdo. Matilda užlipo iki jo kambario. 

— Kas yra? - šūktelėjo Matilda per duris. - Jūs 
nuogas su kuo nors? 

- Ne, - atsakė Šarlis. 

— Kas nors rimtesnio? 

— Bjauriai atrodau, nerandu skustuvo. 

Matilda kurį laiką pamąstė. 

- Jūsų akis už jo neužkliūva, ne taip? 

— Tiesa, - tarė Šarlis. - Visur apgraibiau. Nesu- 
prantu. 

Jis atidarė duris. 

— Suprantate, Karaliene Matilda, daiktai naudojasi 
mano silpnumu. Aš nekenčiu daiktų. Jie slapstosi, jie 
įslysta tarp lovos ir čiužinio, apverčia šiukšliadėžę, 
įsprūsta tarp parketo lentelių. Per gerklę lenda. Ma- 
nau, sunaikinsiu daiktus. 

- Jūs negabesnis už žuvį, - tarė Matilda. - Kadangi 
labai giliai, visiškoje tamsoje kaip jūs gyvenančios 
žuvys vis dėlto įsigudrina rasti maisto. 

- Žuvys nesiskuta, - tarė jis. - O galiausiai, po vel- 
nių, žuvys man akių neveria. 

— Akys, akys! Jūs tyčia, ar kaip? 

- Taip, tyčia. Turiu visą katalogą tokių pasakymų: 
gavau į akį, dėjau į akį, akių nesumerkiau, per akis 
lenda, nenuleidžiu akių, svetimo aky ir šapą pamato, 
akis į akį, į akį kristi, akis užmerkti ir taip toliau. Jų 
yra tūkstančiai. Aš mėgstu juos vartoti. Čia kaip tie, 
kurie atrajoja savo prisiminimus. Bet tiesa, kad žuvys 
man akių neveria. 

- Tai būdinga daugeliui žmonių. Tiesa, kad 
žmonėms į žuvis nusispjauti. Ar galiu prisėsti ant ši- 
tos kėdės? 

- Prašom. O kuo jus traukia Žuvys? 

— Mes vienos kitas suprantame, žuvys ir aš. Be 
to, turime trisdešimt bendro gyvenimo metų, taigi 
nebedrįstame išsiskirti. Jei mane paliktų kokia žuvis, 
visiškai pasimesčiau. Be to, aš su jomis dirbu ir iš jų 
užsidirbu, galima sakyti, jos mane išlaiko. 

— Tai todėl, kad aš panašus į vieną iš jūsų prakeiktų 
žuvų tamsoje, jūs atėjote pas mane? 

Matilda pagalvojo. 

- Šitaip jūs nieko nepasieksite, - ji priėjo prie išva- 
dos. - Jūs turėtumėt būti kaip tik šiek tiek labiau žu- 
viškas, šiek tiek lankstesnis, aptakesnis. Galiausiai tai 
jūsų reikalas, jei jūs norite priversti dėl to seilėtis visą 
kosmosą. Atėjau, kadangi jūs ieškojote buto ir, atrodo, 
vis tebeieškote. Galbūt jūs neturite daug pinigų. Bet 
šis viešbutis vis dėlto brangus. 

- Jo vaiduokliai man lygiai taip pat brangūs. Tačiau 
žinote, Karaliene Matilda, svarbiausia, žmonės nenori 
nuomoti aklajam. Žmonės bijo, kad aklasis visur pri- 
darys eibių, kad jis padės lėkštę šalia stalo ir kad jis 
šlapinsis ant kilimo, manydamas, kad yra vonioje. 

— Man šitai tinka, aklasis. Mano darbai apie tri- 
spyglę dyglę, sparnuotę ir spygliuotą jūrų angelą man 
apmokėjo tris butus, vieną virš kito. Didelė šeima, 
kuri buvo pirmame ir trečiame aukštuose, tai yra 
Jūrų angele ir Dyglėje, išsikraustė. Aš gyvenu antra- 
me, Sparnuotėje. Dyglę išnuomojau keistai poniai ir 
galvojau jus apgyvendinti Spygliuotame jūrų angele, 
gerai, pirmame aukšte, jei jums labiau patinka. Bran- 
giai jums nenuomosiu. 

— Kodėl nebrangiai? 

Šarlis girdėjo Matildą juokiantis ir prisidegant ci- 
garetę. Jis ranka surado peleninę ir ją ištiesė. 

- Jūs siūlote peleninę langui, - tarė Matilda. - Aš 
sėdžiu per gerą metrą kairiau, nei jūs manote. 

— A, atleiskite. Vis dėlto jūs esate šiurkštoka. To- 
kiais atvejais žmonės išsisuka, pakeldami užpakalį ir 
paimdami peleninę, ir nekomentuoja. 

— Atrodysiu dar šiurkštesnė, kai sužinosite, kad 
butas gražus, bet niekas nenori jame gyventi, nes jis 
labai tamsus. Taigi tariau sau: Šarlis Rejė man patinka. 
Kadangi jis aklas, puiku - jam bus vis tiek gyventi 
tamsioje patalpoje. 

- Jums visada taip trūksta takto? - pasiteiravo Šarlis. 

— Manau, - pasakė Matilda labai rimtai. - Tai kaip- 
gi, ar jus traukia šitas Spygliuotas jūrų angelas? 

- Norėčiau užmesti akį, - tarė šypsodamasis Šarlis, 
kilstelėdamas ranką link juodų akinių. - Manau, man 
tai labai tinka, itin tamsus spygliuotas jūrų angelas. 
Bet jeigu aš turiu jame gyventi, noriu Žinoti šitos Žu- 
vies įpročius, kitaip mano paties butas mane palaikys 
kvailiu. 


- Tai paprasta. Sguatina aculeata, žuvis keliaunin- 
kė, gyvenanti smėlėtose Viduržemio jūros gelmėse. 
Mėsa prėska, įvairiai vertinama. Plaukia kaip rykliai, 
vairuoja uodega. Snukis bukas, šnervės iš šonų, šiek 
tiek su pūkeliais. Žiaunos didelės, pusmėnulio for- 
mos, burnoje vienacuspidiniai dantys ant išplatėjan- 
čio pagrindo, o visa kita palikime. Rudos spalvos su 
tamsiomis marmuro gyslomis ir šviesiomis dėmėmis, 
maždaug kaip prieškambario kilimas, jeigu norite. 

— Gyvis galėtų man patikti, Karaliene Matilda. 


Buvo septynios valandos. Klėmansa Valmon dir- 
bo pas Matildą. Ji rūšiavo diapozityvus ir alpo nuo 
karščio. Ji būtų norėjusi nusiimti juodą beretę, būtų 
norėjusi nebūti septyniasdešimtmetė ir neturėti nuo 
viršugalvio slenkančių plaukų. Dabar ji niekada ne- 
benusiimdavo beretės. Šįvakar ji parodys Matildai 
du gana įdomius šios dienos skelbimus, į kuriuos jai 
knietėjo atsakyti. 


„Vyr. 66 m., išsilaikęs, aukšto ūgio su maža pen- 
sija, laukia moters, neblogai atrodančios, žemo ūgio, 
su didele pensija, nori prieš mirtį ne vienas nueiti 
paskutiniuosius gyvenimo žingsnius.“ 


Viskas atvirai. Ir dar buvo šis, kuriam gana sunku 
atsispirti: 


„Didysis Mediumas Aiškiaregys tiesiogiai Su savo 
tėvo Dovana nuo pat ryšių pradžios jis pasako visą 
tiesą kurios ieškote globa ilgalaikė meilė susigrąžin- 
ta galimybė palikę vyras arba žmona darbas trauka 
sustiprina laimę ir pritraukia jausmus dirba neaki- 
vaizdžiai atsiųsti nuotrauką voką su pašto ženklu 
atsakyti pasitenkinimas šiose srityse.“ 


„Kuo aš rizikuoju?“ - tarė sau Klėmansa. 


Spygliuotojo jūrų angelo butas Šarliui Rejė patiko. 
Teisybę sakant, jis apsisprendė dar tada, kai Matilda 
apie jį kalbėjo viešbutyje, bet jis dvejojo, kad paslėptų 
savo skubotumą sutikti. Kadangi Šarlis susivokė, kad 
kas mėnesį darosi vis bjauresnis, jis pradėjo bijoti. Ir 
jam atrodė, kad Matilda, pati to nežinodama, galėtų 
iš jo smegenų išrauti liguistą neapykantą, į kurią jis 
klimpo. Tuo pat metu jis nematė kitos išeities, tik lai- 
kytis neapykantos, mintis, kad taps aklas ir geras, jį 
išmušdavo iš pusiausvyros. Rankomis liesdamas sie- 
nas, jis žingsnis po žingsnio apėjo butą, o Matilda jam 
parodė, kur durys, čiaupai ir elektros mygtukai. 

- Kuriems galams elektros mygtukai? - tarė Šarlis. — 
Kuriems galams šviesa? Jūs esate kvaila, Karaliene 
Matilda. 

Matilda gūžtelėjo pečiais. Ji suprato, kad Šarlis Rejė 
tampa piktas maždaug kas dešimt minučių. 

— O kiti? - atsakė Matilda. - Jei pas jus ateis žmo- 
nių, negi neuždegsite šviesos, negi jūs juos paliksite 
tamsoje? 

- Noriu užmušti visus žmones, - pasakė Šarlis pro 
dantis, lyg atsiprašydamas. 

Jis ieškojo fotelio, kliuvinėjo už visų baldų, kurių 
dar nepažino, o Matilda jam nepadėjo. Tad jis liko 
stovėti ir pasisuko į ją. 

- Ar aš esu maždaug prieš jus, čia? 

— Maždaug. 

—- Uždekite šviesą, Matilda. 

- Ji uždegta. 

Šarlis nusiėmė akinius, ir Matilda pažvelgė jam 
į akis. 

— Savaime suprantama, - tarė ji po akimirksnio. - 
Nesitikėkite, kad pasakysiu, jog jūsų akims viskas ge- 
rai, nes jos yra baisios. Atvirai, prie jūsų išblyškusios 
odos jos kelia gyvo miruolio įspūdį. Su akiniais jūs 
nuostabus, be jų esate panašus į skrajoklę. Jei būčiau 
chirurgas, mano mažasis Šarli, aš pabandyčiau jums 
tai pataisyti, kad būtų bent kiek švariau. Nėra jokio 
reikalo likti skrajokle, jei gali būti kitaip. Turiu drau- 
gą, kuris šitai gerai daro, jis sutvarkė vaikinuką, kuris 
po avarijos buvo panašus į saulažuvę. Saulažuvė irgi 
nėra graži. 

— Ojeigu man patinka būti panašiam į skrajoklę? - 
tarė Šarlis. 

— Po paraliais, - pasakė Matilda. - Jūs nevarginsite 
manęs visą gyvenimą su savo aklojo istorija, velniai 
griebtų! Norite būti bjaurus? Labai gerai, būkite bjau- 
rus. Jūs norite būti pikčiurna, išdarinėti pasaulį, iš jo 
pripjaustyti siauručių dirželių? Labai gerai, padarykite 
tai, mano mažasis Šarli, man vis tiek. Jūs dar nežinote, 
bet jums nepasisekė, nes šiandien ketvirtadienis, pati 

antros atkarpos pradžia, taigi iki sekmadienio imtinai 
aš neturiu moralės pojūčio. Su užuojauta, kantria pa- 
guoda, aiškiaregiais padrąsinimais ir kitomis humani- 
tarinėmis vertybėmis šią savaitę baigta. Mes gimstam 
ir stimpam, o vidury varomės nuo kojų prarasdami 
laiką, tačiau dedamės, kad jį laimim, ir tai yra viskas, 
ką noriu pasakyti apie žmones. Kitą pirmadienį jie visi 
man atrodys nuostabūs su menkiausiais iš savo svyra- 
vimų ir visame savo tūkstantmečio kelyje, bet šiandien 
tai neįmanoma. Šiandien cinizmas, pakrikimas, tuš- 
tybė ir neatidėliojami malonumai. Taigi galite norėti 
būti skrajokliškas, miureniškas, chimeriškas, kaip hid- 
ra su dviem galvomis, gorgoniškas ir teratomorfiškas, 
tai - jūsų reikalas, nesitikėkite manęs sugluminti. Aš 
myliu visas Žuvis, tarp jų ir bjaurias. Taigi šitai - ne 
ketvirtadienio pokalbiui. Jūs man gadinate mano sa- 
vaitę su savo isteriškais revanšo priepuoliais. Priešin- 
gai, pradedant antrąją atkarpą būtų buvę gerai nueiti 
išgerti į Sparnuotę, ir aš jums būčiau pristačiusi seną 
ponią, kuri gyvena viršuj. Bet šiandien negali būti nė 
kalbos, jūs būtumėt su ja per daug piktas. Su Klėmensa 
reikia elgtis delikačiai. Būdama septyniasdešimties, 
ji teturi vieną troškimą - susirasti meilę ir vyrą, jei 
įmanoma, abu dalykus kartu, o tai - retenybė, ką ir 
kalbėti. Suprantate, Šarli, kiekvienam - savo didie- 
ji vargai. Meilės ji turi, kad nors parduok, būna, kad ji 
įsimyli vien iš skelbimų. Ji skaito visus skelbimus, juos 
įsimyli, atsako, eina, ją pažemina, ji grįžta ir pradeda 
iš naujo. Ji atrodo truputį kvailoka, truputį beviltiška 
dėl savo meilumo ir varginančio paslaugumo, visąlaik 
iš plačių kelnių kišenių betraukianti kortų kalades ir 

burianti iš pasiansų. Be to, apsakysiu, kaip ji atrodo, 
nes jūs įsikalęs kvailą mintį, kad nieko nematote: vei- 
das nemalonus, liesas ir vyriškas, su smailais kirstu- 
ko dantukais, Crocidura russula, būtų baisoka tarp jų 
įkišti ranką. Ji dažosi per daug. Aš ją įdarbinau savo 
biure dviem kartams per savaitę, kad pertvarkytų vi- 
sus mano dokumentus. Ji tiksli ir kantri, lyg nesiruoštų 
niekada mirti, kartais tai mane ramina. Ji dirba, min- 
timis skrajodama kitur, murmėdama savo troškimus 
ir nusivylimus, apžvelgdama spėjamus pasimatymus, 
kartodama išankstinius prisipažinimus, tačiau tvarko 
stropiai, nepaisant to, kad kaip ir jums, jai nusispjaut 
į žuvis. Tai turbūt vienintelis jūsų bendras bruožas. 

— Manote, mes galėtumėme sutarti? - pasiteiravo 
Šarlis. 

— Nesijaudinkite, jūs jos, taip sakant, niekada ne- 
matysite. Visada išėjusi, visada klaidžioja, ieškodama 
vyro. Be to, jūs gi nieko nemylite, tad kaip sakydavo 
mano motina, koks skirtumas? 

- Tai tiesa, - tarė Šarlis. 


Po penkių dienų, ketvirtadienio rytą, buvo rastas 
vyno butelio kamštis Abato V'Epė gatvėje ir Pjero ir 
Mari Kiuri gatvėje, penktajame rajone, - papjauta, 
akis į dangų įbedusi moteris. 

Nepaisant sukrėtimo, Adamsbergas negalėjo su- 
silaikyti nepaskaičiavęs, kad ji atrasta antros, ne- 
reikšmingosios atkarpos pradžioje, bet kad žmogžu- 
dystė įvykdyta pirmos, rimtosios atkarpos pabaigoje. 

Adamsbergas slankiojo po kambarį mažiau ūkanu 
nei paprastai veidu, smakras atkištas, lūpos pusiau 
pračiauptos, lyg dustų. Danglaras matė, kad jis su- 
sirūpinęs, bet vis dėlto neatrodė, kad jis būtų susi- 
kaupęs. Ankstesnis komisaras buvo visai kitoks. Jis 
be perstojo buvo paskendęs savo mintyse. Ankstesnis 
komisaras buvo nuolatinis gromuliavimas. O Adams- 
bergas buvo atviras visiems vėjams kaip trobelė iš 
lentų, mintys į visas puses, - galvojo Danglaras. Tikrai 
galėjai manyti, jog viskas, kas į jį patenka pro ausis, 
akis arba nosį: dūmai, spalvos, popieriaus šiugždėji- 
mas, - jo mintyse sukeldavo skersvėjį ir dėl to jos neįs- 
tengdavo įsikūnyti. Šis žmogus, - sakė sau Danglaras, - 
atidus viskam ir dėl to į nieką nekreipia dėmesio. Ke- 
turi komisarai net įprato vis užsukti į jo kabinetą, 
nebijodami nutraukti „kokį nors“ siūlą. Ir Danglaras 
pastebėjo, kad kartais Adamsbergas nuklysdavo toliau 
nei paprastai. Kai jis paišydavo ne ant dešiniojo per- 
simestos kojos kelio, o laikydamas mažą popierėlį ant 
pilvo, Danglaras sakydavo sau: jeigu aš jam dabar pra- 
neščiau, kad grybelis ryja planetą, ir ji tuoj pasidarys 
greipfruto dydžio, jam į tai būtų visiškai nusišvilpti. 
O juk šitai būtų baisu, nes daug žmonių ant greipfruto 
neišsilaikytų. Nereikia būti itin protingam, kad šitai 
suprastum. 

Florencija irgi stebėjo komisarą. Po pokalbio su 
Kastro ji darsyk pamąstė ir paskelbė, kad naujasis 
komisaras jai primena Florencijos kunigaikštį kiek 
nuniokotu veidu, kurį ji matė paveiksle vienoje kny- 
goje, bet kokioje knygoje, jau buvo klausimas. Kad ir 
kaip būtų, jai būtų smagu atsisėsti priešais ant suolo ir 

kaip kokioje parodoje žiūrėti į jį, kai per gerklę lįsda- 
vo gyvenimas, kai jai per gerklę lįsdavo, kad nubėgo 
kojinės akys ir taip pat kai per gerklę lįsdavo, kad 
Danglaras jai visąlaik sako, jog jis nežino, kur baigiasi 
visata ir ypač kur ji yra. 

Ji žiūrėjo, kaip jie dviem automobiliais išvažiuoja 
į Pjero ir Mari Kiuri gatvę. 

Automobilyje Danglaras sumurmėjo: 

- Butelio kamštis ir papjauta moteris - nematau 
jokio ryšio, mano galva šito neišneša. Negaliu suprasti, 
kas to Žmogaus smegeninėj. 

- Kai žiūri į vandenį kibire, - tarė Adamsbergas, - 
matai dugną. Įkiši ranką, kažką užčiuopi. Net ir sta- 
tinėje šitai pavyksta. O su šuliniu tai neišdegs. Net ir 
akmenėlius mėtyti, stengiantis suprasti, beprasmiš- 
ka. Drama, kad vis tiek mėgini. Žmogui visada reikia 
„suprasti“. Ir šitai jam atneša tik nemalonumus. Neį- 
sivaizduojate, kiek akmenėlių šulinio dugne. Žmonės 
juos mėto ne tam, kad išgirstų, kaip jie krinta į van- 
denį. Kad suprastų. Bet šulinys yra baisus dalykas. 
Kai numiršta tie, kurie jį iškasė, daugiau niekas apie 
jį nieko nebežino. Jis išsisuka nuo mūsų, jis iš mūsų 
šaiposi - iš savo nepažįstamo, vandens pilno cilindriš- 
ko pilvo dugno. Štai kaip yra su šuliniu, mano galva. 
Kiek vandens? Iki kur vanduo? Reikėtų pasilenkti, 
pasilenkti, kad sužinotum, mesti virves... 

- Pavojus, kad nuskęsi, - tarė Kastro. 

- Savaime aišku. 

- Bet aš nematau ryšio su žmogžudyste, - tarė 
Danglaras. 

- Aš ir nesakiau, kad jis yra, - pasakė Adamsbergas. 

— Tai kam pasakojate mums šulinio istoriją? 

— Kodėl ne? Negali visą laiką kalbėti tik tam, kad 
būtų naudos. Tačiau Danglaras teisus. Nesuprasi, koks 
ryšys tarp butelio kamščio ir moters. Šitai ir yra svar- 
bu. 

Papjautos moters akys buvo atmerktos ir pilnos 
siaubo, burna pražiota, beveik išnertu žandikauliu. 
Atrodė, kad ji klykia tai, kas išrašyta aplinkui ją: „Vik- 
torai, piktas likimas, ką tu veiki lauke?“ 

Tai kurtino, norėjosi užsikimšti ausis, nors tarp 
visos grupės policininkų, šmirinėjusių aplink skritulį, 
tvyrojo tyla. 
iki pat viršaus, jos perrėžtą kaklą ir kraują, nutekėjusį 
iki pat vieno pastato durų. Jam norėjosi vemti. Ne- 
buvo nė karto, kad žvelgdamas į lavoną jis nenorėtų 
vemti, bet šitai jam netrukdė. Jam nebuvo nemalonu 
norėti vemti, tai leido užmiršti kitus rūpesčius, dvasios 
rūpesčius, - su pašaipa mąstė jis. 

- Ją nužudė žiurkė, žmogus-žŽiurkė, - pasakė Adams- 
bergas. - Lygiai taip ant kaklo šoksta žiurkės. 

Paskui pridūrė: 

— Kas ši ponia? 

Brangutė visada sakydavo: „Ponia ,„Ponas ,„Ponia 
graži , „Ponas nori miegoti su manimi ,ir Adamsber- 
gas nebuvo atsikratęs šio įpročio. 

Inspektorius Delilis atsakė: 

- Ji su savimi turi dokumentus, žudikas iš jos nie- 
ko nepaėmė. Ji - Madlena Šatlen, jai penkiasdešimt 
vieneri metai. 

- Ar žiūrėjote, kas jos krepšyje? 

- Užmetėm akį, bet nepastebėjom nieko įdomaus. 

— Norėčiau žinoti. 

— Na, gerai, bendrais bruožais, mezgimo modelių 
laikraštis, mažutis peiliukas, muiliukai, kuriuos duoda 
viešbučiuos, piniginė ir raktai, rožinis plastmasinis 
trintukas ir maža užrašų knygelė. 

- Ar vakar dienos puslapyje ji ką nors pa- 
sižymėjusi? 

- Taip, bet ne pasimatymą, jei jūs to tikitės. Ji 
užsirašiusi: „Nemanau, kad būtų puiku dirbti siūlų 
krautuvėje.“ 

— Yra daugiau kaip šis? 

- Taip, ir ne tiek mažai. Pavyzdžiui, užrašas prieš 
tris dienas: „Įdomu, kuo mamai gali taip patikti Mar- 
tini, o prieš savaitę: „Nė už ką pasaulyje nelipčiau į 
Eifelio bokšto viršų.“ 

Adamsbergas šypsojosi. Teismo gydytojas mur- 
mėjo, kad kai lavonai randami taip vėlai, nereikia ti- 
kėtis stebuklų, kad jis mano, jog ją nužudė tarp pusės 
vienuoliktos ir vidurnakčio, bet kad jis norėtų prieš 
patvirtindamas pamatyti jos skrandžio turinį. Kad 
žaizda padaryta peiliu vidutinio dydžio ašmenimis 
po stipraus smūgio, suduoto į pakaušį. 

Adamsbergas liovėsi galvojęs apie įrašus knygelėje 
ir pažvelgė į Danglarą. Inspektorius buvo išblyškęs, iš- 
skydęs, o rankos tabalavo palei glebų kūną. Jo antakiai 
buvo suraukti. 

- Pastebėjote ką nors negero, Danglarai? - pasi- 
teiravo Adamsbergas. 

- Nežinau. Mane glumina, kad bėgdamas kraujas 
uždengė, beveik ištrynė visą kreidos skritulio dalį. 

- Tiesa, Danglarai. O ponios ranka siekia skritulio 
kraštą. Jeigu jis apibrėžė skritulį ją papjovęs, kreida 
gal būtų palikusi žymę kraujyje. Ir dar - jeigu būčiau 
žudikas, kad apibrėžčiau skritulį, būčiau sukęs rata 
aplink auką, bet nemanau, kad taip arti rankos. 

- Sakytum, skritulys buvo nubrėžtas prieš tai? Ir 
kad vėliau žudikas paguldė kūną į vidų? 

- Panašu. Ir tai atrodo kvaila, ar ne? Danglarai, 
jūs tuo užsiimsite su kolegomis iš laboratorijos Ir SU 
Mionjė, grafologu, jeigu gerai prisimenu jo pavardę. 
Kaip tik dabar mums pravers ir Konti nuotraukos: IT 
visų ankstesnių skritulių dydžiai su kreidos paVyZ“ 
džiais, kuriuos jūs paėmėte. Visa tai reikia palygint! 
su šiuo nauju skrituliu, Danglarai. Reikia sužinoti, 
ar jį nubrėžė tas pats, ar ne tas pats žmogus, ir af jis 
buvo nubrėžtas prieš ar po žmogžudystės. Jūs, Deli- 
li, užsiimsite gyvenamąja vieta, kaimynais, ponios 
ryšiais, draugais. Kastro, jūsų pareiga - darbovietė, 
jeigu ji ją turėjo, bendradarbiai ir pajamos. O jūs 
Niveli, išnagrinėsite šeimą, meiles ir nesantaikas: 
palikimus. . 

Adamsbergas kalbėjo neskubėdamas. Danglaras JI 
pirmą kartą matė duodantį įsakymus. Neatrodė, kad 
tai darydamas jis susireikšmintų, bet ir neatrodė, kad 
atsiprašinėtų. Buvo keista, visi inspektoriai tapo saky- 
tum „pralaidūs“ Adamsbergo elgesiui. Pralaidūs - kaiP 
kad lyjant tu nieko negali padaryti, kad tavo švarkas 
nesušlaptų. Inspektoriai sudrėko ir, patys to nesuvok- 
dami, pradėjo elgtis kaip Adamsbergas, jų judesiai SU- 
lėtėjo, atsirado šypsenų, išsiblaškymo. Labiausiai šita! 

pakeitė Kastro, mėgusį vyriškus niurnėjimus, kurių iš 
jų reikalavo buvęs komisaras, kariškus įsakymus, iš- 
kapotus be nereikalingų komentarų, draudimą alpėti, 
trinksinčias automobilių duris, suspaustus kumščius 
striukių kišenėse. Šiandien Danglaras vos atpažino 
Kastro. Kastro vartė ponios užrašų knygutę, tyliai 
skaitinėjo ten parašytas frazes, mėtė atidžius žvilgs- 
nius į Adamsbergą, atrodė, kad jis griebiasi kiekvienos 
frazės, ir Danglaras tarė, kad jis gali Kastro išpažinti 
savąją lavonų problemą. 

jam Danglaras. 

- Mane kitaip veikia. Jaučiu tai keliuose. Ypač kai 
tai moterys, net ir negražios moterys kaip ji, - atsakė 
Kastro. 

- Ką perskaitei užrašų knygutėje? 

- Klausyk: „Ką tik susigarbanojau plaukus, tačiau 
vis tiek nesu graži. Tėvas buvo negražus ir mama buvo 
negraži. Taigi nėra ko svajoti. Viena klientė paprašė 
mėlynos mocherinės vilnos, bet aš jos nebeturėjau. 
Pasitaiko blogų dienų.“ 
dančius į automobilį. Jis galvojo apie brangutę, apie 
Ričardą III ir apie ponios užrašų knygutę. Vieną dieną 
brangutė paklausė: „Ar žmogžudystė - kaip sulipusių 
makaronų maišelis? Ar pakanka juos panardinti į ver- 
dantį vandenį, kad atskirtum? O priežastis - verdantis 
vanduo, ar ne*“ Jis atsakė: „Atskiria veikiau žinojimas, 
reikia atsiduoti Žinojimui.“ Ji pasakė: „Nesu tikra, kad 
supratau tavo atsakymą, ir tai buvo normalu, nes jis 
ir pats jo labai gerai nesuprato. 

Jis laukė, kol vis tebeniurnantis teismo gydytojas 
baigs preliminarų kūno tyrimą. Fotografas ir labora- 
torijos grupė buvo jau išvažiavę. Jis liko vienas žiū- 
rėti į ponią kartu su policininkais, kurie laukė prie 
furgonėlio. Jis tikėjosi, kad jame atsivers bent kiek 
žinojimo. Bet jis suprato, kad tol, kol nesusidurs su 
mėlynų skritulių žmogumi, neverta stengtis. Reikėjo 
tik rinkti informaciją, o informacija jam neturėjo nie- 
ko bendra su žinojimu. 


Atrodė, kad Šarliui buvo geriau, tad Matilda manė, 
kad gali tikėtis penkiolikos ramių minučių, per ku- 
rias jis nesistengs sumalti į miltus visatos, ir ji galės 
šį vakarą jį pristatyti senajai Klėmansai. Ji paprašė 
Klėmansos šia proga likti namie ir jau buvo užbė- 
gusi už akių blogiausiam, primygtinai ją įspėdama, 
kad naujasis nuomininkas aklas ir kad nereikia nei 
šaukti „Jėzau, kokia kančia', nei apsimesti nieko apie 
tai nežinančia. 

Šarlis pasiklausė, kaip Matilda jį pristato, o paskui — 
ir Klėmansos balso. Iš šito balso jis niekada nebūtų 
įsivaizdavęs tokios naivios moters, kaip Karalienė 
Matilda ją apibūdino. Jam atrodė, jog šiame balse jis 
girdi veikiau įnirtingo Žmogaus pasiryžimą ir keistą, 
bet didelę išmintį. Aišku, jos kalbos buvo kvailos, 
bet už jų - skambėjime, intonacijose - slypėjo kaž- 
koks slaptas žinojimas, uždarytas narve ir girdimas 
kvėpuojant, kaip liūtas kaimo cirke. Girdi jo riaumo- 
jimą naktį ir sakai sau, kad šis cirkas galbūt ir ne toks, 

koks manei, galbūt ne toks apgailėtinas, kaip galėjai 
suprast iš programos. Ir šį riaumojimą, šiek tiek ke- 
liantį nerimą, nes galbūt užslėptą, Šarlis, triukšmo ir 
garsų žinovas, labai aiškiai girdėjo. 

Matilda jam įpylė viskio, Klėmansa šiek tiek papa- 
sakojo apie savo gyvenimą. Šarlis nejaukiai jautėsi dėl 
Klėmansos ir buvo laimingas dėl Matildos. Dieviška 
moteris, kuriai jo piktumas vis tiek. 

— ...ir šitas vyras, - tęsė Klėmansa, - būtumėte 
sakęs, kad jis tikrai šaunus. Aš jam atrodžiau įdo- 
mi, tai - jo žodžiai. Jis neprieidavo iki to, kad mane 
paliestų, bet aš tikėjausi, kad tam ateis laikas. Juk 
jis norėjo mane pasiimti į didelę kelionę į Okeaniją, 
norėjo vesti. Jėzau, kokia laimė. Jis mane prikalbino 
parduoti namą Neji ir visus baldus. Tai, kas liko, tilpo 
į du lagaminus. „Tau nieko nereikės“, - jis pasakė. Ir 
aš atvažiavau į pasimatymą Paryžiun, tokia linksma, 
kad būčiau turėjusi suabejoti, jog čia kažkas negerai. 
Sakiau sau, Klėmansa, mano senute Klėmansa, tau 
prireikė laiko, bet žiūrėk, viskas gerai, Jėzau, štai susi- 
žadėjai su išsimokslinusiu vyru ir pamatysi Okeaniją. 
Tiesą pasakius, iš Okeanijos aš aštuonias valandas ir 
penkiolika minučių mačiau Sensjė Dobentoną. Pra- 
laukiau visą dieną, ir štai čia, metro stotyje, Matilda 
mane ir rado vakare, lygiai tokią, kokią jau buvo pas- 
tebėjusi rytą. Ji turėjo sau pasakyti: Jėzau, šiai senai 
moterėlei kažkas negerai. 

- Klėmansa sau leidžia prisigalvoti daugybę da- 
lykų, - įsiterpė Matilda, - ji perkuria viską, kas jai 
netinka. Iš tikrųjų savo vienišų sužadėtuvių Sen- 
sjė Dobentone vakarą ji leidosi ieškoti viešbučio ir, 

eidama mano gatve, pamatė skelbimuką „Išnuomoja- 
ma“. Ir ji prisistatė pas mane. 

— Galbūt, - tarė Klėmansa, - labai galimas daiktas, 
kad viskas įvyko taip. Nuo to laiko aš nebegaliu sėsti 
į metro Sensjė Dobentono stotyje, jos nemaišydama 
su Ramiojo vandenyno salomis. Bet taip aš vis tiek 
keliauju. Sakykit, Matilda, vienas vyriškis skambino 
jums du kartus, balsas švelnus, Jėzau, maniau, kad 
nualpsiu, bet pamiršau jo pavardę. Man atrodo, tai 
buvo skubu. Kažkas negerai. 

Klėmansa visąlaik buvo ties nualpimo riba, bet dėl 
balso telefone galėjo sakyti ir teisybę. Matilda pamanė, 
kad galbūt tai bus tas pusiau keistas, pusiau apžavintis 
faras, kurį ji sutiko prieš dešimt dienų. Bet ji nematė 
jokios priežasties, dėl ko Žanas Batistas Adamsbergas 
būtų jai skubiai skambinęs. Nebent būtų prisiminęs 
jos pasiūlymą parodyti mėlynų skritulių žmogų. Ji 
šitai jam pasiūlė ir impulsyviai, ir todėl, kad negalėjo 
pagalvoti, jog daugiau nebebus progos susidurti su 
tuo faru, kuris buvo tikras dienos atradimas ir jai in 
extremis išgelbėjo pirmą atkarpą. Ji žinojo, kad lengvai 
jo nepamirš, kad jis apsigyveno jos atminties kampu- 
tyje ir dar kelias savaites skleis savo atsainumo šviesą. 
Matilda surado telefono numerį, kurį Klėmansa buvo 
pakeverzojusi savo kirstukiška rašysena. 


Adamsbergas grįžo namo laukti Matildos Forestjė 
skambučio. Diena buvo kaip ir visos kitos dienos po 
žmogžudystės, su tylia ir prakaitą sunkiančia veikla, 
apsėdančia laboratorijos darbuotojus, su dvokiančiais 
kabinetais, su vienkartinėmis stiklinėmis ant stalų, su 

grafologu, kuris puolė prie Konti negatyvų, ir be to, 
dar su kažin kokiu drebuliu, galbūt baime, į kurią ši 
neįprasta byla, atrodė, įstūmė penktojo rajono komi- 
sariatą. Baimė, kad nepasiseks, ar šiek tiek išsigimė- 
liško žudiko baimė, Adamsbergas nesistengė atsakyti 
į šį klausimą. Kad viso to nematytų, jis išėjo ir visą 
popietę vaikščiojo gatvėmis. Danglaras jį pagavo prie 
durų. Dar nebuvo vidurdienis, o Danglaras jau buvo 
per daug išgėręs. Jis pasakė, kad lengvabūdiška štai 
šitaip imti ir išeiti žmogžudystės dieną. Bet Adams- 
bergas negalėjo jam prisipažinti, kad niekas jam taip 
neužspausdavo mąstymo kaip dešimties galvojančių 
žmonių vaizdas. Kad sugaudytų savo mintis, jam rei- 
kėjo, kad komisariate nurimtų liguistas įkarštis ir kad 
niekas iš jo nieko nelauktų. O šiuo metu kunkuliavi- 
mas komisariate jas buvo išvaikęs kaip įsibauginusius 
kareivius sunkiausią mūšio akimirksnį. Adamsbergas 
jau seniai pripažino akivaizdžią tiesą, kad nelikus ka- 
reivių, kova liaujasi, tad jis liaudavosi dirbti ir nebe- 
bandė jų ištraukti iš plyšių, į kuriuos jos įsisprausdavo, 
nes visada tai pasirodydavo veltui. 

Kristiana jo laukė prie durų. 

Nepasisekė, šį vakarą jis norėjo likti vienas. Arba 
praleisti naktį su jauna kaimyne iš apačios, kurią jis 
jau penkis kartus sutiko laiptinėje ir kartą pašte ir 
kuri labai suminkštino jo širdį. 

Kristiana pasakė, kad atvažiavo iš Orleano su juo 
praleisti savaitgalio. 

Jam buvo įdomu, ką mergina, žiūrėdama į jį 
pašte, norėjo pasakyti: „Aš norėčiau jus mylėti“ ar 
tik „aš nuobodžiauju, norėčiau su jumis paplepėti.“ 

Adamsbergas buvo paklusnus, jis buvo linkęs miegoti 
su visomis merginomis, kurios to norėjo, ir kartais jam 
atrodydavo, jog tai tikrai geras dalykas, visiems teikian- 
tis malonumą, o kartais tai jam atrodydavo tuščia. 
Kad ir kaip būtų, jau nebesužinosi, ką jam norėjo leisti 
suprasti jaunoji kaimynė iš apačios. Jis bandė apie tai 
pagalvoti, bet paskui atidėjo vėlesniam laikui. Kokią 
išvadą būtų padariusi jo jaunesnioji sesuo? Jo jaune- 
snioji sesuo buvo mąstymo mašina, ir tai jį žudė. Ji 
išsakydavo savo nuomonę apie visas jo drauges, kurias 
tik susitikdavo. Apie Kristianą ji pasakė: „Pažymys 
patenkinamas, kūnas nepriekaištingas, smagu valan- 
dą, smegenų atsišakojimai nuo vidutinių iki sunkių, 
protas įcentrinis ir mintys koncentrinės, trys pagrin- 
dinės idėjos, po poros valandų, apsukui, gulkis į lovą, 
vergiškas atsidavimas meilei, rytoj tas pats. Diagnozė: 
nepiktnaudžiauti, pakeisti, jei yra geriau.“ 

Tačiau ne dėl to šį vakarą Adamsbergas stengė- 
si išvengti Kristianos. Galbūt dėl jaunos merginos 
žvilgsnio pašte. Galbūt dėl to, kad rado Kristianą, 
jo laukiančią, tikrą, kad jis šypsosis, kad atvers savo 
duris, o paskui savo marškinius, paskui savo lovą, 
tikrą, kad ji išvirs kavos kitą dieną. Tikrą. Bet tikru- 
mas, kurį jam primesdavo kiti, Adamsbergą žudė. 
Tai jam sukeldavo nenumaldomą norą apvilti. Be to, 
pastaruoju laiku jis per daug galvojo apie brangu- 
tę, dėl menkiausių niekų. O dar, vaikštinėdamas šią 
popietę, jis susizgribo, kad jos nematė jau devynetą 
metų. Dieve mano, devynetas metų! Staiga jam tai 
pasirodė nenormalu. Ir jis išsigando. 

Iki šiol Adamsbergas visąlaik įsivaizdavo, kad ji 
maišo pasaulį olandų jūrininko laivu, po to - ant ber- 
bero kupranugario, po to - kad treniruojasi mėtyti 
ietį, patarinėjama afrikiečių genties kario, po to - 
valgančią tris kruasanus Belvilio „Sporto ir artistų 
kavinėje“, po to - vaikančią tarakonus Kairo viešbučio 
lovoje. 

O šiandien jis ją įsivaizdavo mirusią. 

Jį šitai taip pribloškė, kad jis stabtelėjo išgerti ka- 
vos, degančia kakta ir išprakaitavusiais smilkiniais. 
Jis ją matė mirusią, jau gana seniai, suirusiu kūnu po 
antkapio plokšte, o prie jos kape - Ričardo III palaikų 
paketėlis. Jis šaukėsi į pagalbą kupranugarių varovą, 
afrikiečių genties ietininką, olandą jūreivį, Belvilio ka- 
vinės savininką. Jis juos meldė grįžti ir kaip paprastai 
atgyti jam prieš akis, suvaidinti marionetes ir nustum- 
ti tą antkapio plokštę. Bet šie keturi niekšingi tipeliai 
dingo. Ir jie paliko laisvą lauką baimei. Mirusi, mirusi, 
mirusi. Kamilė mirusi. Žinoma, mirusi. Kol jis ją įsi- 
vaizdavo gyvą, net jį apgaudinėjančią taip pat, kaip jis 
ją, net išstūmusią jį iš visų savo minčių, net glostančią 
tarakonų atėjusio išvaikyti šveicoriaus pečius Kairo 
viešbučio lovoje, net fotografuojančią Kanados debe- 
sis (Kamilė kolekcionavo žmogaus profilio debesis, 
o jų pasitaikydavo retai), kai užmiršdavo jo veidą ir 
net vardą, net ir tada, jei Kamilė kur nors vaikščiojo 
žemėje, viskas buvo gerai. Bet jei Kamilė ar čia, ar kitur 
pasaulyje mirusi, tada gyvenimas baigėsi. Tada gal ir 
nevertėjo tiek blaškytis rytą ir lakstyti dieną, jeigu ji 
buvo mirusi, Kamilė - neįtikima graikų dievo ir egip- 
tietės prostitutės atžala, taip jis įsivaizdavo jos kilmę. 

Tuomet gal ir nevertėjo tiek nervintis, ieškant žudikų, 
žinoti, kiek nori cukraus į kavą, miegoti su Kristiana, 
žvalgyti visų gatvių visus akmenis, jei kur nors aplink 
save nebeskleidė gyvenimo Kamilė su savo rimtumu 
ir lengvabūdiškumu: viena ant kaktos, kita ant lūpų 
- susisukančiais į aštuoniukę, virstančią begalybės 
ženklu. Tad jei Kamilė mirusi, Adamsbergas prarado 
vienintelę moterį, kuri vieną rytą jam tyliai pasakė: 
„Žanai Batistai, aš keliauju į Uaižują. Tai - prie balto- 
sios Voltos ištakų.“ Ji atsitraukė nuo jo, ji pasakė: „Aš 
tave myliu“, apsirengė ir išėjo. „Nupirkti duonos“, - 
pamanė jis. Tačiau brangutė negrįžo. Devynetą metų. 
Jis nebūtų labai melavęs, jei būtų pasakęs: „Aš gerai 
žinau Uaižują, aš ten netgi šiek tiek gyvenau.“ 

Be viso to, Kristiana buvo čia, tikra, kad rytoj išvirs 
kavos, kai brangutė kažkur išleido kvapą, o jo ten ne- 
buvo, kad ką nors padarytų. Tad ir jis vieną dieną išleis 
paskutinį kvapą, nebepamatęs brangutės. Jis įsivaizda- 
vo, kad Matilda Forestjė galėtų išsklaidyti šią niūrią 
nuotaiką, nors ir ne dėl to jos ieškojo. Bet jis tikėjosi, 
kad kai ją pamatys, filmas vėl ims suktis nuo ten, kur 
sustojo, nuo šveicoriaus Kairo viešbuty. 

Ir Matilda paskambino. 

Nusivylusiai Kristianai jis patarė eiti miegoti, nes 
jis grįš vėlai, ir po pusvalandžio atsidūrė pas Matildą 
Forestjė. 


Ir ji sutiko jį su malonumu, pralaisvinusiu kilpą, 
kuria jau keletą valandų smaugėsi pasaulis. Ji netgi 

paskubomis jį pabučiavo, nei į skruostą, nei tikrai 
į lūpas. Ji nusijuokė, pasakė, kad buvo nuostabu, kad 
ji, turinti akį vietai, kur reikia bučiuoti, kad tokiems 
dalykams ji labai pastabi, kad nereikia bijoti, nes ji 
meilužius pasirenka tik to paties amžiaus vyrus kaip 
ji, tai absoliutus principas, tai leido išvengti visokių 
istorijų ir lyginimų. Paskui ji už peties jį nuvedė prie 
stalo, kur sena moteris dėliojo pasiansą ir skaitė skel- 
bimus tuo pat metu, o milžiniškas aklasis, atrodė, jai 
patarinėja abiem klausimais. Stalas buvo ovalus, per- 
matomas, su vandeniu ir žuvimis viduje. 

- Tai stalas-akvariumas, - paaiškino Matilda. - Su- 
maniau tai vieną vakarą. Kiek per daug blizgantis, 
kiek lengvabūdiškas... kaip aš. Žuvys nemėgsta, kai 
Klėmansa dėlioja pasiansus. Kaskart, kai ji pliaukšteli 
kortą į stiklą, jos išsilaksto, matote? 

- Nepavyko, - atsiduso Klėmansa, vėl sudėdama 
kortas. - Tai ženklas, kad neturėčiau atsakyti į šešias- 
dešimt šešerių metų išsilaikiusio vyro skelbimą. Ir vis 
dėlto mane traukia. Aš gerai jaučiu šitą skelbimą. 

- Jūs daug perskaitėte skelbimų? - pasiteiravo 
Šarlis. 

— Du tūkstančius tris šimtus penkiasdešimt ketu- 
ris. Ir niekada neradau savo antrosios pusės. Reikia 
tikėti, tokia mano dalia. Aš sau sakau, Klėmansa, tau 
niekada nepavyks. 

- Pavyks, - tarė Matilda, kad ją padrąsintų. - Ypač 
jei Šarlis jums maloniai padės parašyti atsakymus. 
Jis - vyras ir žino, kas patinka. 

- Tačiau neatrodo, kad prekė būtų lengvai par- 
duodama, - pasakė Šarlis. 

— Vis tiek tikiuosi, kad jūs rasite būdą, - atsakė Klė- 
mansa. Neatrodė, kad ji būtų dėl ko nors supykusi. 

Matilda nusitempė Adamsbergą į savo kabinetą. 

— Įsitaisysime prie mano kosminio stalo, jeigu jūs 
nieko prieš. Čia aš pailsiu. 

Adamsbergas atidžiai apžvelgė didelį juodo stik- 
lo stalą, išakytą šimtų iš apačios apšviestų taškelių, 
vaizduojančių dangaus žvaigždynus. Buvo truputį net 
per gražu. 

— Mano stalų visai nesiseka parduoti, - pasakė 
Matilda ir, bakstelėjusi pirštu į stalą, tęsė: - prieš jus - 
Skorpionas, čia Gyvatė, paskui Lyra, Heraklis, Karū- 
na. Jums patinka? Aš taisausi čia, alkūnėmis atsirem- 
siu į pietinį Žuvies žvaigždyną. Bet gal mes klystam. 
Galbūt tūkstančiai žvaigždžių, kurias mes dar mato- 
me spindint, jau išnykusios, ir dėl to dangus išėjęs 
iš mados. Suprantate, Adamsbergai? Dangus išėjęs 
iš mados? Ir kas dėl to gali pasikeisti, jei jį vis tiek 
matome“ 

— Ponia Forestjė, - tarė Adamsbergas, - norėčiau, 
kad šį vakarą mane nuvestumėte prie skritulių žmo- 
gaus. Jūs šiandien neklausėte radijo? 

— Ne, - pasakė Matilda. 

- Šį rytą viename iš jo skritulių rasta papjauta 
moteris - du žingsniai nuo čia, Pjero ir Mari Kiuri 
gatvėje. Stambi moteris, nepadariusi nieko bjauraus, 
kas būtų galėję paskatinti jos žudiką. Skritulių žmogus 
įjungė greitesnę pavarą. 

Matilda kumščiais parėmė savo tamsų veidą, pas- 
kui staiga atsistojo, išėmė skočo butelį, dvi taures ir 
padėjo viską tarp jųdviejų ant Erelio žvaigždyno. 

- Šiandien aš nesijaučiu itin gerai, - pasakė Adams- 
bergas. - Man iš galvos neišeina mirtis. 

— Matyti. Reikia išgerti, - tarė Matilda. - Iš pradžių 
papasakokite man apie tą papjautą moterį, apie kitą 
mirtį pakalbėsime paskui. 

- Kokią kitą mirtį? - paklausė Adamsbergas. 

- Neišvengiamai yra ir kita, - pasakė Matilda. - Jei- 
gu jūs tokiu veidu reaguotumėte į kiekvieną žmog- 
žudystę, jau seniai būtumėte pakeitęs profesiją. Taigi 
yra kita mirtis, kuri jūsų smegenis perkerta į dvi dalis. 
Norite, kad jus nuvesčiau prie skritulių žmogaus, jog 
jį sulaikytumėt? 

- Per anksti. Aš norėčiau jį susekti, pamatyti, pa- 
žinti. 

- Man nesmagu, Adamsbergai, nes šis žmogus 
ir aš tapome šiek tiek sąmokslininkai. Tarp mūsų 
užsimezgė šis tas daugiau, nei jums pasakojau aną 
kartą. Iš tikrųjų jį mačiau jau mažiausiai dvylika 
kartų, o nuo trečio karto jis pastebėjo mano slapuka- 
vimus. Jis išlaikė nuotolį, bet kartu leidosi sekamas, 
jis žvilgčiojo į mane, galbūt šypsojosi, aš nežinau, jis 
visada laikosi nuo manęs per toli arba būna nuleidęs 
galvą. O paskutinį sykį prieš nueidamas jis man netgi 
ranka mostelėjo, tuo esu įsitikinusi. Nenorėjau viso 
to jums pasakoti aną dieną, nes nenorėjau, kad mane 
priskirtumėte prie maniakų. Galiausiai farams negali 
uždrausti skirstyti. Bet dabar kitaip, nes policija jo 
ieškos dėl žmogžudystės. Šis žmogus, Adamsbergai, 
man atrodo nepavojingas. Aš pakankamai valkiojausi 
gatvėmis naktimis, kad išmokčiau pajausti pavojų. 
Dėl jo ne. Jis mažas vyras, beveik nykštukas, labai 

liesas, tvarkingas, gyvų, nepastovių, neaiškių bruo- 
žų, jis nėra gražus. Jam galbūt šešiasdešimt penkeri 
metai. Prieš atsiklaupdamas rašyti savo frazės jis pa- 
sikelia lietpalčio skvernus, kad nesusiteptų. 

— Kaip jis brėžia skritulius, stovėdamas viduje, 
išorėje? 

— Išorėje. Jis stabteli prieš mažmožį ir tučtuojau 
išsitraukia kreidą, lyg nedvejodamas žinotų, kad tai — 
šiam vakarui tinkamas mažmožis. Jis apsidairo, pa- 
laukia, kol gatvė bus tuščia, jis nenori, kad jį kas pa- 
matytų, išskyrus mane. Atrodo, mane jis toleruoja, 
nežinau kodėl. Galbūt numano, kad galiu jį suprasti. 
Veiksmas jam užima maždaug dvidešimt sekundžių. 
Sukdamasis aplink daiktą, jis nubrėžia didelį skritulį, 
paskui atsiklaupia rašyti, visą laiką žvalgydamasis 
aplinkui. Paskui dingsta šviesos greičiu. Jis gyvas kaip 
lapė ir, atrodo, pažįsta savo maršrutus. Vos nubrėžęs 
skritulį, jis visada manimi atsikrato. Man niekada ne- 
pavyko susekti, kur jis gyvena. Šiaip ar taip, bijau, kad 
padarysite kvailystę, jei suimsite šį žmogų. 

— Aš nežinau, - tarė Adamsbergas. - Pirma reikia 
pamatyti. Kaip jūs jį susekėte? 

— Jokių stebuklų, ieškojau. Pirmiausia paskambi- 
nau keliems draugams žurnalistams, kurie iš pradžių 
domėjosi jo atveju. Jie man davė pavardes tų, kurie 
pranešė apie skritulius. Aš paskambinau tiems liu- 
dytojams. Gal jums pasirodys keista, kad aš rūpinuo- 
si dėl to, kas su manim nesusiję, bet taip yra todėl, 
kad jūs nedirbate su žuvimis. Kai praleidi tiek laiko, 
akimis skverbdamas žuvis, sakai sau: kažkas negerai, 
vis dėlto mažų mažiausiai reikėtų tiek pat dėmesio 

skirti ir žmonėms, pažiūrėti, kaip jie elgiasi. Pagaliau 
tai jums paaiškinsiu kitą kartą. Ir beveik visi šie liu- 
dytojai skritulius pastebėjo vidurnaktį pusę pirmos, 
niekada ne vėliau. Kadangi skritulių žmogus maišo 
visą Paryžių, pamaniau, gerai, šis tipas važinėja metro 
ir nenori pavėluoti persėsti į paskutinį traukinį, šią 
hipotezę reikia išbandyti. Tai kvaila, ar ne? Bet du 
skrituliai buvo rasti apie antrą valandą nakties tose 
pačiose Notr Dam de Loretės ir Tur d Overno gatvėse. 
Kadangi šiose gatvėse daug praeivių, įsivaizdavau, kad 
skrituliai turėjo būti nubrėžti gana vėlai, po paskuti- 
nio metro. Gal todėl, kad jis galėjo grįžti pėsčiomis, 
nes gyveno visai netoli. Ar iki čia viskas aišku? 

Adamsbergas iš lėto papurtė galvą. Jis žavėjosi. 

- Tad pamaniau, kad jeigu nuskils, jo metro - Piga- 
lio arba Sen Žoržo. Keturis vakarus iš eilės pasislėpus 
išstyrojau Pigalyje: nieko. O tomis naktimis vis dėlto 
buvo du skrituliai 17-ame ir 2-ame rajone, bet aš ne- 
mačiau jokio panašaus Žmogaus įeinant ar išeinant 
iš metro tarp dešimtos valandos ir vartų uždarymo. 
Tada pabandžiau Sen Žorže. Čia aš pastebėjau mažą 
vienišių, rankas susigrūdusį į kišenes, nudelbtu į žemę 
žvilgsniu, kuris sėdo į traukinį apie be penkiolikos 
vienuoliktą. Mačiau ir kitų, kurie galėjo atitikti tai, 
ko ieškojau. Bet mažasis vienišius po keturių dienų 
vėl pasirodė maždaug penkiolika po vidurnakčio ir 
iš naujo pradėjo tas pačias vaikštynes pirmyn atgal. 
Kitą pirmadienį, pirmos atkarpos, naujos eros pradži- 
oje, grįžau į Sen Žoržą. Jis atėjo, aš jį sekiau. Tai buvo 
tušinuko širdelės vakaras. Kadangi tai buvo tikrai jis, 
Adamsbergai. Kitais kartais aš jo palaukdavau prie 

metro išėjimo, kad pasekčiau iki namų. Bet kaip tik 
čia jis nuo manęs visąlaik ir pasprukdavo. Nelėkiau 
iš paskos, aš ne policininkė. 

— Aš jums nesakysiu, kad pasakiškai pasidarba- 
vote, būtų per daug fariška, bet vis tiek pasakiškai 
pasidarbavote. 

Žodį „pasakiškai“ Adamsbergas vartodavo dažnai. 

— Tikrai, - Matilda pasakė, - neblogai susitvarkiau, 
kad ir kaip būtų, geriau nei su Šarliu Rejė. 

- Tikrai, jis jums patinka? 

— Jis piktas kaip kandis, bjaurus tipas, bet man tai 
netrukdo. Kartu su Klėmansa, sena ponia, kurią jūs 
matėte ir kuri stulbina gerumu, susidarys pusiausvyra. 
Kartais galėtum sakyti, kad ji tai daro tyčia. Priversti 
ją reaguoti į Šarlį pavyks ne labiau nei mane. Jam tai 
bus į gera - atšipins dantis. 

— Tarp kitko, Klėmansa turi keistus dantis. 

— Jūs pastebėjote? Kaip Crocidura russula, kaip 
ne žmogaus. Be to, šitai turėtų baidyti pretendentus. 
Reikėtų perdaryti Šarlio akis ir Klėmansos dantis, 
reikėtų perdaryti visą pasaulį. Ir paskui kaip nuobodu 
pasidarytų. Paskubėję Sen Žoržo metro galėtume būti 
dešimtą, jei kaip tik to jūs norite, bet sakiau, Adam- 
sbergai, netikiu, kad tai būtų jis. Aš manau, kad po 
visko kažkas kitas pasinaudojo jo skrituliais. Ar tai 
neįmanoma? 

— Reikėtų, kad kažkas velniškai gerai pažintų jo 
įpročius. 

— Aš labai gerai pažįstu. 

— Taip, bet labai nesiskelbkite, nes jus įtars tą va- 
karą sekus skritulių žmogų, paskui savo automobiliu 

atvežus priblokštą auką į Pjero ir Mari Kiuri gatvę, 
galiausiai ją papjovus vietoje, skritulio centre, skru- 
pulingai saugantis, kad kūnas nekliudytų linijos. Bet 
tai atrodo nieko verta, ar ne? 

- Priešingai. Manau, jog net labai verta, jei visa tai 
daroma norint, kad apkaltintų kitą. Šitas maniakas net 
labai masina, jis pateikia teisingumui save tarsi ant 
padėklo ir dar paruošia dviejų metrų skersmens skri- 
tulius, kaip tik tokio dydžio, kad tilptų kūnas. Iš tikro, 
dėl to gali nemažai žmonių kilti noras nužudyti. 

- O kaip teismas ras nusikaltimo priežastį, jeigu 
bus įrodyta, kad skritulių žmogus visiškai nepažinojo 
aukos? 

- Teismas nuspręs, kad tai - nusikaltimas be prie- 
žasties, kurį padarė maniakas. 

- Jis nerodo jokių klasikinių požymių. Tad kai- 
pgi „tikrasis“ žudikas, anot jūsų hipotezės, galėtų 
būti garantuotas, kad skritulių žmogus bus nuteistas 
vietoj jo? 

— O jums kaip atrodo, Adamsbergai? 

- Aš neturiu jokios nuomonės, ponia, tiesą sa- 
kant, jokios. Paprasčiausiai nuo pat pradžių jaučiu, 
kad šie skrituliai turi kažin ką liguista. Aš dabar neži- 
nau, ar jų autorius nužudė tą moterį, ir gali būti, kad 
jūs teisi. Galbūt skritulių žmogus - tik auka. Atrodo, 
kad jūs mąstote ir darote išvadas geriau negu aš, jūs 
mokslininkė. Aš neinu etapais, nemoku dedukuoti. 
Bet viskas, ką šiuo metu jaučiu, yra tai, kad skritulių 
žmogus nėra švelnus kaip vilna, net jeigu jis ir jūsų 
globotinis. 

— Tačiau jūs neturite jokių įrodymų? 

- Jokių. Bet jau savaičių savaites noriu apie jį viską 
žinoti. Man jis atrodė pavojingas jau tada, kai braižė 
rutulius aplink ausų krapštukus ir suktuką plaukams. 
Taigi toks lieka ir šiandien. 

- Bet, Dieve mano, jūs dirbate visiškai ne nuo to 
galo, Adamsbergai. Tas pats būtų, jeigu sakytumėt, 
jog patiekalas sugedęs jau vien dėl to, kad jus pykino 
prieš sėdant už stalo. 

- Žinau. 

Adamsbergas atrodė susierzinęs pats dėl savęs, jo 
akys krypo į sapnus ar košmarus, kur Matildamebe- 
galėjo jo pasiekti. 

- Eime, - tarė ji, - lekiam į Sen Žoržą. Jei pasiseks 
jį pamatyti, jūs suprasite, kodėl jį ginu. 

- Ir kodėl? - paklausė Adamsbergas, stodamasis su 
liūdna šypsena. - Kadangi žmogus, kuris jums mos- 
telėjo ranka, negali būti tikrai blogas? 

Jis žiūrėjo į ją palenkęs galvą, nežinia kaip sučiau- 
pęs lūpas, ir šitoks jis buvo toks gražus, kad Matilda vėl 
pajuto, jog su šiuo žmogumi gyventi pasidarys truputį 
lengviau. Šarliui reikėjo perdaryti akis, Klėmansai — 
dantis, jam - visą veidą. Arba dėl to, kad kreiva, arba 
dėl to, kad per smulku, arba dėl to, kad per stambu. Bet 
Matilda būtų uždraudusi prisilytėti prie bet ko. 

- Jūs per daug gražus, Adamsbergai, - tarė ji. - Jei 
nebūtumėt policininkas, būtumėt turėjęs būti kekše. 

— Bet aš taip pat esu ir kekšė, ponia Forestjė. Kaip 
jūs. 

- Štai dėl ko jūs man ir patinkat. Tai man nesu- 
trukdys jums įrodyti, kad mano intuicija dėl skritulių 
žmogaus verta jūsiškės. Atsargiai, Adamsbergai, jūs 

šį vakarą prie jo neprisiliesite, ne prie manęs, turiu 
jūsų garbės žodį. 

— Pažadėta, prie nieko neprisiliesiu, - pasakė 
Adamsbergas. 

Tuo pat metu jis pagalvojo, kad neprisiliesti jis 
pabandys ir prie Kristianos, kuri nuoga laukė lovoje. 
O juk nuoga mergina nėra atstumiama. Kaip sakė 
Klėmansa, kažkas šį vakarą buvo negerai. Dėl Klė- 
mansos irgi buvo kažkas negerai. Kalbant apie Šarlį 
Rejė, - jam buvo daugiau nei negerai, jis drebėjo, jis 
buvo ant vidinio riksmo ribos, ant didelio posūkio 
ribos. 

Kai jis paskui Matildą, kuri ėjo pasiimti palto, vėl 
užsuko į didįjį kambarį su akvariumu, Šarlis tebekal- 
bėjo Klėmansai, kuri jo klausėsi švelniai ir atidžiai, it 
pradžiamokslė traukdama cigaretę. Ir Šarlis sakė: 

- Mano senelė mirė vieną vakarą persivalgiusi py- 
ragaičių. Bet tikroji šeimos drama įvyko kitą dieną, 
kai pamatėme tėvą prie stalo, baigiantį tuos pačius 
pyragaičius. 

— Gerai, - tarė Klėmansa, - bet ką rašome laiške 
šešiasdešimt šešerių metų ponui? 

- Labanaktis, mano paukšteliai, - pasakė praei- 
dama Matilda. 

Matilda jau buvo panirusi į veiksmą, ji bėgo į laip- 
tinę, ji skuodė į Sen Žoržo - Švento Jurgio stotelę. Bet 
Adamsbergas niekada nemokėjo skubėti. 

- Ar ne šventasis Jurgis, - jam riktelėjo Matilda, 
dairydamasi taksi, - nukovė slibiną? 

— Aš nežinau, - pasakė Adamsbergas. 

Taksi juos atvežė į Sen Žoržą penkios minutės po 
dešimtos valandos. 

— Viskas gerai, - tarė Matilda, - nepavėlavom. 

Pusę dvylikos mėlynų skritulių žmogus dar ne- 
buvo pasirodęs. Matildai ir Adamsbergui po kojomis 
buvo visas kalnas nuorūkų. 

— Blogas ženklas, - tarė Matilda. - Jis nebeateis. 

— Jam kilo įtarimų, - pasakė Adamsbergas. 

- Įtarimų dėl ko? Kad bus apkaltintas žmogžudys- 
te? Absurdas. Neturim įrodymų, kad jis klausėsi radijo, 
neturim įrodymų, kad jis žino. Jūs gi žinote, kad jis 
išeina ne kiekvieną naktį, viskas daug paprasčiau. 

— Tai tiesa, jis galbūt dar nežino. Arba žino ir turi 
įtarimų. Dabar, žinodamas, kad yra ieškomas, jis pa- 
keis savo maršrutus. Tikrai. Akyse pažaliuos, kol jį 
surasim. 

— Kadangi jis yra tas, kuris nužudė, ar ne taip, 
Adamsbergai? 

— Nežinau. 

- Kiek kartų per dieną jūs pasakote „nežinau“ ir 
„galbūt“? 

— Nežinau. 

- Aš žinau viską, ką jums ligi šiolei pavyko pa- 
daryti, ir velniškai pavyko. Bet vis dėlto jus matant 
darosi įdomu. Jūs esate įsitikinęs, kad jūsų vieta tikrai 
policijoje? 

- Žinoma. Be to, užsiimu ne tik tuo. 

— Pavyzdžiui? 

- Pavyzdžiui, paišinėju. 

— Ką paišinėjat? 

- Medžių lapus. 

- Ir tai įdomu? Nes man tai atrodo mirtinai nuo- 
bodu. 

- Jūs domitės žuvimis, ne ką geriau. 

- Kodėl niekam nepatinka žuvys? Bet kodėl ne- 
paišote veidų? Juk įdomiau. 

- Vėliau. Arba daug vėliau, arba niekada. Iš pradžių 
reikia pradėti nuo medžių lapų. Kiekvienas kinas jums 
tai pasakys. 

— Vėliau... Bet jums jau keturiasdešimt penkeri, 
ar ne? 

- Taip, bet aš tuo netikiu. 

— Žiūrėk, kaip ir aš. 

Kadangi Matilda palte turėjo gertuvėlę konjako 
ir dar žiauriai atvėso, ji pasakė: tai - antra atkarpa, 
niekas nesiseka, galima išgerti. 

Kai metro vartai užsidarė, skritulių žmogus dar 
nebuvo pasirodęs. Tačiau Adamsbergas spėjo papasa- 
koti Matildai, kad brangutė kažkur pasaulyje pakratė 
kojas, o jo ten netgi nebuvo, kad ką nors padarytų. 
Atrodė, kad Matildą ši istorija labai sujaudino. Ji pa- 
sakė, kad buvo gėda palikti brangutę pakratyti kojas, 
kad pasaulį jinai pažįsta kaip savo kišenę, kad ji su- 
galvotų, kaip sužinoti, ar brangutė buvo palaidota su 
savo beždžionėle, ar ne. O Adamsbergas pirmiausia 
jautėsi girtas kaip pėdas, nes nelabai buvo pratęs gerti. 
Jis nebegalėjo ištarti: „Uaižuja . 


Maždaug tuo metu Danglaro būsena buvo labai 
panaši. Keturi dvynukai norėjo, kad jis išgertų didelę 

stiklinę vandens: „kad praskiestų, - sakė vaikai. Be 
keturių dvynukų buvo dar mažas penkerių metų ber- 
niukas, kuris susirietęs miegojo ant Danglaro kelių, 
ir apie šį jis nedrįso papasakoti Adamsbergui. Šį jo 
žmona padarė su mėlynakiu vyriškiu, tai buvo aki- 
vaizdu, ir vieną dieną paliko Danglarui, sakydama, 
kad bus geriau, jei visi mažyliai bus kartu. Du kartus 
dvynukai ir dar vienas neporinis, visąlaik susirietęs 
ant jo kelių, taigi iš viso penki. Danglaras baiminosi, 
kad jeigu atskleistų visa tai, jį palaikytų kvailiu. 

— Jūs man įkyrėjote, visąlaik norit mane pras- 
kiesti, - pasakė Danglaras. - Ir tu, - tarė jis pirmajam 
pirmųjų dvynukų berniukui, - man neatrodo gerai, 
kad tu pilstai vyną į vienkartines stiklines dėl to, kad 
nori būti man atlaidus, dėl to, kad tai šaunu, dėl to, 
kad nori parodyti, jog tau nebjauru baltas vynas vi- 
enkartinėse stiklinėse. Į ką pasidarys panašūs namai, 
jei visur mėtysis vienkartinės stiklinės? Tu apie tai 
pagalvojai, Eduardai? 

— Visai ne dėl to, - tarė berniukas, - o dėl skonio, 
paskui - dėl suglebimo. 

— Nenoriu šito žinoti, - pasakė Danglaras. - O sug- 
lebimas tau parūps, jei ponas vikontas Šatobrianas ir 
devyniasdešimt merginų tave išvarys ir jei tu tapsi 
faru, iš išorės gražiai apsirengusiu, bet viduje gendan- 
čiu. Nustebčiau, jei tau šitai pavyktų. O jei šį vakarą 
surengtume slaptą sueigą? 

Kai Danglaras ir jo vaikiai rengdavo slaptas suei- 
gas, tai reikšdavo, kad jie kalba aktualiomis poli- 
cijos temomis. Tai tęsdavosi valandas, vaikiai šitai 
dievino. 


83 


- Įsivaizduokite, - tarė Danglaras, - Krikštytojas 
išsidangino visai dienai, ant mūsų galvos palikdamas 
visą šitą jovalą. Tai mane taip įsiutino, kad trečią va- 
landą buvau visiškai girtas. Galiausiai nėra jokios abe- 
jonės, kad aplink ankstesnius skritulius ir tą, kuriame 
buvo mirusioji, rašė tas pats Žmogus. 

- „Viktorai, piktas likimas, ką tu veiki lauke?“ - pa- 
deklamavo Eduardas, - arba: „Eduardai, šiame bare, ką 
tu veiki šitaip vėlai?“, arba: „Gyvenime, bjauri skruzde, 
kodėl tu man varai nuobodulį?“, arba: „Smurte, tu iš- 
pera, ir toliau sukis šokio ritmu“, arba... 

- Dieve mano, užteks, - tarė Danglaras. - Taip, 
„Viktorai, piktas likimas...“, su tuo ateina mirties 
blogumas ir nelaimė, ir grėsmė, ir viskas, kas tik nori. 
Suprantama, Adamsbergas pirmasis šitai pajuto. Bet 
ar to pakanka žmogui apkaltinti? Grafologas kate- 
goriškas: jis ne pamišėlis, jis netgi nėra pakrikęs, jis 
išsilavinęs, rūpinasi savo išvaizda bei savo sėkme, bet 
kartu yra nevykėlis, agresyvus, bet slapukas, tai - jo 
žodžiai. Jis taip pat sako: „Žmogus yra pagyvenęs, 
jį ištiko krizė, bet jis valdosi; jis pesimistas, apsėstas 
minčių apie savo mirtį, taigi savo amžinumą. Arba tai 
nevykėlis ties sėkmės riba, arba vykėlis ties nesėkmės 
riba.“ Grafologas visada toks, mano brangieji, jis var- 
to visas savo frazes kaip pirštines, jis jas pakreipia 
vienaip, paskui kitaip. Pavyzdžiui, jis negalėtų kalbėti 
apie troškimą viltis, tučtuojau nepradėdamas kalbė- 
ti apie viltį trokšti, ir taip toliau. Iškart tai sukelia 
išminties įspūdį, bet po to susigriebi, kad po tuo ne 
kažin kas slypi. Išskyrus, kad tai - tas pats tipas, 
kuris ligi šiol nubrėžė visus skritulius, sveiko proto ir 

aiškiai mąstantis, ties sėkmės arba nesėkmės riba. Bet 
to, ar mirusioji po visko buvo atgabenta ir paguldyta 
įjau nubrėžtą skritulį, laboratorija sako, neįmanoma 
nustatyti. Gali būti, taip, gali būti ir ne. Jūs manote, 
jog tai chemiko vertas atsakymas? Be to, negali pasa- 
kyti, kad ir lavonas labai stengtųsi padėti: tai lavonas, 
kurio gyvenimas buvo tarsi lėlės, lygus kaip vonios 
kriauklė, be meilės intrigų, be šeimos patologijų, be 
neurozių dėl pinigų, be abejotinų polinkių: nieko. 
Nieko daugiau, tik nesibaigiantys vilnos kamuoliai, 
atostogos Turenėje, sijonai iki blauzdų ir stiprūs ba- 
tai, mažytė užrašų knygelė pasižymėti mintims, daug 
džiūvėsių su razinomis sieninėj virtuvės spintoj. Beje, 
apie juos jinai kalba viename savo knygelės puslapy- 
je: „Neįmanoma džiūvėsių valgyti darbe, nes visur 
pritrupa, ir šeimininkė šitai pastebi“, ir taip toliau. 
Jūs man pasakysite: jeigu taip, ko ji šlaistėsi lauke 
vakar vakare? Ji grįžo iš savo pusseserės, kuri dirba 
Liuksemburgo metro kasose. Ji ten nueidavo daž- 
nai, įsitaisydavo mažoje kasoje, valgydavo traškučius, 
megzdama „inkų“ pirštines, kurias parduodavo krau- 
tuvėje, ir paskui grįždavo pėsčiomis, be abejonės, 
Pjero ir Mari Kiuri gatve. 

- Tai buvo jos vienintelė giminaitė? 

- Taip, ir paveldėtoja. Bet paveldėti džiūvėsius su 
razinomis ir dėžutę nuo cukraus su banknotais, - ne- 
manau, kad pusseserė ar jos vyras Madleną Šatlen dėl 
to papjautų. 

- Bet jeigu kas nors norėtų pasinaudoti skrituliu, 
kaip jis galėtų iš anksto žinoti, kur jis Paryžiuje atsiras 
tą naktį? 

- Tai ir yra klausimas, mano brangieji. Bet mums 
turi pavykti. 

Danglaras atsistojo atsargiai paguldyti penktojo, 
mažojo Renė, į lovą. 

- Pavyzdžiui, - tęsė jis, - naujoji komisaro drau- 
gė Matilda Forestjė, atrodo, matė skritulių žmogų. 
Adamsbergas man šitai pasakė. Žiūrėkit, man vėl 
pavyko ištarti jo pavardę. Atrodo, kad šita sueiga 
man į gerą. 

- Kol kas tai veikiau vieneiga, - tarė Eduardas. 

- Ir ši moteris, pažįstanti skritulių Žmogų, man 
kelia nerimą, - pridūrė Danglaras. 

- Anadien sakei, - tarė pirmoji iš antrųjų dvynu- 
kų, - kad ji yra graži ir tragiška, ir palaužta, ir užki- 
musi kaip nepaprastoji puolusi faraonė, bet kad ji tau 
nekėlė nerimo. 

- Prieš kalbėdama pagalvok, mano dukrele. Aną- 
dien dar niekas nebuvo nužudytas. Dabar ją iš naujo 
matau, įeinančią į komisariatą iš piršto laužtu preteks- 
tu, vaidinančią pamišėlę, prisiskverbiančią iki Adam- 
sbergo, kalbančią apie šį bei tą, kad galiausiai praneštų, 
jog pažįsta skritulių žmogų. Kokių dešimt dienų prieš 
žmogžudystę, per daug didelis sutapimas. 

— Nori pasakyti, kad rengdamasi nužudyti Mad- 
leną, ji būtų atėjusi pas Adamsbergą, kad pasirodytų 
nekalta? - tarė Liza. - Kaip toji moteris, kuri nukan- 
kino savo senelį, prieš mėnesį atėjo pas tave išpažinti 
savo „nuojautų ? Prisimeni? 

- Galvoje turi tą bjaurią moterį? Tarp kitko, visai 
ne faraoniška ir stingli kaip reptilija. Jai vos nepavyko 
išsisukti. Tai klasikinis triukas žudikų, skambinančių 

pranešti apie rastą kūną, tik daug geriau parengtas. 
Taigi Matildos Forestjė įsiveržimas verčia apie tai 
galvoti. Jau girdi ją protestuojant: „Komisare, juk ne- 
būčiau atėjusi pati jums papasakoti, kad sekiau skri- 
tulių žmogų, jeigu būčiau ketinusi juo pasinaudoti, 
kad nužudyčiau!“ Pavojingas, bet aukščiausio lygio 
manevras, kuris tiktų jos tipui. Kadangi, kaip turbūt 
supratote, ji priklauso aukštesniam žmonių tipui. 

- Ir ji būtų norėjusi nužudyti storulę Madleną? 

— Ne, - tarė Arletė, - Madlena būtų vargšė mo- 
terėlė, kuriai krito burtas pradėti seriją, kurią būtų 
galima užkrauti skritulių maniakui ant sprando. 
Tikrajai žmogžudystei laikas ateis vėliau. Štai ką jis 
mano, tėte. 

- Galbūt šitai jis mano, - tarė Danglaras. 


Rytojaus dieną Matilda sutiko Šarlį Rejė laiptinės 
apačioj palinkusį prie durų. Jai buvo įdomu, ar tik jis 
nelaukė jos, dėdamasis, kad neranda rakto skylutės. 
Tačiau jis nieko nepasakė, kai ji ėjo prošal. 

— Šarli, jūs žiūrite pro rakto skylutes? 

Šarlis atsitiesė, laiptinės prieblandoje atsukdamas 
niūrų veidą. 

- Tai jūs, Karaliene Matilda, taip žiauriai žodžiais 
žaidžiate? 

- Tai aš, Šarli. Aš jus lenkiu. Žinote seną principą: 
„Jei nori taikos, ruoškis karui.“ 

Šarlis atsiduso. 

- Gerai, Matilda. Tai padėkite vargšui aklajam įkiš- 
ti raktą į spyną. Aš dar neįpratau. 


87 


- Ji čia, - tarė Matilda, vesdama jo ranką. - Štai, 
užrakinta. Šarli, ką manote apie farą, kuris buvo atėjęs 
vakar? 

- Nieko. Man nepavyko įsiklausyti į jūsų pokalbį, 
be to, aš linksminau Klėmansą. Man Klėmansa patin- 
ka tuo, kad ji trenkta, o trenkto buvimas man duoda 
daug gero. 

- Šiandien aš ketinu sekti trenktą vyruką, kuris 
domisi mitiniu saulėgrąžų stiebų sukimusi, norėčiau 
sužinoti, kuriems galams. Tai man gali užimti visą 
dieną ir visą vakarą. Tad jeigu nesunku, paprašyčiau 
jūsų vietoj manęs nueiti pas tą farą. Jums pakeliui. 

- Ką jūs rengiate, Matilda? Jūs jau pasiekėte savo 
tikslą — tiktai kokį? - mane atsivesdama gyventi pas 
save. Jūs norite man perdirbti akis, jūs man visam va- 
karui ant sprando užkraunate savo Klėmansą, o dabar 
spraudžiate į šito policininko glėbį... Bet kam jūs mane 
susiradote? Kad iš manęs ką nors padarytumėt? 

Matilda trūktelėjo pečiais. 

- Ieškote, ko nepametęs, Šarli. Mes susitikome, štai 
ir viskas. Jeigu tai ne povandeninės biomasės klau- 
simas, mano impulsai paprastai neturi pagrindo. Ir 
kai jūsų klausausi, apgailestauju, kad kartais to pag- 
rindo neturiu šiek tiek daugiau. Tada neužstrigčiau 
čia, laiptinėje ant laiptelio, blogos nuotaikos aklajam 
gadinant man rytą. 

- Atleiskite, Matilda. Ką jūs norite, kad aš pasaky- 
čiau Adamsbergui? 


Šarlis paskambino į darbą įspėti, kad vėluos. Pir- 
miausia jis norėjo padaryti tą mažą žygį į komisariatą 

dėl Karalienės Matildos, norėjo jai pasitarnauti, norėjo 
jai padaryti malonumą. Pabandyti šįvakar būti jai 
švelnus, jai prisipažinti, o iš jos tikisi, jai maloniai 
pasakyti, kad paslaugą jai jis padarė su malonumu. 
Jis nenorėjo užgauti Matildos, tai buvo paskutinis 
dalykas pasauly, ko jis tikėjosi. Šiuo metu jis norėjo 
laikytis Matildos, pabandyti iš rankų neišleisti lai- 
mikio, pabandyti neatsisukti, kad jai trenktų. Toliau 
klausytis tauškiančios apie bet ką, jos kimaus balso, 
stebėti jos akrobato gyvenimą ties susikūlimo riba, 
reikėtų jai šį vakarą atnešti papuošalą, kad jai būtų 
malonu, aukso sagę, ne, ne aukso sagę, vištą su pele- 
trūnais, žinoma,jai labiau patiktų višta su peletrūnais, 
klausytis jos, kalbančios bet ką, šlovingos, ir užmigti 
vakare su drungnu šampanu pižamos kišenėse, jeigu 
turi kišenių, jei turi pižamą, nereikėtų jai išdraskyti 
akių, nereikėtų jos užgauti, reikėtų jai nupirkti gerą 
vištą su peletrūnais. 

Dabar jis turėjo būti atėjęs iki komisariato, bet 
jis tuo, savaime aišku, tikras nebuvo. Jis nebuvo tarp 
pastatų, kurių vietą buvo įsidėmėjęs. Reikėjo pasitei- 
rauti. Dvejodamas jis prieš save braukė lazdos galu 
per šaligatvį, eidamas lėtu žingsniu. Jis pasiklydo ši- 
oje gatvėje, tai buvo akivaizdu. Kodėl Matilda jį čia 
pasiuntė? Jis pradėjo jaustis labai pavargęs. O kai jaus- 
davosi pavargęs, netrukus galėdavo pajusti ir mirtiną 
įniršį, besiveržiantį iš pilvo apačios iki gerklės, o pas- 
kui užliejantį smegenis. 

Leisgyvis, plyštančia galva, Danglaras ėjo į darbą. 
Jis pamatė šį milžiną akląjį su pasipūtėliška neviltimi 
veide, sustingusį netoli komisariato durų. 

- Galiu jums padėti? - paklausė jo Danglaras. - Jūs 
pasiklydote? 

- Ojūs? - atsakė Šarlis. 

Danglaras perbraukė ranka per plaukus. 

Šlykštus klausimas. Ar jis buvo pasiklydęs? 

- Ne, - tarė Danglaras. 

- Netiesa, - tarė Šarlis. 

- Ko jūs kišatės? - tarė Danglaras. 

- Ojūs? - tarė Šarlis. 

- Velniai griebtų, - tarė Danglaras. - Sukitės, kaip 
išmanote. 

- Aš ieškau komisariato. 

- Jums pasisekė, aš iš jo. Nuvesiu jus ten. Ko jums 
tame komisariate reikia? 

- Skritulių žmogus, - tarė Šarlis. - Aš einu pasi- 
matyti su Žanu Batistu Adamsbergu. Jis - jūsų virši- 
ninkas, ar ne? 

- Taip, - tarė Danglaras. - Bet nežinau, ar jis jau 
atėjęs. Gal jis kur nors klaidžioja. Jūs turite jam ką nors 
pranešti ar norite su juo pasitarti? Kadangi viršinin- 
kas, kaip žinote, niekada neduoda aiškių žinių, klau- 
siate jo ar neklausiate. Tad jeigu jūs žurnalistas, geriau 
eikite ten, prie savo kolegų. Jų jau visas būrys. 

Jie atėjo prie vartų. Šarlis užkliuvo už laiptelio, ir 
Danglaras turėjo jį sugauti už rankos. Už akinių, savo 
mirusiose akyse Šarlis pajuto plykstelint pyktį. Jis tarė 
labai skubiai: 

- Aš nesu žurnalistas. 

Danglaras suraukė antakius ir pirštu perbraukė per 
kaktą, nors ir žinojo, kad paspausdamas pirštu galvos 
skausmo nenumalšins. 


Adamsbergas jau buvo vietoje. Danglaras nebūtų 
galėjęs pasakyti, kad jis būtų įsikūręs prie darbo stalo, 
netgi kad atsisėdęs. Jis buvo čia, per lengvas dideliam 
foteliui, per daug sunkus prie baltos ir žalios spalvų 
aplinkos. 

— Ponas Rejė nori su jumis pasikalbėti, - pasakė 
Danglaras. 

Adamsbergas pakėlė akis. Jį dar labiau nei vakar 
nustebino Šarlio veidas. Matilda teisi, aklojo grožis 
įspūdingas. Nebegeisdamas sau pačiam, jis žavėjosi 
kitų grožiu. Tarp kitko, jis neprisiminė, kad kada nors 
būtų troškęs būti kito vietoje. 

— Likite ir jūs, Danglarai, - tarė jis, - jau seniai 
nesimatėme. 

Šarlis ieškojo fotelio ir radęs atsisėdo. 

— Matilda Forestjė negalės jūsų šį vakarą lydėti į 
Sen Žoržo metro, kaip buvo žadėjusi. Toks praneši- 
mas. Aš užsukau tik jį perduoti. 

- Ir kaip ji tikisi, kad aš be jos galėsiu atskirti skri- 
tulių žmogų? - paklausė Adamsbergas. 

- Ji apie tai pagalvojo, - šypsodamasis atsakė Šarlis. — 
Ji mano, kad jį atpažinti galiu aš, nes žmogus įkandin 
savęs palieka lyg ir supuvusių obuolių kvapą. Ji sako, 
kad man tereikia iškėlus galvą laukti ir giliai kvėpuoti, 
kad būsiu nepralenkiamas supuvusių obuolių seklys. 

Šarlis trūktelėjo pečiais. 

- Apie tai negali būti nė kalbos. Kartais ji labai 
nemaloni. 

Adamsbergas atrodė susirūpinęs. Jis buvo pasisu- 
kęs šonu, kojas užsikėlęs ant plastmasinės šiukšliadė- 
žės ir ant šlaunies pasidėjęs popieriaus. Rodėsi, kad 

jis nori imtis piešti, lyg nieko nebūtų, bet Danglaras 
galvojo, kad viskas buvo kitaip. Jis matė rudesnį nei 
paprastai Adamsbergo veidą, labiau atsikišusią nosį, 
dantis, tai daugiau, tai mažiau sukąstus. 

- Taip, Danglarai, - gana tyliai ištarė jis, - nieko 
nebus, jei ponia Forestjė nevadovaus patruliavimui. 
Sakysite, kad tai keista, ar ne? 

Šarlis krustelėjo, norėdamas išeiti. 

— Ne, pone Rejė, likite, - tęsė Adamsbergas tuo 
pačiu tonu. - Nemalonu, šiandien man paskambino 
anonimas. Balsas man pasakė: „Ar žinote straipsnį, 
prieš du mėnesius pasirodžiusį laikraštyje „Viskas 
apie 5-ąjį penkiuose puslapiuose“? Tai kodėl, komi- 
sare, neapklausiate tų, kurie žino? Ir padėjo ragelį. Štai 
šis laikraštis, ką tik gavau. Tai šiukšlė, bet turi gana 
nemažai skaitytojų. Imkite, Danglarai, paskaitykite 
mums šitai, antro puslapio viršuje. Žinote, kad garsiai 
aš skaitau blogai. 

- „Viena žinovė... 

Viena dalis spaudos smaginasi, nenuleisdama akių 
nuo faktų ir elgesio vargšo pamišėlio, kurio tuščias 
užsiėmimas yra apibrėžti kreida senus alaus butelių 
kamščius, ką gali padaryti bet kuris vaikas, tik išduoda 
apgailėtiną savo profesijos supratimą, kurį, deja, liudija 
per daug mūsų kolegų. Bet kad mokslininkai į tai įsiki- 
ša, irgi nieko gera nepranašauja prancūzų moksliniams 
tyrimams. Vakar įžymus psichiatras Verkor-Lori pasky- 
rė visą skiltį šiam menkaverčiam įvairenybių įvykiui. 
Bet tai dar ne viskas. Iš mūsų kvartalo aukštesniosios 
visuomenės gandų aišku, kad ir Matilda Forestjė, visa- 
me pasaulyje garsi savo darbais apie povandeninį pa- 

saulį, susidomėjo šiuo apgailėtinu visuomenės klounu. 
Atrodo, ji pasistengė tiek, kad jį gerai pažįsta ir netgi jį 
lydėjo per jo groteskiškus naktinius patruliavimus, dėl 
ko ji būtų tapusi vieninteliu žmogumi, „įspėjusiu skri- 
tulių žmogaus mįslę. Puikiai pasidarbuota. Regis, ji 
pati atskleidė šią paslaptį per vienas išgertuves „Doden 
Bufane“, kur buvo švenčiamas jos paskutinio veikalo 
pasirodymas. Žinoma, mūsų rajonas visada didžiavosi, 
kad čia jau ilgą laiką gyvena ši garsenybė, bet ar po- 
niai Forestjė neverčiau būtų leisti valstybės pinigus 
jos brangiosioms žuvims, nei gaudyti galbūt piktadarį 
kvailį, sutrikusios pusiausvyros maniaką, kurį mūsų 
iškilios ponios vaikiškas neatsargumas būtų galėjęs 
įvilioti į mūsų kvartalą, kuriame ligi šiol skritulių ne- 
buvo? Yra žuvų, prie kurių vien prisilietęs mirsi. Ponia 
Forestjė apie tai daug žino, ir mes jos nemokysime jos 
darbo. Bet ką ji išmano apie miestų žuvis ir jų pavojus? 
Ar nerizikuoja ji, pataikaudama tokiam elgesiui, pa- 
žadinti snaudžiančius vandenis? Ir kurių galų žaisti, 
traukiant šią auką savo tinklais į mūsų rajono širdį, 
sukeliant teisėtą mūsų pasipiktinimą?“ 

Tai reiškia, tarė Danglaras, padėdamas laikraštį ant 
stalo, kad asmuo, kuris jums paskambino šį rytą, apie 
žmogžudystę sužinojo vakar arba šį rytą ir iš karto 
jums paskambino. Galėtum sakyti, tikrai greitas ir ne 
itin meilus poniai Forestjė. 

- O toliau? - paklausė Adamsbergas, dar vis pasi- 
sukęs šonu, vis judindamas žandikauliais. 

- Toliau reiškia, kad šio straipsnio dėka krūva 
žmonių jau seniai žino, kad ponia Forestjė turi keletą 
paslapčių. Ir savo ruožtu galėjo norėti jas sužinoti. 

- Kam? 

- Jeigu spėsi geranoriškai, - kad parašytų straipsnį 
į laikraštį. Jeigu spėsi piktai, kad atsikratytų uošvės, 
kad sugrūstų ją į skritulį ir bėdą suverstų naujajam 
Paryžiaus maniakui. Ši mintis turėjo apsisukti keletoje 
paprastų apviltų galvų, per bailių užsikrauti nusikalti- 
mo po atviru dangumi pavojų. Pasitaikiusi proga buvo 
puiki, tik dar reikėjo sužinoti keletą skritulių žmogaus 
įpročių. Keletą stiklų susivertusi Matilda Forestjė buvo 
pirštu parodytas šaltinis. 

— O paskui? 

- Paskui, pavyzdžiui, galima savęs paklausti, per 
kokį atsitiktinumą Šarlis Rejė įsikūrė pas Matildą ke- 
lios dienos prieš žmogžudystę. 

Toks jau buvo Danglaras. Jis nesivaržė burbėti kal- 
tinimų kaltinamųjų akivaizdoje. Adamsbergas žinojo 
negalįs būti toks tiesus, ir jam atrodė naudinga, jog 
Danglaras nesuvokia įžeidžiąs kitus. Nesuvokia to, 
kas jį dažnai versdavo sakyti bet ką, išskyrus tai, ką 
galvoja. Ir kaip faras dėl to susilaukdavo nelauktų ir 
ne visada gerų rezultatų. 

Po to kabinete stojo ilga tyla. Danglaras vis tebe- 
laikė prie kaktos prispaudęs pirštą. 

Šarlis tikėjosi spąstų, bet jis negalėjo padaryti nie- 
ko kitka, tik pašokti. Tamsoje įsivaizdavo į jį nukryp- 
stančius Adamsbergo ir Danglaro žvilgsnius. 

- Labai gerai, - po kiek laiko tarė Šarlis. - Pas Ma- 
tildą aš nuomojuosi penkias dienas. Taigi jūs žinote 
tiek pat, kiek aš. Nenoriu nieko jums atsakyti, nenoriu 
gintis. Jūsų šlykščioje byloje aš nieko nesuprantu. 

- Aš irgi ne, - tarė Adamsbergas. 

Danglaras pasijuto nejaukiai. Jis labiau būtų 
norėjęs, kad Adamsbergas neprisipažintų Rejė apie 
savo nežinojimą. Komisaras pradėjo piešti ant ke- 
lio. Jam nepatiko, kad Adamsbergas taip ir lieka šioje 
migloje, pasyvus ir nerūpestingas, neužduodantis nė 
vieno klausimo, kad kas nors paaiškėtų. 

— Ir vis dėlto, - primygtinai klausė Danglaras, - 
kodėl norėjote apsigyventi pas ją? 

- Po perkūnais! - susinervino Šarlis. - Matilda 
pati atėjo ir mane susirado viešbutyje, kad pasiūlytų 
šį butą! 

— Betgi jūs prisėdote greta jos kavinėje, ar ne? Ir 
jūs pats jai papasakojote, nežinia kodėl, kad ieškote 
buto išsinuomoti? 

- Jei būtumėt aklas, žinotumėt, kad ne mano jė- 
goms ką nors atpažinti kavinės terasoje. 

- Man atrodo, kad jūs sugebate padaryti daugybę 
dalykų, kurie ne pagal jūsų jėgas. 

- Užtenka, - tarė Adamsbergas. - Kur yra Matilda 
Forestjė? 

- Ji seka tipą, tikintį saulėgrąžų rotacija. 

- Kadangi nieko negalime padaryti, net ir supras- 
ti, - pasakė Adamsbergas, - pamirškime. 

Šis argumentas Danglarą nuvylė. Jis pasiūlė ieškoti 
Matildos, kad tučtuojau kas nors paaiškėtų, pastaty- 
ti sargybinį prie jos namų, kuris jos lauktų, nueiti į 
Okeanografijos institutą. 

- Ne, Danglarai, nieko mes nedarysime. Ji su- 
grįš. Bet šį vakarą reikia pastatyti žmones Sen Žoržo, 
Pigalio ir Notr Dam de Loretės metro su skritulių 
žmogaus aprašymais. Sąžinei nuraminti. O paskui 

laukti. Supuvusiais obuoliais atsiduodantis žmogus 
vėl imsis skritulių, tai neišvengiama. Taigi lauksime. 
Nors neturime jokio šanso jo pastebėti. Jis pakeis 
savo maršrutus. 

- Bet kas mums darbo šitie skrituliai, jeigu ne jis 
žudo? - pasakė Danglaras, stodamasis ir plačiai mo- 
suodamas glebiomis rankomis. - Jis! Jis! Iš esmės nu- 
sispjaut į šitą vargšą žŽmogelį! Mus domina tas, kuris 
juo naudojasi! 

- Ne mane, - tarė Adamsbergas. - Todėl ir toliau 
ieškome skritulių žmogaus. 

Gana prislėgtas Danglaras atsistojo. Jam prireiks 
daug laiko įprasti prie Adamsbergo. 

Šarlis jautė visą šitą kambaryje tvyrančią painiavą. 
Jis jautė neapibrėžtą Danglaro sutrikimą ir Adams- 
bergo abejones. 

- Iš jūsų ir manęs, komisare, - paklausė Šarlis, — 
kuris einame aklomis? 

Adamsbergas nusišypsojo. 

- Aš nežinau, - pasakė jis. 

- Po šitos anoniminio telefono skambučio isto- 
rijos, įtariu, turiu likti, kaip sakoma, jūsų dispozici- 
joje? - tęsė Šarlis. 

- Aš nelabai žinau, - pasakė Adamsbergas. - Kad 
ir kaip būtų, ligi šiol nėra nieko, kas jums neleistų 
dirbti. Nesirūpinkite. 

— Mano'darbas man rūpesčių nekelia, komisare. 

- Žinau. Pasakiau šiaip sau. 

Šarlis girdėjo, kaip popieriaus lapu slysta pieštu- 
kas. Jis spėjo, kad komisaras kalbėdamas piešia. 

— Nežinau, kaip aklasis galėtų įsigudrinti nužudyti. 
Bet esu įtariamasis, ar ne“ 

Adamsbergas nepastebimai krustelėjo. 

- Sakykime, kad blogu laiku apsigyvenote pas Ma- 
tildą Forestjė. Sakykime, kad dėl vienos ar kitos prie- 
žasties neseniai buvo galima susidomėti ja ir tuo, ką ji 
žino, jeigu jau tikrai ji mums viską pasakė. Danglaras 
jums tai paaiškins. Danglaras pasiutusiai protingas, 
jūs pamatysite. Su juo dirbti vienas malonumas. Taip 
pat, sakykime, jūs piktesnis nei kiti, ir tai irgi nieko 
nepadeda. 

— Kodėl taip manote? - šypsodamasis, Adamsber- 
gui pasirodė, pikta šypsena, pasiteiravo Šarlis. 

- Ponia Forestjė šitai pasakė. 

Pirmą kartą Šarlis sutriko. 

— Taip, jinai šitai pasakė, - pakartojo Adamsber- 
gas. - „Piktas kaip kandis, bet man jis patinka“. Ir 
jums taip pat ji patinka. Kadangi sugauti Matildą, 
pone Rejė, būtų gerai, jūsų akių juoduma sušvytėtų 
kaip išblizginta oda. Ir nemažai žmonių nuo to būtų 
gerai. Danglaras jos nemėgsta, taip Danglarai, tai — 
tiesa. Jis ant jos pyksta dėl priežasčių, kurias vėlgi 
jums jis labai gerai paaiškins pats. Jis netgi mėgino 
jai pakišti koją. Jam turėtų atrodyti keista jau vien tai; 
kad Matilda atėjo į komisariatą man papasakoti apie 
skritulių ir supuvusių obuolių žmogų kelios dienos 
prieš žmogžudystę. Ir jis teisus, šitai labai keista. Bet 
viskas keista. Net supuvę obuoliai. Kad ir kaip būtų, 
telieka laukti. 

Adamsbergas vėl ėmėsi piešti. 

- Tai jau taip, - tarė Danglaras. - Laukime. 

Jis nebuvo labai gero ūpo. Jis palydėjo Šarlį iki 
gatvės. 

Jis grįžo į koridorių kažką murmėdamas, pirštu te- 
bespausdamas kaktą. Taip, kadangi jo stambus kūnas 
buvo kėglio pavidalo, jis pyko ant Matildos, kuri buvo 
iš moterų, kurios neguli su kėglio pavidalo kūnais. 
Taigi jam būtų norėjęsi, kad dėl ko nors ji būtų kalta. Ir 
toji straipsnio istorija ją murkdė į apgailėtiną padėtį. 
Be abejonės, šitai sudomins vaikiščius. Bet nuo tada, 
kai apsiriko dėl papuošalų krautuvėlės merginos, jis 
prisiekė visada dirbti remdamasis tik faktais bei įro- 
dymais ir jokiomis kiaulystėmis, kurios ateina į galvą. 
Taigi dėl Matildos reikėjo būti atsargiam. 


Šarlis nervinosi visą rytmetį. Per knygų skylutes ir 
iškilimus jo pirštai bėgo truputį drebėdami. 

Matilda taip pat nervinosi. Ji pametė saulėgrąžų 
žmogų. Kvaila, jis įšoko į taksi. Vidury Operos aikštės 
ji jautėsi nusivylusi ir pasimetusi. Pirmoje atkarpoje 
ji iškart būtų užsisakiusi pilstomo alaus. Bet antroje 
atkarpoje nereikėjo dėl to per daug jaudintis. Sekti 
ką nors kitą, atsitiktinai pasirinktą? Kodėl gi ne? Kita 
vertus, dabar beveik vidurdienis, o ji netoli Šarlio dar- 
bo. Ji galėtų užsukti ir jį pasikviesti papietauti. Šį rytą, 
teisindamasi, kad antroje atkarpoje gali sakyti viską, 
kas ateina į galvą, ji buvo kiek šiurkšti su juo ir jai 
buvo negera taip viską palikti. 

Ji sugriebė Šarlį už peties kaip tik tada, kai jis ėjo 
iš pastato Sen Marko gatvėje. 

— Aš alkana, - tarė Matilda. 
- Jūs pasirodote laiku, - tarė Šarlis. - Visi žemės 
farai galvoja apie jus. Šį rytą jus kaip ir įskundė. 


Matilda įsitaisė ant suolo restorano gale, ir iš jos 
balso Šarliui neatrodė, kad ši naujiena ją sutrikdė. 

- Vis dėlto, - primygtinai teigė Šarlis, - nedaug 
trūksta, kad farai manytų, jog jūs turėjote daugiausia 
galimybių padėti žudikui. Jūs, be abejonės, buvote 
vienintelė, galinti nurodyti laiką ir vietą, kur rasti 
žmogžudystei tinkamą skritulį. Dar blogiau, yra la- 
bai daug požymių, rodančių, kad jūs pati įvykdėte 
žmogžudystę. Dėl jūsų bjaurių manijų, Matilda, kils 
bjaurių rūpesčių. 

Matilda nusijuokė. Ji užsisakė krūvą patiekalų. Ji 
buvo tikrai alkana. 

- Nuostabu, - tarė Matilda, - man visąlaik atsi- 
tinka nepaprastų dalykų. Tokia jau mano dalia. Tad 
vienu daugiau ar mažiau... „Doden Bufano“ vakarą, 
žinoma, buvome antroje atkarpoje, aš turėjau daug 
išgerti ir prišnekėti nemažai kvailysčių. Beje, tą vaka- 
rėlį prastokai prisimenu. Pamatysite, Adamsbergas tai 
puikiai supras ir nesikankins, keliaudamas į pasaulio 
galą, kad rastų neįmanoma. 

— Manau, kad jūs jį nepakankamai vertinate, Ma- 
tilda. 

— Aš nemanau, - pasakė Matilda. 

- Taip. Daugybė žmonių jį nepakankamai verti- 
na, tik, be abejonės, ne Danglaras, ir kad ir kaip ten 
būtų, ne aš. Aš žinau, Matilda, Adamsbergo balsas kaip 
sapnas, jis liūliuoja, apžavi ir užmigdo, bet jis pats 

neužmiega. Jo balsas kelia tolimų pasaulių vaizdus ir 
miglotas mintis, bet jis plaukia neišvengiamo išsipil- 
dymo, apie kurį jis pats galbūt mažiausiai nutuokia, 
link. 

- Ar ašjau galiu valgyti? - pasiteiravo Matilda. 

- Žinoma. Įsidėmėkite, Adamsbergas nepuola, bet 
jis jus pakeičia, jus apeina, grįžta iš už nugaros, jis 
išmontuoja sprogdiklį ir galiausiai jus nuginkluoja. 
Niekas, net ir jūs, Karaliene Matilda, negalėtų nei jo 
sekti, nei sučiupti. Jis iš jūsų išsprūs tuo savo lėtumu 
ar staiga užeinančiu abejingumu. Taigi jums, man, bet 
kam jis gali atnešti ir laimę, ir pražūtį - kaip pavasario 
saulė. Viskas priklauso nuo padėties. Ir, kaip jūs žinote, 
žudikui jis yra pasiutęs varžovas. Jei būčiau nužudęs, 
labiau norėčiau faro, kurį galėčiau tikėtis priversti 
reaguoti, faro, kuris neteka kaip vanduo, kad paskui 
staiga pasipriešintų kaip uola. Jis teka ir jis priešinasi, 
jis srūva tikslo link, prie žiočių. Taigi žudikas, aišku, 
gali ir paskęsti. 

- Tikslo? Nėra prasmės turėti tikslą. Tai - vaikų 
pasakos, - tarė Matilda. 

- Galbūt tas sušiktas svertas, kuris pakelia pasaulį, 
yra akis - dar kartą akis, Matilda, sušikta ciklono akis, 
ten, kur kiti dalykai, kur galbūt slypi pažinimas, trapi 
amžinybė. Niekada apie tai nepagalvojote, Matilda? 

Matilda net liovėsi valgiusi. 

- Jūs mane stulbinate, Šarli, tikrai. Jūs visa tai sakote 
su kunigo užtikrintumu ir metaforomis, bet šį rytą visą 
valandą jūs nieko nedarėte, tik klausėtės jo kalbų. 

- Aš pasidariau kaip šuva, Matilda, - suinkštė Šar- 
lis. - Šuva, kuris girdi daugiau negu žmonės ir jaučia 

daugiau negu žmonės. Bjaurus šuva, kuris gali tiesiai 
bėgti tūkstantį kilometrų, kad grįžtų namo. Taigi aš 
irgi, tik kitais būdais nei Adamsbergas, Žinau tam tik- 
rus dalykus. Daugiau tarp mūsų nieko bendro nėra. 
Aš manausi esąs pats protingiausias Žemėje, mano 
balsas geležinis, jis girgžda. Jis pjauna ir laužia, o mano 
smegenys veikia kaip bjauri mašina duomenims rū- 
šiuoti ir viską žinoti apie viską. Ir man nebeaišku, nei 
kur žiotys, nei koks mano tikslas. Nebesu patiklus, 
nebeturiu jėgų įsivaizduoti, kad ciklonai turi akis. Aš 
atsižadėjau visų šitų niekų, per daug traukia niekšybės 
ir revanšas, kurie kasdien siūlosi numalšinti mano 
bejėgystę. O Adamsbergui nereikia prasiblaškyti, kad 
galėtų gyventi, jūs mane suprantate? Taigi jis gyvena 
viską maišydamas, maišydamas dideles ir mažas de- 
tales, maišydamas įspūdžius ir tikrovę, maišydamas 
veiksmažodžius ir mintis. Painiodamas vaikų tikėji- 
mus ir senių filosofiją. Bet jis tikras ir pavojingas. 

- Jūs mane stulbinate, - pakartojo Matilda. - Nega- 
liu sakyti, kad svajočiau apie sūnų kaip jūs, nes vary- 
tumėt mane iš proto, bet jūs mane stulbinate. Pradedu 
suprasti, kodėl jums nusispjaut į Žuvis. 

— Be abejonės, jūs teisi, Matilda, rasdama, ką my- 
lėti, šituose gleivėtuose gyvūnėliuose apvaliomis aki- 
mis, kurie netgi žmogui pamaitinti netinka. O man 
būtų vis tiek, jeigu visos Žuvys išgaištų. 

- Jūs nuostabiai mokate kimšti man į galvą mintis, 
neįmanomas antrai atkarpai. Net ir jums pačiam tai 
ne į gerą, jūs visas išprakaitavęs. Tad nesirūpinkite 
taip dėl Adamsbergo. Kad ir kaip būtų, jis malonus, 
ar ne“ 

- Aišku, - tarė Šarlis, - jis malonus. Adamsbergas 
pasako daug malonių dalykų. Ir aš nesuprantu, kaip 
jums tai nekelia nerimo. 

- Jūs mane stulbinate, - darsyk pakartojo Matilda. 


Iškart po pietų Adamsbergas nusprendė pabandyti 
vieną dalyką. 

Įkvėptas prie mirusiosios rastos užrašų knygelės 
pavyzdžio, jis nusipirko knygutę, kurią galėjai įsikišti 
į užpakalinę kelnių kišenę. Kad, kilus įdomiai minčiai, 
galėtų ją užsirašyti. Ne, nepaprastų nesitikėjo. Bet jis 
sakė sau, kad užbaigus knygelę, visuma gali jam ką 
nors pasakyti apie jį patį. 

Jam atrodė, kad jis niekada diena po dienos tiek 
neišgyveno kaip šiuo metu. Šitai jis jau pastebėjo daug 
sykių: kuo daugiau jis turėjo neatidėliotinų rūpesčių, jį 
spaudžiančių savo svarba ir skubumu, tuo labiau ap- 
mirdavo jo galva. Tada jis imdavo gyventi mažmožiais, 
svetimas ir atsainus, atsikratęs bet kokių minčių ir sa- 
vybių, dyka siela, tuščia širdimi, protą sutelkęs į pačias 
trumpiausias bangas. Šią būseną, šitas abejingumo pla- 
tumas, kurios pakirsdavo ryžtą aplinkiniams, jis gerai 
pažino, bet nemokėjo valdyti. Kadangi nerūpestingas, 
atsikratęs planetos problemų, jis nusiramindavo, jaus- 
davosi veikiau laimingas. Bet ilgainiui abejingumas 
nepastebimai taip viską nusiaubdavo, kad jame visa 
išblukdavo. Žmonės jam tapdavo permatomi, vienodi, 
nes visi atrodydavo tolimi. Tiek, kad pasiekęs tam 

tikrą savo neapibrėžto pasišlykštėjimo ribą, pats ne- 
bejausdavo jokio tvarumo, jokios svarbos ir leisdavosi 
nešamas kitų žmonių kasdienybės tėkmės, dar labiau 
pasiruošęs jiems padaryti tokią daugybę mažų pa- 
slaugėlių, kad jiems pasidarydavo visiškai svetimas. Jo 
kūno ir jo automatiškų kalbų mechanika užtikrindavo 
dienų bėgsmą, bet jo čia nebebuvo nė vienam žmogui. 
Taip netekęs didelės dalies savęs paties, Adamsbergas 
nebesijaudindavo ir sau nieko nebesiaiškindavo. Šis 
nesidomėjimas niekuo netgi neturėjo nemalonaus pa- 
nikos dėl tuštumos prieskonio, ši sielos apatija netgi 
nekankino nuoboduliu. 

Tačiau, Dieve mano, kaip greitai šitai atėjo. 

Jis puikiai prisiminė visas tas jausmų audras, ku- 
rios jį dar vakar krėtė, kai jis pagalvojo, kad Kamilė 
mirusi. O dabar netgi posakis „jausmų audra“ jam 
atrodė netekęs prasmės. Kas galėtų būti tos jausmų 
audros? Kamilė mirusi? Gerai, o kas toliau? Madlena 
Šatlen papjauta, skritulių žmogus laisvas, Kristiana, 
kuri įkyriai prie jo kimba, liūdnas Danglaras - suktis 
su visu tuo, bet kuriems galams? 

Tad jis atsisėdo kavinėje, išsitraukė užrašų knygutę 
ir laukė. Jis sekė mintis, kurios skriejo jo galvoje. Jam 
atrodė, kad jos tikrai turi vidurį, bet nei pradžios, nei 
galo. Tai kaip jas užrašyti? Pasibjaurėjęs, bet išlaikęs 
ramybę, po valandos jis užrašė: 

Nesuradau, apie ką galvoti. 

Ir paskui iš kavinės jis paskambino Matildai Fo- 
restjė. Atsiliepė Klėmansa Valmont. Iškleręs senės 
balsas jam grąžino tikrovės jausmą, privertė pagal- 
voti, kad reikėtų ką nors padaryti, kol dar nepasidarė 

visiškai nusispjaut, kad nustipsi. Matilda buvo parėju- 
si. Jis norėjo ją pamatyti, bet ne pas ją. Jis jai paskyrė 
pasimatymą penktą valandą savo kabinete. 


Netikėtai Matilda atėjo laiku. Net pati dėl to nus- 
tebo. 

- Nesuprantu, - tarė ji. - Manau, tai bus „polici- 
ninko efektas“. 
šinėjo ir, ištiesęs prieš save kojas, viena ranka kišenėje, 
kita su cigarete, smilkstančia tarp pirštų galų, atrodė 
nugrimzdęs į neaiškų abejingumą - nebūtum galėjęs 
žinoti, kaip jį sučiupti. Bet Matilda jautė, kad ir toks 
arba ypač toks jis gebėjo dirbti savo darbą. 

— Man susidarė įspūdis, kad nebus taip smagu kaip 
paskutinį sykį, - tarė Matilda. 

- Galbūt, - atsakė Adamsbergas. 

- Ši iškvietimo į kabinetą ceremonija - kvailystė. 
Geriau būtumėt atėjęs į Sparnuotę, būtume išgėrę, 
o paskui pavakarieniavę. Klėmansa paruošė kažkokį 
bjaurų savo krašto patiekalą. 

- Iš kur ji? 

- Iš Neji. 

- A, nieko egzotiško. Bet aš priimu be ceremonijų. 
Man reikia su jumis pasikalbėti, bet netrokštu įsijungti 
į Sparnuotės draugiją ar dar kur nors. 

- Kadangi policininkui negalima vakarieniauti su 
įtariamaisiais? 

- Kaip tik priešingai, - tarė Adamsbergas pailsu- 
siu balsu. - Rekomenduojama būti artimam su įta- 
riamaisiais. Bet ten, pas jus, nesibaigiantis paradas, 

tai akivaizdu. Aklieji, pamišusios senės, studentai, 
filosofai, kaimynai iš viršaus, kaimynai iš apačios, 
esi Karalienės Matildos dvariškis arba visiškai niekas, 
jums taip neatrodo? O man nepatinka būti nei dva- 
riškiu, nei visiškai nieku. Ir dar nežinau, kodėl jums 
šitai sakau, iš tikro tai visiškai nesvarbu. 

Matilda nusijuokė. 

— Supratau, - tarė ji. - Ateityje mes susitikinėsime, 
pavyzdžiui, kavinėse arba ant Paryžiaus tiltų, neut- 
raliose vietose, kur nusistoja lygybė. Kaip du šaunūs 
respublikonai. Dabar galima parūkyti? 

- Galima. Ar žinote apie šį 5-ojo rajono laikraščio 
straipsnį, ponia Forestjė? 

— Niekada nebuvau girdėjusi kalbant apie šitą 
šlykštynę, kol vidurdienį Šarlis man jo iš atminties 
nepapasakojo. Ir nėra reikalo bandyti prisiminti, kuo 
galėjau prisigirti „Doden Bufane“. Galiu patvirtin- 
ti tik tai, kad kai išgeriu, mano vaizduotė trisdešimt 
kartų pralenkia tikrovę. Įmanoma net tai, kad būčiau 
galėjusi pripasakoti, jog skritulių žmogus su manimi 
dalijosi vakariene, dar mano vonia ir lova, ir kad mes 
kartu rengėme tuos naktinius paikiojimus. Viskas 
įmanoma, kai reikia suvilioti. Taigi įsivaizduokite. 
Kartais elgiuosi kaip tikra gamtos katastrofa, pasak 
mano draugo filosofo. 

Adamsbergas patempė lūpą. 

— Man, - tarė jis, - sunku užmiršti, kad esate moks- 
lininkė. Netikiu, kad jūs tokia nenuspėjama, kaip 
norėtumėt būti. 

- Tad aš perpjoviau Madlenai Šatlen gerklę, Adam- 
sbergai? Tikra teisybė, anam vakarui neturiu jokio 

patikimo alibi. Niekas neseka, kada išeinu, kada parei- 
nu. Šiuo metu mano lovoje jokio vyro, jokio sargo prie 
durų. Laisva kaip vėjas, lengva kaip pelė. Pasakykite, 
ką man padarė ši vargšė moteris? 

- Kiekvienam savo paslaptys. Danglaras pasakytų, 
jog dėl to, kad sekate tūkstančius žmonių, Madlena 
Šatlen tikrai turėtų būti kur nors jūsų užrašuose. 

- Galimas dalykas. 

- Jis pridurtų, kad savo povandeniniame gyvenime 
jūs peiliu išskrodėte du mėlynuosius ryklius. Pasiry- 
žimas, drąsa, jėga. 

- Klausykite, jūs neimsite slapstytis už kitų žmonių 
argumentų, kad pultumėt? Danglaras tą, Danglaras 
aną. O jūs pats? 

- Danglaras yra mąstytojas. O man svarbus tik 
vienas dalykas: skritulių žmogus ir jo prakeiktos už- 
mačios. Daugiau niekas manęs neintriguoja. O Šarlis 
Rejė, ar jūs ką nors apie jį žinote? Neįmanoma supras- 
ti, kuris iš jųdviejų vienas kito ieškojote. Sakytum, jūs, 
bet jis galėjo jus priversti. 

Stojo tyla. Ir Matilda pasakė: 

- Arjūs tikrai manote, jog galėčiau leisti, kad mane 
taip suktų aplink pirštą? 

Pasikeitus Matildos tonui, Adamsbergas atidėjo 
piešinį, kurio vėl buvo ėmęsis. Šypsodamasi ji laikė 
įbedusi į jį akis, nuostabi ir maloni, bet tikra savimi, 
karališka, lyg viena paprasta patyčia galėtų sugriauti 
ir atkurti jo kabinetą ir visą pasaulį. Tad jis kalbėjo 
lėtai, rizikuodamas išsakyti naujas mintis, kurias jam 
įkvėpė Matildos žvilgsnis. Ranka parėmęs skruostą, 
jis klausė: 

- Pirmą kartą į komisariatą jūs atėjote ne Šarlio 
Rejė ieškoti, ar ne? 

Matilda juokėsi. 

- Taip. Aš jo ieškojau! Bet žinote, kur jis yra, būčiau 
galėjusi nustatyti ir be jūsų pagalbos. 

- Žinoma. Aš buvau kvailas. Bet jūs nuostabiai 
meluojate. Taigi? Ką mes žaidžiame? Ko jūs ieškojote, 
ateidama šičia? Manęs? 

- Jūsų. 

— Paprasčiausias smalsumas, nes laikraščiai pas- 
kelbė apie mano paskyrimą? Norėjote mane įtraukti 
į savo užrašus? Ne, ne dėl šito, ne. 

— Ne, žinoma, kad ne, - pasakė Matilda. 

—- Kad su manimi pasikalbėtumėte apie skritulių 
žmogų, kaip sako Danglaras? 

— Netgi ne tai. Jei ne straipsniai, pakišti po lempa, 
man nebūtų atėję į galvą. Dabar, kai žinote, kad esu 
melų malūnas, galite manimi netikėti. 

Adamsbergas papurtė galvą. Jis jautėsi sutrikęs. 

- Paprasčiausiai gavau laišką, - vėl prabilo Ma- 
tilda, - „Sužinojau, kad Žanas Batistas paskirtas į 
Paryžių. Būk gera, pasimatyk su juo.“ Taigi aš atėjau 
pasimatyti, tai visiškai paprasta. Gyvenime nebūna 
sutapimų, jūs tai gerai žinote. 

Matilda šypsodamasi traukė cigaretę. Ji iš tiesų 
smaginosi, linksminosi kaip reikiant. 

- Tęskite iki galo, ponia Forestjė. Laišką nuo ko? 
Apie ką kalbam? 

Matilda atsistojo vis tebesijuokdama. 

- Nuo mūsų gražiosios klajoklės. Švelnesnė negu 
aš, labiau pašėlusi, mažiau ištvirkusi ir mažiau pairusi. 

Mano dukra. Kamilė. Bet dėl vieno jūs buvote teisus, 
Adamsbergai: Ričardas III miręs. 

Paskui Adamsbergas negalėjo pasakyti, ar Matilda 
išėjo tučtuojau, ar praėjus mažumėlei laiko. Nors šiuo 
metu ir neturėjo jokių iliuzijų, vienintelė mintis aidėjo 
jo galvoje: gyva. Kamilė gyva. Brangutė - bet kur, 
mylima - bet ko, tačiau kvėpuojanti, užsispyrėliška 
kakta, lenkta nosimi, švelniomis lūpomis, jos išmintis, 
jos tuštybė, jos siluetas - gyvi. 

Ir tik vėliau, grįždamas gatve į namus, - išstatęs 
žmones šį vakarą Sen Žoržo ir Pigalio metro, nors 
nujautė, kad tai veltui, - jis susivokė, ką sužinojo. Ka- 
milė buvo Matildos Forestjė duktė. Žinoma. Tokia pati 
mistifikatorė kaip Matilda, nebuvo reikalo tikrinti. 
Tokie panašūs profiliai neštampuojami tūkstančiais 
egzempliorių. 

Jokių atsitiktinumų. Kažkur žemėje brangutė per- 
skaitė prancūzų spaudoje, kad jis paskirtas, ir parašė 
savo motinai. Galbūt ji jai rašė dažnai. Ir galbūt jos 
netgi dažnai matėsi. Gali būti, kad Matilda įsigudrin- 
davo, kad jos mokslinių ekspedicijų kryptys sutaptų su 
vietomis, kur gyvendavo jos dukra. Tikrai. Jam tereikė- 
jo sužinoti, prie kokių pakrančių Matilda pastaraisiais 
metais buvo priplaukusi, kad sužinotų, kur vaikštinėjo 
Kamilė. Taigi jis buvo teisus. Ji vaikštinėjo - prarasta, 
nesugaunama. Nesugaunama. Jis šitai įsisąmonino. Jis 
jos niekada nebesugaus. Bet ji panoro sužinoti, kaip 
jis gyvena. Jis neištirpo kaip vaškas Kamilės sieloje. 
Bet dėl šito jis niekada per daug neabejojo. Ne dėl 
to, kad būtų tikėjęs esąs neužmirštamas. Tačiau jis 
jautė, kad jo gabalėlis kaip mažas akmenukas užstrigo 


108 


Kamilės esybėj ir kad dėl to ji turėjo nors truputėlį 
jausti sunkumą. Tai privalu. Reikėjo, kad taip būtų. 
Kad ir kokia tuščia jo akyse būtų atrodžiusi žmonių 
meilė ir kad ir kokia nemaloni būtų iki šios dienos jo 
nuotaika, jis negalėjo įsivaizduoti, kad Kamilės kūne 
nebūtų likusio kerinčio šios meilės luistelio. Lygiai 
taip pat jis žinojo, nors ir retai apie tai pagalvodavo, 
kad niekada neleido savyje visiškai ištirpti Kamilės 
esačiai, nors nebūtų galėjęs pasakyti kodėl, nes apie 
tai niekada nebuvo mąstęs. 

Jam kėlė nerimą, netgi atplėšė nuo tolimų kraštų, 
kur jį per visą šią dieną skraidino abejingumas, tai, 
kad dabar užtektų pakamantinėti Matildą, kad su- 
žinotum. Gerai, vien tam, kad sužinotum. Kad su- 
žinotum, pavyzdžiui, ar Kamilė mylėjo ką kitą. Bet 
geriau buvo nieko nežinoti ir laikytis Kairo viešbu- 
čio šveicoriaus, prie kurio jis liko paskutinį kartą. 
Tas šveicorius buvo labai šaunus, brunetas, ilgomis 
blakstienomis ir tik vienai ar dviem naktims, nes 
iš vonios vaikė tarakonus. Be to, kad ir kaip būtų, 
Matilda nieko nepasakys. Jie apie tai nebesišnekės. 
Daugiau nė žodžio apie šią merginą, kuri juos abu 
patampė iš Egipto į Pantiną, o paskui baigta. Gali- 
mas dalykas, kad ji dabar Pantine. Ji buvo gyva, štai 
ką jam norėjo pasakyti Matilda. Taip ji ištęsėjo aną 
naktį Sen Žoržo metro duotą pažadą - išmušti jam 
iš galvos antrą žmogžudystę. 

Tačiau galbūt Matilda, jausdama, kad jai gręsia 
nemalonumai su policija, tokiu būdu siekė įgyti ne- 
liečiamybę? Duoti jam žinoti, kad darydamas nema- 
lonumus motinai, sukels sielvartą dukrai? Ne. Matilda 

nebuvo iš tokių. Nebereikia apie tai kalbėti, ir tiek. 
Palikti Kamilę, kur ji yra, tęsti ponios Forestjė tyrimą, 
nekeičiant maršruto. Štai ką jam pasakė tardytojas 
šiandien popiet: „Nekeičiant maršruto, Adamsbergai.“ 
Kokio maršruto? Maršrutas reiškia, kad yra planas, 
ateities numanymas, o per šį tyrimą Adamsbergas viso 
to turėjo dar mažiau negu kitais kartais. Jis laukė skri- 
tulių žmogaus. Neatrodė, kad šis žmogus daug kam 
keltų rūpestį. Bet jam skritulių žmogus buvo būtybė, 
kuri šaipėsi naktį ir veidmainiavo dieną. Žmogus, kurį 
sunku užspeisti, dviveidis, papuvęs, pūkuotas kaip 
naktinis drugelis ir kurio mintys jam, Adamsbergui, 
buvo baisios ir vertė drebėti. Kaip Matilda galėjo sa- 
kyti, kad jis „nepavojingas“ ir smagintis, beprotiškai 
jį sekdama paskui jo mirtį nešančius skritulius? Kad 
ir ką jis sakytų, kaip tik čia slypėjo įnoringas Matil- 
dos neįžvalgumas. Ir kaip Danglaras, išmintingas ir 
įžvalgus Danglaras, galėjo taip pat jį teisinti, jį guiti iš 
savo galvos, kai šis buvo prikibęs prie jo minčių kaip 
piktas voras? Arba tada jis, Adamsbergas, klydo. Bet 
nieko nepadarysi. Jis visada plaukdavo pasroviui. Ir 
kad ir kas būtų, jis ir toliau eis to mirtinai pavojingo 
žmogaus link. Taigi jis jį pamatys, nes to reikėjo. Gal- 
būt jį matydamas pakeis nuomonę. Galbūt. Jis lauks. 
Jis buvo tikras, kad skritulių Žmogus ateis pas jį. Poryt. 
Poryt galbūt bus naujas skritulys. 


Jam teko palaukti dvi dienas ilgiau, galėtum ma- 
nyti, jog skritulių žmogus rūpestingai laikėsi taisyklės 


110 


nedirbti savaitgalį. Kad ir kaip būtų, tik naktį į pirma- 
dienį jis vėl paėmė kreidą. 

Patruliuojantis policininkas aptiko mėlyną skritulį 
šeštą valandą ryto La Krua Nivero gatvėje. 

Šį sykį Adamsbergas palydėjo Danglarą ir Konti. 

Tai buvo nykščio dydžio plastmasinė lėlytė. Šis 
kūdikio, pamesto didžiulio skritulio vidury, vaizdas 
kėlė tikrą nerimą. „Na štai, - pamanė Adamsbergas. 
Tuo pat metu Danglaras irgi apie tai galvojo. 

- Šitas idiotas mus provokuoja, - tarė jis. - Skritu- 
liu apibrėžti žmogaus figūrėlę po anos dienos žmog- 
žudystės... Jam prireikė daug laiko rasti šią lėlę arba 
jis pats ją atsinešė. Tai būtų apgaulė, tarp kitko. 

— Ne todėl, kad jis būtų idiotas, bet dėl to, kad 
jo puikybė nebetelpa savyje. Todėl jis pradeda po- 
kalbį. 

- Pokalbį? 

- Bendrauti su mumis, jeigu jums labiau patinka. 
Jis ištvėrė penkias dienas po Žmogžudystės, ilgiau, 
nei maniau. Jis pakeitė maršrutus ir tampa nepagau- 
namas. Bet dabar jis pradeda kalbėti, sakyti: „Žinau, 
kad įvykdyta žmogžudystė, aš nieko nebijau, štai įro- 
dymas.“ Ir taip toliau. Nėra jokios priežasties, kad 
dabar jis liautųsi kalbėjęs. Dabar jis slysta nuokalne. 
Žodžių nuokalne. Nuokalne, kur jam savęs paties jau 
nepakanka. 

- Šis skritulys kažkuo neįprastas, - tarė Dangla- 
ras. - Jis nupieštas ne taip, kaip ankstesnieji. Ir vis 
dėlto rašysena ta pati, nėra jokios abejonės. Bet jis 
brėžė kitaip, ar ne, Konti? 

Konti linktelėjo galvą. 

— Anksčiau, - tęsė Danglaras, - jis piešė skritulį 
neatitraukdamas rankos, sakytum eidamas ratu ir tuo 
pat metu be sustojimo brėždamas. Šią naktį jis nubrėžė 
du susijungiančius pusrutulius, tarsi iš pradžių vieną 
būtų nupiešęs iš vienos, paskui kitą iš kitos pusės. Per 
penkias dienas jis gi neprarado įgūdžių? 

- Tikra tiesa, - tarė šypsodamasis Adamsbergas, - 
iš jo pusės tai - aplaidumas. Verkor-Lori tuo labai 
susidomėtų, ir jis būtų teisus. 


Kitą rytą Adamsbergas paskambino į darbą vos 
atsikėlęs. Žmogus nubrėžė skritulį 5-ame rajone, Sen 
Žako gatvėje, taip sakant, per du žingsnius nuo Pje- 
ro ir Mari Kiuri gatvės, kur buvo papjauta Madlena 
Šatlen. 

Pokalbio tęsinys, pagalvojo Adamsbergas. Kažkas 
panašaus į: „Niekas man nesutrukdys nubrėžti skri- 
tulio prie žmogžudystės vietos.“ Pjero ir Mari Kiuri 
gatvėje skritulio jis nenupiešė dėl paprasčiausio man- 
dagumo, gero skonio. Žmogus buvo rafinuotas. 

- Kas yra skritulyje? - telefonu pasiteiravo Adams- 
bergas. 

- Išsivyniojusios magnetinės juostos raizginys. 

Klausydamasis Marželono raporto, Adamsbergas 
žiūrėjo gautą paštą. Prieš jo akis buvo aistringas Kris- 
tianos laiškas, kurio turinys buvo senas kaip šimtme- 
čiai. Tave palieku. Egoistas. Daugiau niekada akyse. 
Išdidumas. Ir taip toliau per šešis puslapius. 

Labai gerai, pažiūrėsim šį vakarą, tarė jis sau, įsi- 
tikinęs, kad yra egoistas, bet iš patirties tikras, jog 
žmonės, kurie jus iš tiesų palieka, niekada nesivargina 

apie tai įspėti šešių puslapių laišku. Jie dingsta be žo- 
džių, kaip padarė brangutė. Ir tie, kurie vaikštinėja su 
iš kišenės išlindusia revolverio rankena, niekada ne- 
nusišauna, maždaug taip pasakė vienas poetas, kurio 
pavardės jis nežinojo. Taigi Kristiana sugrįš su daug 
reikalavimų. Dėl to reikėjo numatyti komplikacijas. 
Po dušu Adamsbergas apsisprendė nebūti per didelis 
niekšas ir apie tai pagalvoti šį vakarą, jeigu pagalvos 
apie tai pagalvoti. 

Jis paskyrė pasimatymą Danglarui ir Konti Sen 
Žako gatvėje. Magnetinės juostos raizgalynė dryksojo 
saulėje nelyg žarnos vidury didelio skritulio, šįkart 
nubrėžto vienu ypu. Danglaras, milžiniškas, pavargęs, 
jis artinasi. Nežinia kodėl, gal dėl to, kad atrodė pa- 
vargęs, gal dėl to, kad atrodė panašus į palaužtą mąs- 
tytoją, atkakliai savęs tebeklausinėjantį apie likimą, 
ar dėl to, kaip lankstėsi pirmyn atgal savo didžiuliu 
kūnu, nenumaldomu ir nuolankiu, Danglaras šį rytą 
sujaudino jo širdį. Jis vėl norėjo jam pasakyti, kad jį 
mėgo, tikrai. Kartais Adamsbergui būdavo neįprastai 
lengva pasakyti ką nors jausmingo, o kitiems žmo- 
nėms pasidarydavo nejauku dėl jo pareiškimo papra- 
stumo, neįprasto bendraujant suaugusiems. Neretai 
jis, nepaisydamas net ilgai išgyvenamo abejingumo, 
kam nors pasakydavo, kad jis esąs gražus, net jei tai 
būdavo netiesa. 

Kol kas Danglaras, nepriekaištingu švarku ir dėl 
kažin ko susirūpinęs, ramstėsi į automobilį. Pirštų 
galais kišenėje jis skimbčiojo monetomis. Susirūpi- 
nęs dėl pinigų, pamanė Adamsbergas. Danglaras jam 

prisipažino turįs keturis vaikus, bet iš kalbų darbe 
Adamsbergas jau žinojo, kad jų buvo penki ir kad visi 
jie gyveno trijuose kambariuose vien iš šio ribų nejau- 
čiančio tėvo algos. Bet niekas nesigraudino dėl Dangla- 
ro, o Adamsbergas - ne daugiau nei kiti. Susigraudinti 
dėl tokio tipo buvo neįmanoma. Kadangi jo akivaizdus 
protingumas aplink jį dviejų metrų spinduliu brėžė 
apsaugos zoną, į kurią vos įžengęs imi kreipti dėmesį 
į tai, ką sakai, Danglarą kiti veikiau atsargiai stebėjo, o 
ne kaip nors jam padėjo. Adamsbergui pasidarė įdomu, 
ar „draugas filosofas“, kurį be perstojo cituodavo Ma- 
tilda, kai norėdavo apibūdinti pati save, skleidė aplink 
save panašią zoną ir kokio masto. Atrodė, kad draugas 
filosofas apie Matildą žinojo daug. Galbūt jis dalyvavo 
„Doden Bufano“ vakarėly. Sužinoti jo pavardę, adresą, 
nueiti pasimatyti su juo, apklausti, - maža policininko 
suktybė, kurią atlikti reikia šiek tiek prisidengiant. Ap- 
skritai tokie dalykai Adamsbergo netraukė, bet šįkart 
jam norėjosi pačiam tai padaryti. 

— Yra vienas liudytojas, - pasakė Danglaras. - Kai 
išėjau, jis jau buvo komisariate. Jis manęs laukia, kad 
duotų parodymus. 

- Ką jis matė? 

— Maždaug be dešimt minučių vidurnaktį jis matė 
mažą liesą žmogelį, kuris jį pralenkė bėgte. Šį rytą, 
išgirdęs per radiją, jis susiejo abu dalykus. Jis man 
sakė, kad tai buvo pagyvenęs, silpnas, greitas ir plikas 
vyrukas su krepšiu po pažastimi. 

— Ir viskas? 

- Ir kadjis po savęs paliko, jam atrodo, silpną acto 
kvapą. 

- Acto? Ne supuvusių obuolių? 

— Ne. Acto. 

Danglaro nuotaika buvo pakilesnė. 

— Kiek liudytojų, tiek nosių, - pridūrė jis šypso- 
damasis ir išskleisdamas savo ilgas rankas. - O kiek 
nosių, tiek diagnozių. O kiek diagnozių, tiek vaikystės 
prisiminimų. Vienam - supuvę obuoliai, kitam - actas, 
o rytoj kitiems - muskato riešutai, batų tepalas, vir- 
tos braškės, talkas, užuolaidų dulkės, antpilas gerklei, 
marinuoti agurkėliai... Skritulių žmogus turi skleisti 
vaikystės kvapą. 

— Arba sieninės spintos kvapą, - pasakė Adams- 
bergas. 

— Kodėl sieninės spintos? 

- Nežinau. Vaikystės kvapai sieninėse spintose, ar 
ne? Sieninės spintos nesikeičia. Ir visi kvapai jose su- 
simaišo ir susilieja į visumą, tai - universalu. 

- Mes nuklystam, - tarė Danglaras. 

- Ne taip jau labai. 

Danglaras suprato, kad Adamsbergas vėl pradėjo 
plaukioti, nors ką tiksliai gaudyti jis nežinojo, kad ir 
kaip ten būtų, jis pradėjo atitrūkti nuo savo ir taip jau 
miglotų logikos struktūrų, tad jis pasiūlė sugrįžti. 

- Aš jūsų nepalydėsiu, Danglarai. Užrašykite acto 
liudytojo parodymus be manęs, aš noriu išgirsti kal- 
bant Matildos Forestjė „draugą filosofą“. 

— Maniau, kad jūsų nedomina Matildos Forestjė 
atvejis. 

- Jis mane domina, Danglarai. Sutinku su jumis, 
kad jinai mums skersai kelio. Bet ji man nekelia di- 
delio rūpesčio. 

Šiaip ar taip, Danglaras manė, jog komisarui didelį 
rūpestį kėlė tiek mažai dalykų, kad jis nepradėjo sukti 
galvos apie šį skirtumą. Taip. Kvailo, didelio, apsisei- 
lėjusio šuns istorija su visu jos tęsiniu jam ir toliau 
turėjo kelti didelį rūpestį. Ir kiti panašūs dalykai, apie 
kuriuos jis galbūt vieną gražią dieną sužinos. Tikrai, 
šitai jį nervino. Kuo labiau jis pažino Adamsbergą, tuo 
jis darėsi neapčiuopiamesnis, toks pat nenuspėjamas 
kaip naktinis drugys, kurio lėtas, beprotiškas, bet ne- 
sulaikomas skrydis vargina tą, kuris jį norėtų pagauti. 
Bet jam būtų patikę iš Adamsbergo šitai perimti - tą 
netikslumą, tą apytikrumą ir tuos proveržius, kai jo 
žvilgsnis atrodė tai gęstantis, tai liepsnojantis, suke- 
liantis norą nuo jo pasitraukti arba prie jo priartėti. 
Jis manė, jog Adamsbergo akimis jis galėtų matyti 
daiktus virpančius, netekusius tvarių ribų, kokie pasi- 
daro medžiai, kai įkaista oras. Ir kad tada pasaulis jam 
taptų mažiau negailestingas, kad jis liautųsi norėjęs jį 
perprasti iki jo toliausių tolybių ir ribų, kurių danguje 
net nesimato. Kad jis jaustųsi mažiau pavargęs. Bet 
vien baltas vynas jam sukeldavo tokį atsiribojimo po- 
veikį, trumpą ir, jis žinojo, netikrą. 


Kaip ir manė Adamsbergas, Matildos namie ne- 
buvo. Jis rado senąją Klėmansą, palinkusią prie stalo, 
nukrauto diapozityvais. Ant kėdės greta jos buvo laik- 
raščiai ir žurnalai su atverstais skelbimų puslapiais. 

Klėmansa buvo per daug plepi, kad turėtų laiko 
varžytis. Ji rengėsi, it svogūno lukštus vieną ant ki- 

tos užtempdama nailonines palaidinukes. Ant galvos 
juoda beretė, burnoje cigaretė, kokias rūko kareiviai. 
Kalbėjo ji vos pračiaupdama lūpas, tad tie visi dan- 
tys, kurie leido Matildai smagintis, darant zoologinius 
palyginimus, mažai matėsi. Nei drovi, nei įžeidi, nei 
valdinga, nei simpatiška, Klėmansa buvo toks trik- 
dantis personažas, kad negalėjai susilaikyti nepanoręs 
jos bent kiek paklausyti, kad sužinotum, kas anapus 
visų banalybių, kurias ji krovė viena ant kitos kaip 
barikadas, teikė jai energijos. 

- Šįryt buvo gerų skelbimų? - pasiteiravo Adams- 
bergas. 

Iš Klėmansos judesio galėjai suprasti, kad ji abe- 
joja. 

- Visada gali ko nors tikėtis iš: Ramus vyras pensi- 
ninkas, gyvenantis namuke, ieško draugės iki 55 metų, 
mėgstančios XVIII a. graviūrų kolekcijas, bet man nu- 
sispjaut į graviūras, arba: Pardavėjas pensininkas no- 
rėtų su dar gražia moterimi dalintis aistra gamtai ir 
domėjimusi gyvūnais bei dar kai kuo, jei artimumas, 
bet man nusispjaut į gamtą. Kad ir kaip ten būtų, ne- 
gali susigaudyti. Jie visi rašo tą patį ir niekada nerašo 
teisybės: Senas blogai išsilaikęs vyras su pilvu, besido- 
mintis tik pačiu savimi, ieško jaunos moters permiegoti. 
Tikrai, nelaimė, kad žmonės niekada nerašo teisybės, 
neįtikėtina, kiek prarandi laiko. Vakar susitikau su 
trimis ir susisėmiau gyvenimo nevykėlių nuosėdas. 
Bet viską žlugdo tai, kad jiems nepatinku fiziškai. O 
čia jau akligatvis. Gal pasakytumėt, ką daryti? 

- Šito klausiate manęs? Bet kodėl jūs norite bet 
kokia kaina ištekėti? 

- Tai klausimas, kurio sau neužduodu. Galėtum 
sakyti, šita vargšė nusenusi Klėmansa neišlaiko, kad 
sužadėtinis pabėgo, palikęs trumpą raštelį. Betgi ne. 
Jėzau, man tada buvo pasiutiškai nusispjaut, tada tu- 
rėjau dvidešimt metų, man ir dabar nusispjaut. Aš 
per daug myliu vyrus, reikia jums pasakyti. Ne, vis- 
kas dėl to, kad turėtum ką veikti gyvenime. Ir niekas 
kitas man neateina į galvą. Man atrodo, kad šitaip 
su visomis moterėlėmis. Apskritai aš nelabai mėgs- 
tu ir moterėlių. Jos, kaip ir aš, mano, kad ištekės ir 
viskas išsispręs, jos iš savo gyvenimo kažką padarys. 
Įsivaizduokite, aš taip pat vaikštau į mišias. Jei viso 
to neprisiversčiau, kuo tapčiau? Vogčiau, grobčiau, 
spjaudyčiausi. O Matilda sako, kad esu maloni. Geriau 
likti maloniai, mažiau rūpesčių, ar ne tiesa? 

— O Matilda? 

— Be jos aš tebelaukčiau Mesijo Sensjė Dobentone. 
Su ja gerai. Daug padaryčiau, kad įtikčiau Matildai. 

Adamsbergas nesistengė susigaudyti tose prieš- 
taringose intonacijose. Matilda sakė, kad Klėmansa 
ištisą valandą galėjo tvirtinti, kad tai - mėlyna, o kitą 
valandą - kad tai raudona, ir perkurti savo gyvenimą, 
nelygu jos įgeidžiai ir klausytojas. Reikėjo ko nors, kas 
pasiryžtų klausytis Klėmansos mėnesių mėnesius, kad 
ką nors šiek tiek suprastum. Velniškai pasiryžtų. Psi- 
chiatro, kiti pasakytų. Bet ir tai būtų per vėlu. Viskas 
atrodė per vėlu Klėmansai, tai buvo akivaizdu, bet 
Adamsbergui dėl to nepavyko pajusti nė menkiausio 
skausmo. Klėmansa buvo galbūt ir maloni, galbūt, bet 
taip mažai kėlė graudulį, kad jam buvo įdomu, kaip 

Matildai kilo noras ją apgyvendinti Sparnuotėje ir 
priimti pas save dirbti. Jeigu kas buvo gera tiesiogine 
žodžio prasme, tai - Matilda. Nepriklausoma ir kandi, 
bet kilni ir geranorė. Matildai tai pasireiškė brutaliai, 
švelniai - Kamilei. Atrodė, kad Danglaro nuomonė 
apie Matildą buvo kitokia. 

- Ar Matilda turi vaikų? 

-— Vieną dukrą, pone. Tikras grožis. Norite pama- 
tyti jos nuotrauką? 

Staiga Klėmansa tapo poniška ir pagarbi. Galbūt 
atėjo laikas bandyti pasiekti tai, ko atėjo, kol ji vėl 
nepasikeitė? 

- Tiktai ne nuotrauką, - pasakė Adamsbergas. - O 
jos draugą filosofą jūs pažįstate? 

— Jūs užduodate krūvas klausimų, pone. Ar šitai 
bent jau nepakenks Matildai? 

- Jai nė plaukas nuo galvos nenukris, net priešin- 
gai, jeigu tai liks tarp mūsų. 

Tokias policininko suktybes Adamsbergas ne itin 
mėgo, bet kaip išvengti panašių kalbų? Tad jis bėrė jas 
iš atminties kaip daugybos lentelę, kad būtų greičiau. 

- Aš jį mačiau jau du kartus, - truputį didžiuoda- 
masi pasakė Klėmansa, įtraukdama cigaretės dūmą. - 
Tai jis parašė šitai... 

Ji išspjovė keletą tabako kruopelių, paieškojo kny- 
gų lentynoje ir ištiesė Adamsbergui storą tomą: „Sub- 
jektyvios sąmonės zonos, Rėalis Luvenelis. Rėalis - 
kanadietiškas vardas. Adamsbergas kurį laiką leido iš 
atminties kilti atsiminimų nuotrupoms, kurios jam 
siejosi su šiuo vardu. Nė viena nebuvo aiški. 

- Jis pradėjo kaip gydytojas, - patikslino Klėmansa, 
išspausdama pro dantis. - Atrodo, kad tai galvų galva, 
trumpai tariant. Nežinau, ar jūsų jėgoms. Nenoriu jūsų 
įžeisti, bet reikia pastangų, norint suprasti. Matilda, at- 
rodo, supranta. Be to, žinau, kad jis gyvena su dvylika 
labradorų. Pas jį namie turėtų smirdėti. Jėzau. 

Klėmansa liovėsi elgtis pagarbiai. Tai truko neilgai. 
Dabar ji vėl vaidino kaimo kvaišelę. Ir staiga tarė: 

— O jums ar įdomus skritulių žmogus? Ar jūs ką 
nors darote su savo gyvenimu? Ar jūs jį stumiate kaip 
visi? 

Šita senė baigs tuo, kad jis pasijus blogai, o tai atsi- 
tikdavo nedažnai. Ne dėl to, kad jos klausimai jį stūmė 
į nejaukią padėtį. Iš esmės tai buvo banalūs klausimai. 
Bet tie drabužiai, tos neprasičiaupiančios lūpos, pirš- 
tinėtos rankos, kad nesuteptų diapozityvų, jos nesi- 
baigiančios kalbos jam neteikė jokio malonumo. Tegul 
geraširdė Matilda pasirūpina Klėmansą ištraukti iš 
jos vėžių. Jis neturėjo noro dar labiau įsivelti į šituos 
reikalus. Jis sužinojo, ko jam reikėjo, ir pakaks. Ir jis 
atbulomis išėjo, tardamas keletą malonių frazių, kad 
neįskaudintų. 


Neskubėdamas Adamsbergas susirado Rėalio Lu- 
venelio adresą ir telefono numerį. Nemalonus ypač 
nervingo vyro balsas atsakė, kad sutinka su juo susi- 
tikti šią popietę. 

Tikra tiesa, pas Rėalį Luvenelį smirdėjo šuniu. Jis 
blaškėsi į visas puses ir taip neįstengė nusėdėti vie- 
toje, kad Adamsbergui pasidarė įdomu, kaip jis gali 
rašyti. Vėliau sužinojo, kad savo knygas jis diktavo. 

Geranoriškai atsakinėdamas į Adamsbergo klausimus, 
Luvenelis tuo pat metu darė dar dešimt darbų: tuštino 
peleninę, kimšo popierius į šiukšlinę, šluostėsi nosį, 
švilpė šuniui, barškino pianinu, per vieną skylutę at- 
laisvino diržą, sėdosi, stojosi, uždarė langą, glostė fote- 
lį. Jokia musė nebūtų galėjusi jo suvaikyti. Adamsber- 
gas - juo labiau. Prisitaikydamas, kiek įstengė, prie šito 
varginančio judėjimo, Adamsbergas bandė įsidėmėti 
tai, kas tryško itin sudėtingais Luvenalio pasakymais, 
stengdamasis neišsiblaškyti matydamas žmogų, besi- 
blaškantį tarp kambario sienų, ir šimtus prie sienų 
prisegtų labradorų vadų bei apsinuoginusių berniukų 
nuotraukų. Jis girdėjo Luvenelį sakant, kad Matilda 
būtų dar iškilesnė ir dar gilesnė, jei jos impulsai jos 
visąlaik neatitolintų nuo pirminių planų, kad jie su- 
sipažino universitete. Paskui jis pasakė, kad „Doden 
Bufane“ ji buvo visiškai nusitašiusi, kad subūrusi visus 
lankytojus norėdama papasakoti, jog skritulių žmogus 
ir ji buvo pasiutiški draugai, kad niekas, išskyrus juo- 
du, nieko nesuprato apie šį „metaforinį šaligatvių re- 
nesansą kaip naują mokslo lauką . Ji taip pat sakė, kad 
vynas buvęs geras ir kad jai norėjosi jo daugiau, kad 
ji dedikavusi savo naujausią knygą skritulių žmogui, 
kad jo tapatybė jai - ne paslaptis, bet kad skausminga 
šio žmogaus būtis liksianti jos paslaptis, jos „matildiz- 
mas“. Kaip sakoma „ezoterizmas“. „Matildizmas“ esąs 
kažkas, ko ji nepatiki niekam, ir kas, tarp kitko, neturi 
jokio objektyvaus intereso. 

- Kadangi man nepavyko nutraukti šito žodžių 
srauto, aš išėjau, ir nieko daugiau nežinau, - padėjo 
tašką Luvenelis. - Išgėrusi Matilda mane trikdo. Ji 

ištirpsta, tampa įprasta, triukšminga, nieko daugiau 
nebenori, tik būti mylima bet kokia kaina. Nereikia 
niekada girdyti Matildos, niekada. Jūs mane supran- 
tate? 

- Ar atrodė, kad kas nors salėje domisi visomis 
šitomis jos šnekomis? 

- Prisimenu, kad žmonės juokėsi. 

- Kaip manote, kodėl Matilda gatvėse seka žmo- 
nes? 

— Galėtum sakyti, kad ji kuriasi savąjį įdomybių 
kampelį, - pasakė Luvenelis, patempdamas kelnių 
kantą, paskui puskojines. - Galėtum sakyti, kad su 
aukomis, atsitiktinai pasirinktomis gatvėje, ji elgiasi 
kaip su žuvimis, kad ji jas gaudo, jas aprašinėja. Bet 
ne, viskas priešingai. Matildos drama yra ta, kad ji 
galėtų iškeliauti gyventi viena į jūros dugną. Gerai, 
tai - jos profesija, ji - nepailstanti tyrinėtoja, aukšto 
lygio mokslininkė; tačiau šitai jai beveik neturi pras- 
mės. Ją traukia tie milžiniški plotai, kuriuos ji susi- 
rado po vandeniu. Matilda vienintelė nardytoja, kurią 
aš pažįstu, atsisakanti palydos, o tai labai pavojinga. 
„Aš noriu patirti visko baimę, viską suprasti viena ir 
paskęsti, kada panorėsiu, Rėali, - tarė ji, - giluminėj 
prarajoj, pasaulio įsčiose.“ Taip jau yra. Matilda yra 
visatos dalelė. Negalėdama išsilieti, kad ten ištirptų, 
ji pasiryžo ją tyrinėti, kad suvoktų pačias didžiausias 
fizines jos dimensijas. Bet ji žino, kad šitai ją per daug 
nutolina nuo žmonių. Kadangi Matilda labai gera arba 
pasiaukojanti, kaip jums geriau sakyti, tie žmonės tada 
būna nepatenkinti. Dėl to periodiškai Matilda iškyla 
paviršiun ir atsiduoda tai kitai pagundai, kuri ją veda 

į žmones, pabrėžiu, į Žmones, bet ne į žmoniją. Tada ji 
susitaiko su milijonais tuščių žingsnių, kuriuos žen- 
gia tie žmonės, vaikščiodami žeme. Ji eina iki paties 
galo, ir kiekviena elgesio nuotrupa, kurią ji tai čia, tai 
ten gali pačiupti, jai atrodo stebuklas. Ji jas įsimena, 
užsirašo, „matildizuoja“. Ji atsigriebia, kai atsiranda 
meilužių, nes Matilda taip pat yra įsimylėjėlė. Ir kai 
ji prisisotina viso šito, kai nusprendžia pakankamai 
pamylėjusi savo brolius, ji vėl neria. Štai kodėl ji seka 
žmones gatvėje. Kad prisipildytų plakimųsi ir sukinių, 
plakimų blakstienomis, sukinių alkūnėmis, prieš mes- 
dama savosios vienatvės iššūkį begalybei. 

—- O ką jūs manote apie skritulių žmogų? 

— Nemanykite, kad aš žiūriu su panieka, bet man 
nerūpi tokie infantilizmai. Net ir žmogžudystė man 
atrodo infantilizmas. Suaugusieji-vaikai man nuobo- 
dūs, jie kanibalai. Jie tesugeba misti kitų gyvybėmis. 
Jie savęs nejaučia. Ir kadangi savęs nejaučia, jie ne- 
gali gyventi, tik gviešiasi kelių kitų Žmonių žvilgsnių 
ir kraujo. Kadangi jie savęs nejaučia, jie man nuo- 
bodūs. Jūs galbūt žinote, kad mane labiau domina, 
kokią žmogus turi savęs paties percepciją - pabrėžiu, 
percepciją, pojūtį, o ne supratimą arba analizę, - nei 
visi kiti žmonių sprendimai, nors aš ir gyvenu kaip 
kiti banalų kasdienį gyvenimą. Štai ir viskas, ką man 
reiškia skritulių žmogus ir jo žmogžudystė, apie ką 
aš, tarp kitko, beveik daugiau iš niekur nežinau, tik iš 
Matildos, kuri apie tai kalba gerokai per daug. 

Rėalis iš naujo rišosi batų raištelius. 

Adamsbergas jautė, kad Rėalis Luvenelis stengėsi 
pritaikyti savo kalbą prie pašnekovo, ir dėl to nepyko. 

Net ir dabar jis nebuvo tikras, kad tiksliai suprato, ką 
šis nervingas Žmogus norėjo pasakyti, kalbėdamas 
apie „savęs percepciją', akivaizdu, kad tai buvo jo pa- 
grindinė sąvoka. Bet jo klausydamasis, jis galvojo apie 
save patį, tai buvo neišvengiama, visiems tai turėjo 
daryti tokį pat poveikį. Ir jis pajuto, kad nors savęs ne- 
stebi, jis turi savęs „percepciją“, galbūt ta prasme, kaip 
suprato Luvenelis, ir vienintelis to įrodymas, - kad 
jam kartais buvo sunku „suvokti“. Jis žinojo, kad kar- 
tais ši būties percepcija nuvingiuoja speleologiniais 
keliais, kur auliniai klimsta į purvą, kur negali rasti 
jokio atsakymo, ir kad reikia fizinės stiprybės, kad viso 
to nenustumtum kuo toliau. Bet kai šitai atsitikdavo, 
jis to nestumdavo, nes buvo įsitikinęs, kad taip padaręs 
jis taptų niekuo. 

Šiaip ar taip, tas žmogus su mėlyna kreida niekam 
nekėlė rūpesčių. Bet Adamsbergui buvo nesvarbu, 
parems kas nors jo būgštavimus ar ne. Tai buvo jo 
reikalas. Jis paliko spurdėti Rėalį Luvenelį, labai apsi- 
raminusį po to, kai išgėrė mažą ovalinę geltoną tabletę. 
Adamsbergas buvo baisiai įtarus vaistų atžvilgiu ir 
buvo linkęs geriau visą dieną būti krečiamas karščio 
nei praryti nors kruopelytę. Jo jaunesnioji sesuo jam 
pasakė, kad pasipūtėliška visada tikėtis išsikapanoti 
savo jėgomis ir kad aspirino tūtelės dugne savęs tik- 
rai nepaskandinsi. Sunku patikėti, kaip jo jaunesnioji 
sesuo jam galėjo knisti gyvenimą. 


Komisariate Adamsbergas rado Danglarą gerokai 
palaužtą. Atsirado kompanija išgerti popiečio balto 

vyno, ir tai jo kasdienį ritualą stipriai stumtelėjo 
į priekį. Alkūnėmis pasirėmę į jo stalą kaip į užeigos 
staliuką, Matilda Forestjė ir gražuolis aklasis iš vien- 
kartinių stiklinių jau buvo kaip reikiant truktelėję. Jie 
buvo triukšmingi. 

Gražus Matildos balsas aidėjo garsiausiai, o Rejė 
nenusuko veido nuo Karalienės ir atrodė patenkintas. 
Adamsbergas darsyk mintyse pasveikino nuostabų 
aklojo profilio grožį, bet jį erzino, kad jis nenuleidžia 
žvilgsnio, jei taip galima pasakyti, nuo Matildos. Kas 
jį iš tikrųjų erzino? Įspūdis, kad Matilda akląjį apgaus? 
Ne. Matilda nėra tokia banali ir nepaspęs apgailėtinų 
spąstų, kad užvaldytų ir prarytų silpnąjį. Tačiau dabar, 
kai ranka paliesdavo Matildą, buvo sunku tuo pat 
metu nematyti rankos, liečiančios Kamilę. Tačiau ne. 
Jis to nesuplakė. Ir visi turi teisę paliesti Kamilę, jau 
nuo seniai šis principas jį gelbėjo. Arba jį erzino įspū- 
dis, jog Danglaras irgi to ėmėsi, - jis, kuris buvo toks 
kategoriškas dėl Matildos. Aplink šį stalą tarp dviejų 
vyrų vyko kaip ir lenktynės, tai atsidavė tūkstančius 
sykių kartotais vilionių žaidimais, ir reikėjo pripažinti, 
kad Matilda po tiek balto vyno, kiek jo jau turėjo iš- 
gerti, nebuvo nejautri aplinkai. Galiausiai ji turėjo tam 
teisę. Ir Danglaras su Rejė taip pat turėjo teisę vaidinti 
paauglius, jei jiems tai patiko. Kas jam leido imtis 
cenzoriaus vaidmens ir nustatinėti menų taisykles? 
Ar jis buvo meniškas su kaimyne iš apačios, su kuria 
permiegojo? Ne, visiškai nemeniškas. Nors sujaudin- 
tas galimybės, jis svėrė žodžius pagal taisykles, kurios, 
žinojo, yra tikros, ir suvokė savo metodus nuo pra- 
džios iki galo. Ar jis buvo meniškas su Kristiana? Dar 

blogiau. Šitai jį privertė pagalvoti, kad jis nepagalvojo 
apie tai pagalvoti. Verčiau išgerti su jais. Ir pasidomėti, 
ką jie čia veikia. Gerai įsižiūrėjus, Danglarą ne taip 
jau labai išmušė iš vėžių šių dviejų įtariamųjų, su juo 
sėdinčių prie stalo, vilionės. Dar geriau įsižiūrėjus, 
mąstytojas Danglaras, kad ir koks girtas būtų buvęs, 
budėjo, sekė, klausėsi ir valdė padėtį. Net ir įkaušusio 
Danglaro aštriam protui Matilda ir Rejė liko perso- 
nažai, per daug artimai susiję su žmogžudyste. Adam- 
sbergas nusišypsojo ir priėjo prie stalo. 

- Žinau, - tarė Danglaras, parodydamas į stiklines, 
- kad tai draudžia taisyklės. Bet šie žmonės nėra mano 
klientai. Jie pas mane tik užsuko. Jie atėjo, nes nori 
pasimatyti su jumis. 

— Ir dar kaip, - pasakė Matilda. 

Iš Matildos žvilgsnio Adamsbergas suprato, kaip 
pasiutusiai jinai ant jo pyksta. Verčiau išvengti spro- 
gimo visų akivaizdoj. Jis atsisakė stiklinės ir nusivedė 
juodu į kabinetą, mostelėjęs Danglarui. Dėl visa pikta. 
Kad neįsižeistų. Bet Danglarui buvo nusispjaut, jis jau 
vėl buvo paniręs į savo popierius. 


- Tai Klėmansa nelaiko liežuvio už dantų? - tyliai 
paklausė Matilda, atsisėsdama skersai kėdės. 

Palenkęs galvą į šoną, Adamsbergas šypsojosi. 

- Ji neturėjo to daryti, - pasakė Matilda. - Atrodo, 
jūs įkyriai kibote, klausinėdamas apie jos gyvenimą, 
paskui apie Rėalį. Kokios čia manieros, Adamsber- 
gai? 

— Manau, mano faro manieros, - tarė Adamsber- 
gas. - Aš prie jos nesikabinėjau. Švilpdama pro dantis 

Klėmansa kalba pati. Ir aš norėjau susipažinti su Rėa- 
liu Luveneliu. Aš pareinu iš jo. 

- Žinau, - pasakė Matilda, - ir dėl to nirštu. 

— Normalu, - tarė Adamsbergas. 

- Ko jūs iš jo norėjote? 

- Sužinoti, ką jūs pasakėte „Doden Bufane“. 

— Betgi Dieve brangiausias, ar tai svarbu? 

— Kartais, bet tiktai kartais man knieti sužinoti, 
ką kiti nuo manęs slepia. O be to, po straipsnio 5-ojo 
rajono laikraštyje jūs traukiat kaip medus visus tuos, 
kurie norėtų prisiartinti prie skritulių žmogaus. Taigi 
reikia, kad tuo užsiimčiau. Manau, kad nedaug trūksta 
ir jūs sužinosite, kas jis yra. Tikėjausi, kad aną vakarą 
jūs būsite pasakiusi apie tai daugiau ir kad Luvenelis 
man apie tai papasakos. 

— Neįsivaizdavau, kad jūs griebsitės tokių aplin- 
kinių kelių. 

Adamsbergas trūktelėjo pečiais. 

- O jūs, ponia Forestjė? Jūsų pirmasis apsilanky- 
mas komisariate? Ar tai buvo tiesus kelias? 

— Neturėjau pasirinkimo, - tarė Matilda. - Bet apie 
jus manoma, kad jūs esate tyruolis. Ir staiga vingu- 
riuojate. 

- Irgi neturėjau pasirinkimo. Be to, aš nepastovus. 
Visada nepastovus. 

Adamsbergas ranka laikė galvą, vis dar palenktą 
į šalį. Matilda žvelgė į jį. 

— Kaip tik tą aš ir sakiau, - vėl prabilo Matilda. - 
Jūs amoralus, jums būtų reikėję būti kekše. 

— Tiksliai tai ir darau, kad išgaučiau žinių. 

— Apie ką? 

- Apie skritulių žmogų. 

— Jums teks nusivilti. Remdamasi keletu prisimi- 
nimų, aš išgalvojau skritulių žmogaus tapatybę. Ne- 
turiu jokių įrodymų. Gryna vaizduotė. 

- Pamažu, - sumurmėjo Adamsbergas, - man pa- 
vyksta iš jūsų išpešti tiesos kruopeles. Bet šitai trunka 
taip ilgai. Galėtumėte man pasakyti, kas jis yra? Net 
jeigu jūs jį išgalvojate, mane tai domina. 

- Tai neturi jokio pagrindo. Skritulių žmogus 
man primena vyrą, kurį aš seniai, mažiausiai prieš 
aštuoneris metus, sekiau kaip tik Pigalio kvartale. Jį 
stebėdavau mažame apytamsiame restorane, kur jis 
pietaudavo vienas. Valgydamas jis dirbdavo, niekada 
nenusivilkdavo lietpalčio, o stalą nukraudavo krūvo- 
mis knygų ir popierių. Ir kai kas nors nukrisdavo, 
o tai nutikdavo nuolatos, jis pasilenkdavo pakelti, lai- 
kydamas lietpalčio skvernus, lyg tai būtų vestuvinė 
suknelė. Kartais jo žmona ateidavo kartu su meilužiu 
išgerti kavos. Jis tada atrodydavo panašus į nelaimėlį, 
pasiryžusį ištverti visus pažeminimus, kad kažką dar 
išsaugotų. Bet kai žmona ir meilužis išeidavo, jį su- 
griebdavo pagieža, jis peiliu mėsai rūpestingai su- 
pjaustydavo popierinę staltiesę, ir būdavo akivaizdu, 
kad jam nesiseka. Aš jam būčiau pasiūliusi išgerti, 
bet jis gėrė saikingai. Anuomet knygelėje užsirašiau: 
„Mažas žmogelis, trokštantis galios ir jos neturintis. 
Kaip jis susitvarkys?“ Matote, mano svarstymai visada 
labai glausti. Rėalis sako: „Matilda, jūs labai glaus- 
ta.“ Ir paskui mečiau jį. Dėl jo dariausi nervinga ir 
liūdna. Žmones seku, kad man būtų gerai, ne tam, 
kad murkdyčiausi jų skausmuose. Bet kai pamačiau 

skritulių žmogų ir kaip jis klaupiasi, prilaikydamas 
paltą, prieš akis man iškilo pažįstamas vaizdas. Vieną 
vakarą pasirausiau užrašų knygelėse, iš jų iškasiau 
mažo, godaus, bet neturinčio galios žmogelio prisimi- 
nimą ir sau pasakiau: „Kodėl ne? Ar tai nebus būdas, 
kurį jis sugalvojo galiai įgyti?“ Visada glausta, tuo 
ir apsiribojau. Matote, Adamsbergai, jūs nusivylėte. 
Nebuvo reikalo tiek slapukauti su manimi ir su Rėaliu 
dėl tokių niekingų žinelių. 

Matilda nebejautė pykčio. 

— Kodėl man iškart šito nepasakėte? 

— Nesu tikra dėl šito fakto, neįsitikinusi. O paskui 
jūs gi žinote, aš šiek tiek globoju skritulių žmogų. 
Galima būtų sakyti, gyvenime jis tik mane ir teturi. 
Tai priklauso toms pareigoms, nuo kurių neišsisu- 
kinėjama. Ir paskui, velniai griebtų, aš visada prie- 
šinausi, kad mano asmeniniai užrašai taptų pagrindu 
įskundimams. 

— Suprantama, - tarė Adamsbergas. - Kodėl jūs, 
kalbėdama apie jį, sakote „godus'? Keista, Luvenelis 
pavartojo tą patį žodį. Kad ir kaip ten būtų, visomis 
tomis šnekomis „Doden Bufane“ jūs sau pasidarėte 
pasiutišką reklamą. Kad daugiau sužinotum, tereikėjo 
kreiptis į jus. 

— Kuriems galams? 

— Aš jums jau sakiau. Skritulių žmogaus manijos 
yra padrąsinimas nužudyti. 

Tuo pat metu, kai sakė „manija“, kad būtų greičiau, 
jis prisiminė, ką aiškino Verkor-Lori, - kad žmogui, 
apskritai imant, nebuvo būdingi maniako požymiai. 
Ir tai jį tenkino. 

- Ar jūs nesulaukėte jokio ypatingesnio apsilan- 
kymo po „Doden Bufano“ nakties ir straipsnio laik- 
raštyje? - vėl prabilo Adamsbergas. 

- Ne, - tarė Matilda. - Arba visi apsilankymai, 
kurių aš sulaukiu, yra ypatingi. 

- Po to vakarėlio jūs dar sekėte skritulių žmogų? 

- Žinoma, ir ne kartą. 

— Aplink nebuvo jokio žmogaus? 

— Aš nieko nepastebėjau. Tiesą sakant, man tai ne- 
rūpėjo. 

- Ojūs? - pasiteiravo jis, pasisukdamas į Šarlį Re- 
jė, - ką jūs čia veikiate? 

- Aš lydžiu ponią, pone komisare. 

— Dėl ko? 

- Dėl pramogos. 

- Arba kad daugiau sužinotumėt. O man sakė, kad 
kai Matilda Forestjė nardo, ji nardo viena, nusiženg- 
dama profesijos įstatymams. Ne jos būdui rūpintis 
palydovais ir apsauga. 

Aklasis nusišypsojo. 

— Ponia Forestjė buvo supykusi. Ji manęs paklausė, 
ar norėčiau ateiti ir tai pamatyti. Aš sutikau. Tokie da- 
lykai sutrumpina dienų pabaigas. Bet aš irgi nusivylęs. 
Jūs šiek tiek per greitai išmušėte iš vėžių Matildą. 

— Netikėkite tuo, - nusišypsojo Adamsbergas. - Ji 
atsargoje turi dar daug melagysčių. Bet, pavyzdžiui, ar 
jūs Žinojote apie straipsnį 5-ojo laikraštyje? 

- Tai neišspausdinta brailiu, - suurzgė Šarlis. - Ir 
vis dėlto aš žinojau. Jūs šokinėjat iš džiaugsmo? O jus, 
Matilda, ar tai jus stebina? Jums tai kelia baimę? 

— Man nusispjaut, - tarė Matilda. 

Šarlis trūktelėjo pečiais ir perbraukė pirštais po 
savo juodais akiniais. 

— Kažkas apie tai kalbėjo viešbutyje, - tęsė jis. — 
Vienas klientas hole. 

— Matote, - tarė Adamsbergas, pasisukdamas į Ma- 
tildą, - naujienos sklinda greitai, net ir tarp tų, kurie 
negali jų perskaityti. Ką sakė tasai klientas hole? 

— Kažką panašaus į: „Ir vėl didžioji jūrų dama 
krečia kvailystes! Ji susiuostė su mėlynų skritulių be- 
pročiu!“ Tai ir viskas, ką apie tai sužinojau. Nelabai 
tikslu. 

— Kodėl taip geranoriškai man prisipažįstate, kad 
žinojote? Tai jus stato į keblią padėtį. Jūs žinote, kad 
ji ir taip nelabai užtikrinta. Jūs atsikraustėte pas Ma- 
tildą per stebuklą ir jūs neturite alibi žmogžudystės 
nakčiai. 

- Jūs ir tai žinote? 

— Aišku. Danglaras dirba. 

- Jei nebūčiau prisipažinęs pats, jūs būtumėt sten- 
gęsis išsiaiškinti ir būtumėt išsiaiškinęs. Tad verčiau 
išvengti blogo melagystės efekto, ar ne? 

Rejė šypsojosi ta pačia pikta šypsena, su kuria jis 
norėdavo sukapoti kosmosą. 

— Bet aš nežinojau, - pridūrė jis, - kad Sen Žako 
gatvės kavinėje aš kalbėjau kaip tik su ponia Forestjė. 
Tai susiejau vėliau. 

- Taip, - tarė Adamsbergas. - Jūs šitai jau sakėte. 

- Jūs irgi kartojatės. 

- Tam tikrais tyrimo momentais visada taip: karto- 
jamasi. Žurnalistai tai vadina „trypčiojimu vietoje“. 

- Antra ir trečia fazė, - atsiduso Matilda. 

- Ir paskui staiga, - tęsė Adamsbergas, - viskas 
paspartėja, nebeturi laiko nė pakalbėti. 

- Pirma fazė, - pridūrė Matilda. 

- Jūs teisi, Matilda, - tarė Adamsbergas, žvelgda- 
mas į ją, - ir gyvenime tas pats. Viską sudaro potvyniai 
ir atoslūgiai. 

- Tai banali mintis, - sumurmėjo Šarlis. 

- Aš dažnai sakau banalius dalykus, - tarė Adam- 
sbergas. - Kartojuosi, išsakau tai, kas akivaizdžiausia, 
trumpai tariant, aš nuviliu. Tai jums niekada nenu- 
tinka, pone Rejė? 

— Stengiuosi išvengti, - tarė aklasis. - Nekenčiu 
banalių pokalbių. 

—- Oaš ne, - pasakė Adamsbergas. - Man vis tiek. 

- Užteks, - tarė Matilda. - Man nepatinka, kai ko- 
misaras pradeda tokias šnekas. Įklimpsim. Man labiau 
patiks jus išgirsti per jūsų „potvynį, komisare, kai 
jums vėl nušvis akys. 

- Tai banali mintis, - tarė Adamsbergas nusišyp- 
sodamas. 

— Teisingai, kai imasi tokių poetinių ir sentimenta- 
lių metaforų, Matilda gali peržengti visas ribas, - pa- 
sakė Rejė. - Jos kitokio pobūdžio nei jūsiškės. 

- Ar baigta? Ar jau galima eiti? - pasiteiravo Ma- 
tilda. - Jūs mane nervinate, ir vienas, ir kitas. Kiek- 
vienas savaip. 

Mostelėjęs ranka ir nusišypsojęs, Adamsbergas liko 
vienas. 

Kodėl Šarlis nusprendė, kad būtina patikslinti: „Tai 
viskas, ką aš sužinojau?“ 

Kadangi jis sužinojo daugiau. Kodėl jis prisipa- 
žino šią tiesos dalelę? Kad užkirstų kelią bet kokiam 
papildomam tyrimui. 

Tad Adamsbergas paskambino į „Grands Hom- 
mes“ viešbutį. Priėmėjas hole prisiminė 5-ojo laikraštį 
ir tai, ką apie jį pasakė klientas. Žinoma, ir apie akląjį. 
Kaip jis būtų galėjęs užmiršti tokį akląjį? 

- Ar Rejė dar klausė ko nors apie straipsnį? 

— Iš tikrųjų, pone komisare. Jis manęs paprašė 
perskaityti visą laikraščio straipsnį. Kitaip apie tai 
nebūčiau prisiminęs. 

— Ir kaip jis reagavo? 

— Sunku pasakyti, pone komisare. Jis šypsodavosi 
kraują stingdančiomis šypsenomis, nuo kurių jauteisi 
kaip kvailys. Tądien jis irgi taip nusišypsojo, bet aš 
niekada nesupratau, ką tai reiškia. 

Adamsbergas padėkojo ir padėjo ragelį. Šarlis Rejė 
norėjo apie tai sužinoti daugiau. Ir jis atlydėjo Matil- 
dą į komisariatą. O kalbant apie Matildą, - jinai apie 
skritulių žmogų žinojo daugiau negu pasakė. Aišku, 
visa tai galėjo neturėti nė menkiausios reikšmės. Jį 
erzino, kad reikėjo mąstyti apie tokias naujienas. Jis jų 
nusikratė, jas perkeldamas ant Danglaro pečių. Jeigu 
būtina, Danglaras tai, ką reikia, padarys geriau negu 
jis. Taip jis galėjo toliau mąstyti apie skritulių žmogų, 
apie jį vienintelį. Matilda teisi, jis laukė proveržio. 
Jis taip pat žinojo, ką ji norėjo pasakyti nuvalkiotu 
„nušvis akys“ vaizdiniu. Tegul tai būna iškreipta, bet 
akių šviesa vis tiek egzistuoja. Jos turi arba jos neturi. 
Kalbant apie jį, šitai priklausė nuo laiko. Ir šiuo metu 


133 


jis labai gerai žinojo, kad jo žvilgsnis pasiklydęs jūroje 
nežinia kur. 


Naktį jis susapnavo bjaurų sapną, malonų ir tuo 
pat metu groteskišką. Jis matė, kaip Kamilė, apsivilkusi 
šveicoriaus uniforma, įeina į jo kambarį. Rimta, ji nu- 
sirengė ir atsigulė prie jo. Net ir sapne nujausdamas, 
kad išgyvena blogą laikotarpį, jis neatsispyrė. Ir Kairo 
šveicorius nusijuokė, jam parodydamas savo dešimt 
pirštų, kas reiškė: „Aš ją vedžiau dešimt kartų“. Pas- 
kui atėjo Matilda, sakydama: „Jis nori tave įkalinti“, ir 
trūktelėjo iš jo glėbio savo dukrą. O jis laikė. Geriau 
nustipti, nei ją atiduoti Matildai. Ir susizgribo, kad 
sapnas išsigimsta, kad šiaip ar taip, pirminis malonu- 
mas išgaravęs ir kad geriau jau jį baigti prabundant. 
Buvo ketvirta valanda ryto. 

Adamsbergas keiksnodamasis atsikėlė. 

Jis vaikščiojo po kambarį. Taip, jis išgyveno blogą 
laikotarpį. Jei Matilda bent jau nieko nebūtų pasa- 
kiusi apie savo dukrą, Kamilė nebūtų atgavusi šito 
tikrumo, be didelių pastangų laikyto metų metus per 
atstumą. 

Ne. Tai prasidėjo anksčiau, kai jis pamanė, kad 
jinai mirusi. Kaip tik tada ji vėl išniro iš tolimų ho- 
rizontų, kur jis su švelnumu iš tolo stebėjo jos gy- 
venimą. Tada jis jau buvo susipažinęs su Matilda, ir 
jos egiptietiškas veidas turėjo atgaivinti Kamilę dar 
skausmingiau nei anksčiau, štai kaip viskas prasi- 
dėjo. Štai kaip prasidėjo šitie pavojingi jausmai, nuo 

kurių braška galva, ir prisiminimai, kylantys kaip 
vėjo per audrą nuplėšti šiferio gabalai, tai čia, tai ten 
Po paraliais. Velniškai blogas laikotarpis. Adams- 
bergas niekada daug nesivylė ir nelaukė iš meilės, 
ir ne dėl to, kad jis būtų priešinęsis jausmams, kas 
būtų nieko nereiškę, bet todėl, kad šitai jam negrindė 
gyvenimo esmės. Taip jau yra, stoka, - kartais ma- 
nydavo jis, laimė, - manydavo kitais sykiais. Ir dėl 
šio tikėjimo stygiaus jis niekada nesuko sau galvos. 
Šią naktį ne daugiau nei bet kurią kitą. Bet dideliais 
žingsniais vaikščiodamas po kambarį, jis pripažino, 
kad būtų norėjęs kokią valandą palaikyti Kamilę prie 
savęs. Kadangi negalėjo to padaryti, jautėsi apviltas 
ir užsimerkė, kad įsivaizduotų, bet tai nieko gera ne- 
davė. Kur buvo Kamilė? Kodėl jos nebuvo čia, kad 
prisiglaustų prie jo iki rytojaus? Supratimas, kad jį 
apėmęs šis troškimas, neįvykdomas nei dabar, nei 
niekada, jį gramzdino į neviltį. Ne šis troškimas jį 
trikdė. Adamsbergas niekada neįsipainios į svarsty- 
mus apie išdidumą. Bet jam buvo susidaręs įspūdis, 
kad vis atgimstančiam fantazmui be jokios naudos 
jis eikvoja laiką ir svajones, nors žino, kad gyvenimas 
jau seniai jam būtų lengvesnis, jei būtų sugebėjęs 
to atsikratyti. Tačiau jis nebuvo atsikratęs. Sutikti 
Matildą buvo tikra kvailystė. 

Adamsbergas nebeužmigo ir pravėrė savo kabine- 
to duris penkios minutės po šešių ryto. Jis ir atsakė 
į 6-ojo rajono komisariato skambutį po dešimties 
minučių. Buvo rastas skritulys Sen Mišelio bulvaro 
ir ilgos tuščios Val de Graso gatvės kampe. Centre 

gulėjo miniatiūrinis anglų-ispanų kalbų žodynėlis. 
Iškankintas nakties Adamsbergas nepraleido progos 
išeiti ir pasivaikščioti. Vienas policininkas jau buvo 
vietoje, jis sergėjo mėlyną skritulį kaip šventą dro- 
bulę. Policininkas prie žodynėlio buvo labai įsitempęs. 
Vaizdas buvo idiotiškas. 

„Ar aš neklystu?“ - suabejojo Adamsbergas. 

Už dvidešimties metrų einant bulvaru jau buvo 
atidaryta kavinė. Buvo septynios valandos. Jis įsitaisė 
terasoje ir pasiteiravo padavėjo, ar kavinę uždaro vėlai 
ir kas patarnavo tarp vienuolikos vakaro ir pusės pir- 
mos. Jis manė, jog norėdamas pasiekti Liuksemburgo 
stotelę skritulių žmogus galėjo praeiti pro šią užeigėlę, 
jeigu jis vis dar naudojasi metro. Pats šeimininkas 
atėjo jam atsakyti. Jis buvo gana agresyvus, ir Adam- 
sbergas jam parodė savo pažymėjimą. 

- Jūsų vardą aš žinau, - pasakė šeimininkas. - Savo 
profesijoje jūs pagarsėjęs. 

Adamsbergas nuleido negirdomis nepaneigdamas. 
Bus lengviau susišnekėti. 

- Taip, - patvirtino šeimininkas, išklausęs Adam- 
sbergą. - Taip, mačiau tipą nekataliką, kuris galėtų 
būti tas, kurio jūs ieškote. Penkios po vidurnakčio jis 
prarisnojo labai greitu žingsniu, man terasoje tvarkant 
stalus prieš uždarymą. Žinote, kaip būna su plastma- 
sinėmis kėdėmis, - jos susikabina, apvirsta, už visur 
kliūva. Trumpai tariant, viena kėdė nugriuvo, ir jis už 
jos užkliuvo. Aš prie jo priėjau padėti jam atsikelti, bet 
jis, netardamas nė žodžio, mane atstūmė ir vėl pasi- 
leido taip pat greitai su po alkūne paspaustu krepšiu, 
kurio nepaleido. 

— Tai tikrai jis, - tarė Adamsbergas. 

Saulė apšvietė terasą, jis maišė kavą, jautėsi geriau. 
Kamilė pagaliau vėl grįžo į savąsias tolumas. 

- Jūs ką nors pamanėte? - pasiteiravo jis. 

— Nieko. Taip. Pamaniau, štai dar vienas vargšas 
vyrukas, sakau, vargšas vyrukas, nes jis buvo visiškai 
liesas, galiausiai vyrukas, praleidęs laiką išgertuvių 
vakarėly, o dabar skubantis namo, nes bus išplūstas 
žmonelės. 

— Vyriškas solidarumas, - sumurmėjo Adamsber- 
gas, pajutęs švelnų pasidygėjimą žmogumi. - O kodėl 
išgertuvių vakarėlis? Jis nelabai laikėsi ant kojų? 

— Ne, pagalvojus, jis buvo veikiau vikrus. Sakyki- 
me, nuo jo trenkė alkoholiu, nors tučtuojau man buvo 
sunku šitai pajusti. Prisimenu, nes jūs verčiate apie tai 
kalbėti. Man tai antroji prigimtis - užuosti alkoholio 
kvapą. Suprantate, mano profesija... Parodykite man 
bet kokį vyruką, ir aš tiksliai pasakysiu, kokia jo sta- 
dija. Ir tasai vyrukas, vakar vakaro nervingasis, buvo 
išmaukęs keletą stiklinėlių. Tai galėjai užuosti, taip, 
tai galėjai užuosti. 

— Ko? Viskio? Vyno? 

- Ne, - šeimininkas sudvejojo, - nei vieno, nei kito. 
Kažką saldesnio. Gal likerio kelias taureles, taip geria 
senberniai, lošdami kortomis, sakytum, iš antpirščių, 
kurie nepastebimai vis tiek pasiekia tikslą. 

- Kalvadosą? Kriaušių degtinę? 

- O, jūs iš manęs reikalaujate per daug, paskui 
imsiu fantazuoti. Pagaliau nebuvo dėl ko šito vyruko 
uostyti. 

- Sakykime, vaisių degtinę... 

- Tai jums ką nors duoda? 

- Daug, - tarė Adamsbergas. - Būkite malonus, 
užeikite šiandien į komisariatą, kad užrašytų jūsų 
parodymus. Aš jums palieku adresą. Ir jokiu būdu 
neužmirškite mano kolegai užsiminti apie šitą vaisių 
kvapą. 

— Aš sakiau alkoholio, nesakiau vaisių. 

- Gerai, kaip panorėsite. Tai nesvarbu. 

Adamsbergas patenkintas šypsojosi. Jis vėl pagal- 
vojo apie brangutę, norėdamas pažiūrėti, ką pajus. 
Tai jam beveik nieko nesukėlė, tik švelnų geismą, 
slystelintį kaip paukštis tolumoje, bet ne daugiau. 
Nusiraminęs jis paliko užeigą. Šiandien jis pasiųs pas 
Matildą Danglarą, kad pabandytų iš jos išpešti adresą 
restorano, kuriame ji sekė tą liūdną darbštų vyrą su 
lietpalčiu. Niekada negali žinoti. 

Jis pats buvo linkęs su Matilda šiandien nesusi- 
tikti. 

O skritulių žmogus toliau suko kreidą netoli Pje- 
ro ir Mari Kiuri gatvės. Jis ir toliau veikė, ir toliau 
kalbėjo. 

O jis, Adamsbergas, jo laukė. 


Danglaras išpešė iš Matildos adresą Pigalyje, bet 
restoranas buvo uždarytas jau prieš dvejus metus. 

Visą dieną Danglaras akylai stebėjo klajūnišką 
Adamsbergo nuotaiką. Danglarui atrodė, kad tyri- 
mas užsitęsė. Bet jis pripažino, kad nedaug ką galė- 
jai padaryti. Savo ruožtu jis išsijojo visą Madlenos 

Šatlen gyvenimą ir nerado nė menkiausios dėmelės. 
Jis taip pat buvo nuėjęs pas Šarlį Rejė paprašyti pa- 
aiškinti, kodėl jam tokį smalsumą sukėlė laikraščio 
straipsnis. Rejė pasijuto užkluptas iš netyčių, gana 
nepatenkintas ir labai įsižeidęs, be abejonės, dėl to, 
kad taip nevykusiai kai ką nuslėpė nuo Adamsbergo. 
Bet Rejė jautė tam tikrą draugiškumą Danglarui, ir 
šio pavargusio žmogaus, kurį jis įsivaizdavo aukštą, 
balso skambesys, duslus ir ištęstas, jam kėlė nerimą 
mažiau nei pernelyg švelnus Adamsbergo balso tem- 
bras. Jo atsakymas Danglarui buvo paprastas. Dar 
studijuodamas gyvūnų anatomiją, jis turėjo progos 
dalyvauti seminaruose, kuriuos vedė ponia Forestjė. 
Tai patikrinama. Tada jis neturėjo dėl ko ant ko nors 
pykti, ir jis vertino ponią Forestjė tokią, kokia jinai 
buvo - protinga ir žavi, niekada neužmiršdavo nė 
žodžio iš paskaitų, kurias jinai jiems skaitė. Paskui 
jam norėjosi iš anų laikų gyvenimo viską ištrinti. Bet 
kai tas žmogus viešbučio hole užsiminė apie „didžią 
jūrų damą, prisiminimų aidas galiausiai buvo gana 
malonus, kad jam parūpo sužinoti, ar kalba ėjo apie 
ją ir dėl ko jai buvo galima priekaištauti. Rejė supra- 
to, kad Danglaras atrodė įtikintas. Tačiau Danglaras 
jo vis dėlto paklausė, kodėl jis vakar šito nepaaiškino 
Adamsbergui ir kodėl Matildai nepasisakė, kad jis ją 
jau pažinojo dar prieš jų „atsitiktinį susitikimą Sen 
Žako gatvėje. Į pirmą klausimą Rejė atsakė, jog ne- 
norėjęs, kad Adamsbergas per daug jam komplikuotų 
gyvenimą, o į antrąjį - jog netroško, kad Matilda jį 
suplaktų su tais amžinais studentais, kurie sendami 
tampa damos liokajais. To jis netroško. 

Apskritai tariant, nieko iš to per daug neišpeši, 
sakė sau Danglaras. Įprastinė krūva pusiau tiesų be 
jokios tvarkos, dėl kurių viskas išsitęsia. Vaikiščiai 
nusivils. Ir jis priekaištavo Adamsbergui dėl šitų ilgų 
dienų, kurias ženklino tik rytais vėl pasirodantys 
skrituliai. 

Jam be jokio pagrindo atrodė, kad kaip tik Adams- 
bergas darė blogą įtaką laiko tėkmei. Visą komisariatą 
galiausiai persmelkė komisaro elgesio ypatybės. Įsiū- 
čiai dėl nieko pamažu apleido Kastro, o kvailystės iš 
Marželono lūpų darėsi vis retesnės, ir ne dėl to, kad 
pirmasis pasidarė mažiau brutalus, o antrasis mažiau 
kvailas, bet dėl to, kad atrodė nebeverta laužyti galvos, 
kad be perstogės kalbėtum. Apskritai, bet gal tai tebu- 
vo iš jo asmeninių rūpesčių kylantis įspūdis, šurmulys 
ir bereikšmiai įvairaus pobūdžio kraštutinumai buvo 
mažiau pastebimi, mažiau reikalingi, juos pakeitė ne- 
rūpestingas fatalizmas, kuris jam atrodė pavojinges- 
nis. Atrodė, kad visi šie žmonės kuo ramiausiai tempia 
laivo bures, nepamesdami galvos dėl laikino stabčio- 
jimo, kai vėjas nurimsta, palikdamas bures nejudrias. 
Kasdieniai reikalai keitė vieni kitus, trys užpuolimai 
toje pačioje gatvėje vakar. Adamsbergas ateidavo ir 
išeidavo, pradingdavo ir grįždavo, ir niekas dėl to jo 
nei kritikavo, nei nerimavo. 


Žanas Batistas atsigulė anksti. Jis netgi išprašė, jos 
neįžeisdamas, manė jis, kaimynę iš apačios. O dar šį 
rytą jam norėjosi ją kuo skubiau pamatyti, kad kitur 

nukreiptų mintis ir imtų svajoti apie kitą kūną. Bet 
atėjus vakarui, jis galvojo tik apie tai, kaip kuo greiči- 
au užmigti be merginos, be knygos, be minties. 

Kai naktį suskambo telefonas, jis žinojo, kad tai 
įvyko, galas trypčiojimui vietoje, proveržis, ir jis Ži- 
nojo, kad kažkas buvo negyvas. Jam paskambino Mar- 
želonas. Vyras, žiauriai papjautas Raspajo bulvare, jo 
tuščioje, į Denfero aikštę vedančioje dalyje. Marželo- 
nas buvo vietoje su 14-ojo rajono sektoriaus grupe. 

- Skritulys? Kaip atrodo skritulys? - pasiteiravo 
Adamsbergas. 

— Skritulys yra čia, komisare. Gražiai nubrėžtas, 
lyg tipas būtų turėjęs marias laiko. Užrašas aplink 
irgi visas. Visąlaik tas pats: „Viktorai, piktas likimas, 
ką tu veiki lauke?“ Nieko daugiau kol kas nežinau. 
Aš laukiu jūsų. 

- Aš atvykstu. Pažadinkite Danglarą. Pasakykite, 
kad prisistatytų kuo greičiau. 

— Galbūt nebūtina visų sukelti ant kojų? 

- Aš to noriu, - pasakė Adamsbergas. - Jūs irgi 
likite. 

Jis tai pridūrė, kad neįžeistų. 

Adamsbergas įšoko į pirmas pasitaikiusias kelnes 
ir užsimetė pirmus pasitaikiusius marškinius, pas- 
tebėjo Danglaras, į aikštę atskubėjęs keliomis minutė- 
mis anksčiau. Kalbant apie marškinius, Adamsbergas 
susegė „šeštadienį su sekmadieniu', kaip sakydavo 
jo tėvas, ir tai pamatė. Žiūrėdamas į lavoną, Adam- 
sbergas tuo pat metu stropiai persiseginėjo sagas, iš 
pradžių visas jas atsegė, visiškai nesusivokdamas, kad 


141 


nederėtų nusirenginėti Raspajo bulvare prieš sekto- 
riaus komisariato žmones. Jie į jį žvelgė nieko nesa- 
kydami, buvo pusė ketvirtos ryto. Kaip ir visada, kai 
Danglaras jautė, kad komisaras taps apkalbų taikiniu, 
jis norėjo bet kokia kaina jį apginti. Bet šį kartą jis 
nieko negalėjo padaryti. 

Tad Adamsbergas ramiai baigė segtis marškinius, 
žiūrėdamas į kūną, dar labiau sumaitotą nei Madlenos 
Šatlen, kaip atrodė prožektorių šviesoje. Gerklė buvo 
taip giliai perpjauta, kad žmogaus galva buvo beveik 
nusisukusi. 

Danglaras, kuris jautė tokį pat silpnumą kaip prie 
Madlenos Šatlen lavono, vengė per daug žiūrėti. Ger- 
klė buvo jo jautrioji vieta. Vien mintis užsirišti šali- 
ką jam kėlė nerimą, lyg nuo to būtų galėjęs uždusti. 
Skustis po smakru jis irgi nemėgo. Tad jis žvelgė kiton 
pusėn, į mirusiojo pėdas, vieną nukreiptą į „Viktorai“, 
kitą - į „likimas“. Batai labai rūpestingai prižiūrėti, 
labai klasikiniai. Danglaras žvilgsnį vedė per ištįsusį 
kūną, patyrinėjo pilko kostiumo kirpimą, pastebėjo 
ceremoningai atrodančią liemenę. Senas gydytojas — 
nusprendė jis. 

Adamsbergas apžiūrinėjo kūną iš kitos, seno vyro 
gerklės, pusės. Jo lūpos susidėjo į pasišlykštėjimo gri- 
masą, pasišlykštėjimo ranka, kuri perrėžė šį kaklą. Jis 
mąstė apie didelį kvailą apsiseilėjusį šunį, ir tai buvo 
viskas. Jo kolega iš 14-ojo prisiartino ir ištiesė jam 
ranką. 

— Komisaras Luvjė. Dar neturėjau progos su jumis 
susitikti, Adamsbergai. Aplinkybės nelinksmos. 

— Taip. 

— Nusprendžiau, kad iškart reikia įspėti jūsų sek- 
torių, - pabrėžė jis. 

— Dėkoju. Kas šitas ponas? - paklausė Adamsber- 
gas. | 

— Spėju, gydytojas pensininkas. Bent jau tai rodo 
greitosios pagalbos krepšys, kurį jis turėjo su savimi. 
Jam buvo septyniasdešimt dveji metai. Jis vadinasi 
Žeraras Pontjė, gimęs Indro departamente, jo ūgis 
metras septyniasdešimt devyni, trumpai tariant, kol 
kas nieko daugiau negalim pasakyti, tik tai, kas pa- 
rašyta jo tapatybės kortelėje. 

— Negalėjai šitam užkirsti kelio, - tarė Adamsber- 
gas, papurtydamas galvą. - Negalėjai. Antroji žmog- 
žudystė buvo nuspėjama, bet neišvengiama. Visų Pa- 
ryžiaus policininkų nebūtų pakakę jai sukliudyti. 

- Žinau, apie ką jūs galvojate, - tarė Luvjė. - Ty- 
rimas buvo jūsų rankose nuo Šatlen nužudymo, ir 
kaltasis nebuvo sučiuptas. Jis recidyvuoja, o tai visada 
nemalonu. 

Tai buvo tiesa, maždaug apie tai ir mąstė Adam- 
sbergas. Jis žinojo, kad įvyks nauja žmogžudystė. Bet 
nė akimirksnį nesitikėjo galįs ką nors padaryti. Yra 
tyrimo stadijų, kai gali tik laukti, kol įvyks tai, kas ne- 
išvengiama, jog bandytum iš to išpešti ką nors nauja. 
Adamsbergo sąžinė negraužė. Bet jam buvo gaila šio 
seno, prašmatnaus ir mielo vargšo ant žemės, kuris 
užmokėjo už jo bejėgystę. 

Auštant kūnas buvo įkeltas į furgonėlį. Kolegą 
iš 14-ojo pakeitęs Konti jį nufotografavo nušviestą 
pirmųjų saulės spindulių. Adamsbergas, Danglaras, 
Luvjė ir Marželonas sėdėjo prie ką tik atsidariusios 
„Riuteno“ kavinės staliuko. 

Adamsbergas liko tylus, stebindamas savo stambų 
kolegą iš 14-ojo, kuriam jo akys atrodė blausios, burna 
iškreipta, plaukai suvelti. 

- Šį kartą neverta klausinėti kavinių savininkų, — 
tarė Danglaras. - „Menų kavinę“ ir „Riuteną uždaro 
per daug anksti, prieš dešimt. Skritulių žmogus žino, 
kur lankosi mažai žmonių. Jis jau netoli nuo čia veikė, 
padėdamas nustipusią katę Fruadevo gatvėje palei 
kapines. 

- Tai pas mus, - padarė pastabą Luvjė. - Jūs mūsų 
neįspėjote. 

- Nebuvo žmogžudystės, netgi jokio incidento, - 
atsakė Danglaras. - Mes ten nuvykome iš paprasčiau- 
sio smalsumo. Tarp kitko, jūs netikslus, nes man apie 
tai pranešė vienas iš jūsų vyrukų. 

— A, taip, - tarė Luvjė. - Vis dėlto gerai, kad su- 
žinojau. 

— Kaip ir ankstesnis lavonas, - iš stalo galo įsiterpė 
Adamsbergas, - šis irgi neguli ant skritulio linijos. 
Tad neįmanoma išsiaiškinti, ar skritulių žmogus kal- 
tas, ar juo pasinaudojo. Visąlaik dviprasmybė. Labai 
apsukru. 

— Tad? - paklausė Luvjė. 

- Tad nieko. Teismo gydytojas teigia, kad mirtis 
ištiko apie pirmą valandą nakties. Man atrodo, kiek 
vėliau, - vėl truputį patylėjęs, baigė jis. 

— Tai yra? - neatlyžo Luvjė. 

— Tai yra po to, kai užsidarė metro vartai. 

Luvjė liko be žado. Danglaras iš jo veido išskaitė, 
kad jis nebenori tęsti pokalbio. Adamsbergas paklau- 
sė, kelinta valanda. 


— Beveik pusė devynių, - pasakė Marželonas. 

— Paskambinkite Kastro. Apie pusę penkių papra- 
šiau, kad jis kai ką patikrintų. Dabar jis jau turi būti 
pasistūmėjęs. Paskubėkite, kol neatsigulė. Kastro su 
miegu nejuokauja. 

Grįžęs Marželonas pasakė, kad patikrinimai ne- 
daug ką davė. 

— Tuo beveik neabejoju, - tarė Adamsbergas, - bet 
vis dėlto sakykite. 

Marželonas perskaitė užrašus. 

- Gydytojas Pontjė neturėjo reikalų su teismais. 
Jau nuspręsta, kad jo sesuo, tebegyvenanti šeimos 
name Indre, niekuo dėta. Atrodo, kad ji vienintelė jo 
giminaitė. Jai - apie aštuoniasdešimt metų. Ūkininkų 
sūnus, gydytojas Pontjė pakilo socialiniais laiptais, ir 
tai, regis, išsiurbė visą jo energiją. Tai Kastro pasaky- 
mas, - patikslino Marželonas. - Trumpai tariant, jis 
liko nevedęs. Anot namsargės, beveik jokių reikalų 
su moterimis ar ko nors kitko, ką būtų galima iškelti 
į dienos šviesą. Čia irgi Kastro žodžiai. Jis ten gyveno 
mažiausiai trisdešimt metų, turėjo kabinetą trečiame 
aukšte ir butą antrame, sargė jį visąlaik pažinojo. Jis 
buvęs paslaugus ir geras kaip švelni vilna, ir ji labai 
verkia. Išvada - jokio debesėlio, blausus žmogus. Ra- 
mybė, monotonija. Tai... 

- Tai priduria Kastro, - nutraukė Danglaras. 

- Sargė žino, ko gydytojas vakar išėjo iš namų? 

- Jis buvo iškviestas pas karščiuojantį vaiką. Jis 
nebedirbo, bet buvę klientai mėgo su juo pasitarti. 
Ji mano, kad jis nusprendė grįžti pėsčiomis. Jis mėgo 
vaikščioti, dėl sveikatos, aišku. 

— Nebūtinai aišku, - pasakė Adamsbergas. 

— Dar kas nors? - paklausė Danglaras. 

— Daugiau nieko, - ir Marželonas užvertė užrašus. 

- Nekaltas kvartalo gydytojas, - padarė išvadą 
Luvjė, - toks pat švarus it sniegas kaip jūsų ankstes- 
nioji auka. Galėtum sakyti, scenarijus tas pats. 

- Ir vis dėlto yra didelis skirtumas, - pasakė 
Adamsbergas. - Milžiniškas skirtumas. 

Trys vyrai į jį žvelgė tylėdami. Adamsbergas nu- 
degintu degtuku keverzinėjo ant popierinės staltiesės 
kampo. 

- Jūs jo nematote? - paklausė Adamsbergas, žiūrė- 
damas į juos ir nesiruošdamas su jais varžytis. 

- Reikia manyti, kad tai nekrinta į akis, - tarė Mar- 
želonas. - Koks milžiniškas skirtumas? 

- Šį kartą nužudytas vyras, - pasakė Adamsbergas. 


Teismo gydytojas visą raportą pateikė baigiantis 
popiečiui. Jo teigimu, mirtis ištiko apie pusę antros. 
Kaip ir Madlenai Šatlen, prieš papjaunamas gydytojas 
Žeraras Pontjė buvo sumuštas. Žudikas įsisiautėjo, 
gerklę perpjovė mažiausiai šešis kartus iki pat slanks- 
telių. Adamsbergas susiraukė. Visos dienos tyrimas 
beveik nepapildė duomenų, kuriuos jie turėjo iš ryto. 
Dabar jie nemažai žinojo apie seną gydytoją, bet tai 
tebuvo banalūs dalykai. Jo butas, jo kabinetas, jo priva- 
tūs dokumentai bylojo apie gyvenimą be slaptų durų. 
Gydytojas ruošėsi išnuomoti savo butą, kad grįžtų į 
Indrą, kur jis ką tik buvo nusipirkęs mažą namuką irgi 

nepriekaištingomis sąlygomis. Savo seseriai jis paliko 
mažą sumelę, nė katės už tiek nežudytum. 

Danglaras grįžo apie penktą. Su trimis vyrais jis 
iššukavo visas žmogžudystės apylinkes. Adamsbergas 
matė, kad jis atrodo patenkintas, bet kartu nori įsipilti 
baltojo vyno. 

- Štai kas buvo nutekamajame griovyje, - tarė 
Danglaras, jam parodydamas plastmasinį maišelį. — 
Netoli nuo kūno, maždaug už dvidešimt metrų. Žu- 
dikas net nepasivargino paslėpti. Jis veikia lyg būtų 
neliečiamas, tikras, kad liks nenubaustas. Pirmą kartą 
šitai matau. 

Adamsbergas praskleidė maišelį. Viduje buvo dvi 
guminės rožinės virtuvinės pirštinės, sulipusios nuo 
kraujo. Tai buvo gana šlykštu. 

- Žudikas į gyvenimą žiūri paprastai, ar ne? - tarė 
Danglaras. - Jis papjauna užsimovęs virtuvines pirš- 
tines, paskui jomis šiek tiek toliau nusikrato, išmes- 
damas jas į nutekamąjį griovį, lyg tai būtų paprastas 
popieriaus gniužulas. Bet atspaudų nebus. Štai kuo 
geros guminės pirštinės: jomis gali nusikratyti, leisda- 
mas joms nuslysti, jų nepaliesdamas, be to, tų pirštinių 
gali rasti bet kur. Ką jūs galite su šituo padaryti, nebent 
prieiti prie išvados, kad žudikas beprotiškai pasitiki 
savimi. Kiek jis dar štai taip Žudys? 

- Šiandien penktadienis. Beveik esu tikras, kad šį 
savaitgalį nieko neatsitiks. Man susidaro įspūdis, kad 
skritulių žmogus nedirba nei šeštadienį, nei sekma- 
dienį. Tvarkaraštis labai reguliarus. Jei žudikas yra ne 
jis, o kitas žmogus, jam reikės palaukti naujų skritulių. 
Dėl formalumų, koks Rejė šios nakties alibi? 

- Visąlaik tas pats. Jis miegojo. Jokio liudytojo. 
Visi name miegojo. Ir nėra namsargio, kuris stebėtų, 
kas ateina ir kas išeina. Vis mažiau namsargių, mums 
tai pražūtinga. 

— Man ką tik paskambino Matilda Forestjė. Apie 
mirtį ji sužinojo iš radijo, atrodė sukrėsta. 

— Dar pažiūrėsim, - tarė Danglaras. 


Keletą dienų nieko neatsitiko. Adamsbergas į lovą 
vėl pasikvietė kaimynę iš apačios, Danglaras popietei 
einant į pabaigą vėl pasiduodavo birželio nuovargiui. 
Tik žiniasklaida nerimo. Dabar gal dešimt žurnalistų 
keitė vieni kitus ant šaligatvio. 

Trečiadienį Danglaras pirmasis neteko kantrybės. 

- Jis mus laiko savo rankose, - sumurmėjo jis. — 
Mes negalime nieko daryti, ką nors rasti ir įrody- 
ti. Mes esame bejėgiai ir laukiam, kad jis mums 
ką nors iškrėstų. Nesugebam nieko kita daryti, tik 
laukti naujo skritulio. Tai nepakenčiama. Man tai 
nepakenčiama, - patikslino jis, mestelėjęs žvilgsnį 
į Adamsbergą. 

— Rytoj, - tarė Adamsbergas. 

— Kas rytoj? 

— Rytoj rytą bus naujas skritulys, Danglarai. 

— Gal jūs pranašas? 

— Nebegrįšim, mudu jau šnekėjomės apie tai. Skri- 
tulių žmogus turi planą. Ir kaip sako Verkor-Lori, jam 
reikia iškelti aikštėn savo mintis. Jis nepraleis ištisos 
savaitės nepasirodęs. Juo labiau, kad spauda tik apie jį 


148 


ir kalba. Jeigu jis nubrėš skritulį šią naktį, reikia bijoti 
naujos Žmogžudystės kitą naktį, iš ketvirtadienio į 
penktadienį. Šį kartą reikės sustiprinti visas patrulių 
pajėgas, bent jau 5-ame, 6-ame ir 14-ame rajone. 

- Kodėl? Žudikui nereikia skubėti. Iki šiol jis ne- 
skubėjo. 

— Dabar viskas pasikeitė. Supraskite mane, Dan- 
glarai: jei skritulių žmogus yra žudikas ir jeigu jis ir 
vėl pradės braižyti skritulius, jis ketina vėl nužudyti. 
Bet jis žino, kad dabar turi veikti greitai. Be Matildos 
Forestjė, jį apibūdino jau trys liudytojai. Tuoj galėsime 
nupiešti jo portretą. Jis viską žino iš laikraščių. Jis pui- 
kiai supranta, kad šitai ilgai tęstis negali. Jo metodai 
per daug rizikingi. Tad jeigu jis nori baigti ką pradėjęs, 
jis nebegali delsti. 

- O jeigu žudikas ne skritulių Žmogus? 

— Tai nieko nekeičia. Jį irgi spaudžia laikas. Jo 
skritulių žmogus, išgąsdintas dviejų nusikaltimų, gali 
baigti savo žaidimus anksčiau, nei numatė. Jis turės 
paskubėti, kol maniakas dar nesiliovė. 

- Galimas dalykas, - tarė Danglaras. 

- Labai galimas dalykas, mano seni. 


Danglaras nerimo visą naktį. Kaip Adamsbergas 
gali taip atsainiai laukti ir kaip jis leidžia sau numaty- 
ti? Niekada neatrodė, kad jis remtųsi faktais. Jis skaitė 
visas bylas, kurias jam surašydavo apie aukas ir įtaria- 
muosius, bet jeigu jas ir komentuodavo, tai vos ne vos. 
Nežinia, koks vėjas jį nešė. Kodėl jam atrodė svarbu, 
kad antroji auka - vyras? Kadangi tai leido atmesti 
lytinių nusikaltimų hipotezę? 

Danglarui tai nebuvo netikėta. Jau seniai jis manė, 
kad kažkas naudojasi skritulių žmogumi savo api- 
brėžtam tikslui pasiekti. Bet neatrodė, kad Šatlen ar 
Pontjė žmogžudystės būtų kam nors naudingos. At- 
rodė, kad jos pasitarnauja tik „maniakiškos serijos“ 
minčiai patvirtinti. Ar dėl to reikėjo laukti naujų 
žudynių? Bet kodėl Adamsbergas tebegalvojo vien 
apie skritulių žmogų? Ir kodėl jis jį pavadino „mano 
seniu? Pavargęs be perstojo vartytis lovoje, alpdamas 
nuo troškulio, Danglaras nusprendė atsikelti ir nu- 
eiti į virtuvę atsigaivinti tuo, kas liko butely. Vaikų 
akivaizdoje jis būdavo atsargus ir dažnai palikdavo 
ant butelio dugno. Bet rytojaus dieną Arletė pastebė- 
davo, kad per naktį likučiai išseko. Tiek to, tai nebus 
pirmas kartas. Patempusi lūpą ji pasakys: „Adrianai 
(ji dažnai jį pavadindavo Adrianu), tu esi nenaudė- 
lis.“ Bet jis dvejojo ypač dėl to, kad jeigu išgerdavo 
naktį, atsikėlus jam velniškai skeldavo galvą, raudavo 
plaukus, sukdavo sąnarius, o rytoj rytą jis turėjo būti 
aukštumoj. Jeigu atsiras naujas skritulys. Ir suorgani- 
zuoti patruliavimą kitą - nusikaltimo - naktį. Buvo 
atgrasu šitaip pasiduoti padūmavusiems Adamsbergo 
įsitikinimams, bet vis dėlto maloniau nei prieš juos 
kovoti. 


Ir apskritimas buvo nubrėžtas. Kitame Paryžiaus 
gale, mažoje Marietos Marten gatvelėje, 16-ame rajo- 
ne. Komisariatui prireikė laiko juos įspėti. Jie nelabai 
ką žinojo, nes sektoriuje mėlynų skritulių iki šiol ne- 
buvo pasitaikę. 

— Kodėl naujas kvartalas? - paklausė Danglaras. 

— Nusiaubus Panteono apylinkes, mums parodyti, 
jog jis ne toks ribotas, kad turėtų a priori, ir kad žmog- 
žudystė ar nežmogžudystė, jis laisvę ir galią turi visoje 
sostinės teritorijoje. Kažkas panašaus, - sumurmėjo 
Adamsbergas. 

- Taigi klaidžiojam, - tarė Danglaras, spausdamas 
prie kaktos pirštą. 

Šią naktį jis neišlaikė ir baigęs butelį netgi pradėjo 
kitą. Dėl švino strypo, skėlusio kaktą, jis beveik nieko 
nematė. Bet labiausiai jį neramino tai, kad Arletė nieko 
nepasakė per pusryčius. Tačiau Arletė žinojo, kad šiuo 
metu jis turi rūpesčių, užspeistas tarp beveik tuščios 
sąskaitos banke, šito neįmanomo tyrimo ir iš vėžių 
išmušančio naujojo komisaro elgesio. Galbūt ji neno- 
rėjo dar labiau jo nervinti. Ji nesuprato, kad Danglaras 
mėgo, kai ji sakydavo: „Adrianai, tu esi nenaudėlis.“ 
Kadangi tuo metu jis buvo tikras, jog yra mylimas. Tai 
buvo paprastas, tačiau vis dėlto tikras jausmas. 

Vienu ypu nubrėžto apskritimo viduryje buvo rau- 
dona plastmasinė laistytuvo galvutė. 

- Ji turėjo nukristi nuo balkono iš viršaus, - tarė 
Danglaras, pakeldamas nosį. - Ji iš antikinių laikų, šita 
galvutė. Ir kodėl apibrėžti ją, o ne pakelį nuo cigarečių, 
kuris mėtosi už dviejų metrų? 

- Jūs žinote sąrašą, Danglarai. Jam rūpi, kad visi 
apibrėžti daiktai nebūtų tokie, kurie gali nuskristi. 
Niekada nebus apibrėžtas metro bilietas, lapas ar po- 
pierinė nosinė, arba kas nors, ką gali nupūsti vėjas. Jis 
nori būti tikras, kad daiktas skritulyje bus ir rytą. O tai 
verčia manyti, jog jam labiau rūpi sukurti savo paties 
įvaizdį nei „atgaivinti daiktą savyje“, kaip pasakytų 

Verkor-Lori. Kitaip jis nevengtų lengvų daiktų, kurie 
tokie pat svarbūs kaip ir kiti „metaforinio šaligatvių 
renesanso“ požiūriu... Bet skritulių Žmogaus požiūriu 
apskritimas, rastas tuščias iš ryto, būtų įžeidimas jo 
kūrybai. 

- Ir šįsyk nebus liudytojų, - tarė Danglaras. - Tai 
dar vienas užkampis be kino ir užeigos netoliese, ati- 
darytos vakare. Ir užkampis, kur žmonės paprastai 
gulasi anksti. Skritulių žmogus veikia atsargiai. 


Prie kaktos prispaustą pirštą Danglaras laikė iki 
vidurdienio. Pavalgius pietus šiek tiek pagerėjo. Su 
Adamsbergu visą popietę jis rūpinosi papildomomis 
pajėgomis, kurios šią naktį turėjo šukuoti Paryžių. 
Danglaras purtė galvą, klausdamas savęs, kokia iš viso 
to nauda. Bet jis pripažino, jog Adamsbergas teisingai 
numatė skritulį šį rytą. 

Apie aštuntą vakaro viskas buvo parengta. Bet 
miesto teritorija buvo tokia didelė, kad budėjimo 
tinklas, aišku savaime, buvo per retas. 

- Jeigu jis sumanus, - tarė Adamsbergas, - jis išsi- 
suks, tai akivaizdu. Žinoma, kad jis sumanus. 

- Jeigu jau taip, reikėtų sekti ir Matildos Forestjė 
namus, ar ne? - paklausė Danglaras. 

- Taip, - atsakė Adamsbergas. - Bet dėl Dievo mei- 
lės, kad tik jų nepastebėtų. 

Jis palaukė, kol Danglaras išeis, kad paskambintų 
Matildai. Jis jos paprasčiausiai paprašė šį vakarą būti 
atsargios ir nebandyti išeiti ar sekti. 

- Tai paslauga man, - patikslino jis. - Nesistenkite 
suprasti. Tiesa, Rejė namie? 

— Be abejonės, - pasakė Matilda. - Bet jis man ne- 

— O Klėmansa su jumis? 

— Ne. Kaip visada krizendama į alkūnę Klėman- 
sa išėjo į daug žadantį pasimatymą. Visada tas pats. 
Arba ji beviltiškai laukia kavinėje ir nieko nesulau- 
kia iki pat vėlumos, arba tipas parodo kulnus, vos ją 
pamato. Ir vienu, ir kitu atveju ji grįžta sugniužusi. 
Jokios perspektyvos. Ji neturėtų šito daryti vakare, 
tai ją prislegia. 

— Gerai. Iki rytojaus pabūkite ramiai, ponia Fo- 
restjė. 

- Jūs ko nors bijote? 

— Aš nežinau, - atsakė Adamsbergas. 

— Kaip visada, - tarė Matilda. 


Šią naktį Adamsbergas nesiryžo palikti komisa- 
riato. Danglaras nusprendė būti su juo. Ištiesęs ir 
užsikrovęs kojas ant popierių šiukšliadėžės, komi- 
saras ant kelių tylomis paišė. Kad nepradėtų gerti, 
Danglaras čiaumojo senas karameles, kurias rado 
Florencijos stalčiuje. 


Budintis policininkas vaikščiojo Port Rojalio bul- 
varu tarp mažos stoties ir Bertolė gatvės kampo. Jo 
kolega tą patį darė, pradėdamas Gobelenų gatve. 

Nuo dešimtos vakaro jam pakako laiko nueiti pir- 
myn atgal vienuolika kartų, ir jis širdo ant savęs, kad 
neįstengia susilaikyti skaičiavęs. Bet ką dar veikti? Jau 

valanda, kai bulvare jis sutinka vis mažiau žmonių. 
Buvo liepos pradžia, Paryžius iš dalies ištuštėjęs. 

Dabar pro jį nelygiu žingsniu ėjo jauna moteris 
odine striuke. Ji buvo graži, galbūt ji grįžo namo. 
Artėjo pirma valanda nakties, ir policininkui parūpo 
jai pasakyti, kad paskubintų žingsnį. Ji atrodė silpna, 
ir jis dėl jos pajuto baimę. Pabėgėjęs jis ją pasivijo. 

— Panele, ar jums toli? 

— Ne, - atsakė jauna moteris. - Iki Raspajo metro. 

- Raspajo? Tai man ne itin patinka, - tarė polici- 
ninkas. - Man norisi jus trupučiuką palydėti. Kitas 
mano kolega budi tik Vaveno sektoriuje. 

Merginos plaukai buvo nukirpti ties pakaušiu. 
Žandikaulio linija aiški ir jaudinanti. Ne, jis ne- 
norėjo, kad ją sužalotų. Tačiau neatrodė, kad naktis 
šiai merginai keltų nerimą. Atrodė, kad miesto naktį 
ji pažįsta. 

Mergina prisidegė cigaretę. Su juo ji nesijautė labai 
jaukiai. 

— Bet kas yra? Kas nors vyksta? 

- Atrodo, kad naktį nesaugu. Aš jus palydėsiu pen- 
kiasdešimt metrų. 

— Kaip norite, - tarė mergina. 

Bet buvo aišku, kad jai labiau patiktų eiti vienai, 
ir jie žingsniavo tylėdami. 

Po kelių minučių policininkas ją paliko prie gatvės 
posūkio ir grįžo mažos Port Rojalio stoties kryptimi. 
Dar kartą perėjo per bulvarą iki Bertolė gatvės. Dvy- 
liktą kartą. Kalbėdamas su ta moterimi ir ją lydėda- 
mas, savo maršrute jis nebuvo dešimt minučių. Bet 
jam atrodė, kad tai irgi yra jo darbo dalis. 

Dešimt minučių. Ir jų pakako. Metęs akį į Bertolė 
gatvę, ilgą ir tiesią, jis ant šaligatvio pamatė kažką 
neaiškaus. 

„Jau, - nusmelktas nevilties pamanė jis. - Tai teko 
man.“ 

Jis pribėgo. O, kad tai būtų buvęs tik susuktas ki- 
limas. Bet kraujas tekėjo ligi pat jo. Jis pridėjo delną 
prie rankos, ištiestos ant žemės. Ji buvo šilta, tai įvyko 
ką tik. Tai buvo moteris. 

Ragelyje traškėjo. Jis paskambino kolegoms, budin- 
tiems Gobelenų, Vaveno, Sen Žako, Košeno, Raspajo ir 
Denfero gatvėse, paprašė perduoti naujieną, nepalikti 
savo postų ir sulaikyti visus praeivius, kuriuos sutiks. 
Bet jeigu žudikas, tarkime, išvažiavo mašina, aišku, 
kad jis paspruks. Jis nesijautė kaltas palikęs maršrutą, 
kad palydėtų tą jauną moterį. Jis galbūt išgelbėjo tą 
jauną moterį su gražiu žandikauliu. 

Bet jis neišgelbėjo šios. Ant ko laikosi tas gyveni- 
mas? Iš mirusios žandikaulio, tarp kitko, nebuvo nieko 
likę. Vienas pasišlykštėjęs policininkas nusuko lempą, 
sukėlė ant kojų viršininkus ir laukė, ranką laikydamas 
ant pistoleto. Jau seniai naktis jam nebuvo sukėlusi 
tokių jausmų. 


Suskambus telefonui, Adamsbergas pakėlė veidą 
į Danglarą, bet nepašoko. 

— Tai įvyko, - tarė jis. 

Ir paskui, kandžiodamas lūpą, pakėlė ragelį. 

— Kur? Pakartokite kur, - po minutės tarė jis. - Ber- 
tolė? Betgi visas 5-asis turėjo būti prikimštas mūsų 
žmonių! Vien išilgai Port Rojalio turėjo būti keturi! 
Dieve mano, kas atsitiko? 

Adamsbergas pakėlė balsą. Jis įjungė mikrofoną, 
kad Danglaras girdėtų policininko atsakymus. 

- Port Rojalyje mes buvome tik dviese, komisare. 
Apie penkiolika po vienuolikos Bon Nuvelės metro 
įvyko avarija, susidūrė du traukiniai. Sunkiai sužeistų 
nėra, tačiau ten turėjo išvykti daug žmonių. 

- Betgi reikėjo palikti šalutinius sektorius ir nu- 
siųsti žmonių į 5-ąjį! Aš gi sakiau susitelkti 5-ojo 
gatvėse! Aš gi sakiau! 

- Aš nieko negaliu, komisare. Aš neturėjau nuro- 
dymų. 

Danglaras pirmą kartą matė Adamsbergą beveik 
nebesivaldantį. Tikrai, juos įspėjo dėl nelaimingo at- 
sitikimo Bon Nuvelėje, bet jie abu manė, kad 5-ojo ir 
14-ojo žmonių jis nepalies. Turėjo būti prieštaringų 
įsakymų arba tinklas, kurio tikėjosi Adamsbergas, 
viršuje neatrodė toks būtinas. 

- Šiaip ar taip, - tarė Adamsbergas, purtydamas 
galvą, - jis vis tiek tai būtų padaręs. Šioje gatvėje ar 
kitoje, šią valandą ar kitą jam galiausiai būtų pavykę. 
Tai monstras. Neverta nervintis, mes nieko negalėjo- 
me. Eikš, Danglarai, lekiame ten. 


Ten trečią kartą aplink papjautą ir apibrėžtam mė- 
lynam apskritime išsitenkantį kūną - besisukančios 
sirenos, prožektoriai, neštuvai, teismo gydytojas. 

- Viktorai, piktas likimas, ką tu veiki lauke? - su- 
murmėjo Adamsbergas. 

- Papjauta taip pat baisiai kaip ir anoji, - pasakė 
teismo gydytojas. - Įnirtingai peiliu įsikibta į kaklo 


156 


slankstelius. Įrankis nebuvo pakankamai geras, kad 
juos atskirtų, bet šito norėta, aš jums laiduoju. 

- Gerai, gydytojau, jūs visa tai aprašysite, - tarė 
Adamsbergas, matydamas, kaip prakaituoja Dangla- 
ras. - Nusikaltimas įvykdytas ką tik, tiesa? 

- Taip, tarp penkių po pirmos ir be dvidešimt pen- 
kių dvi, jei policininkas tikslus. 

- Jūsų maršrutas, - pasakė Adamsbergas, pasi- 
sukdamas į policininką, - buvo nuo čia iki Port Ro- 
jalio aikštės? 

- Taip, komisare. 

— Kas jums atsitiko? Pirmyn atgal nueiti jums ne- 
galėjo prireikti daugiau dvidešimties minučių. 

- Taip, tiesa. Bet kai vienuoliktą kartą atsidūriau 
prie mažos stoties, ėjo viena mergina. Nežinau, pa- 
vadinkite šitai nuojauta, bet man parūpo ją palydėti 
iki jos gatvės kampo. Tai nebuvo toli. Per visą kelią aš 
galėjau matyti Port Rojalį. Aš nesiteisinu, komisarė, 
dėl šio nutolimo prisiimu atsakomybę. 

- Pamirškime, - pasakė Adamsbergas. - Jis vis tiek 
šitai būtų padaręs. Nepastebėjote jokio žmogaus, pa- 
našaus į tą, kurio ieškome? 

— Ne. 

— O kiti iš sektoriaus? 

— Nieko nepranešė. 

Adamsbergas atsiduso. 

- Pastebėjote skritulį, komisare? - paklausė Dan- 
glaras. - Jis neapskritas. Neįtikėtina, jis neapskritas. 
Šioje gatvėje šaligatvis per siauras, jis turėjo jį nubrėžti 
ovalų. 

- Taip, ir šitai jam neturėjo patikti. 

— Bet kodėl šito nepadaryti bulvare, kur vietos 
kiek nori? 

- Vis dėlto per daug farų, Danglarai. Kas ponia? 

Silpnoje lempų šviesoje vėl buvo skaitomi popie- 
riai, rausiamas rankinukas. 

- Delfina Le Nermor, mergautinė pavardė Vitriuel, 
jai buvo penkiasdešimt ketveri metai. O čia, man re- 
gis, jos nuotrauka, - tarė Danglaras, ant plastikinio 
patiesalo rūpestingai tuštindamas krepšį. - Ji atrodo 
graži, truputį per daug išsidažiusi. Žmogus, ją laikantis 
už peties, turi būti jos vyras. 

— Ne, - tarė Adamsbergas, - neįmanoma. Ant jo 
piršto nematyti žiedo, o ant jos yra. Galbūt jis jos mei- 
lužis, jis jaunesnis. Tai paaiškintų, kodėl ji su savimi 
turi šią nuotrauką. 

- Taip, turėjau pastebėti. 

- Tamsu. Eime, Danglarai, į furgonėlį. 

Adamsbergas žinojo, kad Danglaras nebegalėjo 
tverti perpjautų kaklų. 

Jie vienas prieš kitą susėdo ant suoliukų furgonė- 
lio gale. Adamsbergas vartė madų žurnalą, kurį rado 
ponios Le Nermor krepšyje. 

— Man kažką sako šita Le Nermoro pavardė, - tarė 
jis. - Bet nebepamenu. Paieškokite jos adresų kny- 
gelėje vyro vardo ir jų adreso. 

Danglaras iš jos ištraukė sutrintą vizitinę kortelę. 

— Ogiustenas Luji Le Nermoras. Du adresai, vienas 
Prancūzijos kolegijos, kitas - Omalio gatvės, 9-ame 
rajone. 

— Tai man kažką sako, bet niekaip neprisimenu. 

— O aš prisimenu, - tarė Danglaras. - Apie tą Le 

Nermorą neseniai kalbėjo kaip apie kandidatą į postą 
Įrašų ir literatūros akademijoje. Jis - Bizantijos žino- 
vas, - po kurio laiko jis dar patvirtino, - Justiniano 
imperijos specialistas. | 

— Iš kur žinote, Danglarai? - nuoširdžiai stebėda- 
masis paklausė Adamsbergas, pakeldamas galvą nuo 
žurnalo. 

— Gerai. Sakykim, truputį domiuosi Bizantija. 

— Kuriems galams? 

— Man patinka žinoti, ir tiek. 

- Ir apie Justiniano imperiją jums patinka žinoti? 

— Turbūt, - atsiduso Danglaras. 

— Kada valdė tas Justinianas? 

Adamsbergas niekada nesivaržė paklausti, kai ne- 
žinojo, net apie tai, ką būtų turėjęs žinoti. 

— VI amžiuje. 

— Po Jėzaus Kristaus ar prieš? 

- Po. 

- Žmogus man įdomus. Eime, Danglarai, mes jam 
pranešime apie žmonos mirtį. Kadangi jau mūsų auka 
turi artimų šeimos narių, reikia pasinaudoti proga 
pažiūrėti, kaip jis reaguos. 


Ogiusteno Luji Le Nermoro reakcija buvo papras- 
ta. Pusiau prabudęs mažas žmogelis juos išklausęs 
užsimerkė, sudėjo rankas ant pilvo, ir aplink jo lūpas 
išbalo. Jis išbėgo iš kambario, ir Danglaras su Adam- 
sbergu jį išgirdo kažkur namuose vemiant. 

- Aišku bent jau tai, kad jis sukrėstas, - tarė Dan- 
glaras. 

- Arba išgėrė vimdomųjų po to, kai paskambinome 
telefonspyne. 

Vyras grįžo atsargiu žingsniu. Ant pižamos jis buvo 
užsimetęs pilką chalatą, prieš ateidamas galvą buvo 
pakišęs po vandeniu. 

- Apgailestaujame, - pasakė Adamsbergas. - Jeigu 
jums labiau patiktų į klausimus atsakyti rytoj... 

- Ne... ne... Prašom, aš jūsų klausau, ponai. 

Šis mažas žmogelis norėjo turėti orumo, ir jis jo 
turėjo, pastebėjo Danglaras. Jis stovėjo tiesiai, jo kakta 
buvo didelė, o bjaurios mėlynos spalvos žvilgsnis buvo 
kibus ir nepaleido to, kuriuo į jį žiūrėjo Adamsbergas. 
Jis prisidegė pypkę, klausdamas, ar jiems nieko tokio, 
sakydamas, kad jam to reikia. 

Šviesa buvo blanki, slegianti, kambarys užverstas 
knygomis. 

- Jūs tyrinėjate Bizantiją? - paklausė Adamsbergas, 
mesdamas žvilgsnį į Danglarą. 

- Tiesa, - tarė šiek tiek nustebęs Le Nermoras. - Iš 
kur jūs žinote? 

- Aš nežinau. Bet mano kolega jus pažįsta iš pa- 
vardės. 

- Ačiū, esate malonus, kad šitai pasakėte. Bet mal- 
dauju, ar galėtumėte man papasakoti apie ją? Ją... Kas 
atsitiko, kaip? 

— Detales pateiksime, kai jūs būsite tvirtesnis jas 
išgirsti. Jau vien žinoti, kad ji nužudyta, yra skaudu. 
Ją surado viename iš mėlynų skritulių. Tai atsitiko 
Bertolė gatvėje, 5-ame rajone. Tai gana toli nuo čia. 

Le Nermoras linktelėjo galvą. Jo veidas glebo. Jis 
atrodė labai senas. Į jį žiūrėti nebuvo malonu. 

- Viktorai, liūdnas likimas, kodėl tu lauke? Šitai? — 
jis tyliai paklausė. 


— Maždaug, nevisai, - tarė Adamsbergas. - Vadina- 
si, jūs žinote apie skritulių žmogaus darbus? 

— Kas nežino? Istoriniai tyrinėjimai neapsaugo nuo 
nieko, pone, net jeigu to nori. Neįtikėtina, apie šį mani- 
aką su Delfi - savo žmona - kalbėjomės aną savaitę. 

- Kodėl jūs apie tai kalbėjotės? 

— Delfi buvo linkusi jį ginti, bet aš šlykštėjausi šiuo 
žmogumi. Intrigantas. Bet moterys to nesuvokia. 

— Bertolė gatvė toli. Jūsų žmona buvo pas drau- 
gus? - vėl prabilo Adamsbergas. 

Žmogus ilgai mąstė. Mažiausiai penkias ar šešias 
minutes. Danglarui net parūpo, ar jis tikrai išgirdo 
klausimą, ar jis nebuvo beužsnūstąs. Bet Adamsbergas 
jam parodė luktelėti. 

Le Nermoras vėl brūkštelėjo degtuką pypkei pri- 
degti. 

- Toli nuo ko? - paklausė jis. 

- Toli nuo namų, - pasakė Adamsbergas. 

— Ne, priešingai, tai visai prie pat. Delfi gyveno 
Montparnaso bulvare, prie Por Rojalio. Reikia papa- 
sakoti daugiau? 

- Būkite malonus. 

— Jau beveik dveji metai, kai Delfi mane paliko 
ir gyvena pas meilužį. Tai menkas žmogelis, žioplys, 
bet kadangi šitai sakau aš, jūs manimi netikėsite. Pa- 
tys nuspręsite, jei jį pamatysite. Jis nelaimėlis, ir tai 
viskas, ką galiu pasakyti. O aš... aš gyvenu čia, šitam 
dideliam barake... vienas. Kaip idiotas, - baigė jis, 
ranka apvesdamas ratą. 

Danglaro ausiai atrodė, kad jo balsas truputį 
silpsta. 

- Nepaisant visko, jūs su ja matydavotės? 

— Be to negaliu, - atsakė Le Nermoras. 

- Jūs pavyduliavote? - paklausė Danglaras be ypa- 
tingo subtilumo. 

Le Nermoras trūktelėjo pečiais. 

- Kojūs norite, pone, - pripranti. Jau dvylika metų 
Delfi mane apgaudinėja su kuo tik pakliūva. Siunti, bet 
nuleidi rankas. Galiausiai nebežinai, ar tai tikra meilė, 
ar meilė, kuri ima tūžti, o paskui įtūžiai retėja, ir viskas 
baigiasi tuo, kad pietauji drauge, labai maloniai, labai 
liūdnai. Visa tai jūs mintinai mokate, ponai, knygos 
apie tai nerašysim, ar ne? Delfi nebuvo geresnė nei 
kitos, o aš irgi nebuvau ryžtingesnis nei kiti. Neliko 
nieko kita, tik ją priimti tokią, kokia ji buvo. Pripažįs- 
tu, kad paskutinį meilužį, žioplį, sunkiai suvirškinau. 
Lyg tyčia, ji užsidegė kaip tik dėl didžiausio iš visų 
menkystų ir nusprendė išsikelti. 

Jis kilstelėjo rankas ir nuleido jas ant šlaunų. 

- Štai, - tarė jis, - šito pakaks. Be to, dabar viskas 
baigta. 

Jis sumirksėjo ir vėl prisikimšo pypkę šviesaus 
tabako. 

- Reikėtų, kad patikslintumėte, ką veikėte šį va- 
karą. Tai būtina, - vis taip pat paprastai pasakė Dan- 
glaras. 

Le Nermoras pažvelgė į juos vieną po kito. 

- Nesuprantu. Tai ne tas maniakas?.. 

— Mes nieko nežinome, - pasakė Danglaras. 

— Ne, ne, ponai, jūs klystate. Po mano žmonos mir- 
ties lieka tik tuštuma, sielvartas. O paskui, kadangi 
Žinau, jog tai jus tikrai domina, didžioji dauguma jos 

pinigų, 0 jų jinai turėjo daug, ir netgi šis namas turi 
atitekti jos seseriai. Delfi taip nusprendė. Jos sesuo 
visada vertėsi sunkiai. 

- Ir vis tiek, - iš naujo pradėjo Danglaras, - mums 
reikia Žinoti, ką jūs veikėte. Būkite malonus. 

— Kaip matėte, prie namo durų yra telefonspynė. 
Sargo nėra. Kas galės jums patvirtinti, meluoju aš ar 
ne? Pagaliau... Maždaug iki vienuoliktos valandos aš 
rengiau kitų metų savo paskaitų programą. Žiūrėkit, 
ji čia, šita krūva ant stalo. Paskui atsiguliau, skaičiau ir 
miegojau, kol jūs nepaskambinot. Tai nepatikrinama. 

— Kaip apgailėtina, - tarė Danglaras. 

Adamsbergas dabar jam leido vesti apklausą. Kla- 
sikiniams ir nemaloniems klausimams Danglaras 
buvo stipresnis už jį. Visą šį laiką jis nenuleido akių 
nuo Le Nermoro, sėdinčio prieš jį. 

- Suprantu, - tarė Le Nermoras, glostydamas kaktą 
šilta pypkės galvute, ir šitame jo judesy buvo daug 
širdgėlos. - Suprantu. Apgautas, pažemintas vyras, 
naujas meilužis, galintis iš manęs išplėšti žmoną... Su- 
prantu jūsų logiką. Dieve mano... Bet ar jums visada 
reikia būti tokiems paprastiems? Ar negalite mąstyti 
kitaip? Mąstyti sudėtingiau? 

- Taip, - tarė Danglaras. - Būna ir taip. Bet tiesa, 
kad jūsų padėtis kebli. 

- Tiesa, - pripažino Le Nermoras. - Bet savo labui 
tikiuosi, kad jūs nesuklysite spręsdami. Manau, kad 
mums reikės dar pasimatyti? 

— Pirmadienį? - pasiūlė Adamsbergas. 

- Gerai, pirmadienį. Man atrodo, aš nieko negaliu 
padaryti dėl Delfi. Ji pas jus? 

- Taip, pone, apgailestaujame. 

- Jūs darysite skrodimą? 

— Apgailestaujame. 

Danglaras minutę patylėjo. Po kalbų apie skrodimą 
jis visada minutę patylėdavo. 

— Pirmadienio pokalbiui, - vėl prabilo jis, - pa- 
galvokite apie savo trečiadienio, birželio 19 dienos, ir 
ketvirtadienio, birželio 27 dienos, vakarus. Tai dviejų 
ankstesnių žmogžudysčių naktys. Mes jums pateik- 
sime klausimų. Nebent jūs galėtumėte atsakyti jau 
dabar. 

- Jokio reikalo galvoti, - atsakė Le Nermoras. - Tai 
paprasta ir liūdna: aš niekada neišeinu. Vakarus lei- 
džiu rašydamas. Niekas nebegyvena mano namuose, 
kad jums tai patvirtintų, o su kaimynais aš palaikau 
mažai ryšių. 

Visi nežinia kodėl ėmė linksėti galvomis. Pasitaiko 
tokių akimirksnių, kai visi linksi galvomis. 

Šį vakarą buvo baigta. Ant Bizantijos žinovo vokų 
matydamas nuovargį, Adamsbergas iš lėto stodamasis 
leido suprasti, jog laikas eiti. 


Kitą dieną Danglaras iš namų išėjo po pažasčia 
pasikišęs prieš vienuolika metų pasirodžiusią Le Ner- 
moro knygą „Ideologija ir visuomenė valdant Justi- 
nianui . Daugiau nieko savo bibliotekoj nerado. Ant 
tomo nugarėlės buvo trumpa panegiriška biografija 
ir autoriaus nuotrauka. Jaunesnis, tokių pat bjaurių 
bruožų, bet be jokių ypatingų požymių, išskyrus ly- 

gius dantis, Le Nermoras šypsojosi. Vakar Danglaras 
atkreipė dėmesį, kad jis turi pypkorių įprotį kaukšėti 
kandikliu į dantis. Banalus pastebėjimas, būtų pasakęs 
Šarlis Rejė. 

Adamsbergo nebuvo. Jis turbūt jau nuėjo pas 
meilužį. Danglaras padėjo knygą ant komisaro stalo 
suvokdamas, kad tikisi jį nustebinti savo asmenine 
biblioteka. Ir tai buvo tuščia, nes dabar jis žinojo, kad 
nedaug dalykų stebina Adamsbergą. Tiek to. 

Danglaro galvoje šį rytą sukosi tik viena mintis: 
sužinoti, kas naktį įvyko Matildos namuose. Marže- 
lonas, visada patikimai eidavęs sargybą, jo laukė, kad 
prieš eidamas miegoti jam atsiskaitytų. 

- Vieni ateidavo, kiti išeidavo, - tarė Marželonas. - 
Aš budėjau prie namo iki pusės aštuonių ryto, kaip 
buvo sutarta. Jūros ponia išėjusi nebuvo. Ji šviesą sve- 
tainėj užgesino, manau, pusę pirmos, 0 savo miegama- 
jame - po pusvalandžio. O senė Valmont svyruodama 
grįžo penkios minutės po trijų. Nuo jos trenkė alko- 
holiu, čia jau visa istorija! Paklausiau, kas atsitiko, ir 
ji apsižliumbė. Su sene nieko linksma. Kokia žaizda! 
Galiausia, kiek supratau, visą vakarą vienoje kavinėje 
ji laukė sužadėtinio. Sužadėtinis vis neatėjo, ji išgėrė, 
kad įgautų jėgų, ir užmigo ant stalo. Šeimininkas ją pa- 
žadino, kad ištrenktų lauk. Manau,jai buvo gėda, bet ji 
buvo per girta, kad susilaikytų, visko neišpasakojusi. 
Aš neįstengiau išpešti kavinės adreso. Jau ir taip šioje 
košėje buvo sunku susigaudyti. Pagaliau man ji kėlė 
šiokį tokį pasišlykštėjimą. Aš ją pavedėjau už rankos 
iki pat jos durų ir palikau kapanotis. O paskui šį rytą 
ji vėl išėjo su mažu krepšiu. Ji mane pastebėjo, bet 

neparodė jokios nuostabos. Pasakė, kad skelbimai jai 
išlindo per gerklę ir kad ji trims ar keturioms dienoms 
važiuoja į Bery pas draugę siuvėją. Nėra nieko geriau 
už siuvimą, - pridūrė ji. 

— O Rejė? Ar jis buvo išėjęs? 

— Rejė buvo išėjęs. Jis išėjo labai gerai apsirengęs 
apie vienuoliktą vakaro ir grįžo, kaukšėdamas lazdele, 
toks pat puošnus, kaip išėjo, pusę antros nakties. Aš 
galėjau klausinėti Klėmansos, kuri manęs nepažino, 
bet Rejė - neįmanoma. Jis pažįsta mano balsą. Tad li- 
kau pasislėpęs ir pasižymėjau jo valandas. Šiaip ar taip, 
jam būtų buvę sunku mane pamatyti, ar ne tiesa? 

Marželonas juokėsi. Tikra tiesa, kad jis kvailas. 

— Pakvieskite man jį prie telefono, Marželonai. 

— Rejė? 

- Žinoma, kad Rejė. 


Šarlis šaipėsi, išgirdęs Danglaro balsą, ir Danglaras 
nesuprato kodėl. 

- Gerai, - tarė Šarlis, - iš radijo sužinojau, kad jūs 
turite naujų rūpesčių, inspektoriau Danglarai. Nuos- 
tabu. Ir vėl man verčiate kaltę? Jokių kitų minčių? 

— Ko vakar buvote išėjęs, Rejė? 

— Kadrinti. 

— Kadrinti kur? 

— „Nuvo Palė“. 

- Ar kas nors gali patvirtinti? 

— Niekas! Jūs gerai žinote, kad šituose naktiniuo- 
se klubuose per daug žmonių, kad kas nors jus pas- 
tebėtų. 


— Kas jus verčia šaipytis, Rejė? 

- Jūs! Jūsų telefono skambutis, štai kas mane ver- 
čia šaipytis. Brangioji, liežuvio neprikandanti Matilda 
man patikėjo paslaptį, kad komisaras jai pataręs šią 
naktį likti namie. Iš to supratau, kad jūs numatę, kad 
bus triukšmo. Taigi pamaniau, kad tai - puiki proga 
išeiti. 

— Bet kodėl, po paraliais? Manote, kad tai man 
palengvina darbą? 

- To nesiekiu, inspektoriau. Jūs man graužiate ner- 
vus nuo pat šios istorijos pradžios. Man pasirodė, kad 
atėjo mano eilė. 

- Trumpai sakant, jūs išėjote, kad mums pagrauž- 
tumėt nervus? 

— Beveik taip, nes kalbant apie merginas, nesusi- 
žvejojau nė vienos. Aš patenkintas, kad jūsų padėtis 
sumauta. Žinote, tikrai patenkintas. 

— Bet kodėl? - vėl pasiteiravo Danglaras. 

— Kadangi tai man padeda išgyventi. 

Danglaras ragelį padėjo gerokai įsiutęs. Išskyrus 
Matildą Forestjė, šią naktį Patriarchų gatvės namuo- 
se niekas nesėdėjo ramus. Jis paleido Marželoną ir 
griebėsi Delfi Le Nermor testamento. Norėjo pati- 
krinti, ką ji paliko savo seseriai. Po dviejų valandų 
sužinojo, kad nėra jokio testamento. Delfi Le Nermor 
nepaliko jokio raštiško potvarkio. Yra dienų, kai viskas 
nesiseka. 

Danglaras vaikščiojo po kabinetą ir dar sykį galvo- 
jo apie tai, kad saulė, šita suknista žvaigždė, po keturių 
ar penkių milijardų metų susprogs, ir jis nesuprato, 
kodėl jam visada tai sukeldavo baisią neviltį. Jis būtų 

paaukojęs gyvenimą, kad saulė po penkių milijardų 
metų liktų kokia esanti. 


Adamsbergas grįžo apie vidurdienį ir jam pasiūlė 
drauge papietauti. Tai atsitikdavo nedažnai. 

- Bizantijos žinovo padai pradeda svilti, - tarė 
Danglaras. - Jis suklydo arba melavo dėl paveldėji- 
mo: testamento nėra. Ir dėl to viskas atitenka vyrui. 
Yra akcijų, hektarai miško ir keturi namai Paryžiuje 
be to, kur jis gyvena. Jis pats plikas kaip tilvikas. Tik 
profesoriaus alga ir autoriaus teisės. Įsivaizduokite, 
kad jo žmona būtų panorusi išsiskirti, ir viskas būtų 
nuplaukę. 

- Taip ir buvo nuspręsta, Danglarai. Aš buvau 
susitikęs su meilužiu. Tai tikrai tas pats žmogelis, 
kuris nuotraukoje. Tiesa, kad jis milžiniškų pro- 
porcijų ir menkų smegenų. Be to, jis žolėdis, ir tuo 
didžiuojasi. 

— Vegetaras, - pasiūlė Danglaras. 

— Taip, vegetaras. Kartu su broliu, irgi žolėdžiu, 
jie vadovauja reklamos agentūrai. Jiedu vakar vaka- 
re dirbo iki dviejų valandų nakties. Brolis patvirti- 
na. Taigi jis nekaltas, nebent brolis meluotų. Bet dėl 
Delfinos mirties meilužis atrodo puolęs į neviltį. Jis 
vertė ją išsiskirti ne dėl to, kad Le Nermoras jam būtų 
trukdęs, bet norėjo išplėšti Delfiną iš to, ką jis vadina 
tironija. Atrodo, Ogiustenas Luji ją vertė jam dirb- 
ti, skaityti ir mašinėle perspausdinti jo rankraščius, 
tvarkyti jo užrašus ir kad Delfina nedrįso pasakyti 
nieko prieš. Ji aiškino, kad jai šitai tiko, kad tai ver- 
tė „suktis jos smegenis“, tačiau meilužis įsitikinęs, 

kad viskas nebuvo taip geranoriška, kad ji mirtinai 
bijojo vyro. Bet galiausiai Delfina jau buvo beveik 
apsisprendusi reikalauti skyrybų. Ji norėjo bent pa- 
bandyti pasikalbėti su Ogiustenu Luji. Nežinia, ar ji 
tai padarė, ar ne. Žodžiu, dviejų žmonių priešiškumas 
drasko akis. Meilužis nesupyktų, jei Le Nermoras 
būtų paguldytas ant menčių. 

— Visa tai gali būti tiesa, - tarė Danglaras. 

- Aš irgi taip manau. 

- Trims žmogžudysčių naktims Le Nermoras netu- 
ri alibio. Jeigu jis norėjo nusikratyti žmonos, kol ji dar 
nepakėlė maišto, jis galėjo griebtis skritulių žmogaus 
suteiktos progos. Jis neryžtingas, jis pats mums tai 
prisipažino. Ne iš tų, kurie rizikuotų. Kad apkaltintų 
maniaką ir sudarytų serijinių nusikaltimų įspūdį, jis 
įvykdė dvi atsitiktines žmogžudystes, o po to nužudė 
savo žmoną. Pasiekė, ko norėjo. Farai ieško skritulių 
žmogaus, 0 jį palieka ramybėj. Jis gauna palikimą. 

— Pavojingi spąstai? Tikrai farus reikia laikyti vi- 
siškais idiotais. 

— Viena vertus, tarp farų sutinki tiek pat idiotų, 
kaip bet kur kitur. Kita vertus, siaurapročius galėtų pa- 
traukti gudrybė. Sutinku, kad Le Nermoras neatrodo 
siauraprotis. Bet gali pasitaikyti sąmonės užtemimų. 
Tai pasitaiko. Ypač kai kurstomi meilės planai. O Del- 
fina Le Nermor? Ką ji veikė tokiu laiku lauke? 

— Meilužis sako, kad ji turėjo visą vakarą likti na- 
mie. Grįžęs jis nustebo, kad jos nėra. Jis pamanė, kad 
ji nuėjo nusipirkti cigarečių į dar neuždarytą Bartolė 
tabako barą. Kai pritrūkdavo, ji dažnai ten eidavo. Vė- 
liau jis įsivaizdavo, kad jai bus paskambinęs jos vyras. 

Jis nedrįso skambinti Le Nermorui ir nuėjo miegoti. 
O šį rytą jį prikėliau aš. | 

— Le Nermoras galėjo pastebėti skritulį, tarkime, 
apie vidurnaktį. Po to jis išsikviečia žmoną ir ją pa- 
pjauna vietoje. Manau, kad Le Nermoro popieriai ne- 
labai kokie. Ką galvojate apie tai? 

Aplink lėkštę Adamsbergas buvo pribarstęs tru- 
pinių. Danglarui, kuris valgydavo rūpestingai, dėl to 
spaudė širdį. 

— Ką galvoju apie tai? - tarė Adamsbergas, pakel- 
damas galvą. - Nieko. Aš galvoju apie skritulių žmogų. 
Jau turėtumėte tai žinoti, Danglarai. 


Le Nermoras buvo sulaikytas ir jo nesibaigiančios 
apklausos prasidėjo pirmadienio rytą. Danglaras ne- 
slėpė, kad viskas ėjo prieš jį. 

Adamsbergas paliko laisvas rankas Danglarui, ku- 
ris į tikslą šaudė be gailesčio. Senas Žmogus atrodė 
bejėgis gintis. Kiekvieną jo bandymą pasiteisinti iš- 
kart sugniuždydavo Danglaro kandumas. Bet tuo pat 
metu Adamsbergas aiškiai matė, kad Danglarui buvo 
gaila aukos. 

Adamsbergas nieko panašaus neišgyveno. Jis iš 
pirmo žvilgsnio pajuto neapykantą Le Nermorui ir nė 
už ką pasaulyje nenorėjo, kad Danglaras jo paklaustų 
kodėl. Taigi jis nieko nesakė. 

Danglaro apklausa buvo vykdoma kelias dienas. 

Kartais Adamsbergas įeidavo į Danglaro kabine- 
tą ir žiūrėdavo. Įspraustas į kampą, įgąsdintas jam 

metamų kaltinimų, senas vyras gniužo akyse. Jis ne- 
bemokėjo atsakyti net į paprasčiausius klausimus. Ne, 
jis nežinojo, kad Delfina nebuvo parašiusi testamento. 
Jis visada buvo įsitikinęs, jog viskas atiteks jos seseriai 
Klarai. Jam patiko Klara, ji kapstėsi gyvenime viena su 
trimis vaikais. Ne, jis nežinojo, ką veikė žmogžudysčių 
naktimis. Jis turėjo dirbti, paskui miegoti kaip visais 
vakarais. Danglaras jam šaltai paprieštaraudavo: Mad- 
lenos Šatlen žmogžudystės naktį budinti vaistininkė 
mačiusi Le Nermorą išeinantį iš namų. Sutriuškintas 
Le Nermoras aiškinosi, kad tai - galimas dalykas, kad 
kartais jis išeidavo iš automato parsinešti cigarečių 
pakelio: „Aš nuplėšdavau popierių ir turėdavau ta- 
bako pypkei. Mudu su Delfi visada daug rūkėme. Ji 
bandė mesti. Aš ne. Per daug vienatvės tame dideliame 
barake.“ 

Ir vėl mojuoja rankomis, gniūžta. Bet iš akių gi- 
lumos matėsi, kad nepaisant visko, dar tęs kovą. Iš 
Prancūzijos kolegijos profesoriaus neliko nieko dau- 
giau, tik senėkas, kuris atrodė sužlugęs ir kuris, nepa- 
isydamas sveiko proto, nėrėsi iš kailio, kad išsisuktų 
nuo bausmės, kuri atrodė neišvengiama. Gal kokį 
tūkstantį kartų jis pakartojo: „Betgi tai negaliu būti 
aš. Aš mylėjau Delfi.“ 

Vis labiau įsijausdamas Danglaras be perstojo 
spaudė, nepraleisdamas nė vieno įtartino fakto. Jis 
netgi leido žurnalistams pasigriebti keletą naujienų, 
kurios atsidūrė pirmose skiltyse. Nepaisant Marže- 
lono, kuris kartais mokėdavo būti švelnus, padrą- 
sinimų, seniui pavykdavo tik vos ne vos prisiliesti 
prie jam atneštų pietų. Jis nebesiskuto, net tada, kai 

iš apklausų grįždavo miegoti namo. Regėdamas šį 
senį, vis dėlto turintį velnišką galvą, kad apsigintų, 
taip greitai smunkantį, Adamsbergas stebėjosi. Dar 
niekada jis nebuvo matęs, kad žmogus taip greitai 
palūžtų. 

Ketvirtadienį visiškai apdujusio Le Nermoro kojos 
iš tikrųjų drebėjo. Teisėjas pareikalavo apkaltinimo, 
ir Danglaras jam pranešė šią žinią. Le Nermoras ilgai 
nieko nesakė kaip aną naktį namie, lyg svertų visus 
„už“ ir „prieš“. Ir lygiai taip pat Adamsbergas Dangla- 
rui davė ženklą jokiu būdu nesikišti. 

Paskui Le Nermoras pasakė: 

- Duokite man kreidos. Mėlynos kreidos. 

Kadangi niekas nepajudėjo, šiek tiek valdingiau 
pridūrė: 

— Paskubėkite. Aš paprašiau kreidos. 

Danglaras išėjo ir rado jos gabalėlį Florencijos 
stalčiuje. Jame galėjai rasti visko. 

Su nusilpusio žmogaus atsargumu Le Nermoras 
atsikėlė ir paėmė kreidą. Stovėdamas prieš baltą sieną 
jis dar keletą akimirksnių pagalvojo. Ir paskui labai 
greitai didelėmis raidėmis užrašė: „Viktorai, piktas 
likimas, ką tu veiki lauke?“ 

Adamsbergas nekrustelėjo. Jis šito laukė jau nuo 
vakar. 

- Danglarai, suraskite Mionjė, - tarė jis. - Manau, 
kad jis kažkur čia. 

Kol Danglaro nebuvo, skritulių žmogus atsisuko į 
Adamsbergą, nusprendęs nuo jo nenuleisti akių. 

- Laba diena, - tarė Adamsbergas. - Jau seniai 
jūsų ieškojau. 

į jo nemalonių bruožų veidą, kuris po prisipažinimo 
vėl įgavo ryžto. 

Įkandin Danglaro į kabinetą įėjo grafologas Mionjė. 
Jis įsižiūrėjo į didelį, per visą sieną nutįsusį užrašą. 

- Gražus prisiminimas jūsų kabinetui, Danglarai, - 
sumurmėjo jis. - Taip, tai ta pati rašysena. Jos nepa- 
mėgdžiosi. 

- Ačiū, - tarė skritulių žmogus, Danglarui grąžin- 
damas kreidą. - Jeigu norite, pateiksiu ir kitų įrody- 
mų. Savo užrašus, valandas, kada išeidavau naktimis, 
kryžiukų nusėtą Paryžiaus planą, daiktų sąrašą, viską, 
ko panorėsite. Suprantu, kad tikiuosi per daug, bet 
norėčiau, kad tai neiškiltų į viešumą. Norėčiau, kad nei 
mano studentai, nei mano kolegos niekada nesužino- 
tų, kas aš esu. Manau, kad tai neįmanoma. Galiausiai 
dabar viskas keičiasi, ar ne? 

- Taip, - sutiko Danglaras. 

Le Nermoras, atgavęs šiek tiek jėgų, atsistojo ir 
sutiko paimti alaus. Vis praeidamas pro savo didelį 
grafitį jis vaikščiojo kabinete pirmyn atgal nuo lango 
prie durų. 

— Neturėjau kitos išeities, tik jums tai pasakyti. 
Prieš mane buvo per daug įkalčių. Dabar viskas kitaip. 
Jūs puikiai suprantate, kad jeigu būčiau norėjęs nu- 
žudyti žmoną, to nebūčiau padaręs viename iš savo 
paties skritulių ir net nepasistengęs pakeisti rašysenos. 
Tikiuosi, kad su tuo sutinkate. 

Jis gūžtelėjo pečiais. 

— Dabar nebeverta tikėtis tos vietos Akademi- 
joje. Ir nebeverta rengti paskaitų kitiems metams. 

Kolegija manęs nenorės, ir tai normalu. Bet aš netu- 
rėjau pasirinkimo. Vis dėlto manau, kad savo ruožtu 
iš to ir laimėjau. Visa kita dabar jums išsiaiškinti. Kas 
manimi pasinaudojo? Nuo pat pirmo lavono, rasto 
mano apskritime, aš stengiuosi suprasti, aš grumiuosi 
šituose nelemtuose spąstuose. Aš labai išsigandau, kai 
sužinojau apie pirmą žmogžudystę. Jums jau sakiau, 
kad nesu ryžtingesnis nei kiti. Atvirai tariant, gal net 
mažiau. Nusikankinau, stengdamasis suprasti. Kas 
tai padarė? Kas mane sekė? Kas paguldė tos moters 
lavoną į mano skritulį? Ir jeigu aš po kelių dienų vėl 
ėmiausi skritulių, tai ne dėl to, kad kaip sako spauda, 
jus provokuočiau. Toli gražu ne. Aš tikėjausi pastebė- 
ti tą, kuris mane seka, nustatyti žudiką ir išsiteisinti. 
Kol apsisprendžiau, man prireikė kelių dienų. Prieš 
leisdamasis būti vieną naktį sekamas žmogžudžio, 
kiekvienas, ypač toks bailus žmogus kaip aš, dvejoja. 
Bet aš žinojau, kad jeigu jūs mane išknisite, aš niekaip 
neišvengsiu kaltinimo žmogžudyste. Šitai ir numatė 
žudikas: aš užmokėsiu už jį. Tad kova vyko tarp jo ir 
manęs. Mano gyvenime tai buvo pirmoji kova. Dėl to 
aš nesigailiu. Vienintelis dalykas, kurio nenumačiau, 
buvo tai, kad jis griebsis mano žmonos. Visą naktį 
po jūsų apsilankymo klausiau savęs, kodėl jis šitai 
padarė. Ir radau tik vieną paaiškinimą: policija vis 
manęs nepagavo, 0 tai prieštaravo žudiko planams. 
Taigi jis padarė šitai, jis nužudė Delf, kad jūs prisi- 
kastumėt iki manęs, kad jūs mane sulaikytumėt ir 
kad jis liktų ramus. Galbūt taip, ar ne? 
— Galimas dalykas, - tarė Adamsbergas. 

— Bet jo klaida ta, kad bet kuris jūsų psichiatras 
pasakys, jog aš sveiko proto. Iš tikrųjų, neurotikas 
būtų galėjęs nužudyti du kartus ir galiausiai griebtis 
savo paties žmonos. Bet ne aš. Aš nesu beprotis. Ir 
aš niekada nebūčiau nužudęs Delfi viename iš savo 
skritulių. Delfi. Jei ne tie mano prakeikti skrituliai, ji 
būtų gyva. 

— Jeigu jūs sveiko proto, - paklausė Danglaras, - 
kam braižyti tuos prakeiktus skritulius? 

— Kad man priklausytų pamesti daiktai, kad jie 
man jaustųsi dėkingi. Ne, aš blogai paaiškinau. 

— Tikrai, nesuprantu, - tarė Danglaras. 

- Tiek to, - pasakė Le Nermoras. - Pabandysiu 
parašyti, gal bus lengviau. 

Adamsbergas galvojo apie Matildos apibūdinimą: 
„Mažas žmogus, neturintis ir trokštantis galios, kaip 
jis išsisuks?“ 

- Suraskite jį, - vėl su širdgėla prabilo Le Nermoras. - 
Suraskite tą žudiką. Ar tikite, kad jums pavyks? 

- Jeigu jūs mums padėsite, - pasakė Danglaras. — 
Tarkime, ar jūs pastebėjote ką nors, kas jus sekdavo, 
kai išeidavote? 

- Nelaimė, bet nemačiau nieko labai tikslaus. 
Prieš du ar tris mėnesius pasitaikydavo, kad mane 
sekdavo moteris. Tada, tai buvo gerokai prieš pirmąją 
žmogžudystę, man tai beveik nerūpėjo. Bet man ji 
vis dėlto. pasirodė keista, taip pat simpatiška. Man 
atrodė, kad ji mane iš tolo drąsina. Iš pradžių ja ne- 
pasitikėjau, bet vėliau džiaugdavausi ją matydamas. 
Bet ką jums apie ją pasakyti? Man regis, kad ji buvo 

brunetė, gana aukšta, atrodo, graži ir nebejauna. Ne- 
galiu pateikti daugiau detalių, bet tai buvo moteris, 
tuo esu įsitikinęs. 

- Taip, - tarė Danglaras, - mes ją pažįstame. Kiek 
kartų ją matėte? 

— Daugiau nei dešimt. 

—- O po pirmos žmogžudystės? 

Le Nermoras sudvejojo, lyg bjaurėtųsi prisiminti. 

- Taip, - tarė jis, - du kartus kažką mačiau, bet 
tai nebebuvo ta pati moteris. Tai buvo kažkas kitas. 
Kadangi bijojau, aš vos ne vos atsigręždavau ir kai tik 
skritulys būdavo baigtas, iškart skuosdavau. Neturėjau 
drąsos iki galo įgyvendinti savo plano - atsigręžti ir 
vytis jį, kad pamatyčiau veidą. Tai buvo... nedidelis 
siluetas. Keista būtybė, neapibūdinama, nei vyras, nei 
moteris. Matote, aš nieko nežinau. 

— Kodėl visąlaik jūs su savimi turėdavote krepšį? - 
įsiterpė Adamsbergas. 

— Krepšį, - tarė Le Nermoras, - su savo popieriais. 
Po skritulių aš kiek įkabindamas lėkdavau į metro. 
Ir aš būdavau toks susinervinęs, kad man reikėdavo 
skaityti, vėl pasinerti į užrašus, vėl pasijausti profe- 
soriumi. Nežinau, kaip geriau paaiškinti. Ką jūs dabar 
ketinate su manimi daryti? 

— Galimas dalykas, kad jus paleisime, - tarė 
Adamsbergas. - Tardytojas nerizikuos padaryti tei- 
sinės klaidos. 

— Savaime aišku, - tarė Danglaras. - Dabar viskas 
kitaip. 

Le Nermoras jautėsi geriau. Jis paprašė cigaretės 
ir ją ištuštino į pypkę. 

— Tai paprasčiausias formalumas, bet nepaisant 
visko, aš norėčiau apsilankyti jūsų namuose, - tarė 
Adamsbergas. 

Danglaras, niekada nematęs, kad Adamsbergas 
skirtų laiko paprastiems formalumams, į jį pažiūrėjo 
nesuprantančiomis akimis. 

— Darykite, kaip išmanote, - tarė Le Nermoras. - 
Tik ko gi jūs ieškote? Aš jums sakiau, kad pateiksiu 
visus įrodymus. 

— Aš tai puikiai žinau. Jumis pasitikiu. Tačiau aš 
neieškau ko nors apčiuopiamo. O dabar reikėtų, kad 
jūs visa tai surašytumėte su Danglaru kaip liudytojo 
parodymus. (Būtinai?) 

— Garbingai, komisare. Kaip „skritulių žmogus, 
kuo aš rizikuoju? 

— Mano galva, nelabai kuo, - tarė Adamsbergas. - 
Kalbant paprastai, nei kėlėte triukšmą naktį, nei trik- 
dėte viešąją ramybę. Jūs nekaltas dėl to, kad kažkam 
įkvėpėte žmogžudystės idėją. Mes ne visada atsakingi 
už idėjas, kurias įkvepiame kitiems. Jūsų manija - trijų 
mirčių priežastis, bet jūs dėl to nekaltas. 

— Nė į galvą nebūtų galėję ateiti. Apgailestauju, — 
sumurmėjo Le Nermoras. 

Adamsbergas išėjo, nepasakęs nė žodžio, ir Dan- 
glaras ant jo pyko, kad šiam vyrui neparodė nė krislo 
žmoniškumo. Jis buvo matęs, kaip komisaras daro 
viską, kad nepatiktų visokiems prašalaičiams ir be- 
pročiams. O šiandien jis neparodė nė krislo žmoniš- 
kumo seniui. 

Kitą rytą Adamsbergas pareikalavo dar sykį pa- 
simatyti su Le Nermoru. Danglaras paniuro. Jis būtų 
norėjęs, kad prie senio nebesikabinėtų. Ir Adamsber- 
gas jį kviečiasi paskutinę minutę, kai pastarosiomis 
dienomis beveik nesikišo. 

Taigi Le Nermoras vėl buvo pakviestas. Į komi- 
sariatą jis įėjo nedrąsiai, dar šiek tiek svyruodamas, 
išblyškęs. Danglaras jį stebėjo. 

- Jis pasikeitė, - sušnabždėjo jis Adamasbergui. 

- Aš nieko nežinau, - atsakė Adamsbergas. 

Le Nermoras prisėdo ant užpakalio kraštelio ir 
paprašė leisti rūkyti pypkę. 

— Aš galvojau šią naktį, - tarė jis, kišenėse naršy- 
damas degtukų. - Visą naktį. Ir dabar man nusispjaut, 
kad visi žinos teisybę apie mane. Aš susitaikau su ap- 
gailėtinu skritulių žmogaus personažu, kaip mane va- 
dina spauda. Iš pradžių, kai pradėjau, man atrodė, kad 
šitai man teikia daug galios. Iš tikrųjų, spėju, buvau 
tuščiagarbis ir groteskiškas. Ir paskui viskas subyrėjo. 
Tos dvi žmogžudystės. Ir mano Delfi. Kuriems galams 
visa tai slėpti nuo savęs? Kuriems galams, dangstant 
nuo kitų, bandyti pataisyti ateitį, kurią aš, kad ir kaip 
būtų, sugadinau, sužlugdžiau? Ne. Aš buvau skritulių 
žmogus. Juo blogiau man. Dėl to, dėl mano „frustra- 
cijų , kaip sako Verkor-Lori, - trys mirtys. Ir Delfi. 

Jis rankomis susiėmė galvą, ir Danglaras su Adams- 
bergu tylomis laukė, vienas į kitą nežiūrėdami. Ir 
paskui senis Le Nermoras pasitrynė akis lietpalčio 
rankovės kraštu kaip koks klajoklis, tarsi atsisakytų 

viso to prestižo, kuriam susikurti paaukojo metų 
metus. 

— Taigi neverta jūsų maldauti meluoti spaudai, - 
įtempęs jėgas, vėl prabilo jis. - Man regis, kad verčiau 
nuryti tai, kas aš esu ir ką padariau, užuot mosavus 
šituo prakeiktu profesoriaus krepšiu, kad prisideng- 
čiau. Bet kadangi aš vis dėlto bailus, dabar, kai visi vis- 
ką sužinos, norėčiau palikti Paryžių. Suprantate, gat- 
vėse susitinku per daug pažįstamų veidų. Jeigu leisite, 
norėčiau pasitraukti į savo kaimą. Nepakenčiu kaimo. 
Namą nupirkau Delfi. Jis man bus prieglauda. 

Le Nermoras laukė atsakymo, pypkės galvute glos- 
tydamas skruostą, susirūpinęs ir nelaimingas. 

— Jūs turite visišką teisę, - tarė Adamsbergas. - Pa- 
likite man savo adresą, tai viskas, ko aš prašau. 

— Dėkui. Manau, kad galėsiu ten įsikurti po poros 
savaičių. Viską išparduodu. Su Bizantija baigta. 

Adamsbergas vėl patylėjo prieš paklausdamas: 

— Tikiuosi, jūs nesergate diabetu? 

- Keistas klausimas, komisare. Ne, aš nesergu di- 
abetu. Ar tai... jums svarbu? 

— Pakankamai. Aš jus pakamuosiu paskutinį sykį, 
bet tai kvailas menkniekis. Tačiau šio kvailo menknie- 
kio paaiškinti nepavyksta, ir aš tikiuosi, kad jūs man 
padėsite. Visi jus pastebėję liudytojai kalba apie kvapą, 
kurį jūs paliekate įkandin savęs. Vieniems - supuvusio 
obuolio, kitiems - acto ar likerio. Iš pradžių maniau, 
kad jus kankina diabetas, jūs galbūt žinote, kad tokie 
ligoniai turi lengvą rūgimo kvapą. Bet tai - ne jūsų 
atvejis. Jūs man atsiduodate tik šviesiu tabaku. Tad 
pamaniau, kad šis kvapas sklinda, be abejonės, nuo 

jūsų drabužių ar sieninės drabužių spintos. Aš sau 
leidau vakar pas jus išuostyti visas drabužines, spintas, 
skrynias, komodas ir visus drabužius. Nieko. Senos 
medienos kvapas, dažų kvapas, pypkių, knygų, net 
kreidos kvapas, bet nieko rūgštaus, nieko iš fermen- 
tacijos. Aš nusivyliau. 

— Ką turėčiau jums pasakyti? - paklausė šiek tiek 
suglumęs Le Nermoras. - Koks tiksliai jūsų klausi- 
mas? 

— Kaip jūs šitai paaiškintumėte? 

- Aš nežinau! Niekada šito kvapo nepajutau. Man 
netgi gėda tai sužinoti. 

- Galbūt aš galiu paaiškinti. Šis kvapas ateina iš 
kitur, iš spintos, kuri yra ne pas jus namie ir kurioje 
jūs sudedate savo skritulių žmogaus drabužius. 

— Savo skritulių žmogaus drabužius? Betgi aš ne- 
turiu specialios aprangos! Aš dar nepriėjau iki to, kad 
tam įsitaisyčiau kostiumą! O ne, komisare. Tarp kitko, 
jūsų liudytojai jums irgi turėjo pasakyti, kad būdavau 
apsirengęs paprastai, kaip šiandien. Aš beveik visada 
vilkiu tais pačiais drabužiais: flanelinėmis kelnėmis, 
baltais marškiniais, švarku su ševronais ir lietpal- 
čiu. Beveik niekada nesirengiu kitaip. Kodėl būčiau 
turėjęs, išėjęs iš namų švarką su ševronais, nueiti „ki- 
tur',kad apsivilkčiau kitu, ir dar blogai atsiduodančiu 
švarku? 

— Kaip tik šitai man ir įdomu. 

Le Nermoro išraiška vėl buvo apgailėtina, ir Dan- 
glaras dar sykį dėl to supyko ant Adamsbergo. Pasiro- 
do, komisaras kankinti mokėjo ne taip ir blogai. 

— Norėčiau jums padėti, - kone sumekeno Le Ner- 
moras, - bet čia jūs iš manęs reikalaujate jau per daug. 
Neįstengiu suprasti šitos kvapo istorijos ir kodėl tai 
įdomu. 

— Gali būti, kad tai neįdomu. 

- Gal įmanoma, kad veikdamas su įkarščiu, nes 
skrituliai man sukeldavo daug emocijų, aš galėjau 
paskleisti tam tikrą „baimės kvapą“. Tai įmanoma. 
Atrodo, kad taip būna. Kai po to atsidurdavau metro, 
būdavau permirkęs prakaitu. 

— Nieko tokio, - tarė Adamsbergas, paišydamas 
tiesiai ant stalo, - užmirškite tai. Kartais man kyla 
įkyrių kvailų minčių. Aš jus paleisiu, pone Le Ner- 
morai. Tikiuosi, kad savo kaime jūs rasite ramybę. 
Kartais ją randi. 

Ramybė kaime! Susierzinęs Danglaras garsiai atsi- 
kvėpė. Šiaip ar taip, šį rytą komisaras jį erzino viskuo — 
savo beprasmėmis gudrybėmis, savo nereikalingais 
klausinėjimais, pagaliau savo banalybėmis. Jau dabar 
jis užsimanė taurės baltojo vyno. Per anksti. Labai per 
anksti, dėl Dievo meilės, susilaikyk. 

Le Nermoras jiems nusišypsojo tragiška šypsena, 
ir Danglaras pabandė jį padrąsinti, labai stipriai pas- 
pausdamas ranką. Bet Le Nermoro ranka liko glebi. 
Jam galas, pamanė Danglaras. 

Adamsbergas atsistojo, kad pažiūrėtų, kaip Le 
Nermoras tolsta koridoriumi su savo juodu krepšiu, 
nelabai tiesia nugara, dar liesesnis nei kada nors. 

— Vargšas, - tarė Danglaras. - Jam amen. 

- Jau geriau jis sirgtų diabetu, - tarė Adamsbergas. 

Rytmečio pabaigą Adamsbergas praleido skaity- 
damas „Ideologiją ir visuomenę valdant Justinianui". 
Danglaras, beveik tiek pat nualintas, kiek jo auka per 
kovą su skritulių žmogumi, būtų norėjęs, kad Adams- 
bergas pagaliau liautųsi apie tai galvojęs ir imtųsi tirti 
kitaip. Jis jautėsi toks persisotinęs Ogiustenu Luji 
Le Nermoru, kad už nieką pasauly nebūtų įstengęs 
perskaityti bent vieną jo eilutę. Jam būtų atrodę, jog 
sulig kiekvienu žodžiu regi link savęs palinkstant 
sutrikusius Bizantijos žinovo bruožus ir jo stinglų 
drumstai mėlyną žvilgsnį, jam priekaištaujantį dėl 
jo kietumo. 

Danglaras grįžo apie pirmą valandą. Adamsbergas 
tebeskaitė. Jis prisiminė komisarą sakius, kad jis visus 
žodžius skaito vieną po kito. Adamsbergas nepakėlė 
galvos, bet Danglarą įeinant išgirdo. 

- Prisimenate madų žurnalą, kuris buvo ponios Le 
Nermor krepšyje, Danglarai? 

- Tą, kurį jūs vartėte furgonėlyje? Jis dar turėtų 
būti laboratorijoje. 

Adamsbergas paskambino ir paprašė, kad jam at- 
neštų žurnalą, jei darbas su juo buvo baigtas. 

— Kas jums neduoda ramybės, komisare? - pasi- 
teiravo Danglaras. 

— Nežinau. Yra mažiausiai trys dalykai, kurie man 
neduoda ramybės: supuvusio obuolio kvapas, gerasis 
gydytojas Žeraras Pontjė ir šis madų žurnalas. 

Adamsbergas kiek vėliau vėl pasikvietė Danglarą. 
Rankoje jis laikė mažą lapelį. 

- Tai traukinių tvarkaraštis, - tarė Adamsbergas. - 
Vienas į Marsiji, gerojo gydytojo Pontjė tėviškę, iš- 
važiuoja po penkiasdešimt penkių minučių. 

- Bet kodėl jus taip domina gydytojas? 

— Dėl to, kad jis - vyras. 

— Vėl ta pati istorija? 

- Aš jums sakiau, Danglarai, esu lėtapėdis. Ar ma- 
note, kad galite spėti į šį traukinį? 

- Šiandien? 

— Malonėkite. Aš noriu žinoti viską apie gerąjį gy- 
dytoją. Ten jūs rasite žmonių, kurie jį pažinojo jauną, 
prieš jam išvažiuojant ir įsitaisant kabinetą Paryžiuje. 
Paklausinėkite juos. Aš noriu žinoti. Viską. Kažkas 
mums prasprūdo. “ 

— Bet kaip aš galiu klausinėti žmonių, neturėdamas 
nė menkiausio supratimo apie tai, ko jūs ieškote? 

— Važiuokite ir užduokite visus įmanomus pasau- 
lyje klausimus. Aš jumis pasitikiu. Ir nepamirškite 
man paskambinti. 

Adamsbergas atsisveikino su Danglaru ir visiš- 
kai užsimiršęs išėjo susirasti ko nors pavalgyti. Savo 
šaltus pietus jis čiaumojo pakeliui į Nacionalinę bib- 
lioteką. 

Prie įėjimo į biblioteką jo senos juodos medžiagos 
kelnės ir marškiniai, atraitoti iki alkūnių, nepadarė 
gero įspūdžio. Jis parodė savo pažymėjimą ir pasakė, 
kad nori susipažinti su visais Ogiusto Luji Le Nermoro 
darbais. 

Danglaras į Marsiji stotį atvyko 18.10. Laikas, kai 
užeigoje išmuša baltojo vyno valanda. Marsiji buvo 
šešios kavinės, jis visose apsilankė ir sutiko nema- 
žai senių, kurie galėjo papasakoti apie Žerarą Pontjė. 
Bet tai, ką jie pasakojo, jo visiškai nedomino. Jauno 
Žeraro gyvenimas jam atrodė nuobodus - jame ne- 
buvo jokios didesnės kliauties. Danglarui atrodė, kad 
būtų geriau patyrinėti jo mediko karjerą. Niekada 
negali žinoti, - eutanazija, diagnostikos klaida... Gali 
atsitikti daugybė dalykų. Bet Adamsbergas reikalavo 
ne to. Komisaras jį atsiuntė čia, kur niekas nežinojo, 
ką veikė Pontjė po to, kai jam sukako dvidešimt ket- 
veri metai. 

Apie dešimtą valandą vakaro jis šlaistėsi vienas 
po Marsiji, apsvaigęs nuo vietinio vyno ir nieko ne- 
sužinojęs. Jis nenorėjo grįžti į Paryžių tuščiomis ran- 
komis. Jam rūpėjo dar pabandyti, bet mintis naktį 
praleisti čia džiaugsmo nekėlė. Danglaras paskambino 
vaikiščiams, kad palinkėtų labos nakties. Paskui jis 
nuėjo paskutiniojo kavinės šeimininko duotu adresu, 
kur turėjo rasti nakvynę pas privatininką. Privatinin- 
kas buvo sena ponia, kuri jam įpylė dar vieną taurę 
vietinio vyno. Danglaras panoro išpažinti visus savo 
rūpesčius jos senam ir labai gyvam žvilgsniui. 


Niekam apie tai neprasitardama, Matilda visą sa- 
vaitę kraustėsi iš proto. Pirmiausia jai nepatiko, kai 

išgirdo Šarlį grįžtant pusę antros nakties, o pabudusi 
sužinojo apie naują moters žmogžudystę. Nieko ne- 
pagerino ir tai, kad visą kitą vakarą Šarlis krizeno, 
piktas kaip kandis. Išsikankinusi ji iššveitė jį už durų, 
sakydama sugrįžti, kai nusiramins. Tai jai kėlė neri- 
mą, nevertėjo nuo savęs šito slėpti. O Klėmansa ap- 
siašarojusi grįžo vidury tos pačios nakties. Visiškai 
sukežusi. Matilda veltui valandą bandė ją nuraminti. 
Paskui visiškai išsinervinusi Klėmansa sutiko, kad jai 
reikia pakeisti aplinką, padaryti pauzę tarp skelbimų. 
Skelbimai buvo per daug sunku. Matilda tučtuojau 
pritarė ir ją pasiuntė į Trispyglę dyglę, kad susidėtų 
lagaminą ir pailsėtų prieš kelionę. Ji ant savęs pyko, 
nes girdėdama rytą išeinant Klėmansą, kuri bandė 
jos nepažadinti, atsargiai lipdama laiptais, galvojo: 
„atsikračiau keturioms dienoms“. Klėmansa pažadėjo 
grįžti į Trispyglę dyglę trečiadienį, kad baigtų rūšiuoti, 
ką pradėjusi. Jinai, be abejonės, nujautė, kad jos draugė 
siuvėja jos ilgai pas save nelaikys. Senoji Klėmansa 
buvo pakankamai įžvalgi. Kiek jai iš tikrųjų galėjo 
būti metų? - susidomėjo Matilda. Šešiasdešimt, sep- 
tyniasdešimt, galbūt daugiau? Bet jos tamsios akys su 
raudonais paakiais, jos smailūs dantys neleido nieko 
tiksliai įvertinti. 

Visą savaitę Šarlis piktai vaipėsi savo gražiu veidu, 
o Klėmansa negrįžo, kaip buvo žadėjusi. Diapozityvai, 
kuriuos ji tvarkė, dryksojo ant stalo. Šarlis pirmasis 
pasakė, kad tai kelia nerimą, bet kad nebūtų blogai, 
jei senė traukiny būtų prisikabinusi prie kokio nors 
vyro, kuris ją būtų nugalabijęs. Matilda apie tai susap- 
navo trumpą košmarą. Penktadienį, vis nesulaukdama 

grįžtant kirstukės, jau buvo kone pasiryžtanti ieškoti 
ir paskambinti siuvėjai. 

Ir Klėmansa vėl išdygo. „Po paraliais“, - tarė Šar- 
lis, įsitaisęs ant Matildos sofos ir pirštų galais ve- 
džiodamas po knygą Brailio raštu. Matildai vis dėlto 
palengvėjo. Bet matydama, kaip jiedu užgrobia jos 
kambarį, - jis, nuostabus, išsitiesęs ant jos sofos su 
ant kilimo paguldyta balta lazdele, ir ji, išsinerianti iš 
savo nailoninio palto, bet vis su berete ant galvos, - 
Matilda sau tarė, kad jos namuose kažkas negerai. 


Adamsbergas išvydo Danglarą įžengiant į kabinetą 
devintą valandą ryto su ant kaktos prispaustu pirštu, 
bet tikrai susijaudinusį. Visu savo dideliu kūnu jis 
sudribo į fotelį ir sunkiai alsavo. 

- Atleiskite, - tarė jis, - man trūksta oro, aš atbė- 
gau. Šį rytą sėdau į pirmąjį traukinį Marsiji. Neįmano- 
ma jums prisiskambinti, jūs miegojote ne namie. 

Adamsbergas skėstelėjo rankomis, lyg sakytų: „Ko 
gi jūs iš manęs norite, ne visada pasirenki lovas, ku- 
riose atsirandi.“ 

— Nuostabi sena ponia, pas kurią nakvojau, - tarė 
Danglaras tarp dviejų atokvėpių, - tikrai pažinojo 
jūsų gerąjį gydytoją. Taip artimai, kad jis jai atvirai 
pasipasakodavo. Tai manęs nestebina, ji iš tikro subtili 
moteris. Žeraras Pontjė buvo prisižadėjęs, kaip ji sakė, 
vaistininko dukrai, bjauriai ir turtingai. Jam reikėjo 
pinigų savo kabinetui atidaryti. Ir paskutinę minutę 
jis tuo pasišlykštėjo. Jis pats sau pasakė, kad jeigu taip 

gėdingai pradės, neverta tikėtis garbingos gydytojo 
karjeros. Tad jis spruko į krūmus ir paliko merginą 
kitą dieną po sužadėtuvių, jai bailiai adresuodamas 
trumpą laiškutį. Trumpai tariant, nieko labai rimta, ar 
ne? Nieko labai rimta, išskyrus merginos pavardę. 

— Klėmansa Valmont, - tarė Adamsbergas. 

— Tikrai taip, - tarė Danglaras. 

- Palydėkite mane, - tarė Adamsbergas, sutraišky- 
damas peleninėje vos pradėtą rūkyti cigaretę. 


Po dvidešimt minučių jie atsidūrė prieš Patriar- 
chų gatvės 44 numerio duris. Buvo sekmadienis, jo- 
kio triukšmo. Paskambinus telefonspyne Klėmansai, 
niekas neatsakė. 

— Pabandykite Matildai Forestjė, - pasakė Adams- 
bergas, bent jau šįkart beveik įsitempęs iš nekantros. 

- Žanas Batistas Adamsbergas, - tarė jis į telefon- 
spynę. - Atidarykite, ponia Forestjė. Paskubėkite. 

Jie bėgte užbėgo į antrąjį aukštą, į Sparnuotę, ir 
ponia Forestjė jiems atidarė duris. 

— Man reikia viršutinio buto rakto, ponia Forestjė. 
Klėmansos rakto. Turite atsarginį? 

Nieko neklausdama Matilda nuėjo surasti ryšulio 
su užrašu „Trispyglė dyglė“. 

- Ašjus palydėsiu, - tarė ji rytą dar kimesniu balsu 
negu dieną. - Aš krausčiausi iš proto, Adamsbergai. 

Visi trys įžengė pas Klėmansą. Nebebuvo nieko. 
Jokio gyvybės pėdsako, nei rūbų ant pakabos, nei po- 
pierių ant stalų. 

— Ta bjaurybė paspruko, - tarė Danglaras. 

Adamsbergas vaikščiojo po kambarį, lėčiau nei 

kada nors, žiūrėjo į savo kojas, paskui praverdavo tuš- 
čią sieninę spintą, kokį stalčių, paskui vėl pajudėdavo 
į priekį. „Jis apie nieką negalvoja“, - tarė sau susier- 
zinęs Danglaras, ypač susierzinęs dėl to, kad jiems ne- 
pavyko. Jis būtų norėjęs, kad Adamsbergas pratrūktų 
iš pykčio, kad jis veiktų ir reaguotų, blaškytųsi, duotų 
įsakymus, vienaip ar kitaip ištaisytų šį praradimą, bet 
nebuvo verta tikėtis, kad jis ko nors tokio griebtųsi. 
Priešingai, su savo gražia šypsena jis priėmė kavą, 
kurią jam pasiūlė sutrikusi Matilda. 

Adamsbergas iš jos paskambino į komisariatą 
ir kiek įmanoma tiksliau apibūdino Klėmansą Val- 
mont. 

- Perduokite šį požymių aprašymą visoms stotims, 
oro uostams, pasienio postams ir visoms žandarme- 
rijoms. Žodžiu, organizuokite įprastas gaudynes. Ir 
atsiųskite sargybinį šičia. Butas ir toliau turi būti se- 
kamas. 

Jis tyliai padėjo ragelį ir gėrė kavą, lyg nieko svar- 
baus nebūtų nutikę. 

— Reikia jus nuraminti. Jūs nekaip atrodote, - tarė 
jis Matildai. - Danglarai, pabandykite poniai Forestjė 
atsargiai paaiškinti viską, kas vyksta. Atsiprašau, kad 
to nedarau pats. Man atrodo, kad aš prastas aiškinto- 
jas. | 

- Jūs skaitėte laikraščiuose, kad Le Nermoras buvo 
išteisintas dėl žmogžudysčių ir kad jis - skritulių žmo- 
gus? - pradėjo Danglaras. 

- Žinoma, - tarė Matilda, - net ir jo nuotrauką mačiau. 
Tai tikrai žmogus, kurį aš sekiau ir kuris valgydavo 
tame mažame Pigalio restorane prieš aštuoneris me- 

tus. Nepavojingas! Aš nuilsau, šitai kartodama Adams- 
bergui! Pažemintas, nusivylęs, koks tik norite, bet ne- 
pavojingas! Aš tai sakiau, komisare! 

- Taip, jūs tai sakėte. O aš ne, - tarė Adamsbergas. 

— Būtent, - pabrėžė Matilda. - Bet kur dingo kirs- 
tukė? Kodėl jūs jos ieškote? Vakar ji grįžo iš kaimo, 
atkutusi, išsičiustijusi. Nesuprantu, dėl ko ji vėl išnešė 
kudašių. 

— Ji jums pasakojo apie sužadėtinį, kuris ją paliko 
neįspėjęs* 

— Šiek tiek, - pasakė Matilda. - Jos tai nepaveikė 
tiek, kiek galėtum manyti. Jūs vis dėlto nesileisite į 
kvailas psichoanalizes? 

- Kad reikia, - tarė Danglaras. - Tai Žeraras Pontijė, 
antroji auka. Jis buvo jos sužadėtinis prieš penkias- 
dešimt metų. 

- Jūs kliedite, - pasakė Matilda. 

— Ne, - tarė Danglaras. - Aš iš ten grįžtu, iš jų 
abiejų gimtojo kaimo. Ji ne iš Neuiji, Matilda. 

Adamsbergas lyg tarp kitko pastebėjo, kad Dan- 
glaras ponią Forestjė vadina „Matilda“. 

- Per penkiasdešimt metų įsiūtis ir beprotybė 
padarė savo. Artėdama prie gyvenimo, kuris jai at- 
rodė nenusisekęs, pabaigos, jinai galiausiai pasidavė 
kraujo troškimui. Skritulių žmogus buvo proga dabar 
arba niekad įgyvendinti savąjį planą. Ji niekada iš 
akių neišleido Žeraro Pontjė, kuris visą laiką sukosi 
jos galvoje. Ji paliko Neuiji ir, kad surastų skritulių 
žmogų, kreipėsi į jus, Matilda. Jūs vienintelė galėjote 
ją nuvesti iki jo. Ir iki skritulių. Pirmiausia ji nužudė 
tą stambią moterį, kurios nepažinojo, kad pradėtų 

„seriją . Paskui ji papjovė Pontjė. Pajuto tokį pasi- 
tenkinimą, kad ant jo visiškai padūko. Galiausiai, 
bijodama, kad tyrimas gana greitai atskleis skritulių 
žmogų ir kad bus per daug įsigilinta į gydytojo atvejį, 
ji nuleido kraują paties skritulių žmogaus žmonai 
Delfinai Le Nermor. Nuoseklumas įpareigoja, jinai 
ją sumaitojo taip pat, kaip Pontjė, kad nebūtų jokio 
skirtumo, dėl kurio mes atkrėiptume dėmesį į gy- 
dytoją. Išskyrus tai, kad jis - vyras. 

Danglaras metė žvilgsnį į Adamsbergą, kuris nieko 
nepasakė ir akimis parodė tęsti. 

— Jos paskutinė žmogžudystė mus nuvedė tiesiai 
prie skritulių Žmogaus, kaip ji ir tikėjosi. Bet Klė- 
mansos Valmont protas ir vingiuotas, ir paprastas. 
Būti skritulių žmogumi ir tuo pat metu savo žmonos 
žudiku - to jau buvo per daug. Tai neįmanoma, ne- 
bent būtum pamišėlis. Le Nermoras buvo paleistas. Ji 
tai išgirdo vakare per radiją. Išteisinus Le Nermorą, 
viskas galėjo pakrypti kitaip. Jos idealus planas dužo. 
Ji dar turėjo laiko pabėgti. Ir ji tai padarė. 

Priblokštos Matildos žvilgsnis šokčiojo nuo vie- 
no prie kito. Adamsbergas jai leido susigaudyti. Jis 
žinojo, kad tam prireiks šiek tiek laiko ir kad jinai 
ims prieštarauti. 

— Betgi ne, - tarė Matilda, - jai jokiais būdais ne- 
būtų užtekę jėgų! Jūs gi prisimenate, kiek tos mote- 
riškės tėra? 

- Yra tūkstančiai būdų nugalėti šią kliūtį, - pasa- 
kė Danglaras. - Gali ant šaligatvio apsimesti ligoniu, 
palaukti, kol susirūpinęs praeivis palinks prie tavęs, 

ir.jam trinktelti. Prisiminkite, Matilda, visos aukos iš 
pradžių buvo pritrenktos. 

„ - Taip, prisimenu, - tarė Matilda, nežinia kelintą 
kartą atmesdama standžias juodų plaukų sruogas, 
kritusias jai ant kaktos. - O gydytojas, kaip jai tai 
pavyko? 

— Labai paprastai. Jinai jį pasikvietė, kur norėjo. 

— Ir kodėl jis atėjo? 

- Tik pagalvokit! Paskambina jaunystės laikų drau- 
gas, jam jūsų reikia! Viską užmiršti ir bėgi. 

- Aišku, - tarė Matilda. - Jūs turite būti teisus. 

—- O žmogžudysčių naktimis ar ji buvo čia? Jūs 
prisimenate? 

- Tiesą sakant, ji dingdavo beveik visais vakarais, 
sakydavo - susitikti kaip aną naktį. Ji man suvaidino 
šėtonišką komediją! Kodėl jūs tylite, komisare? 

— Bandau mąstyti. 

— Ir kas iš to išeina? 

— Nieko. Bet aš prie to pripratęs. 

Matilda ir Danglaras susižvalgė. Truputį apgai- 
lestaudami. Bet Danglaras neturėjo ūpo kritikuoti 
Adamsbergą. Žinoma, Klėmansa pradingo. Bet vis 
dėlto Adamsbergui pavyko viską perprasti ir jį pa- 
siųsti į Marsiji. 

Adamsbergas nelauktai atsistojo, atsainiai moste- 
lėjo, padėkojo Matildai už kavą ir paprašė Danglaro, 
kad atsiųstų laboratorijos vyrukus į Klėmansos Val- 
mont butą. 

— Einu pasivaikščioti, - pridūrė jis, kad neišeitų 
tylomis, kad jiems paaiškintų ir jų neįskaudintų. 

Danglaras ir Matilda dar ilgai liko drauge. Jie ne- 
galėjo liautis kalbėję apie Klėmansą, stengėsi suprasti. 
Pabėgęs sužadėtinis, kankinančios skelbimų virtinės, 
neurozė, smailūs dantys, bjaurūs išgyvenimai, dvi- 
prasmybės. Kartais Danglaras užlipdavo pažiūrėti, ką 
veikia laboratorijos žmonės, o nusileidęs sakydavo: 
„Jie vonios kambary.“ Matilda vėl įpylė kavos, pras- 
kiestos drungnu vandeniu. Danglaras jautėsi gerai. Jis 
būtų mielai čia likęs visą gyvenimą, alkūnėmis pasi- 
rėmęs į stalą, kur plaukiojo žuvys, nušviestas brunetės 
Karalienės Matildos veido. Ji kalbėjo apie Adamsber- 
gą, klausė, kaip jam pavyko viską perprasti. 

— Neįsivaizduoju, - tarė Danglaras. - O juk aš 
mačiau, kaip jis veikia arba kartais nieko neveikia. 
Kartais nerūpestingas ir paviršutiniškas, lyg niekada 
gyvenime nebūtų buvęs faras, kartais tokiu iškreiptu, 
įtemptu, susirūpinusiu veidu, kad nieko aplink ne- 
girdėdavo. Bet susirūpinęs kuo? Štai koks klausimas. 

— Neatrodo, kad jis būtų patenkintas, - tarė Ma- 
tilda. 

— Teisybė. Kadangi Klėmansa pabėgo. 

- Ne, Danglarai. Adamsbergą pjauna kitas dalykas. 

Į kambarį įėjo Lekleras, laboratorijos darbuotojas. 

- Ateinu dėl atspaudų, inspektoriau. Nėra nė vieno. 
Arba ji viską išvalė, arba visąlaik mūvėjo pirštinėmis. 
Niekada dar to nemačiau. Bet lieka vonios kambarys. 
Aš radau sudžiūvusį kraujo lašą ant sienos, už kriauk- 
lės vamzdžio. 

Danglaras skubiai užkopė įkandin jo. 

- Ji turėjo kažką plauti, - tarė jis atsitiesdamas. - 
Galbūt pirštines, prieš jas išmesdama. Prie Delfinos 

jų neradome. Skubiai ištirkite šitai, Leklerai. Jei tai 
ponios Le Nermor kraujas, Klėmansai galas. 


Po keletos valandų tyrimas patvirtino, kad tai buvo 
Delfinos Le Nermor kraujas. Klėmansos medžioklė 
prasidėjo. 

Išgirdęs šią naujieną Adamsbergas liko rūškanas. 
Danglaras vėl prisiminė tris dalykus, kurie nedavė 
ramybės komisarui. Gydytojas Pontjė. Bet jis šitai su- 
tvarkė. Liko madų žurnalas. Ir supuvęs obuolys. Ne- 
abejotinai jam rūpėjo supuvęs obuolys. Ką tai dabar 
galėjo pakeisti? Danglaras pamanė, kad Adamsbergas 
sau kniso gyvenimą, tik kitu būdu nei jis saviškį. 
Jam atrodė, kad nepaisant atsainumo, Adamsbergas 
buvo radęs veiksmingą būdą, kaip niekada sau ne- 
leisti pailsėti. 


Durys tarp komisaro ir jo kabinetų didžiąją laiko 
dalį būdavo atidarytos. Adamsbergui nereikėdavo 
užsisklęsti, kad liktų vienas. Dėl to Danglaras įei- 
davo ir išeidavo, padėdavo bylas, jam perskaitydavo 
pranešimą arba atsisėsdavo valandžiukę pasikalbėti. 
Pasitaikydavo, o po Klėmansos pabėgimo vis daž- 
niau, kad Adamsbergas į nieką nekreipdavo dėmesio 
ir skaitydavo nepakeldamas akių į jį, bet šis nedė- 
mesingumas neužgaudavo, nes nebuvo tyčinis. Beje, 
Danglaro galva, tai buvo veikiau nusišalinimas nei 
nedėmesingumas. Kadangi Adamsbergas buvo dėme- 
singas. Tik kam? Tarp kitko, jis skaitydavo keistai: 

paprastai stovėdamas, rankas prispaudęs prie krūti- 
nės, žvilgsnį palenkęs į užrašus, išskleistus ant stalo. 
Taip prastovėti jis galėdavo valandų valandas. Dan- 
glarui, kasdien jaučiančiam kūno nuovargį, links- 
tančias kojas, buvo įdomu, kaip komisaras įstengia 
taip laikytis. 

Šiuo metu Adamsbergas stovėjo, žvelgdamas į 
mažą užrašų knygutę tuščiais lapais, atverstą ant jo 
darbo stalo. 

— Jau šešiolika dienų, - pasakė atsisėsdamas Dan- 
glaras. 

— Taip, - tarė Adamsbergas. 

Šį sykį jis atplėšė žvilgsnį nuo skaitomos knygutės 
ir nukreipė į Danglarą, betgi mažoje užrašų knygutėje 
nebuvo ką skaityti. 

— Tai nenormalu, - vėl prabilo Danglaras. - Mes 
turėjome ją rasti. Ji turi išeiti, valgyti, gerti, turi kur 
nors nakvoti. O jos aprašymas - visuose laikraščiuose. 
Ji negali mums išsprūsti. Ypač su tokia išvaizda. Ir vis 
dėlto faktas: išsprūsta. 

- Taip, - pasakė Adamsbergas. - Ji išsprūsta. Čia 
kažkas negerai. 

— Aš šitaip nesakyčiau, - tarė Danglaras. - Sa- 
kyčiau, kad mes per ilgai jos ieškome, tačiau mums 
galiausiai pavyks. Bet ta senė moka būti diskretiš- 
ka. Neuiji niekas jos per daug nepažinojo. Ką apie 
ją pasakė kaimynai? Kad ji niekam netrukdė, buvo 
savarankiška, nebuvo graži, visąlaik su ta savo su- 
knista berete ant galvos, pakvaišusi dėl skelbimų. 
Daugiau nieko. Ji ten išgyveno dvidešimt septyneris 
metus, ir niekas nežino, ar ji su kuo nors draugavo, 

ar turėjo kur išvažiuoti, niekas tiksliai neprisimena, 
kada ji išsikraustė. Atrodo, kad ji niekada neišvyk- 
davo atostogų. Yra žmonių, kurie taip pereina per 
gyvenimą ir niekas jų nepastebi. Nieko nuostabaus, 
kad ji baigė žmogžudyste. Bet tai - dienų klausimas. 
Mes ją rasime. 

— Ne. Čia kažkas negerai. 

- Kur paslaptis? 

— Šitai ir stengiuos sužinoti. 

Apimtas nevilties, Danglaras atsistojo trimis sun- 
kiais judesiais: liemuo, užpakalis, kojos, - ir apėjo 
kambarį. 

- Norėčiau pabandyti sužinoti, ką jūs bandote su- 
žinoti, - tarė jis. 

- Tiesą sakant, Danglarai, laboratorija gali pasiimti 
madų žurnalą. Aš baigiau. 

— Baigėte ką? 

Danglaras norėjo grįžti į savo kabinetą, iš anksto 
susierzinęs dėl šito nieko neduosiančio pokalbio, bet 
jis įtarė, kad Adamsbergas galvoje suka mintis, gal 
ir hipotezes, kurios žadina jo smalsumą. Net jeigu 
spėjo, kad šitos mintys nebuvo labai aiškios pačiam 
Adamsbergui. 

— Madų žurnale, - tarė jis, - buvo straipsnis, pasi- 
rašytas Delfinos Vitriuel vardu. Tai mergautinė Del- 
finos Le Nermor pavardė. Iš vyriausios redaktorės 
sužinojau, kad ji bendradarbiavo žurnale, dažnai kas 
mėnesį pateikdavo straipsnį apie tendencijas, madų 
pokyčius, susižavėjimą vertugadeno suknelėmis, ko- 
jinių siūles. 

- Ir tai jus sudomino? 

— Nepaprastai. Perskaičiau visą rinkinį. Tam man 
prireikė nemažai laiko. Ir dar supuvęs obuolys. Kai 
kas man pradeda aiškėti. 

Danglaras papurtė galvą. 

— Ir kas dar, supuvęs obuolys? - paklausė jis. — 
Neimsime priekaištauti Le Nermorui, kad nuo jo skli- 
do baimė! Po paraliais, kurių velnių dar sukti galvą 
dėl jo? 

— Man rūpi viskas, kas maža ir Žiauru. Jūs per 
daug prisiklausėte Matildos. Dabar jūs ginate skri- 
tulių žmogų. 

— Nieko panašaus. Paprasčiausiai aš užsiimu Klė- 
mansa, 0 jį palieku ramybėj. 

- Aš irgi užsiimu Klėmansa, tik Klėmansa. Bet tai 
nekeičia fakto, kad Le Nermoras yra šlykštus. 

- Komisare, reikia taupyti panieką, nes jos daug 
kam prireikia. Ir čia ne mano žodžiai. 

—- O kieno? 

- Šatobriano. 

- Ir vėl... Ką jis jums padarė? 

— Aiškiai kažką bloga. Bet pamirškim. Jei nuošir- 
džiai, komisare, ar jums tikrai atrodo, kad skritulių 
žmogus vertas tiek pagiežos? Vis dėlto tai iškilus is- 
torikas. 

- Dar pamatysim. 

- Aš tai palieku ramybėj, - tarė Danglaras, vėl atsi- 
sėsdamas. - Kiekvienam savo manijos. Man iš galvos 
neišeina Klėmansa. Aš turiu ją surasti. Ji kažkur yra, 
ir aš ją išknisiu. Tai neišvengiama. Tai logiška. 

- Bet, - šypsodamasis pasakė Adamsbergas, - pri- 
mityvi logika yra silpnapročių demonas. Ir čia ne 
mano žodžiai. 

- Ir kieno gi? 

— Tuo ir skiriuosi nuo jūsų: nežinau, kas šitai pa- 
sakė. Bet man patinka ši frazė, suprantate, ji man pa- 
ranki. Aš nelogiškas. Einu pasivaikščioti, Danglarai, 
man reikia. 


Adamsbergas vaikščiojo iki vakaro. Tai buvo 
vienintelis būdas, kurį jis rado savo mintims surū- 
šiuoti. Lyg einant mintys būtų suplakamos, tarsi da- 
lelytės skystyje. Sunkiausios nugrimzdavo į dugną, 
o smulkiausios likdavo paviršiuje. Galiausiai jis iš 
to nepadarydavo jokios išvados, bet susidėliodavo 
jo idėjų, sutvarkytų pagal svarbą, paveikslas. Pir- 
majame plane plūduriavo tokie dalykai kaip vargšas 
senis Le Nermoras, jo atsisveikinimas su Bizantija, 
pypkės kandiklis į priekinius dantis, net nepageltu- 
sius nuo tabako. Protezas. Paskui supuvęs obuolys, 
žudikė Klėmansa, dingstanti su savo juoda berete, 
savo nailoninėmis palaidinukėmis ir paraudusiais 
paakiais. 

Jis sustingo. Jauna moteris stabdė taksi. Buvo jau 
vėlu, jis matė neaiškiai, jis bėgo. Be reikalo, pavėlavo, 
taksi nuvažiavo. Jis liko čia, ant šaligatvio krašto, tan- 
kiai kvėpuodamas. Kodėl jis bėgo? Būtų buvę gerai 
pamatyti Kamilę, sėdančią į taksi, bet vis dėlto be 
bėgimo. Netgi nesiviliant ją pavyti. 

Švarko kišenėse jis suspaudė kumščius. Truputį 
susijaudinęs. Normalu. 

Normalu. Nėra reikalo iš to kurti istorijos. Išvysti 
Kamilę, nustebti, bėgti, - normalu truputį susijaudinti. 
Nuo staigmenos. Arba nuo greito bėgimo. Kiekvieno 
rankos drebėtų lygiai taip pat. 

Tarp kitko, ar tai tikrai buvo ji? Galbūt ir ne. Ji 
gyvena pasaulio gale. Reikia, kad ji gyventų pasaulio 
gale, tai būtina. Bet profilis, kūnas, laikymasis abiem 
rankomis įsikibus į stiklą, kalbantis su vairuotoju? Na, 
ir kas? Nieko ypatinga. Kamilė - kitame pasaulio gale. 
Dėl to nėra abejonių, taigi nėra reikalo sau kvaršinti 
galvos dėl šitos merginos ir šito taksi. 

O jeigu tai buvo Kamilė? Jeigu tai buvo Kamilė, jis 
jos nepavijo. Ir viskas. O ji sėdo į taksi, kad vėl išva- 
žiuotų į pasaulio galą. Taigi neverta galvoti, niekas ne- 
pasikeitė. Kamilę tebegaubia naktis. Pasirodė. Dingo. 

Jis žingsniavo toliau, neaiškiai skiemenuodamas 
šiuos du žodžius. Jis norėjo kuo greičiau užmigti, kad 
užmirštų senio Le Nermoro pypkę, Klėmansos beretę, 
susitaršiusius brangutės plaukus. 

Tai jis ir padarė. 


Kita savaitė neatnešė jokių naujienų apie Klėman- 
są. Nuo trečios valandos po pietų Danglaras grimz- 
davo į etilinį mieguistumą, kurį pertraukdavo keliais 
žodiniais bejėgystės proveržiais. Dešimtys žmonių 
pranešė apie žudikę Prancūzijoje. Kas rytą Danglaras 

ant Adamsbergo stalo atnešdavo raportus apie ne- 
igiamus atliktų paieškų rezultatus. 

— Tyrimo Montobane raportas. Ir vėl nepavyko, - 
sakydavo Danglaras. 

O Adamsbergas pakeldavo galvą ir atsakydavo: 
„Labai gerai. Puiku“. Dar blogiau, Danglaro manymu, 
jis išvis neskaitydavo raportų. Vakarais jie būdavo ten 
pat, kur jis juos palikdavo iš ryto. Jis juos pasiimdavo, 
kad įdėtų į Klėmansos Valmont bylą. 

Danglaras neįstengė susilaikyti neskaičiavęs. Jau 
dvidešimt septynios dienos, kai Klėmansa Valmont 
pradingusi. Matilda dažnai skambindavo Adamsber- 
gui norėdama sužinoti naujienų apie kirstukę. Dan- 
glaras girdėdavo jį atsakant: „Nieko nauja. Ne, aš ne- 
nuleidžiu rankų, kodėl jūs taip manote? Laukiu žinių. 
Dabar nebėra ko skubėti.“ 

Nebėra ko skubėti. Pagrindiniai Adamsbergo žo- 
džiai. Danglaras buvo ant nervų ribos, o štai labai 
pasikeitęs Kastro atrodė į viską žiūrįs su nepaprasta 
tolerancija. 

Paskui dar Rejė buvo atėjęs keletą kartų Adamsber- 
go reikalavimu. Danglarui jis pasirodė mažiau gaižus 
nei anksčiau. Jam buvo įdomu, ar dėl to, kad dabar 
gerai pažino komisarą, jis laisviau jausdamasis ėjo 
pasieniais, vedamas pirštų galų, ar dėl to, kad žudikės 
atskleidimas jį atpalaidavo nuo nerimo. Bet už jokius 
pinigus Danglaras nenorėjo, kad gražuolis aklasis 
mažiau gaižus būtų pasidaręs dėl to, kad Matilda jį 
pasikvietė į lovą. Jokių kalbų. Bet kaip sužinoti? Jis 
dalyvavo, jam pradedant kalbėtis su Adamsbergu. 

- Jūs sakėte, - tarė Adamsbergas, - jog dėl to, kad 
nebematote, matote kitaip. Norėčiau, kad man pasa- 
kotumėte apie Klėmansą Valmont tiek valandų, kiek 
tik įmanoma, kad jūs man apibūdintumėte visus įspū- 
džius, kuriuos ji padarė jūsų klausai, visus jausmus, 
kuriuos jums sukėlė jos buvimas, visas detales, kurias 
jūs pajėgėte atspėti, prie jos artindamasis, jos klausy- 
damasis, ją jausdamas. Kuo daugiau apie ją žinosiu, 
tuo man bus lengviau. Rejė, jūs su Matilda buvote tie, 
kurie ją geriausiai pažinojote. Ir ypač jums žinomi 
infraregimieji dalykai. Viskas, ko nepamatom mes, 
nes mūsų akis pagauna pirmąjį vaizdą, kurio užtenka 
mums pasitenkinti. 

Kiekvieną kartą Rejė išbūdavo ilgai. Pro praviras 
duris Danglaras matydavo, kaip Adamsbergas, atsi- 
rėmęs į sieną, jo labai dėmesingai klausosi. 


Buvo pusė keturių popiet. Adamsbergas atsiver- 
tė užrašų knygelės trečią puslapį. Gerokai luktelėjęs 
parašė: 

„Rytoj važiuosiu į kaimą ieškoti Klėmansos. Tikiu, 
kad nesuklydau. Nebeprisimenu, kada tai supratau, 
būčiau turėjęs pasižymėti. Nuo pat pradžių? Ar nuo 
supuvusio obuolio? Visa, ką man pasakoja Rejė, šitai 
patvirtina. Vakar nuėjau iki Rytų stoties. Klausiau sa- 
vęs, kodėl esu faras. Galbūt todėl, kad ši profesija turi 
dalykų, kurių reikia ieškoti, ir duoda šansų juos rasti. 
Beje, šitai paguodžia dėl būsimo gyvenimo. Kadangi 
niekur kitur jūsų niekas neprašo ko nors ieškoti, tu 


200 


negali ir rasti, nes nežinai, ko ieškai. Pavyzdžiui, me- 
džių lapai: dar tikrai nežinau, kodėl juos piešiu. Vakar 
Rytų stoties kavinėje man vienas žmogus pasakė, kad 
geriausias būdas nebijoti mirties - gyventi kvailio 
gyvenimą. Tada neturi, ko gailėtis. Man tai nepasirodė 
labai geras sprendimas. 

Tačiau aš nebijau mirties, ne taip jau labai. Vadi- 
nasi, iš tikrųjų man tai nesvarbu. Būti vienas aš taip 
pat nebijau. 

Aš suprantu, kad visus mano marškinius reikia 
pakeisti naujais. Aš norėčiau surasti universalius 
drabužius. Tada nusipirkčiau kokių trisdešimt, ir iki 
gyvenimo galo nebereiktų sukti galvos dėl rūbų. Kai 
papasakojau šitai savo seseriai, ji ėmė šaukti. Pati uni- 
versalių drabužių idėja jai kelia siaubą. 

Norėčiau surasti universalius drabužius, kad ne- 
bereikėtų dėl to sukti galvos. 

Norėčiau surasti universalų medžio lapą, kad ne- 
bereikėtų dėl to sukti galvos. 

Teisybę pasakius, būčiau norėjęs nepaleisti Kami- 
lės aną vakarą gatvėje. Būčiau ją pagavęs, ji būtų labai 
nustebusi ir galbūt susijaudinusi. Galbūt būčiau pa- 
matęs jos veidą drebant, išbąlant ar paraustant, tikrai 
nežinau. Būčiau priglaudęs savo rankas prie šio veido, 
kad numalšinčiau šitą drebulį, ir tai būtų buvę gana 
nuostabu. Būčiau ją prisiglaudęs prie savęs, mes abu 
būtume ilgai stovėję gatvėje. Tarkime, valandą. Bet 
galbūt ji nė trupučio nebūtų susijaudinusi ir nebūtų 
norėjusi likti prisiglaudusi prie manęs. Galbūt jai į 
tai būtų buvę nusispjaut. Aš nežinau. Aš nesuprantu. 
Galbūt ji būtų pasakiusi: „Žanai Batistai, manęs laukia 

taksi.“ Aš nežinau. Ir galbūt tai nebuvo Kamilė. Ir gal- 
būt man taip pat į tai visiškai nusispjaut. Aš nežinau. 
Aš negalvoju. 

Šiuo metu aš nervinu mąstytoją Danglarą. Tai aki- 
vaizdu. Aš to nedarau tyčia. Nieko nevyksta, nieko 
nesakoma, ir dėl to jis siunta. O vis dėlto nuo to laiko, 
kai pradingo Klėmansa, įvyko esminis dalykas. Bet aš 
jam negalėjau nieko pasakyti“. 


Išgirdęs prasiveriant duris, Adamsbergas pakėlė 
galvą. 

Buvo karšta. Prakaito išmuštas Danglaras grįžo 
iš šiaurinio priemiesčio. Sulaikymas už vogtų daiktų 
slėpimą. Viskas praėjo gerai. Bet jam to nepakako. 
Danglarui reikėjo didesnių išmėginimų, ir žudikė 
kirstukė jam atrodė deramas iššūkis. Bet kasdien 
vis labiau gėlė baimė, kad ji nebus surasta. Jis net su 
vaikiščiais nebedrįso apie tai kalbėti. Jo galvoje jau 
tikrai stipriai kirbėjo mintis įsipilti taurę baltojo, kai 
Adamsbergas įžengė į kabinetą. 

— Ieškau žirklių, - tarė Adamsbergas. 

Danglaras nuėjo pasirausti Florencijos stalčiuje ir 
jas jam atnešė. Jis pastebėjo, kad Florencija vėl buvo 
nupirkusi karamelių. Adamsbergas primerkė akį, kad 
į adatą įvertų juodą siūlą. 

— Kas atsitiko? - paklausė Danglaras. - Siūsite? 

- Atbrizgo siūlė. 

Adamsbergas atsisėdo ant kėdės, užsimetė koją ant 
kojos ir pradėjo taisyti kelnių apačią. Danglaras žiū- 
rėjo į jį sutrikęs, bet ramus. Ramina, kai žiūri siuvant 
mažyčiais dygsneliais, lyg visas likęs pasaulis nebe- 
egzistuotų. 

- Pamatysite, Danglarai, - tarė Adamsbergas, - 
kaip gerai aš moku siūlėti. Mažyčiais dygsneliais, be- 
veik nieko nesimato. Jaunesnioji sesuo mane išmokė, 
kai vieną dieną mes nežinojome, kuo užsiimti, kaip 
sakydavo mano tėvas. 

- O man klojasi nekaip, - pasakė Danglaras. - Vie- 
na vertus, man nelabai sekasi atsiūti vaikų kelnes. 
Kita vertus, man iš galvos neišeina žudikė. Šlykšti 
senė žudikė. Dabar ji nuo manęs paspruks, tai aišku. 
Šitai mane varo iš proto. Sąžiningai, šitai mane varo 
iš proto. 

Jis atsistojo iš spintos pasiimti alaus. 

— Ne, - tarė Adamsbergas, galvą palenkęs prie siūlės. 

- Kas ne? 

— Ne - alui. 

Komisaras dantimis traukė siūlą, visiškai užmiršęs, 
kad turi Florencijos žirkles. 

— O žirklės? - paklausė Danglaras. - Po galais, aš 
einu ieškoti žirklių, kad gražiai nukirptumėt siūlą, ir 
štai ką jūs darote. O mano alus? Kuo staiga nusidėjo 
mano alus? 

- Gali būti, kad jūs išgersite dešimt skardinių, o 
šiandien tai neįmanoma. 

— Maniau, kad jūs į tai nesikišate. Tai mano kūnas, 
mano atsakomybė, mano pilvas, mano alus. 

- Suprantama. Bet tai - jūsų tyrimas, ir jūs esate 
mano inspektorius. O rytoj mes važiuojam į kaimą. 
Tikiuosi, naujas pasimatymas. Taigi man reikia jūsų, 
ir švaria galva. Taip pat švariu pilvu. Labai svarbu 
pilvas. Negali būti tikras, kad gerai veikiančio pilvo 


203 


pakanka gerai mąstyti. Bet blogai veikiančio pilvo 
tikrai pakanka mintims sunaikinti. 

Neįmanoma buvo suprasti, ar dėl to mazgo, kuris už- 
simezgė ant siūlo, ar dėl tos iškylos į kaimą. 

— Po perkūnais, - pasakė Adamsbergas. - Ant 
siūlo užsimezgė mazgas. Tai bjauru. Atrodo, aukso 
taisyklė yra ta, kad visada reikia imti siūlą ta kryp- 
timi, kaip jis susuktas ant špūlės. Kitaip susimazgo. 
Suprantate, ką noriu pasakyti? Neapsižiūrėjęs aš 
turėjau jį įverti priešinga kryptimi. Ir dabar štai - 
mazgas. 

— Mano galva, įvėrėte per ilgą siūlą, - pasiūlė Dan- 
glaras. 

Siuvimas ramina. 

— Ne, Danglarai. Įvertas siūlas buvo geras, ne il- 
gesnis kaip mano ranka iki alkūnės. Rytoj, aštuntą 
valandą, man reikia furgonėlio, aštuonių žmonių ir 
šunų. Su mumis turės važiuoti ir teismo gydytojas. 

Jis bedė adata keletą kartų, norėdamas užtvirtinti 
siūlę, nutraukė siūlą, palygino kelnes. Ir išėjo nesis- 
tengdamas sužinoti, ar Danglaras galvą ir pilvą išlaikys 
švarius. Staiga ir Danglaras nebežinojo. 


Šarlis Rejė ėjo namo. Jis buvo ramus, ir tuo nau- 
dojosi, nes žinojo, kad tai ilgai nesitęs. Nuo pokalbių 
su Adamsbergu jam palengvėjo, jis nežinojo kodėl. Jis 
konstatavo tik tai, kad jau dvi dienas niekam nepasiūlė 
pagalbos einant per gatvę. 

Jis netgi įstengė be ypatingesnių pastangų būti 
nuoširdus su komisaru, kalbėdamas apie Klėmansą 
ir Matildą, ir daugybe kitų temų, kuriomis jis šnekėjo, 
netaupydamas laiko. Adamsbergas jam irgi daug pa- 
pasakojo. Apie save. Ne visada aiškiai. Nereikšmingų 
dalykų ir svarbių dalykų, nors jis nebuvo tikras, kad 
nereikšmingi dalykai kaip tik ir nebuvo svarbūs da- 
lykai. Kalbantis su juo, sunku suprasti. Vaikų išmintis, 
senio filosofija. Jis šitai pasakė Matildai restorane. Jis 
nesuklydo dėl to, kas slypi po švelniu komisaro balsu. 
Ir po to atėjo komisaro eilė jo paklausti, kas slypi už 
jo juodų akių. Jis apie tai papasakojo, ir Adamsbergas 
jį išklausė. Visus aklojo šiugždesius, visas skaudžias 
pajautas patamsyje, visą regėjimą tamsoje. Kai jis stab- 
telėdavo, Adamsbergas jam sakydavo: „Tęskite, Rejė. 
Ašjūsų atidžiai klausausi.“ Šarlis įsivaizdavo, kad jeigu 
jis būtų moteris, galėtų mylėti Adamsbergą, tegul ir 
kankinamas nevilties, kad jis - nepagaunamas. Bet jis 
buvo iš žmonių, prie kurių, be abejonės, geriau nesi- 
artinti. Arba reikėjo tuo pat metu išmokti nepulti į 
neviltį, kad jo nepagauni. Taip, kažkas panašaus. 

Tačiau Šarlis buvo vyras, ir jis tai vertino. O dar 
Adamsbergas pasakė, kad jis gražus. Tad Šarlis pama- 
nė: kadangi jis vyras, jis norėtų mylėti Matildą. 

Kadangi jis vyras. 

Bet ar Matilda nesistengė pasitraukti ir ištirpti 
vandenų gelmėse? Ar ji nesistengė nieko nebegirdėti 
apie žemiškas žaizdas? Kas atsitiko Matildai? Niekas 
nežinojo. Kodėl Matilda mėgo šitą bjaurų vandenį? 
Sugauti Matildą? Šarlis bijojo, kad ji pabėgs kaip 
sirena. 


Jis neužsuko pas save ir užlipo tiesiai į Sparnuotę. 
Apgraibomis surado skambučio mygtuką ir paspaudė 
du kartus iš eilės. 

— Tau kas nors atsitiko? - paklausė Matilda, atida- 
rydama duris. - O gal turi naujienų apie kirstukę? 

— Turėčiau turėti? 

- Tu daug sykių mateisi su Adamsbergu, ar ne? Aš 
jam ką tik skambinau. Atrodo, kad naujienų iš Klė- 
mansos jis turės rytoj. 

- Kodėl Klėmansa tave šitaip domina? 

— Aš ją suradau. Tai - mano kirstukė. 

— Ne, tai ji tave susirado. Kodėl tu verkei, Matilda? 

— Aš verkiau? Taip, truputį. Kaip tu gali šitai Ži- 
noti? 

— Tavo balsas drėgnokas. Aiškiai girdisi. 

- Nesirūpink. Rytoj išvyksta kai kas, ką aš dievinu. 
Kai tai sužinai, neišvengiamai pravirksti. 

- Ar galiu pažinti tavo veidą? - paklausė Šarlis, 
tiesdamas rankas. 

- Kaip tu tai padarysi? 

- Štai taip. Tu pamatysi. 

Šarlis ištiesė pirštus prie Matildos veido ir jais brau- 
kė kaip pianistas per klaviatūrą. Jis buvo labai susitel- 
kęs. Tiesą sakant, jis labai gerai žinojo, koks yra Matil- 
dos veidas. Tikriausiai mažai pasikeitęs nuo seminarų, 
per kuriuos jisai jį matė. Bet jis norėjo paliesti. 


Kitą dieną Adamsbergas sėdo už vairo ir išvažiavo 
Montarži kryptimi. Danglaras sėdėjo prie jo, Kastro 

ir Devilis gale. Furgonėlis važiavo iš paskos. Vairuo- 
damas Adamsbergas kandžiojo lūpas. Retkarčiais jis 
mesdavo žvilgsnį į Danglarą arba, kai paleisdavo bėgių 
rankeną, trumpam prisiliesdavo prie inspektoriaus 
rankos. Lyg būtų norėjęs užsitikrinti, kad jis tikrai čia, 
gyvas, esantis - reikėjo, kad toks ir liktų. 


Matilda prabudo anksti ir šį rytą neturėjo ūpo ką 
nors sekti. O štai vakar ji prisismagino, ilgai stebėda- 
ma nevedusią porą „Braseri Barnkruge“. Jie pažinojo 
vienas kitą nelabai seniai. Bet kai vyras vidury vaka- 
rienės atsiprašė ir nuėjo paskambinti, mergina su- 
iš savo draugo lėkštės į saviškę įsistūmė dalį keptų 
bulvyčių. Džiaugdamasi grobiu, jinai jį prarijo, laižy- 
damasi prieš kiekvieną kąsnelį. Vyras grįžo, ir Matilda 
sau tarė, kad jinai žino kai ką labai svarbaus apie mer- 
giną, ko jos draugas niekada nesužinos. Taip, ji gerai 
pasismagino. Kaip reikiant prisijuokė. 

Tačiau šį rytą jai tai nieko nebereiškė. Pirmos at- 
karpos pabaigoje nereikėjo tuo per daug stebėtis. Ji 
galvojo, kad šiandien Žanas Batistas Adamsbergas su- 
ras kirstukę, kad ji švilpdama per nosį ginsis, kad tai 
bus pasiutusi diena senei Klėmansai, su pirštinėmis 
rūšiavusiai diapozityvus taip pat gerai, kaip ir savo 
žmogžudystes. Matilda akimirksnį paklausė savęs, ar 
jautėsi atsakinga. Jeigu ji nebūtų šūkaliojusi „Doden 
Bufane“, norėdama apstulbinti visus tuo, kad sugebė- 
jo išknisti skritulių žmogų, Klėmansa nebūtų atėjusi 
parazituoti ant jos sprando ir nebūtų radusi progos 
žudyti. Po to ji sau sakė, kad fantasmagoriška papjauti 

seną gydytoją dėl to, kad jis buvo tavo vienos dienos 
sužadėtinis ir kad nuoskauda padarė savo. 

Fantasmagoriška. Jai būtų reikėję tai pasakyti 
Adamsbergui. Matilda savo frazes pusbalsiu kartojo 
viena pati sau, alkūnėmis atsirėmusi į stalą-akva- 
riumą. „Adamsbergai, ši žmogžudystė fantasmago- 
riška.“ Žmogžudystė dėl aistros, ji šaltakraujiškai 
nerengiama po penkiasdešimties metų, ypač dar už- 
vedant tokią sudėtingą karo mašiną, kurią naudojo 
Klėmansa. Kaipgi Adamsbergas galėjo šitaip suklysti 
dėl senės nusikaltimo priežasties? Reikėjo būti idio- 
tui, kad tikėtum tokia fantasmagoriška priežastimi. 
Matildą glumino tai, kad iki šiol Adamsbergą ji laikė 
vienu jautriausių kada nors sutiktų tipų. Bet tikrai 
buvo kažkas negerai dėl senės Klėmansos nusikal- 
timo priežasties. Ši moteris buvo beveidė. Ji įtikino 
save, jog jinai maloni, kad pasistengtų ją šiek tiek 
pamilti, jai padėti, bet viskuo kirstukė ją be perstojo 
erzino. Viskuo, tai yra niekuo: jos griaučiai be kūno; 
jos veidas be žvilgsnio; jos balsas be atspalvių. Niekur 
nebuvo nieko. 

Vakar vakare Šarlis apgraibomis braukė per jos 
veidą. Reikia pripažinti, buvo gana malonu, tos jo 
ilgos rankos, kurios taip kruopščiai lytėjo visas jos 
veido linijas, lyg ji būtų išspausdinta Brailio raštu. 
Jai atrodė, kad jis būtų norėjęs ją lytėti dar toliau, 
bet ji to nepaskatino. Priešingai, ji išvirė kavos. Tarp 
kitko, labai geros kavos. Žinoma, šitai neatstoja gla- 
monių. Bet tam tikra prasme glamonės irgi neatstoja 
geros kavos. Matilda nusprendė, kad šis palyginimas 

beprasmis, kad glamonės ir gera kava negali vienas 
kito pakeisti. 

„Gerai, - balsu atsiduso Matilda. Pirštu ji sekė 
skaptuką su dviem dėmėmis, plaukiojusį po stiklu. 
Reikėjo maitinti žuvis. Ką jai daryti su Šarliu ir jo 
glamonėmis? Ar dar ne laikas jai grįžti į jūrą? Kadangi 
šį rytą ji nenorėjo nieko sekti. Kokį derlių ji surinko 
žemės plutos paviršiuj per tris mėnesius? Farą, kuris 
turėjo būti kekšė, piktą kaip kandis ir lipšnų akląjį, 
skritulininką Bizantijos žinovą, senę žudikę. Iš esmės 
geras derlius. Nėra dėl ko skųstis. Jai būtų reikėję visa 
tai aprašyti. Būtų smagiau nei aprašinėti krūtininius 
žuvų pelekus. 

— Taip, bet na ir kas? - pasakė ji garsiai, staiga pa- 
šokdama. - Ką rašyti? Kuriems galams rašyti? 

„Kad papasakotum apie gyvenimą, - atsakė pati 
sau. 

Kvailystės! Apie krūtininius šarvus bent jau turi 
pasakyti, ko niekas nežino. O visa kita? Kuriems ga- 
lams rašyti? Suvilioti? Dėl to? Kad suviliotum ne- 
pažįstamuosius, lyg nepažįstamųjų tau trūktų? Kad 
tartumeisi keliuose puslapiuose sutelkusi pasaulio 
esmę? Kokią esmę? Kokį pasaulio jausmą? Ką pasa- 
kyti? Net ir senės kirstukės istorija neįdomi. Rašyti 
beviltiška. 

Apimta niūrios nuotaikos, Matilda vėl atsisėdo. 
Ji galvojo apie tai, kad galvoja be ryšio. Krūtininiai 
šarvai, visa tai labai gerai. 

Tačiau kartais liūdna kalbėti tik apie krūtininius 
šarvus, nes į juos visiems dar labiau nusispjaut nei 
į senę Klėmansą. 

Matilda vėl atsistojo ir abiem rankomis atgal at- 
metė savo juodus plaukus. Labai gerai, nusprendė 
ji, metafizinis priepuolis, praeis. „Kvailystės“, - dar 
kartą ji sumurmėjo. Daug mažiau liūdėčiau, jei šį 
vakarą Kamilė vėl neišvažiuotų. Vėl išvažiuoti. Jei 
ji nebūtų sutikusi šio skrajojančio policininko, jai 
nereikėtų trankytis aplink pasaulį. O šitai aprašyti 
ar vertėtų? 

Ne. 

Galbūt jau atėjo laikas vėl panirti į jūros bedugnę. 
Ir šiukštu neklausk, kuriems galams. 

„Kuriems galams?“ - tučtuojau savęs paklausė 
Matilda. 

Kad atsigautum. Kad susidrėkintum. Štai. Kad su- 
sidrėkintum. 


Adamsbergas važiavo greitai. Danglaras suprato, 
kad jie važiuoja Montarži link, bet nieko daugiau neži- 
nojo. Ir kuo toliau jie važiavo, tuo labiau įtampa smel- 
kėsi į komisaro veidą. Ir šio veido kontrastai išryškė- 
jo tiek, kad pasidarė kone antgamtiški. Adamsbergo 
veidas buvo kaip tos lempos, kurios intensyvumą gali 
reguliuoti. Tikrai keistas. Danglaras nesuprato, kodėl 
Adamsbergas savotišku būdu užsirišo juodą kaklaraiš- 
tį ant senų baltų marškinių. Laidotuvių kaklaraištis, 
kuris kabėjo įstrižai. Danglaras savo rūpestį dėl to 
išsakė balsu. 

— Taip, - atsakė Adamsbergas. - Man atrodo, gra- 
žus paprotys, ar ne? 

Ir viskas. Išskyrus, kad kartais paliesdavo jo ran- 
ką. Praėjus daugiau nei porai valandų, kai išvažiavo 
iš Paryžiaus, Adamsbergas miško keliuke sustabdė 
automobilį. Čia nebesijautė vasaros karščio. Danglaras 
perskaitė užrašą „Valstybinis Bertranžų miškas. „At- 
važiavom, - tarė Adamsbergas, įjungdamas rankinį 
stabdį. 

Jis išlipo iš automobilio, įkvėpė oro ir apsižvalgė, 
linksėdamas galvą. Jis išskleidė ant kėbulo žemėlapį 
ir mostu pakvietė Kastro, Delilį ir šešis vyrus iš fur- 
gonėlio. 

- Štai čia, - parodė. - Eisime šiuo taku, paskui šituo 
ir šituo. Po to - pietinės dalies takais. Reikia iššukuoti 
visą zoną aplink šitą miško baraką. 

Sykiu pirštu ant žemėlapio jis brėžė nedidelį ap- 
skritimą. 

— Apskritimai, visur apskritimai, - sumurmėjo. 

Jis sulankstė žemėlapį į netvarkingą gumulą ir iš- 
tiesė Kastro. 

- Išleiskite šunis, - pridūrė. 

Šeši ant pavadžių laikomi aviganiai triukšmingai 
išsiveržė iš furgonėlio. Danglaras, kuris nemėgo šių 
gyvių, laikėsi šiek tiek atokiau, kad apsisaugotų nuo 
jų, sukryžiuotomis rankomis teprilaikydamas savo 
plataus pilko švarko skvernus. 

- Ir visa tai dėl senės Klėmansos? - paklausė jis. — 
Ir kaipgi šunys tai padarys? Ji juk mums nepaliko nė 
lopinėlio, kad jie pauostytų. 

— Aš turiu, ko reikia, - tarė Adamsbergas, iš fur- 
gonėlio išimdamas mažą paketą, kurį šunims pakišo 
po nosimis. 

— Tai pašvinkusi mėsa, - tarė Delilis, suraukdamas 
nosį. 

— Tai trenkia mirtim, - tarė Kastro. 

— Tikra tiesa, - tarė Adamsbergas. 

Jis linktelėjo galvą, ir jie leidosi pirmuoju taku, 
kuris vedė į dešinę. Priešakyje šunys urgzdami veržėsi 
nuo pavadžių. Vienas iš jų prarijo gabalėlį mėsos. 

- Šitas šuva kvailas, - tarė Kastro. 

— Man tai nepatinka, - tarė Danglaras. - Visiškai 
nepatinka. 

— Beveik neabejoju, - tarė Adamsbergas. 

Kai eini per mišką, keli triukšmą. Triukšmą ke- 
lia lūžtančios šakos, sprunkantys gyviai, paukščiai, 
žmonės, slidinėjantys ant lapų, šunys, kurie tuos lapus 
skraidina aplinkui save. 

Adamsbergas mūvėjo savo senomis juodomis 
kelnėmis. Jis ėjo, rankas pusiau susikišęs už diržo, 
persimetęs kaklaraištį per petį, bežadis, atidus men- 
kiausiam šunų judesiui. Praėjus trims ketvirčiams va- 
landos, du šunys vienu sykiu metėsi iš tako, ūmai pa- 
sukdami į kairę. Čia jau nebebuvo praeinamo takelio. 
Reikėjo lįsti po šakomis, apeiti kamienus. Jie stūmėsi 
lėtai, o šunys veržėsi pirmyn. Viena šaka bumerangu 
atsitrenkė Danglarui į veidą. Jis pajuto skausmą. Prie- 
šakinis šuo, geriausias šuo, kurio vardas buvo Alarmas 
Klokas ir kurį jie sutrumpintai vadino Kloku, sustojo 
už kokių šešiasdešimties žingsnių. Jis sukosi aplinkui 
save, lojo, versdamas galvą, paskui suinkštė ir atsigulė 
ant žemės, patenkintas, tiesia galva. Dabar pirštais 
spausdamas diržą, Adamsbergas sustingo. Jis žvilgs- 
niu tyrinėjo nediduką plotą, kur atsigulė Klokas, kelis 

kvadratinius metrus tarp ąžuolų ir beržų. Jis palietė 
vieną žemą, prieš kelis mėnesius nulaužtą šaką. Lūžis 
buvo apsitraukęs samanomis. 

Jo lūpos susispaudė, kaip visada, kai jis susijaudin - 
davo. Danglaras tai pastebėjo. 

— Pakvieskite visus kitus, - tarė Adamsbergas. 
įrankiais, ir parodė, kad galima čia pradėti dirbti. 
Danglaras su baime žvelgė į Deklerką, kuris prasklei- 
dė krepšį, traukė iš jo kirstuvus, kastuvus ir juos da- 
lino. 

Visą valandą jis vijo nuo savęs mintį, kad jie šito 
ieško. Bet dabar nebegalėjo nepripažinti: jie ieško bū- 
tent šito. 

„Naujas susitikimas, tikiuosi, - vakar pasakė 
Adamsbergas. Jo juodas kaklaraištis. Taigi inspekto- 
rius nesibaidė jokio simbolio, kad ir koks sunkiai pa- 
keliamas jis būtų. 

Paskui - baisus kastuvų triukšmas, kai geležis 
gremžia akmenį, triukšmas, kurį Danglaras girdėjo 
pernelyg daug kartų. Žemių krūvą, pamažu augančią 
prie duobės, jis irgi matė pernelyg daug kartų. Vyrai 
mokėjo kasti. Lenkdami kelius jie dirbo greitai. 

Akių nuo duobės nenuleidęs Adamsbergas sulaikė 
Deklerko ranką. 

— Dabar atsargiau. Gramdykite atsargiau. Pakeis- 
kite įrankius. 

Reikėjo patraukti šunis. Jie kėlė per daug triukšmo. 

- Šunys nervinasi, - tarė Kastro. 


w.-- oo 


duobę. 

Darbams vadovavo Deklerkas. Žemę dabar jis nu- 
kasinėjo maža mentele. Ir staiga jis atšoko, lyg kas nors 
jį būtų užpuolęs. Jis rankove nusivalė nosį. 

— Štai, - tarė jis, - tai ranka. Manau, kad tai ranka. 

Nepaprastų pastangų dėka Danglaras atsiplėšė nuo 
medžio kamieno, į kurį rėmėsi, ir prisiartino prie duo- 
bės. Taip, tai buvo ranka. Siaubinga ranka. 

Vienas vyras atkasinėjo ranką, kitas galvą, dar 
kitas - mėlyno audinio liekanas. Danglarui apsisuko 
galva. Jis traukėsi, rankomis už nugaros ieškodamas 
savojo medžio kamieno, savojo ąžuolo. Jis užčiuopė 
žievę, į ją tarsi įaugo, o akyse vis dar stovėjo ką tik 
šmėstelėjęs siaubingo lavono pajuodusia ir pūvančia 
oda vaizdas. 

„Nereikėjo čia važiuoti ,- pamanė jis užsimerkda- 
mas. Šį akimirksnį jis net nesistengė suvokti, kam gali 
priklausyti šis nežmoniškas kūnas, kodėl jie atvyko 
jo ieškoti, kur jie yra ir kodėl jis nieko nesupranta. 
Jis žinojo tik tai, kad naujas komisaro susitikimas su- 
žlugo. Lavonas čia išbuvęs mėnesius. Taigi tai buvo 
ne Klėmansa. 

Vyrai dirbo dar valandą, trenkiant smarvei, kuri 
ilgainiui darėsi vis sunkiau ištveriama. Danglaras nė 
centimetro nebesitraukė nuo jį prilaikančio ąžuolo 
kamieno. Galvą jis laikė iškėlęs. Viršuje matėsi tik ne- 
didelis dangaus lopinėlis tarp medžių viršūnių, šis 
miško kampelis buvo tamsus. Jis išgirdo tylų Adams- 
bergo balsą: 

— Pakaks. Baigiam. Išgerkim ko nors. 

Įrankiai buvo sumesti krūvon,ir Deklerkas iš mai- 
šo ištraukė litrą konjako. 

— Tai paprastas konjakas, - tarė jis. - Bet prava- 
lys. Tik po gurkšnelį ant vienkartinės stiklinės dugno 
kiekvienam. 

- Draudžiama, bet būtina, - tarė Adamsbergas. 

Komisaras paėjėjo keletą žingsnių, kad paduotų 
stiklinę Danglarui. Jis nepaklausė „Kaip?“ arba „Ge- 
riau?“. Jis iš viso nieko nepasakė. Jis žinojo, kad po 
pusvalandžio truputėlį palengvės, kad Danglaras galės 
paeiti. Visi žinojo, ir niekas prie jo nekibo. Kiekvienam 
jau ir taip buvo sunku dėl savosios vidinės kovos prie 
šitos dvokiančios duobės. 

Devyni vyrai susėdo šiek tiek atokiau nuo duobės, 
prie Danglaro, kuris liko stovėti. Prie duobės tebesi- 
sukinėjęs gydytojas priėjo prie jų. 

- Taigi, mirusių Žmonių gydytojau, - paklausė 
Kastro, - ką visa tai sako? 

— Tai sako, kad tai - pagyvenusi, šešiasdešimties 
ar septyniasdešimties metų moteris... Ji buvo nužu- 
dyta prieš daugiau nei penkis mėnesius, perpjaunant 
gerklę. Jos tapatybę nustatyti bus sunku, mano ber- 
niukai, - teismo gydytojas dažnai sakydavo „mano 
berniukai“, lyg vestų pamoką. - Drabužiai paprasti, 
kuklūs, tai jums nepadės. Ir man atrodo, kad kape 
nebus rasta jokių kitų asmeninių daiktų. Nieko nesi- 
tikėkite nė iš jos dantisto. Jos dantys geri kaip mano ir 
jūsų, be gydymo pėdsakų, kiek galėjau pamatyti. Štai 
ką šitai sako, mano berniukai. Taigi nustatyti, kas ji, 
jums prireiks laiko. 

— Tai Klėmansa Valmont, - tyliai tarė Adams- 
bergas, - gyvenanti Neuiji prie Senos, šešiasdešimt 
ketverių metų amžiaus. Aš dar norėčiau per pirštą 

konjako, Deklerkai. Teisybė, jis neypatingas, bet vis 
tiek malonus. 

— Ne! - įsiterpė Danglaras gyviau, nei galėjai iš jo 
laukti, bet nesitraukdamas nuo savojo medžio. - Ne. 
Daktaras sakė, ši moteris mirusi prieš keletą mėnesių! 
O Klėmansa, sveika ir gyva, paliko Patriarchų gatvę 
prieš mėnesį. Taigi? 

- Bet, - atsakė Adamsbergas, - aš sakiau Klėmansa 
Valmont, gyvenanti Neuiji prie Senos, ne Patriarchų 
gatvėje. 

— Kaip? - tarė Kastro. - Jos buvo dvi? Homonimai? 
Dvynukės? 

Adamsbergas papurtė galvą, sukdamas konjaką 
ant stiklinės dugno. 

- Visąlaik buvo tik viena, - pasakė jis. - Vienintelė 
Neuiji gyvenanti Klėmansa Valmont, nužudyta prieš 
penkis ar šešis mėnesius. Jinai, - tarė jis, smakru paro- 
dydamas į duobę. - O paskui buvo kažkas, du mėne- 
sius gyvenęs pas Matildą Forestjė Patriarchų gatvėje 
iš Klėmansos Valmont pasiskolintu vardu. Kažkas, kas 
nužudė Klėmansą Valmont. 

— Kas tai buvo? - paklausė Delilis. 

Prieš atsakydamas, Adamsbergas mestelėjo žvilgs- 
nį į Danglarą, lyg atsiprašytų: 

- Tai buvo vyras, - tarė jis. - Skritulių žmogus. 


Kad būtų lengviau kvėpuoti, jie nuėjo toliau nuo 
duobės. Prie jos vienas po kito keitėsi du vyrai. Buvo 
laukiama grupės iš laboratorijos ir Nevero komisaro. 

Adamsbergas su Kastro sėdėjo prie furgonėlio, o Dan- 
glaras išėjo pavaikščioti. 

Jis vaikščiojo pusvalandį, leisdamas saulei šildyti 
nugarą ir atgaivinti jėgas, kurių buvo netekęs. Taigi 
kirstukė buvo skritulių žmogus. Tai jis papjovė Klė- 
mansą Valmont, po to Madleną Šatlen, po to Žera- 
rą Pontjė, galiausiai savo žmoną. Savo senos žiurkės 
galvoje jis ištobulino šitą pragarišką mechanizmą. 
Pirmiausia skrituliai. Daugybė skritulių. Patikėta, 
jog tai - maniakas. Vargšas maniakas, kurį išnaudoja 
žudikas. Viskas vyko, kaip jis buvo nusprendęs. Jis 
buvo sulaikytas ir galiausiai prisipažino savo skritulių 
maniją. Kaip buvo nusprendęs. Taigi jį paleido, ir visi 
puolė įkandin Klėmansos. Kaltininkės, kurią jis jiems 
buvo paruošęs. Jie būtų tuščiai ieškoję Klėmansos, 
nebegyvos jau keletą mėnesių, kol byla būtų buvusi 
nutraukta. Danglaras suraukė antakius. Per daug mi- 
glotų dalykų. 

Jis grįžo prie komisaro, kuris, tebesėdėdamas su Kas- 
tro prie tako, kramsnojo gabalą duonos. Su keletu trupi- 
nių saujoje Kastro bandė prisivilioti strazdo patelę. 

— Kodėl, - tarė Kastro, - paukščių patelės visada 
blankesnės nei patinėliai? Keista, patelės rudos, gelsvai 
pilkos, bet kokios. Sakytum, joms būtų nusišvilpt. O jų 
patinėliai raudoni, žali, auksaspalviai. Dieve mano, 
kodėl? Tai - pasaulis aukštyn kojom. 

- Sako, - tarė Adamsbergas, - jog patinėliams viso 
šito reikia, kad patiktų. Jie, patinėliai, turi vis ką nors 
išsigalvoti. Nežinau, ar jūs šitai pastebėjote, Kastro. 
Visą laiką ką nors. Koks vargas! 

Paukštis nuskrido. 

- Patelė, - tarė Delilis, - ji turi pakankamai darbo 
išsigalvoti savo kiaušiniams ir juos auginti, ne? 

— Kaip aš, - tarė Danglaras. - Aš turėčiau būti 
strazdo patelė. Mano kiaušiniai man kelia daugybę 
rūpesčių. Ypač paskutinysis, kurį man įdėjo į mano 
lizdą, mažytis balandėlis. 

- Palauk, palauk, - tarė Kastro. - Tu nesirengi pil- 
kai, gelsvai ar rudai. 

— Ai, eikit po velnių, - atsakė Danglaras. - Zoo- 
antropologinės banalybės toli nenuves. Iš paukščių 
tu Žmonių nesuprasi. Ką gi tu manai? Paukščiai yra 
paukščiai, ir viskas. Ko tu kvaršini galvą dėl viso to, 
kai ant sprando turim lavoną ir visiškai ničnieko ne- 
suprantam? Nebent tu viską supranti? 

Danglaras jautė, kad jis klejoja, kad kitomis aplin- 
kybėmis jis būtų gynęs labiau niuansuotą požiūrį. Bet 
tam šį rytą jis neturėjo galvos. 

— Turėsite man atleisti, kad visko jums nepasakiau, - 
tarė Adamsbergas Danglarui. - Bet ligi pat šio ryto 
negalėjau būti tikras. Nenorėjau jūsų įtraukti į savo 
nei šiokias, nei tokias nuojautas, kurias jūs, sveikai 
samprotaudamas, galėjote sumalti į miltus. Jūsų sam- 
protavimai man daro įtaką, Danglarai, ir iki šio ryto 
aš nenorėjau rizikuoti, kad mane paveiksite. Būčiau 
galėjęs pamesti giją. 

— Supuvusio obuolio giją? 

- Ypač skritulių giją. Šitų skritulių, kurių aš neap- 
kenčiau. Dar labiau, kai Verkor-Lori patvirtino, kad 
tai nėra autentiška manija. Netgi kad tai išvis ne ma- 
nija. Šie skrituliai niekaip neliudijo tikro apsėdimo. 
Tai buvo tik panašu į maniją, į išankstinę nuomonę, 

kurią apie tai gali turėti. Pavyzdžiui, Danglarai, jūs 
pastebėjote, kad žmogus piešė įvairiais būdais: kartais 
jis apibrėždavo skritulį vienu ypu, kartais jis būdavo 
iš dviejų dalių, kartais net ovalus. Bet argi jūs ma- 
note, kad maniakas būtų pakentęs tokį palaidumą? 
Maniakas savo pasaulį tvarko milimetro tikslumu. 
Kitaip neverta turėti manijos. Manijos reikia pasauliui 
sutvarkyti, jam suvaržyti, pasiekti tai, kas neįmanoma, 
nuo jo apsisaugoti. Tad skrituliai va taip - be regu- 
liarios datos, vietos, brėžinio - buvo turgaus manija. 
O ovalus Bertolė gatvės skritulys aplink Delfiną Le 
Nermor buvo jo didžiulė klaida. 

- Kaipgi čia? - paklausė Kastro. - Žiūrėk! Štai pa- 
tinėlis! Štai geltonsnapis patinėlis! 

— Skritulys buvo ovalus, nes šaligatvis buvo si- 
auras. Joks maniakas nebūtų šito pakentęs. Jis būtų 
buvęs trimis gatvėmis toliau, ir viskas. Jeigu skritulys 
buvo čia, tai reikėjo, kad jis būtų čia, policininkų 
maršrutų pusiaukelėj, tamsioje gatvėje, kur galėjai 
nužudyti. Skritulys buvo ovalus, nes nebuvo gali- 
mybės Delfinos Le Nermor nužudyti kitur, plačiame 
bulvare. Visur per daug farų, aš tau sakiau, Dangla- 
rai. Jam reikėjo pasislėpti, nužudyti, kur buvo patiki- 
miausia. Taigi tiek to dėl skritulio, jis bus siauresnis. 
Tariamam maniakui - dramatiška klaida. 

— Tą vakarą jūs žinojote, kad skritulių žmogus ir 
yra žudikas? 

- Žinojau bent jau tai, kad skrituliai buvo blogi, 
netikri skrituliai. 

- Tad Le Nermoras gerai sulošė partiją. Jis ir 
mane gerai aplošė, ar ne? Jo išgąstis, jo verksmai, jo 

silpnumas, o paskui jo prisipažinimas ir nekaltumas. 
Kvailystės. 

— Labai gerai sulošta. Jis jus sukrėtė, Danglarai. 
Net ir teisėjas, o jis iš prigimties nepatiklus, manė 
esant neįmanoma, kad jis būtų kaltas. Nužudyti savo 
paties žmoną savo paties skritulyje? Neįsivaizduoja- 
ma. Nieko neliko, tik jį paleisti ir leistis vedamam, kur 
jis norėjo mus nuvesti. Iki kaltininko, kurį jis mums 
sufabrikavo, iki senės Klėmansos. Ir aš nieko daugiau 
nedariau. Aš leidausi vedamas. 

- Strazdas rado dovanėlę savo patelei, - pasakė 
Kastro. - Mažytį auksiuko gabaliuką. 

— Tau neįdomu, ką mes kalbame? - paklausė Dan- 
glaras. 

— Taip. Bet nenoriu, kad atrodytų, jog aš labai 
klausausi, pasijausčiau visiškas kvailys. Jūs į mane 
nekreipėte dėmesio, bet aš vis dėlto pamąsčiau apie 
šitą reikalą. Vienintelė išvada, kurią padariau, buvo ta, 
kad Le Nermoras buvo kažkuo pavojingas. Bet nieko 
daugiau. Kaip mes visi, ieškojau Klėmansos. 

— Klėmansa... - tarė Adamsbergas. - Jam pri- 
reikė laiko jai surasti. Jam reikėjo išknisti kažką 
savo amžiaus, nereikšmingai atrodančio ir kas būtų 
pakankamai atitrūkęs nuo pasaulio, kad jo dingi- 
mas nesukeltų rūpesčio. Toji Neuiji senė Valmont 
su savo patikliu vienatvišku pamišimu dėl skelbimų 
tiko idealiai. Ją suvilioti, pažadėti jai aukso kalnus, 
priversti viską parduoti ir ateiti pas jį su dviem laga- 
minais - tam tikrai neprireikė burtų. Klėmansa apie 
tai papasakojo tik savo kaimynams. Bet kadangi jie 
nebuvo draugai, jie nesusirūpino dėl jos avantiūros, 

visi tik skaniai pasijuokė. Sužadėtinis, niekas niekada 
jo nematė. Vargšė senė atėjo į susitikimą. 

— Gerai, - tarė Kastro, - dabar va pasirodė antras 
strazdas. Ko jis tikisi? Patelė žiūri į jį. Tuoj kils karas. 
Po paraliais. Koks gyvenimas, velniai griebtų, koks 
gyvenimas! 

- Jis ją užmušė, - tarė Danglaras, - ir atvežęs čia 
užkasė. Kodėl čia? Kur mes esame? 

Adamsbergas mostelėjo pavargusia ranka į kairę. 

— Kad ką nors užkastum, reikia žinoti ramių vie- 
telių. Miško barakas tenai - tai Le Nermoro kaimo 
namai. 
jį gerai apvyniojo aplink pirštą. 

— O po to, - tęsė Danglaras, - jis pasiėmė senės 
Klėmansos dėvėtus drabužius. Nesunku, jis turėjo du 
jos lagaminus. 

- Tęskite, Danglarai. Leidžiu jums baigti. 

- Štai, - tarė Kastro, - dabar strazdė nuskrenda, ji 
pametė mažą auksiuko gabaliuką. Apsidarykit su savo 
dovanomis. Ne, ji grįžta. 

— Jis įsitaisė pas Matildą, - tęsė Danglaras. - Ši 
moteris jį sekė. Ši moteris jam kėlė nerimą. Jam reikėjo 
prižiūrėti Matildą ir paskui ja pasinaudoti. Laisvas 
butas jam buvo nuostabi proga. Jei rastųsi problemų, 
Matilda būtų svajonių liudytoja: ji pažinojo skritulių 
žmogų, ji pažinojo Klėmansą. Ji manė, kad tai - skir- 
tingos būtybės, ir jis stengėsi ją tuo įtikinti. Bet kaip 
jis padarė dantis? 

- Tai jūs man papasakojote apie jo pypkės tukse- 
nimą į dantis. 

- Tiesa. Vadinasi, protezas. Jam pakako pašlifuo- 
ti jos seną protezą. O akys? Jo mėlynos. O jos buvo 
rudos. Lęšiai? Taip. Lęšiai. Beretė. Pirštinės. Visada 
pirštinės. Vis dėlto persikūnijimas turėjo pareikalauti 
laiko, rūpesčio, netgi meno. O paskui kaip jis galėjo 
išeiti iš namų, persirengęs sena moterim? Kiekvienas 
kaimynas galėjo jį pamatyti. Kur jis persirengdavo? 

- Jis persirengdavo pakeliui. Išeidavo iš namų kaip 
vyras ir ateidavo į Patriarchų gatvę kaip moteris. Ir 
priešingai, aišku. 

— Tad turėjo būti kokia nors apleista vieta? Statybų 
barakas, kur jis sukišdavo savo rūbus? 

— Tarkime. Reikės ją surasti. Arba kad jis mums 
pasakytų. 

— Statybų barakas su maisto likučiais, gėrimais ant 
butelių dugno, šiek tiek apipelėjusi sieninė spinta? Taip? 
Kvapas? Supuvusio obuolio kvapas nuo drabužių? O 
kodėl Klėmansos drabužiai niekuo neatsidavė? 

- Jie buvo plonyčiai ir likdavo po kostiumu, o liku- 
sius daiktus: beretę, pirštines - jis įsidėdavo į krepšį. 
Bet jis negalėjo vilkėti vyriško kostiumo po Klėman- 
sos drabužiais. Taigi jis juos palikdavo pakeliui. 

— Tai pasiutiška organizacija. 

— Kai kurioms būtybėms organizuoti - didžiau- 
sias smagumas. Tai sudėtinga žmogžudystė, kuri iš jo 
pareikalavo keleto mėnesių parengiamojo darbo. Jis 
ėmėsi braižyti skritulius daugiau nei prieš keturis mė- 
nesius iki pirmosios žmogžudystės. Tokių Bizantijos 
žinovų nebaugina kruopštaus pasirengimo valandos, 
jie viską paruošia smulkiausiai. Esu įsitikinęs, kad jam 
tai suteikė didžiulį malonumą. Pavyzdžiui, mintis pa- 

sinaudoti Žeraru Pontjė mus priverčiant lėkti įkandin 
Klėmansos. Toks tobulumas jį turėjo kerėti. Kaip ir 
kraujo lašas, paliktas pas Klėmansą, paskutinis taškas 
prieš išvykstant. 

— Kur jis yra? Dieve mano, kur jis yra? 

„- Mieste. Jis tuoj grįš pietauti. Nieko skubaus, jis 
taip pasitiki savimi. Toks sudėtingas planas negalėjo 
nepavykti. Bet apie madų žurnalą jis negalėjo žinoti. 
Jo Delfina be jo žinios savivaliaudavo. 

— Laimi mažasis patinėlis, - tarė Kastro. - Aš jam 
mestelsiu duonos. Jis gerai padirbėjo. 

Adamsbergas pakėlė galvą. Laboratorijos grupė 
atvyko. Konti su visais savo krepšiais lipo iš auto- 
mobilio. 

„ - Tu pamatysi, - pasakė Danglaras, sveikindamas 
Konti, - tai ne plaukų suktukas. Bet šitai padarė tas 
pats tipas. 

- Dabar eime ieškoti to tipo, - tarė Adamsbergas 
atsistodamas. 


- 
= 


Ogiusteno Luji Le Nermoro namas buvo blogai 
prižiūrimas medžiotojų namelis. Virš prieangio durų 
kabėjo elnio kaukolė. 

- Labai linksma, - tarė Danglaras. 

— Kadangi ir pats žmogus nėra linksmas, - pasakė 
Adamsbergas. - Jis myli mirtį. Rejė man šitai pasakė 
apie Klėmansą. Ir dar jis pasakė, kad ji kalbėjo kaip 
vyras. 

- Man nusispjaut, - tarė Kastro. - Žiūrėkit. 

Jis su pasididžiavimu parodė į strazdo patelę, nu- 
tūpusią jam ant peties. 

— Ar kada nors šitai matėte? Strazdę, kuri leidžiasi 
prijaukinama? Ir pasirinkusią mane? 

Kastro juokėsi. 

— Aš ją pavadinsiu Trupinėle, - pasakė jis. - Tik 
pamanykit! Jūs manote, kad ji pasiliks su manim? 

Adamsbergas paskambino į duris. Koridoriumi 
ramiai slydo šlepetės. Le Nermorui niekas nekėlė ne- 
rimo. Kai jis atidarė, Danglaras kitu žvilgsniu pažiū- 
rėjo į jo blausiai mėlynas akis ir išblyškusią odą su 
mažomis strazdanomis. 

— Ruošiausi valgyti, - pasakė Le Nermoras. - Kas 
atsitiko? 

— Viskas žlugo, pone, - tarė Adamsbergas. - Pa- 
sitaiko. 

Jis jam ant peties uždėjo ranką. 

— Jūs mane spaudžiate, - pasakė Le Nermoras 
traukdamasis. 

— Malonėkite eiti kartu su mumis, - tarė Kastro. - 
Jūs kaltinamas keturiomis žmogžudystėmis. 

Su strazde ant peties jis suėmė Le Nermoro riešus 
ir ant jų uždėjo antrankius. Anksčiau, ankstesnio ko- 
misaro laikais, Kastro pasigirdavo antrankius uždėjęs 
taip greitai, kad niekas nė mirktelėti nespėdavo. Šį 
kartą jis nieko nepasakė. 

Danglaras nenuleido akių nuo skritulių žmogaus. 
Ir jam pasirodė, kad jis suprato, ką Adamsbergas no- 
rėjo pasakyti ta kvailo apsiseilėjusio šuns istorija. Ta 
žiaurumo istorija. Šitai sunkėsi. Šį akimirksnį skritulių 
žmogus jam pasidarė siaubingas. Dar siaubingesnis 
nei lavonas duobėje. 

Vakare visi vyrai grįžo į Paryžių. Didžiulio susi- 
jaudinimo apimtas komisariatas dūzgė kaip avilys. 
Skritulių žmogus, kurį laikė ant kėdės Deklerkas ir 
Marželonas, svaidėsi prakeiksmais myriop. 

— Girdite? - paklausė Danglaras Adamsbergo, įei- 
damas į jo kabinetą. 

Bent jau kartą Adamsbergas nepaišė. Stovėdamas 
jis baiginėjo raportą tardytojui. 

— Girdžiu, - pasakė Adamsbergas. 

- Jis nori jums perpjauti gerklę. 

- Žinau, seni. Reikėtų, kad jūs paskambintumėte 
Matildai Forestjė. Ji norės sužinoti, kas nutiko kirstu- 
kei, tai suprantama. 

Laimingas Danglaras išėjo paskambinti. 

— Jos nėra namie, - pranešė grįžęs. - Kalbėjausi 
tik su Rejė. Tas Rejė mane nervina. Visąlaik lindi pas 
ją. Matilda išėjo kažką palydėti į devintos valandos 
traukinį Šiaurės stotyje. Jis mano, kad ji grįš tuoj po 
to. Jis pridūrė, kad ji nesijautė gerai, kad Karalienės 
Matildos balsas virpėjo ir kad mes galėsime vėliau 
užsukti išgerti taurės, kad ją pajuokintume. Bet pa- 
juokintume kuo? 

Adamsbergas smeigė žvilgsnį į Danglarą. 

— Kelinta dabar valanda? - pasiteiravo jis. 

— Po aštuonių dvidešimt. Kodėl klausiat? 

Adamsbergas stvėrė švarką ir išbėgo. Danglaras 
teišgirdo, kaip jis jam riktelėjo darsyk perskaityti ra- 
portą, kol jo nebus, ir kad jis sugrįšiąs. 

Adamsbergas bėgo gatve, ieškodamas taksi. 

Jam pavyko be penkiolikos devynios atsirasti 
Šiaurės stotyje. Vis tekinom jis įbėgo per didžiąsias 
duris, tuo pat metu prisidegdamas cigaretę. Jis ši- 
urkščiai sustabdė Matildą, kuri ėjo atgal. 

— Greitai, Matilda, greitai! Tai ji išvažiuoja, ar ne? 
Dieve mano, tik nemeluokit! Aš esu tikras! Peronas? 
Koks perono numeris? 

- Po paraliais! - tarė Matilda. - Eikite po galais, 
Adamsbergai. Jeigu jūsų nebūtų, gal ji visąlaik neiš- 
važiuotų. 

- Jūs apie tai nieko nežinote! Ji taip sutverta! Dieve 
mano, peronas! 

Matilda nenorėjo nieko atsakyti. 

- Keturioliktas, - tarė ji. 

Adamsbergas ją paliko. Didysis holo laikrodis rodė 
be šešių devynias. Artėdamas prie 14 perono, jis at- 
gavo kvapą. 

Ji buvo čia. Žinoma. Juodų triko ir siaurėjančių kel- 
nių spaudžiamas kūnas. Atrodė kaip debesis. Kamilė 
galvą laikė tiesiai, žvelgdama nežinia į ką, galbūt į visą 
stotį. Adamsbergas prisiminė šitą išraišką, rodančią 
norą viską matyti, nebūtinai ko nors iš to tikintis. 
Tarp pirštų ji spaudė cigaretę. 

Ir paskui ji ją nusviedė tolyn. Kamilės judesiai vi- 
sąlaik buvo labai gražūs. Šis jai irgi gerai pavyko. Ji 
paėmė krepšį ir patraukė peronu. Adamsbergas bėgo, 
ją aplenkė ir atsigręžė. Kamilė atsimušė į jį. 

- Eikš, - tarė jis. - Turi ateiti. Eikš. Vienai valandai. 

Kamilė į jį žvelgė lygiai taip susijaudinusi, kaip jis 
įsivaizdavo, jeigu ją būtų pagavęs prie taksi. 

— Ne, - tarė ji. - Eik iš čia, Žanai Batistai. 

Kamilė nebuvo pastovi. Adamsbergas prisiminė, 
kad Kamilė paprastai visada atrodydavo arba tuoj 
pasuksianti kita kryptimi, arba išvis kažkur nugar- 
mėsianti. Šiek tiek kaip jos motina. Tarsi ji, laikydama 
pusiausvyrą, eitų lanksčia lenta, pakabinta virš be- 
dugnės, užuot ėjusi žeme kaip visi žmonės. Bet dabar 
Kamilė tikrai svyravo. 

— Kamile, tu neparkrisi? Pasakyk man. 

— Ne. 

Kamilė padėjo krepšį, ištiesė rankas virš galvos, 
lyg norėtų paliesti dangų. 

- Žiūrėk, žiūrėk, Žanai Batistai. Išsistiebusi ant 
pačių pirštų galų. Matei? Ir nekrentu. 

Kamilė nusišypsojo ir atsikvėpdama nuleido rankas. 

— Aš tave myliu. O dabar leisk man išvažiuoti. 

Pro pravertas duris ji įsviedė krepšį. Užkopė tris 
laiptelius ir atsisuko į jį, liekna, juoda, ir Adamsbergas 
nenorėjo tik kelias sekundes beregėti šį graikų dievo 
ir egiptietės prostitutės veidą. 

Kamilė papurtė galvą. 

- Tu puikiai žinai, Žanai Batistai. Aš tave mylėjau, 
ir, Dieve mano, tai nepradingsta vos pūstelėjus. Mu- 
sės, taip. Pūsteli, ir musės nuskrenda. Tikrai, Žanai 
Batistai, tu neturi nieko bendro su muse. Dieve mano. 
Betgi mylėti tokius tipus kaip tu, - gal man galvoj 
negerai. Per sunku. Per daug sukti galvą. Niekada 
nežinai, kur tu esi, kur tu valkioji savo sielą. Man 
trūksta ir man kelia nerimą. O kalbant apie mano 
sielą, - ji irgi per daug valkiojasi. Tad visi nuolatos 
apimti nerimo. Dieve mano, tu gi visa tai žinai, Žanai 
Batistai. 

Kamilė nusišypsojo. 

Durys darėsi, vis traukėsi nuo perono krašto. Buvo 
patariama nemėtyti daiktų per langus. Taip. Adams- 
bergas visa tai žinojo. Šitai gali sužeisti arba užmušti. 
Traukinys pajudėjo. 

Viena valanda. Viena valanda iki nustimpant. 

Jis bėgo paskui traukinį ir įsikibo rampos. 

— Policija, - tarė jis kontrolieriui, kuris jau norėjo 
plūstis. 

Jis perėjo pusę traukinio. 

Jis ją rado, išsitiesusią ant kušetės, pasirėmusią 
viena ranka, nemiegančią, neskaitančią, neverkiančią. 
Jis įėjo ir uždarė kupė duris. 

- Taip visąlaik ir maniau, - tarė Kamilė, - tu įky- 
ruolis. 

— Noriu valandą pagulėti prie tavęs. 

— Kodėl vieną valandą? 

— Aš nežinau. 

- Tu išsaugojai šitą įprotį? Tu visąlaik sakai: „Aš 
nežinau. 

- Aš nemečiau jokio įpročio. Aš tave myliu ir noriu 
čia vieną valandą pagulėti. 

— Ne. Paskui dėl to per daug suksiu sau galvą. 

— Tu teisi. Aš irgi. 

Vienas prieš kitą jie liko gerą laiko tarpą. Įėjo kon- 
trolierius. 

- Policija, - pakartojo Adamsbergas. - Aš tardau po- 
nią. Kol kas niekam neleiskite įeiti. Kokia kita stotis? 

— Lilis, po dviejų valandų. 

- Ačiū, - tarė Adamsbergas. Kad neįžeistų, jis jam 
nusišypsojo. 

Kamilė stovėjo ir žiūrėjo į peizažą, skriejantį už 
lango. 

— Tai vadinama piktnaudžiavimu tarnybine pa- 
dėtimi, - tarė Adamsbergas. - Apgailestauju. 

— Sakai, vieną valandą? - paklausė Kamilė, kaktą 
spausdama prie stiklo. - Ar tu manai, kad galėtume 
pasielgti kitaip? 

— Ne. Nuoširdžiai, aš netikiu, - tarė Adamsbergas. 

Kamilė prisiglaudė prie jo. Adamsbergas ją prisi- 
spaudė kaip sapne, kur šveicorius laukė ant lovos. 
Šioje traukinio kupė buvo geriau, nes čia nebuvo švei- 
coriaus. Nė Matildos, kad ją išplėštų. 

— Iš tikrųjų, iki Lilio dvi valandos, - tarė Kamilė. 

— Viena valanda tau, viena valanda man, - tarė 
Adamsbergas. 


Likus kelioms minutėms iki Lilio, Adamsbergas 
prieblandoje apsirengė. O paskui iš lėto aprengė Ka- 
milę. Tiesą sakant, nė vienas nebuvo linksmas. 

- Lik sveika, brangioji, - tarė jis. 

Jis paglostė jos plaukus ir ją pabučiavo. 

Jis nenorėjo žiūrėti į traukinį, kai jis vėl pajudėjo. 
Sukryžiuotomis ant krūtinės rankomis jis liko ant 
perono. Susizgribo, kad kupė paliko švarką. Įsivaiz- 
davo, kad Kamilė galbūt jį apsivilko, kad rankovės 
siekia jai pirštus, kad šitokia ji atrodo graži, kad ji 
pravėrė langą ir žiūri į naktinį peizažą. Bet jis buvo 
nebe traukiny ir negalėjo nieko žinoti apie Kamilę 
dabar. Jis panūdo eiti, susirasti prie stoties viešbutį. 

Jis dar pamatys brangutę. Tarkime, mažiausiai va- 
landą iki nustips. 

Viešbučio administratorius pasiūlė kambarį su 
vaizdu į bėgius. Jis atsakė, kad jam nusispjaut ir kad 
nori paskambinti. 

- Danglarai? Čia Adamsbergas. Le Nermoras te- 
bėra prie jūsų? Jis nemiega? Labai gerai. Pasakykite 
jam, kad aš neketinu nustipti dabar. Ne. Bet ne dėl 
to jums skambinu. Dėl madų žurnalo. Paskaitykite 
madų žurnalą, Delfinos Vitriuel straipsnius. Paskui iš 
naujo paskaitykite didžiojo Bizantijos žinovo knygas. 
Suprasite, kad jo knygas rašė ji. Pati viena. Jis tik su- 
rinkdavo medžiagą. Žolėdžio meilužio dėka Delfina 
anksčiau ar vėliau būtų ištrūkusi iš vergovės, Le Ner- 
moras tai puikiai žinojo. Galiausiai ji būtų išdrįsusi 
kalbėti. Tad visi būtų sužinoję, kad didysis Bizantijos 
žinovas niekada neegzistavo ir kad jo žmona mąstė 
ir rašė už jį. Visi būtų sužinoję, kad jis buvo tik ap- 
gailėtinas tironas, žiurkė. Ne kas kita, o tai, Danglarai, 
buvo jo nusikaltimo priežastis. Pasakykite jam, kad 
Delfi nužudymas jam niekuo nepasitarnavo. Ir kad 
dėl to tegul jis nustimpa. 

— Iš kur tiek pagiežos? - paklausė Danglaras. - Kur 
jūs esate? 

- Aš esu Lilyje. Ir man nelinksma. Visiškai nelinks- 
ma, seni. Bet šitai praeis. Esu dėl to tikras. Pamatysim. 
Iki rytojaus, Danglarai. 


Kamilė rūkė koridoriuje, rankas susipančiojusi 
Žano Batisto švarko rankovėmis. Jai nesinorėjo ma- 
tyti peizažo. Netrukus ji paliks Prancūziją. Pasistengs 
nusiraminti. Už sienos. 

Tamsoje išsitiesęs ant viešbučio lovos Adamsber- 
gas laukė, kol užmigs, rankas pasikišęs po pakaušiu. 
Jis vėl uždegė lempą, iš užpakalinės kišenės išsitraukė 
užrašų knygutę. Jam neatrodė, kad ši užrašų knygutė 
jam labai daug padėjo. Ką padarysi. 

Pieštuku jis užrašė: „Aš guliu Lilyje. Aš pamečiau 
savo švarką.“ 

Jis stabtelėjo, pagalvojo. Tikrai, jis gulėjo Lilyje. 
Paskui pridūrė: 

„Aš nemiegu. Jau seniai lovoj, aš mąstau apie savo 
gyvenimą.“ 

